
Od dana kad je blagopokojni kardinal 
Alojzije Stepinac pokopan u zagrebačkoj 
katedrali njegov grob obasiplju cvijećem i 
svijećama tisuće štovatelja. Ali štovati ga 
javno bilo je opasno jer je propagandna 
lavina komunističkog tiska, policija i suds¬ 
tvo progonila svaku iskricu istine o Stepincu - 
-mučeniku i branitelju nedužnih, jer on je 
trebao biti ubrojen u zločince i u narod 
zločinački, kao predvodnik. O godišnjicama 
smrti vjerni narod ispunio bi zagrebačku 
katedralu iz vjernosti i svetog prkosa kako 
bi pokazao tko mu je pravi pastir i vođa. 
Među mnoštvom vjernika bilo je i mnogo 
tajne policije koja je prebrojavala i pamtila 
»neprijatelje naroda«. Bila je hrabrost 10. 
veljače doći u katedralu, a još veća hrabrost 
u katedrali govoriti o Stepincu. Od prvog 
dana svoga upravljanja nadbiskupijom 
zagrebačkom, još kao apostolski admini¬ 
strator, Franjo Kuharić, sada kardinal, 
propovijedao je istinu koja se nigdje drugdje 
nije ćula. Te njegove propovijedi ljudi su 
prepisivali, tajno umnažali. Tražili su ih 
radnici po bolnicama, tvornicama, redakci¬ 
jama državnih novina, svi oni koji nisu smjeli 
biti viđeni u katedrali, a srcem su bili ondje. 
O tridesetoj obljetnici smrti kardinala 
Stepinca objavljujemo ovu knjigu obljet- 
nićkih govora kao s vjedočanstvo daje Crkva 
ostala uspravna pod komunističkim jarmom, 
ostala svjetlo u ateističkom mraku, ostala 
istina u povijesnoj laži. Bio je to samo nas¬ 
tavak Stepinčeva djela. Nadbiskup Kuharić 
rekao je svećenicima 1970. godine u Zag¬ 
rebu: »Stepinac kad je osjetio da su u opas¬ 
nosti čast Božja, vjera u Boga, Crkva Božja, 
njezina prava, njezina istina i njezin život, 
onda je ojačan riječju Tko je kao Bog, vršio 
svoju dužnost vjeran svojoj savjesti. On je 
u Sv. pismu razumijevao stvarnost Crkve 
danas, razumijevao je dramatiku današnje 
povijesti i smisao svoje osobne povijesti, 
svoga osobnog života. Stepinčevo djelo i 
dalje se nastavlja.« 

»LJUBITE CRKVU!« 


Prigodom svećeničkog sastanka, koji se održao u 
veljači g. 1967, pohodilojeoko lSOsvećenikaKaidi- 
nalov grob. Svećenici su izmolili slavna otajstva 
krunice i otpjevali “Salve Regina’’. Nakon toga je 
pomoćni biskup, a sadašnji kardinal i nadbiskup 
Franjo Kuharić održao sljedeći srdačni nagovor 


»Draga braćo svećenici! 

Svi, koji s poštovanjem dolaze na ovaj grob, moraju doći s 
raspoloženjem u duši da slušaju riječ i duh blažene uspomene 
kardinala Stepinca. A što nam on govori? Ono, što je rekao u 
svojoj oporuci: 

1. Ljubite Crkvu! On je sam silno ljubio Crkvu i zato je bio 
tako osjetljiv za njezinu slobodu i za njezina prava. Jer je ljubio 
Crkvu, ljubio je Svetog Oca Papu, njezina vidljivog poglavara. 
Uvijek je upirao svoj pogled prema Rimu! Radio je u svojim 
danima i u svom vremenu za Crkvu i za dobro ljudi, ali je uvijek 
htio djelovati s blagoslovom namjesnika Kristova. On nam i 
danas govori: ljubite Papu! Mi u svojim danima i u svom vremenu 
moramo također gledati prema Rimu s ljubavlju, poštovanjem 
i povjerenjem u Svetog Oca Pavla VI, koji je danas u ovoj 
dinamičnoj povijesti branič svih vrednota i taj mu je moralni 
autoritet priznat s mnogo strana. Na to smo ponosni, ali budimo 
čvrsto uz njega! 

2. Znamo kako je pokojni nadbiskup trpio i kako gaje boljelo 
kada seje nastojalo svećenike odijeliti od biskupa. Jer je ljubio 
Crkvu, zato je bio silno osjetljiv za njezino jedinstvo. On i nama 

danas govori: Budite jedinstveni i čvrsti s punini povjerenjem 
uz svoje biskupe! Želimo da budepoštivano dostojanstvo ljudske 
osobe, sloboda savjesti i sloboda Crkve. To je ostvarivo samo u 
jedinstvu svih oko Svetog oca i biskupa. Stoga se ne dajte odijeliti 
od svojih biskupa ni slijeva ni zdesna! 

4. On nam govori: Budite svećenici duboke duhovnosti. 
Božji svećenici. Božji ljudi i onda ćete spašavati sve vrednote. 
Ljubite se međusobno i budite jedno!« 

FIAT VOLUNTAS TUA 


Draga braćo i sestre! 

Ove godine 10. veljače navršava se deset godina od blažene 
smrti zagrebačkog nadbiskupa i kardinala Alojzija Stepinca. 

U ruci mu je goijela blagoslovljena svijeća kao znak čvrste 
vjere - svjetla u životu, i kao znak nade - svjetla u vječnosti, dok 
je umirućim glasom izgovarao zadnje riječi svoga života koje su 
prisutni čuli: »Fiat voluntasTua! - Budi voljaTvoja!«Nadbiskup 
Alojzije Stepinac bio je čovjek jake vjere i nepokolebive odanosti 
Petrovu nasljedniku! 

U ovim vremenima, deset godina nakon njegove smrti, kada 
termiti sumnje podgrizaju Vjeru u mnogim dušama i kada se 
osporavanje učiteljskog autoriteta Rimskog Biskupa smatra 
progresom i oslobođenjem, razmišljanje o životu i smrti Muža 
velike Vjere neka umnoži i našu Vjera, neka sačuva i našu vjernost 
Zakonitom Učitelju vjere i ćudoređa! 

U svojoj oporuci, pošto je zamolio punom poniznošću za 
oproštenje svakoga kome je možda u životu štogod nažao učinio 
i pošto je u kršćanskoj ljubavi oprostio svakome koji mu je bilo 
što nažao u životu učinio, blagopokojni Nadbiskup piše slijedeće: 

»Dragom Bogu neizmjerna hvala za milost svete vjere, u 
kojoj nikada nisam kolebao, kao i za sve nebrojene milosti, 
kojima me je obasipavao u životu! Hvala Svecima, Sveticama 
i Anđelima Božjim za njihov zagovor i pomoć u životu! Hvala 
Majci Božjoj za više nego Majčinsku zaštitu kroz cijeli život! 

Svetom Ocu, Namjesniku Kristovom, nastojao sam biti vjeran 
do smrti, a ako sam u svojoj teškoj službi po ljudskoj slabosti što 
skrivio, neka mi oprosti! 

Hrvatskom narodu, iz kojeg sam nikao, nastojao sam koristiti, 
koliko sam mogao, a sada u času smrti, kad se stvari gledaju 
drugim okom nego inače, stavljam mu ponovno na srce, da 
ostane uvijek čvrst u svetoj vjeri katoličkoj i vjeran Svetoj 
Apostolskoj Stolici Petrovoj! 

Moje biskupsko geslo glasilo je: In Te, Domine, speravi! A 
sada se ufam u beskrajno milosrđe Božje, da ću iskusiti istinitost 
onoga drugoga dijela: Non confundar in aetemum! 

U Krašiću, dana prve godišnjice smrti Svetoga Oca Pape Pija 
XH. mojega velikodušnog dobročinitelja, devetog listopada 
godine 1959. Alojzije Kardinal Stepinac nadbiskup zagrebački.« 

Danas nam je veoma potrebna njegova poruka Vjere! 

Bio je štovatelj Euharistije! Njegov način kako je služio misu 
prisutnima je bio poticaj na meditaciju o stvarnoj Prisutnosti! 
On bi se danas sigurno radovao kad bi mogao u novom obredu 
mise na narodnom jeziku još snažnije otkrivati uvjerenje svoje 
vjere i sadržaj velike Tajne! 

Ali Isusova stvarna prisutnost pod prilikom Kruha u 
Svetohraništu za njega je bila trajno nadahnuće i izvor svjetla! 
U svojim životnim okolnostima posljednjih godina imao je 
priliku za duge adoracije. Dugo je znao moliti pred sveto- 
hraništem! U tim seje satima produbljivalo sve više i više njegovo 
osobno prijateljstvo s Isusom! 

Danas se tu i tamo pokuša uvlačiti u Crkvu kriva nauka o 
Euharistiji! Adoracija gubi sve više cijenu. S posvećenim se 
Prilikama koji put postupa kao da se više nema vjere da su one 
znak zaista božanske Stvarnosti i Prisutnosti! 

Uspomena na blagopokoj nog Nadbiskupa neka nam umnoži 
i sačuva pravu vjeru u Euharistiju! 

On je bio štovatelj Presvete Bogorodice! Svakog dana je 
razmatrao otajstva krunice! Njegova nas poruka zove k 
Bogorodici! On je u molitvi produbljivao svoju teologiju. Kad 

smo s njim razgovarali, osjećali smo da je u njegovoj riječi 
prisutna snaga Duha! Nije to bila napeta ljudska mudrost koja 
zna mučiti slušatelje! Bila je to jednostavnost Božje riječi - on 
je uvijek govorio riječima Pisma - koja rasvjetljuje, podiže i 
obnavlja! On je jasno poznavao tajnu autentične obnove! Biblija 
je prožimala sve njegove misli! Nije se mučio korom Biblije 
nego se hranio njezinim sadržajem! Poznavao je jezgru i zato je 
u svjetlu Objave prosuđivao cijeli misterij života i povijesti! 

Poruka Vjere i vjernosti blagopokojnog nadbiskupa i 
kardinala Alojzija Stepinca i danas nam je pouka i obveza! Silno 
je ozbiljna i potrebna! 

Njemu je Bog - živi Bog - bila najprisutnija Stvarnost koju 
je ljubio! Zato je ljubio i Crkvu Božju! Zato je ljubio i čovjeka 
- sliku Božju! To je u njemu bila jedna ljubav i jedino uvjerenje! 
Nije to bila prazna riječ! Puna je samo ona riječ u koju se uloži 
cijeli život! On je svoj život sažeo u jednu jedinu riječ - Bog! 
Mihaelski poklik: Quis ut Deus! Tko je kao Bog. Nije još po 
tome velik čovjek koji izvikuje velike riječi! Velik je čovjek koji 
živi veliku riječ! 

Obnova se ne ostvaruje samo mnogim riječima! Danas se 
veoma mnogo govori i u Crkvi! Svi govore! O svemu se govori! 
Čak i vrlo smiono kao da više nema poštovanja ni pred Tajnom! 

Negdje sam pročitao u novije vrijeme: Kada Gospodin dođe, 
neće naći svoje Crkve okupljene oko oltara u sabranosti i molitvi. 
Naći će je raspršenu po svim kutovima hrama u malim grupama 
koje samo raspravljaju! 

Ima sve više riječi koje dijele! Sve manje koje spajaju! Često 
je govor ljudi razlivena gorčina! Ljudske misli imaju sve veće 
pretenzije da budu jedino svjetlo. Odvode u veliki Babel! 

Blagopokojni Nadbiskup nam govori: »Treba živjeti samo 
jednu Riječ1 Menije život Krist!« (sv. Pavao). 

I svoju smrt je doživo kao posljednji Dar! 

Fiat voluntas Tua! 

Bila je to riječ njegova života i njegove smrti! 

* * * 

Na smrtni dan 10. veljače neka se u svim župnim i redovničkim 
ckrvama služi misa zadušnica za blogopokojnog Nadbiskupa u 
prikladno vrijeme. Novi propisi dopuštaju ljubičastu boju u misi 
za pokojne pa neka se ta boja uzme i u misi zadušnici! 


U Zagrebu, 24. siječnja 1970. 

Franjo Kuharič 
apostolski administrator 
Nadbiskupije zagrebačke 

TEŽAK JE BOŽJI POGLED 


Govor preuzvišenog nadbiskupa prigodom 
jedanaeste obljetnice smrti blagopokojnog 
kardinala Alojzija Stepinca 


Draga braćo i sestre! 

Putujući kroz pustinju putnik s velikom željom traži oazu. 
Hladovina će ga zaštititi od sunčane žege i naći će počinak kraj 
izvora bistre vode! 

Tako ima i u ljudskoj obitelji ljudi, osoba koje su za druge 
ljude na neki način oaze. Oni nose u sebi toliko bogatstvo da 
mogu obogaćivati druge, da mogu podržavati druge da ne klonu, 
nego da odmoreni nastave pravim putem! 

Mislim da među takve velikane možemo ubrojiti i blago¬ 
pokojnog zagrebačkog nadbiskupa Alojzija Stepinca. 

U čovječanskoj obitelji ima ljudi na koje se obara teret 
povijesti. U ljudskom društvu raspoređene su odgovornosti, 
položaji, dužnosti po nekoj gradaciji. Tako je to i u Crkvi Božjoj. 
Na neke osobe Bog baci svoj posebni pogled! A kad Bog na 
nekoga baci svoj pogled, taj pogled prožima dubinu čovjeka, 
zahvaća ga i obara se na savjest kao teška obveza. 

Ima epoha u ljudskoj povijesti kad je teško živjeti povijest! 
Pogotovo je teško živjeti povijest ljudima koji su postavljeni da 
budu svjetionik (Mt 5,15), koji nose odgovornosti da se u njih 
upiru pogledi, od kojih se očekuje putokaz, riječ, svjetlo! Takvim 
je ljudima teško živjeti povijest! Ona se na njih obara svom 
svojom zagonetnošću, težinom i tajanstvenošću. 

Blažene uspomene kardinal Stepinac sigurno je bio jedan od 
onih na koje je Bog bacio svoj pogled! S njim je Bog računao! 
Od njega je mnogo zahtijevao! 

Živio je svoje vrijeme. I u tom vremenu živio je povijest 
Crkve kao njezin pastir u hrvatskom narodu! Živio ju je s punom 
sviješćui svom težinom! Stajalajeta povijest nanjegovoj savjesti 
kao obveza da u svom vremenu odgovori zahtjevu Božjem i 
zahtjevu povijesti vršeći svoju dužnost! On je živio i povijest 
svoga naroda, jer ga je ljubio, jer mu je pripadao! Ljudi na 
takvim položajima i s takvim odgovornostima sabiru u sebi, 
mogli bismo redi, svu tjeskobu svoga naroda i njegove povijesti! 
Taje težina bila položena na njegovu savjest! 

Kao sjemeništarac i kao student teologije imao sam više puta 
priliku da ga susretnem i izbliza promatram! Osnovni dojam 
kojega sam od njega zadržao kao mladić bila je njegova 
ozbiljnost! Doživljavali smo ga veoma ozbiljnog! Često veoma 
zamišljenog! Ta njegova ozbiljnost i zamišljenost odražavale su 
njegov unutarnji život i njegovu unutarnju brigu i tjeskobu koja 
je u izuzetnim časovima povijesti na poseban način ispunjavala 
njegovu dušu i njegovo srce, njegovu savjest. 

Ali uvijek smo u njegovoj blizini doživljavali sigurnost, 
ohrabrenje. Ritali smo se: odakle njemu ta sigurnost i ta odlučnost 
i ta jasnoća kad je trebalo reći jasnu riječ i izvršiti svoju dužnost. 

Otkrivali smo da je sva njegova sigurnost bila u Bogu! 
Nadbiskup Stepinac bio je čitalac S v. pisma. Bio je čovjek duboke 
vjere i sav predan volji Božjoj. Mjerilo njegove savjesti bilo je 
samo to: da li vršimo volju Božju! Da li sam vjeran volji Božjoj! 
Nadahnuće za svoj život, za svoje postupke za vršenje svoje 
službe nalazio je u S v. pismu! Stoga su svaka njegova propovijed 
i svaki njegov razgovor bili tako reći satkani od misli i riječi Sv. 
pisma. Sv. pismo pak usmjeruje čovjeka u dubine Božje i u 
samom čovjeku produbljuje dubine ljudske. Ono usmjeruje 
ljudski život kroz vrijeme u vječnost! 

Samo u koordinatama Apsolutnoga i Vječnoga čovjek nalazi 
svoju sigurnost, svoju ravnotežu i svoj unutarnji mir, a onda 

ti m e podržava i osigurava svoju braću! Nadbiskup Stepinac bio 
je za nas, koji smo živjeli u njegovoj blizini, stalno nadahnuće 
mira, pouzdanja i povjerenja! 

Rekao sam, on je živio povijest Crkve i povijest svoga naroda 
u svom vremenu. Sve se to skupilo u njegovu srcu i savjesti 
često kao tjeskoba, i ta se odražavala u njegovoj zamišljenosti 
i ozbiljnosti! Kad je govorio, uvijek je govorio promišljeno, 
vagnuto. Svaka je riječ imala svoju težinu, jer je bila nadahnuta 
vjerom, Sv. pismom, molitvom! Kardinal Stepinac uvijek je 
živio u koordinatama Apsolutnoga i Vječnoga. 

Stoga je on i danas nama važan kao oaza! 

Važan nam je u ovo pokoncilsko vrijeme kad se Crkva 
unutarnjim naporom i nekom unutarnjom mukom želi zaista 
obnoviti i preporoditi da bude slična Isusu Kristu, da što 
dosljednije živi njegovim Duhom i da svjedoči daje Bog govorio 
čovjeku, da Bog ljubi čovjeka i želi ga izvesti iz njegova bespuća 
na siguran put istine i smisla! 

Za tu obnovu Crkvi i danas treba poruka ličnosti nadbiskupa 
Stepinca, čovjeka vjere, čovjeka duhovne dubine, čovjeka koji 
je nosio teret povijesti u svom srcu, tili je svu svoju nadu polagao 
u Svemogućega i živoga Boga! In te, Domine, speravi! Non 
confundar in aetemum! 

Današnja naša civilizacija prodire u dubine materije! Ali 
današnja naša civilizacija ne prodire u dubine duha! 

Crkva živi u povijesti. Prisutna je u svim tim velikim 
mijenama. I ljude Crkve mogu zahvatiti vrijednosti svijeta koje 
nisu uvijek u skladu s njezinom porukom, pa ih mogu povući na 
plićake mjesto da budu usidreni u dubini Božjoj! U dubini Objave 
Božje! U dubini milosti Božje! 

Stogaličnostikoje su živjele svoje jedinstvo s Bogom s punom 
ozbiljnošću i odgovornošću, i koje se nisu cjenkale kako bi što 
jeftinije prošle i kako bi što skraćenije Evanđelje živjele, takve 

ličnosti potrebne su osobito danas Crkvi da bi se ona zaista 
istinski obnavljala! Potreban joj je duh takvih ličnosti da bi 
mogla naviještati Evanđelje ovom izmučenom čovječanstvu. 

Draga brado i sestre! Treba idi u dubine duha! 

Često se o ozbiljnim stvarima vrlo neozbiljno govori! Često se 
o ozbiljnim problemima života Crkve vrlo površno raspravlja. 
Često se suviše ističe samo ono vidljivo, relativno i prolazno, a ne 
uzima se dovoljno u središte pažnje ono nevidljivo ali stvarno, 
ono vječno i bitno na što mora biti položeno sve relativno ovoga 
svijeta, ove povijesti i ovoga života. Bez koordinata Apsolutnoga 
i vječnoga sve vrijednosti ovoga života mogu biti silno dvoznačne, 
veoma nesigurne i u samima sebi srušene! 

Život treba položiti na čvrst temelj! 

Poruka nadbiskupa Stepinca je stalna. Živimo u dubinama 
vjere! Idimo u dubine duha! To su ljudske dubine u kojima se 
nastanjuje Bog! Kad se Bog nastani u čovjeku, taj čovjek postaje 
oaza za svoju bradu u pustinji života. Kod njega de se nadahnuti 
mnogi, rasvijetliti mnogi, odmoriti mnogi, jer u sebi nešto nosi. 

Blagopokojni Kardinal teško se odlučivao za svećeništvo! 
Dugo je razmišljao. Vagao je što bi svećenik trebao biti. Kakva je 
njegova odgovornost prema Bogu i Crkvi. Vagao je sebe. Da li će 
biti vjeran? Da li će zaista dati svjedočanstvo takva svećenika 
kakva želi Isus Krist, Crkva, a vjerujte, i svijet? Čovjek? 
Čovječanstvo očekuje od svećenika nešto daleko veće, daleko 
dublje i daleko potrebnije za svoj život i za svoju ljudskost nego 
što se često misli i danas ističe! Svećenik ne može biti samo neki 
manager! On mora biti čovjek Božji! Čovjek duhovne dubine! 
Čovjek duhovne težine, koji donosi Božju riječ, koji živi Božju 
riječ, koji ne osvaja za sebe nego otkriva Krista, dovodi Kristu i 
spasava po Kristu i u Kristu! 

I baš zato jer je mladić Stepinac razmišljao o toj težini sve- 
ćeništva, o toj strahovitoj odgovornosti - jer svaki je svećenik 

čovjek na kojega Bog baca pogled, ali pogled koji strahovito 
obvezuje, pogled koji zahvaća dubinu savjesti i srca - zato je 
kolebao pred konačnom odlukom. 

Ali kad se odlučio i pošao svojim putem, znao je da se mora 
usidriti, usidriti u milost - da bi izdržao, usidriti u molitvu - da 
bi ostao vjeran! Mora se usidriti u Boga da bi odgovorio dužnosti 
i da bi dao svjedočanstvo. Mi se uvijek moramo nadahnjivati na 
tom primjeru! On svojim duhom živi među nama i govori riječima 
knjige Otkrivenja: »Esto fidelis usque ad mortem et dabo ribi 
coronam vitae! - Ostani vjeran sve do smrti i dat ću ti krunu 
života« (Otk. 2,10). On je često razmišljao tu riječ! Napisao ju 
je u svoju molitvenu knjižicu. Vjernost do smrti! Vjernost koja 
ne pozna pogađanja! Vjernost koja plaća punu cijenu! 

Tako vjerni mogu biti samo ljudi usidreni u Bogu! Usidreni 
u Vječno! Njima se ne poigravaju vjetrovi povijesti! Imaju svoju 
težinu! 

To nam je danas potrebno! Nama biskupima i nama 
svećenicima - dijecezanskim i redovničkim - potrebna je težina. 
Božja prisutnost u nama! Inače ćemo razočarati Božji narod 
kojem smo poslani i kojega moramo učvrstiti u vjeri! 

U ovom zajedništvu jedne velike i drage uspomene molimo 
od Gospodina milost da svi budemo j aki u vjeri! Molimo osobito 
za naše biskupe i za naše svećenike da ponesu teret povijesti s 
vjernošću i odgovornošću poput Nadbiskupa blažene uspomene! 
To će biti moguće samo ako Bog bude u nama i mi u Bogu. 
Amen. 

Zagrebačka katedrala, 10. veljače 1971. 


Franjo Kuharič 
nadbiskup zagrebački 

Grob kardinala Alojzija Stepinca 

BOG JE KONAČNI SUDAC 
SVAKE SAVJESTI 


Draga braćo i sestre! 

Knjiga Mudrosti okreće stranicu vremena i druga stranica nije 
ništavilo nego život »Duše su pravednika u ruci Božjoj, i njih se 
ne dotiče muka nikakva« (Mudr 3,1). Dok živimo u kategorijama 
ove povijesti. Božji prijatelji nužno moraju proći kroz kušnju. U 
kušnji vjera postaje uvjerenje; u kušnji nada prelazi u sigurnost; 
u kušnji ljubav se čisti od svake sjene egoizma. Kad bi kategorije 
ove povijesti bile samo ljubav, istina, dobrota i pravda, ne bi bilo 
kušnje za čovjeka. Ali u ljudskoj povijesti prisutne su i kategorije 
zla. Pravednik je kušan tim kategorijama zla. Može biti i njihova 
žrtva. Sv. pismo smatra pravednikom onoga koji ustraje u 
kategorijama dobra, svladavši napast zla Ah »za malo muke 
zadobili su dobra velika, jer Bog ih stavio na kušnju i našao da su 
ga dostojni« (Mudr 3,5). »Koji se u nj ufaju, spoznat će istinu, i 
koji su vjerni, bit će u ljubavi s njim...« (Mudr 3,9). 

S v. pismo neprestano učvršćuj e nadu pravednika tom vječnom 
stvarnošću mira i ljubavi u Bogu. Stoga i sv. Pavao pišući iz 
tamnice efeškom biskupu Timoteju ponovno svu nadu stavlja 
na uskrsnuće Isusovo i uvjerenje da suživot s Kristom u patnji 
jamči suživot s Kristom u slavi. »Ako s njime umrijesmo, s 
njime ćemo i živjeti.« 

Evanđelje je potvrda Božjih obećanja danih kušanima; ubogi, 
žalosni, krotki, gladni i žedni pravednosti, čisti, mirotvorci, 
progonjeni zbog njega, baštinit će kraljevstvo nebesko. 

Sva tri čitanja uzeta u ovoj sv. misi sjedinjena su u jednoj 
misli: svaki život usmjerenje u vječnost i u vječnosti dobiva svoju 

definitivnu ocjenu. To je temeljna istina objave o čovjeku. Ta 
istina je čvrsta točka na kojoj vjernik stoji i s koje promatra cijelu 
svojuegzistenciju;kojausmjerujenjegovu savjest; nakojoj počiva 
njegova sigurnost u potresima života. U svjetlu te istine vjernik 
prima udarce života i ostaje uspravan, jer njegov smisao nije 
uvjetovan nečim sitnim, prolaznim i besciljnim... Ta istina ulijeva 
stalnu hrabrost u vjerničko srce; podržava vjernost; i konačno 
ispunja dušu mirom i onda kad tjeskobe navaljuju. 

Ta vjera ne samo da opravdava našu molitvu za pokojne nego 
učvršćuje našu nadu kojom prolazimo kroz život kao svjetlom 
vodeni k velikom cilju. Molitva za pokojnike doziva nam u pamet 
veliko zajedništvo koje ni smrt ne može raskinuti. U takvim se 
susretima ponovno ostvaruje izmjena darova sa stanovnicima 
vječnosti, osvješćuje se povezanost u ljubavi i otvaramo se 
porukama Nadsvijcta. 

Zadušnice za blagopokojnog kardinala Alojzija Stepi nca na 
godišnjicu njegove smrti imaju, prema tome, značenje susreta s 
njegovim duhom, s njegovom vjerom i vjernošću, s njegovom 
žrtvom i životom. 

Kad god smo se susretali s njime, doživljavali smo čvrstoću 
njegove vjere. Vjera u sav sadržaj Vjerovanja, što nam Crkva 
predlaže kao dar Objave Božje, prožela je njegove misli i upravljala 
njegovim djelima. 

Svjetlom Sv. pisma on je ponirao u misterij ljudskog bića i 
života, u smisao povijesti, u poslanje Crkve, u svoju osobnu službu 
i odgovornost. 

Vjera je bila mjerilo njegove savjesti. Stoga se nije vezao ni uz 
ideologije, ni uz politike, ni uz stranke, ni uz sisteme... Iz vjere je 
sve promatrao, iz vjere je donosio sudove i odluke. 

I dok je slušao što o njemu drugi sude i kako su ti sudovi tako 
oprečni jer su uvjetovani opredjeljenjimai motivima samo ljudskih 
interesa i samo ljudske mudrosti, on je naglašavao samo svoju 

nadbiskupsku odgovornost, a ta mora biti motivirana vjerom, jer 
iz vjere dolazi i vjeri služi. Stoga je ostajao miran. Svoju je savjest 
ispitivao samo pred Bogom znajući da samo Bogu konačno polaže 
račun. Ljudi čiste savjesti nose u sebi uvijek čvrstoću istine, jer su 
istiniti pred Bogom. Sve se njegovo djelovanje može usredotočiti 
u dva temeljna motiva: čast Božja i dobra čovjeka! 

Tu je bio uvijek osjetljiv, uvijek dosljedan i uvijek nepopustljiv. 

Prije rata, dok su još postojala nadbiskupska dobra i dok je još 
raspolagao s materijalnim sredstvima, sve je odlazilo u te svrbe: 
da se u novim predjelima grada podigne crkva na čast Božju i 
dobro duša i da se pomogne potrebnima. On nije stjecao nikakva 
imetka za sebe osobno ni za svoju braću. 

Kada je pak vihor rata viđao našom domovinom, što je mogao 
činiti zagrebački nadbiskup drugo svojim autoritetom i svojim 
sredstvima nego pomagati i štititi sve koji su pomoći i zaštite 
trebali. U toj misiji ostajao je slobodan pred svakim i nikada nije 
pred moćnima zanijekao svoje savjesti ni svoje dužnosti. 

Nadbiskup Stepinac pripada povijesti i ona će o njemu donijeti, 
također, svoj sud. Kad govorimo o sudu povijesti, onda obično 
pod tim sudom razumijevamo objektivno, mimo, nepristrano, i 
pošteno otkrivanje činjenica i vaganje njihovih sadržaja i 
vrijednosti; pod sudom povijesti razumijevamo prosuđivanje 
osoba, njihovih djela i povijesnih uvjeta njihova života, ali 
prosuđivanje bez strasti. Sud povijesti traži istinu i zanima ga 
samo istina. Dakako, i sud povijesti može biti nepotpun jer u 
njemu izriču sud samo ljudi, a ljudi su uvijek ograničeni u svojim 
mogućnostima da do kraja i do dna istraže samo jedan ljudski 
život. 

Stoga s pravom očekujemo od svih koji studiraju povijest i 
donose povijesne sudove da se osoba kardinala Stepinca i njegov 
život tretiraju znanstveno, tj. mimo i pošteno. Na takav sud ima 
pravo svaki čovjek, svaka ljudska zajednica, svaka povijesna 

činjenica. To je zahtjev univerzalnog načela istine i pravednosti 
i taj se zahtjev temelji naobjektivnom dostojanstvu svakog čovjeka. 
Mora nas zanimati samo istina, i mi se te istine ne bojimo niti se 
je možemo odredi. Poštovanje osoba i istine uvjet je pravednih 
odnosa među ljudima i smirenog suživota s ljudima. To svakom 
čovjeku diktira ispravna savjest. 

Međutim, rekli smo jučer i ponavljamo danas. Bog je konačni 
sudac svake savjesti, svih ljudskih sudova i cijele povijesti. 

Današnja čitanja iz Sv. pisma Staroga i Novoga zavjeta to nam 
objavljuju i za nas vjernike to je posljednje prizivno sudište na 
kojem će svaki život biti ocijenjen savršenom pravednošću. Cijela 
ljudska povijest priziva na apsolutnu Božju istinitost i samo 
vječnost može staviti sve na svoje mjesto zauvijek! 

Svaka riječ besmrtnog Isusova govora na Gori potvrđuje tu 
istinu, a ta istina uvijek hrani našu nadu i obvezuje na ljubav i 
pravednost. 

Bila duša blagopokojnog kardinala Alojzija Stepinca vječno 
obradovana blaženstvom što ga Isus Krist božanskom suverenošću 
obecaje ubogima, ožalošćenima, krotkima, gladnima i žednima 
pravednosti, milosrdnima, čistima, mirotvorcima i pogrđenima 
radi imena Njegova! 

»Koji se u nj ufaju, spoznat de istinu, i koji su vjerni, bit de u 
ljubavi s njim, jer izabranici njegovi stječu milost i milosrđe« 
(Mudr 3,9). 

»Radujte se i kličite: velika je plaća vaša na nebesima!« 

(Mt5,l-12a). 

Zagrebačka katedrala, 10. veljače 1973. 

Franjo Kuharić 
nadbiskup zagrebački 

DOBAR SAM BOJ BIO 


Draga braćo i sestre! 

Prvo čitanje stavlja nas u prisutnost Boga svetoga. »Svet! 
Svet! Svet! Gospodin nad Vojskama! Puna je sva zemlja slave 
Njegove!« (Iz 6,3). Izaija u čudesnom viđenju doživljava Božju 
svetost. U svjetlu te svetosti doživljava i svoju grešnost. »Jao 
meni, propadoh, jer čovjek sam nečistih usana. U narodu nečistih 
usana prebivam...« (Iz 6,4). 

Ali neizrecivo sveti Bog nudi se čovjeku kao osloboditelj od 
grijeha da svojom svetošću spali grijeh čovjekov i učini čovjeka 
odsjevom svoje svetosti. 

U tome je tajna savezništva Boga s čovjekom. Izaija je pozvan 
da bude prorok toga savezništva. »Koga da pošaljem? Tko će 
poći?« Prorok, pošto su mu usne očišćene, krivica skinuta i 
grijeh oprošten, ima hrabrosti odazvati se i reći: »Evo me, mene 
pošalji!« (Iz 6,8). 

Tako Bog ljudima povjerava svoju poruku da pozivaju ljude 
u savezništvo svetosti s Bogom svetim i živim. 

Punina toga savezništva ostvaruje se po Isusu Kristu, Bogo- 
-čovjeku, koji ustanovljuje apostolsko poslanje da do konca 
svijeta bude ljudima naviještana radosna vijest spasenja. 

Čuli smo u evanđelju kako Isus ulazi u Petrovu lađu i iz nje 
naučava narod. Zatim zapovijeda da bace mreže za lov. Iskusni 
ribar Šimun zna da nema nade za uspjeh sada po danu kad oni nisu 
ništa ulovili cijele noći. Šimun ne sluti da će čudesni ulov riba biti 
znak i Božje upozorenje da apostolska služba nema uspjeha bez 
sile Duha Svetoga i da se zaludu muče oni koji bi htjeli sami bez 
Boga graditi Kraljevstvo Božje. 

Čudesni ribolov pobudio je u duši Petrovoj isto raspoloženje 
koje je osjetio i Izaija u viđenju Božje svetosti. Petar doživljava 
u Isusu Božju prisutnost i Božju svetost, pa svjestan svoje 
grešnosti govori: »Idi od mene! Grešan sam čovjek. Gospodine!« 
(Lk 5,8). 

Ali Isus, osloboditelj od grijeha, govori: »Ne boj se! Odsada 
ćeš ljude loviti!« »Oni izvukoše lađe na kopno, ostaviše sve i 
pođoše za njim« (Lk 5,10-11). 

Ostaviti sve i poći za njim! Kakvajeto snaga koja trga čovjeka 
od svega da bude sav predan Božjem pozivu i Božjem djelu? To 
je tajna milosti o kojoj piše apostol Pavao Korinćanima: »Ali 
milošću Božjom jesam što jesam, i njegova milost prema meni 
ne bijaše uzaludna« (1 Kor 15,10). 

Apostol je sav Božji. To je čovjek Bogom zahvaćen u svom 
biću; osvojen i svim srcem opredijeljen za Boga. Zato svom 
dušom objavljuje Boga braći ljudima za njihovo oslobođenje, 
za njihovo posvećenje. 

To je božanski lov ljudi. Blago onima koji uđu u mrežu 
spasiteljske ljubavi. 

Apostoli ostaviše sve i pođoše za njim. Poći za Isusom Kristom 
ostavivši sve znači stopiti svoj život s njegovim, znači bez 
pridržaja predati se njegovu misteriju i dijeliti njegovu ljubav. 

Danas se napunilo 14 godina od blažene smrti zagrebačkog 
nadbiskupa i kardinala Alojzija Stepinca. Dok razmišljamo o 
njegovu životu, mislim da možemo na njega primijeniti riječi 
Evanđelja: sve je ostavio i pošao za njim! 

Nekoliko godina rada na posjedu svojih roditelja. Zamišljen 
i ozbiljan snuje planove svoga života. A onda jednog dana 1924. 
kao daje čuo Božji poziv upućen Izaiji: »Koga da pošaljem? I 
tko će poći?« 

I on odgovara odlučno, neopozivo: »Evo me, mene pošalji!« 
Velikodušan u svom odazivu nije slutio što će sve značiti za 

njegov život taj odaziv. Ali snažno je bio zahvaćen Bogom u 
svom srcu, i više ništa neće moći u njegovoj duši ugasiti taj 
savez vjere i ljubavi. 

U razgovoru s njim doživljavali smo kako sveto ime Bog 
zvoni u njegovim ustima tako živo, stvarno, uvjerljivo, osobno. 
Kao da svaki put pjeva sa psalmistom: »Velik je Gospodin i 
svake slave dostojan, nedokučiva je veličina njegova« (Ps 145/ 
144/-3). 

Za njega je Bog zaista bio: Svet! Svet! Svet! Gospodin Bog 
nad vojskama! Beskonačna Božja stvarnost. Neizrecivo Trojstvo 
Života, Istine i Ljubavi; Bog tako bliz i svet bio je za njega trajni 
Izvor jakosti i radosti. 

Zato mu je prolazio dušom užas kad je čuo daje Bog uvrijeđen, 
ponižen, zanijekan; zato mu je duša strepila za vjeru u Boga; za 
vjeru malenih, za vjeru mladih, za vjeru u hrvatskom narodu. 

Proročkim svjetlom u očima pitao je često nadbiskup Stepinac 
svoje slušatelje: Stoje čovjek bez Boga? 

Zaista, što je čovjek bez Boga? Može postati bespomoćna 
igračka tamnih sila u sebi, moćnih sila oko sebe. Bog oslobađa 
čovjeka da ne bude igračka nego slobodno biće, pobjednik grijeha 
u sebi i zla oko sebe. Apostol - prorok, autentični poslanik Božji, 
slobodan je u Bogu i Bog je slobodan u njemu; a taje sloboda 
nepobjediva, svijetla, jaka; taje sloboda opredijeljena za Istinu, 
ne može zanijekati pravdu, ne može se odreći Boga, ne može 
izdati čovjeka. 

Nadbiskup Stepinac nužnošću svoje pastirske, učiteljske i 
svećeničke službe kao apostol zagrebačke Crkve susretao se u 
raznim promjenama s r aznim vladama. Ni s kim nije odbijao 
razgovor, ali je pred svima stajao proročki uspravan i svjedočio 
je za istinu. Prožet Bogom osjećao se slobo dnim pred svakim 
čovjekom koji je ima o moć u ruci, ali u službi svakog čovjeka 
kojemu je trebala zaštita, pomoć, obrana. Kome je uskratio pomoć 

ako je mogao pomoći? Kojem je narodu zanijekao pravo na 
slobodu, dostojanstvo i poštovanje? Ako je to neotuđivo pravo 
priznavao svima, zar nije to želio i svome narodu? 

Kada bude povijest mimo proučila sve dokumente i sva djela, 
morat će priznati da na tom čovjeku ne nalazi krivice (Lk 23,14). 

Na njegovu grobu u ovoj katedrali svijeće se ne gase i cvijeće 
ne vene. Nisu li to tihi svjedoci obrane? Svi koji dolaze u 
neprekinutom nizu na taj grob, čuju taj šutljivi govor. Savjest 
nam nalaže da budemo svjedoci njegove obrane i branitelji 
njegove časti. 

Vrijeme u kojem je živio i djelovao nadbiskup Stepinac od 
prvoga dana svoje pastirske službe do zadnjega dana svoga 
života bilo je vrijeme tjeskobe. Velika apostazija ljudi od vječnih 
istina i načela, veliko otuđenje čovjeka od Boga živoga ne može 
rađati drugo nego tjeskobu, i to u dimenzijama svijeta. 

Apostol-prorok, poslan u apostaziju svijeta da gradi most 
povratka ljudi k Bogu preko ponora zla ne može izbjeći tajnu 
Kristova križa. U svijetu grijeha Božji su poslanici znak 
protivljenja jer u Božje ime nude čovjeku viši poziv i veću sreću 
nego što može čovjek ostvariti sam. U ljudskoj povijesti djeluje 
mysterium iniquitatis - tajna grijeha. U tom vremenskom 
predvorju vječnosti, što je ljudska povijest, odvija se drama 
tužna zbog tolikih podijeljenosti, krvava zbog tolikih sukoba, u 
kojima mržnje melju poput mlinskih kamenova ljudske sudbine 
i ljudske živote. U takav svijet došao je Spasitelj i bio je samljeven 
na križu; mljeveni su bili i apostoli: Petar na križu, Andrija, 
također, a od ostalih svaki je prošao kroz svoju krv u konačno 
vječno slobođenje, u Božju svjetlost. To je cijena Božjeg poziva; 
to je kušnja ljubavi. 

Nadbiskup Stepinac proročki je slutio svoj susret s križem, 
kad mu je bilo saopćeno imenovanje za nadbiskupa-koadjutora, 
sam svjedoči o onom što se događalo u njegovoj duši: 

»Nikada zaboraviti tih dana - veli on. Mračilo mi se upravo 
pred očima. Pa kako će to ići! Tu su iskusni i kreposni stariji od 
mene, muževi koji poznaju bolje od mene prilike u dijecezi i u 
svijetu... Ja tako mlad i neiskusan... I opet predbacivanje savjesti, 
da nikako to ne smijem prihvatiti... Dolazi u Zagreb papinski 
nuncij iz Beograda Pellegrinetti. Njemu se jednako potužim, da 
sam odviše mlad i slično. On mi se samo nasmije, pa veli: ‘Pustite 
to! Ta će »pogreška« svakim danom biti sve manja’... I konačno 
dođe imenovanje... Sto sam sada mogao. Slutio sam po svemu, 
da se nešto teškog iza brda valja. Prilike u svijetu već su tada 
pomalo prokazivale da će se nešto strašnoga skoro survati na 
čovječanstvo i na jadni naš narod... Trebat će dobro podmetnuti 
leđa pod teški teret, koji sam prihvatio... I što sam drugo mogao 
učiniti nego uzeti biskupsko geslo: In Te, Domine, speravi! 
Gospodin je onaj koji će znati i htjeti pomoći, a ja sam kukavna 
ništica... I dobro sam učinio. Kad god je bilo teško, nema gotovo 
izlaza za uspjeh, onda: In Te, Domine, speravi, i išlo je.« 

Da, Bog je bio njegova nada. Ta proročka nada gori svjetlom 
vječnosti i probija tamom i oblacima zastrta obzoija; upire pogled 
u Svjetlo - to svjetlo je uskrsnuli Isus Krist - koje uvijek svijetli 
s onu stranu mraka i straha. Uronjen u Boga pobjeđuje tjeskobu 
vlastite duše; i za druge postaje utočište nade. 

Vjera i vjernost, pouzdanje i ustrajnost blagopokojnog 
Nadbiskupa neka nam budu nadahnuće u ovoj svetoj godini 
pomirenja s Bogom i s ljudima! 

U Crkvi i u svijetu mnoge napasti navaljuju na vjeru; idu za 
tim da razvodne Kristovo Evanđelje i zamijene tajnu križa 
lagodnošću života, koju nadahnjuje sebičnost. Poštovanje 
njegove žrtve zahtijeva vjernost života od sviju nas. 

Blakopokojni nadbiskup i kardinal Alojzije Stepinac u svojim 
propovijedima uvijek je navodio riječi Sv. pisma. Osobito je 
volio sv. Pavla! Primijenimo na njega, velikog štovatelja Božjeg 

i štovatelja Bogorodice, Pavlove riječi: »Dobar sam boj bio, 
trku završio, vjeru sačuvao. Stoga, pripravljen mi je vijenac 
pravednosti kojim će mi u onaj Dan uzvratiti Gospodin, pravedan 
sudac...« (2 T im 4,7-8). 

A on svima nama uzvraća opet Pavlovim riječima iz poslanice 
Filipljanima: 

»Tako, ljubljeni moji, poslušni kako uvijek bijaste, ne samo 
kao ono za moje nazočnosti, nego mnogo više sada za moje 
nenazočnosti, sa strahom i trepetom radite oko svoga spasenja! 
Da, Bog u svojoj dobrohotnosti izvodi u vama i htjeti i djelovati. 
Sve činite bez mrmljanja i oklijevanja da budete besprijekorni 
i čisti, djecaBožjai neporočnaposred poroda izopačena i lukava, 
u kojem svijetlite kao svjetlila u svijetu, držeći riječ Života meni 
na ponos za Dan Kristov, što nisam zaludu trčao niti se zaludu 
trudio« (Fil 2,12-16). 

Poslušajmo tu riječ! Amen! 

Zagrebačka katedrala, 10. veljače 1974. 

Franjo Kuharić 
nadbiskup zagrebački 

ZLATO U TALJICI 


Draga braćo i sestre! 

»Duše su pravednika u ruci Božjoj... Nada im je puna 
besmrtnosti. Za malo muke zadobili su dobra velika, jer Bog ih 
je stavio na kušnju i našao da su ga dostojni... Koji su vjerni, bit 
će u ljubavi s njim...« (Mudr 3,1-9). 

Dok slušamo te riječi iz Knjige Mudrosti, otkriva nam se 
duboka tajnaljudskog postojanja. Bog vodi svoje prijatelje kroz 
misterij križa u konačnu puninu života i ljubavi. Ima li veće 
objave o ljudskoj nadi? To je objava da će konačno s am Bog 
svojom savršenom pravednošću ocijeniti ljudski život i proci¬ 
jeniti kao posljednji pravorijek sve ljudske sudove. Bogu pripada 
zadnja riječ u toj tajnovitoj drami povijesti. A ljudska povijest 
je knjiga ispisana sa svijetlim i t amnim stranicama, često pisana 
krvlju i suzama. Ima u njoj toliko zagonetnoga, nerješivoga i 
mučnoga. Ona bi ostala nedoreciva bez Božjeg pravorijeka. 

U tu povijest, baš takvu, sišao je Bog da bude njezin lijek, 
spasitelj, osloboditelj od zla. 

Isus Krist, Bog i čovjek, najveći je događaj povijesti. On je 
njezin najbogatiji sadržaj i neprevarljiva nada. Bog je uzeo na 
se naše čovještvo i rodio se od Djevice da bude naš suputnik i 
da u njemu nađe konačni smisao lj udski život i ljudska povijest. 

Položen je u nju kao pšenično zrno u zemlju. Ali budući da 
je ta povijest grijehom okaljana i mržnjama otrovana, Isus Krist 
je. u njoj prisutan, ponio na sebi njezine teške udarce. Kao da se 
u njegovu Srcu zgusnula sva tjeskoba svijeta. Čitajući u Evanđelju 
povijest njegove muke, vidimo daje to istina. Ponio je na sebi 
grijeh svijeta (Iv 1,29). 

Skinuti s ljudske savjesti krivnju i osloboditi ljudsko srce od 
zla da se u njemu rodi Božji život i da mrak grijeha bude 
zamijenjen svjetlom milosti, nije moguće nijednom čovjeku. To 
je jedino moguće Bogočovjeku. Samo ljubav Nevinoga može 
uništiti grijeh. Ta nam se spasiteljska ljubav objavila u svoj 
istinitosti na križu. 

»Veće ljubavi nitko nema od ove: da tko život svoj položi za 
prijatelje svoje« (Iv 15,13). Isus Krist je položio život za nas. 
Premda je bio savršeno nevin, naišao je na protivljenje koje ga 
je bez milosrđa poslalo u smrt. Premda je objavio život ispunjen 
puninom bogočovječje dobrote, pribijen je na križ. Time nam je 
otkrio da put u život, u konačno uskrsnuće vodi kroz tajnu križa, 
kroz patnju i umiranje u ljubavi. On prolazi kroz taj misterij bola 
da nam svima bude otvoren put očišćenja i oproštenja; da nam 
svima budu otvorena vrata Života. 

Iz te vjere i svijesti o spasiteljskoj Božjoj ljubavi piše Pavao 
Rimljanima: »Tko će optužiti izabranike Božje? Bog oprav¬ 
dava!« I onda postavlja pitanje sebi i svima koji su pošli za 
Isusom Kristom: »Tko će nas rastaviti od ljubavi Kristove? 
Nevolja?Tjeskoba? Progonstvo?... Uvjeren sam, doista: ni smrt 
ni život, ni anđeli ni vlasti... neće nas rastaviti od ljubavi Božje 
u Kristu Isusu Gospodinu našemu« (Rim 8,33-38). 

Ako je Bog nas ljubio cijenom križa, možemo li i mi njemu 
svjedočiti ljubav a da ne prolazimo kroz tu tajnu ljubavi koja 
umire da bi rađala život? 

Čuli smo Isusa u čitanju sv. Evanđelja po Ivanu. »Zaista, 
zaista, kažem vam: ako pšenično zrno, pavši na zemlju ne umre, 
ostaje samo; ako li umre, donosi obilat rod« (Iv 2,24-26). 

Tko pođe za njim, ne može ići drugim putem nego onim 
kojim je on prošao. Tko s njim trpi i umire, s njim otkupljuje 
svijet. Bez križa ga nije moguće ljubiti, kao što bez križa nije 
moguće živjeti Evanđelja. 

Nisu li te riječi Sv. pisma ključ u veliku zagonetku da Bog 
svoje prijatelje vodi kroz patnju? »Iskušao ih je kao zlato u 
taljici i primio ih kao žrtvu paljenicu« (Mudr 3,6). 

Ta riječ Božja neka rasvijetli i ovaj naš susret u euharistijskoj 
žrtvi. Sabrani smo u molitvi, prožeti poštovanjem jednoga života 
ijedne smrti. 

Danas se navršilo petnaest godina od blažene smrti 
zagrebačkog nadbiskupa i kardinala Alojzija Stepinca. Mi ove 
večeri u smirenom dostojanstvu iskazujemo počast njegovoj 
osobi jer smo svjedoci da mu je život bio sav prožet vjerom i 
ispunjen željom da čini dobro, i samo dobro, svima i svakome. 
Osjetili su to toliki siromasi, izbjeglice, utamničeni, proganjani, 
nevoljni. To su činjenice. U granicama svojih mogućnosti 
zauzimao se uvijek za čovjeka, za ljudsko dostojanstvo bez 
obzira na ideologije, rase i klase. Svakom čovjeku i svakom 
narodu je priznavao neotuđiva prava i zahtijevao je od svih 
odgovornih za javni život da ta prava poštuju. 

Stoga je i sadašnji sv. otac Pavao VI. kao milanski nadbiskup 
u govora prigodom smrti našega nadbiskupa Alojzija Stepinca 
rekao: »Može li se uopće pretpostaviti da ne bi ljubio svoju zemlju 
ili lojalno obdržavao pravedne zakone jedan kardinal nadbiskup, 
komu nitko, tko ne niječe sunčano svjetlo, nebi mogao to poricati?« 
iRivista diocesana milanese, 1960., 110-112). 

Vrijeme u kojem je živio i djelovao zagrebački nadbiskup 
Alojzije bilo je izuzetno teško. U razmjerima svijeta gorio je rat 
i plamtjele su mržnje. Velika je tama pokrila narode. Pa i onda 
kad je ugašen opći rat, nisu utrnule ni mržnje ni osvete. 

U teškim vremenima nadbiskup Stepinac je vršio u 
određenom prostoru određenu dužnost. Nije mogao biti drago 
nego ono što je bio: katolički nadbiskup zagrebačke Crkve, 
čovjek duboke vjere i nepodmitljive savjesti; osjetljiv svim srcem 
za patnju drugoga; raspoložen da pomaže uvijek i svakome 

koliko je mogao. Kao vršilac posve duhovnog poslanja nije 
mogao biti ni urotnik ni buntovnik bilo protiv koje vlasti. Ali 
poštujući Božje zakone, međunarodno i ljudsko pravo odlučno 
je govorio istinu u interesu općeg dobra svima s kojima se je 
morao susretati snagom svoje službe i odgovornosti. Bio je iskren 
i slobodan sugovornik; u načelima nikada popustljiv, a prema 
osobama uvijek obazriv i pažljiv. 

Ako se pak morao suočiti s r aznim ideologijama koje su 
Boga proglašavale iluzijom, Isusa Krista legendom, vječni smi¬ 
sao čovjeka prijevarom. Crkvu neprijateljem čovjeka, a vjeru 
nečim što treba ugasiti u svijesti ljudi, nipošto ni s kojeg stanovišta 
mu se ne može upisati u krivnju što je bio dosljedan branitelj 
vječnih Božjih vrednota. To mu je bila dužnost. To je i naša 
dužnost. 

Te odgovornosti bio je svjestan već Pavao kad piše Gala- 
ćanima: »Kad bih sveudilj nastojao ljudima ugađati, ne bih bio 
Kristov sluga« (Gal 1,10). 

Ovom prigodom smatram obvezom svoje savjesti javno 
izjaviti i izraziti svoje duboko žaljenje što se još uvijek, trideset 
godina nakon rata, nadbiskupa Stepinca u javnosti oslovljuje 
»zloglasnim nadbiskupom i zločincem«. Bilo je to na televiziji 
prošle godine 3. kolovoza u 9 i četvrt navečer na drugom 
programu. Komentator je išao čak tako daleko da gaje proglasio 
odgovornim zaratna pustošenja u našoj zemlji. Događa se to još 
uvijek u tisku, u školama. Događa se čak i ovdje u katedrali na 
njegovu grobu. Očevici su mi to saopćili da se neki vodič turista 
tako zaboravi, pa i na Kardinalovu grobu govori uvrede. 

Mi takve postupke smatramo teškom uvredom istine i osoba. 
To nanosi štetu ljudskim odnosima. Svaki se vjernik naše Crkve 
osjeća time ranjen u duši i duboko uznemiren. Neka prava ne 
umiru ni s mrtvima. 

Uvjerenje o Nadbiskupovu kršćanskom i ljudskom poštenju 
posvjedočio je pred javnošću Crkve i svijeta papa Ivan XXIII., 
nazvan Dobri, kad je na zadušnicama za blagopokojnog 
Nadbiskupa izrekao ove riječi: 

»Kardinal Stepinac, koji je svojoj čuvenoj nadbiskupiji 
darovao 26 godina biskupovanja, bio je doista vjerna i pobudna 
slika Dobrog Pastira. Ponajprije u neumornu i gorljivu apos¬ 
tolskom radu. U posljednjim pak odveć dugim godinama bolne 
odijeljenosti zgmuo je toliko bogatstvo zasluga da ih je za uzvrat 
nebeski Otac sigurno upisao kao glavnicu milosti i blagoslova 
za sve obitelji i sve vjernike gorljive i bogoljubne Hrvatske. 

Draga braćo i sinovi! Nemojmo zaboraviti ozbiljni poziv u 
njegovoj oporuci kojim nas potiče da postojano opraštamo i 
promičemo mir. Kako je nježna, kako je ganutljivanjegova prošnja 
kojom moli oproštenje ako je možda bilo koga - usprkos čistoj i 
dobronamjernoj nakani - za života pa i samo malo uvrijedio? 
Kako je uzvišeno što je ponovio riječi umirućeg Isusa: 'Oprosti 
im, jer ne znaju što čine'...« (Discorsi messaggi colloqui del Santo 
Padre Giovanni XXIII., Vaticano, 1961., str. 202-205). 

Mi pak, braćo i sestre, na njegovu grobu ispovijedamo svoju 
vjeru i svoje crkveno zajedništvo. Mi bismo uvrijedili njegovu 
uspomenu ako bismo makar i malo odustali od te vjere i od toga 
jedinstva. Njegova nas duhovna oporuka upozorava na zablude 
i potiče na vjernost cjelovitoj vjeri Crkve koja je s Petrovim 
nasljednikom na čelu zajednica istine i ljubavi. 

Na koncu, neka nam i on progovori: 

»... Predragi sinci, jer je ‘Bog ljubav’, kako veli Apostol, 
ljubite se međusobno! Vazda se bratski ljubite! Budite samo 
jedno srce i jedna duša, ali ljubite i svoje neprijatelje, jer je 
Božja zapovijed...« (oporuka iz 1957. g.). 

Ponizno vjerujemo daje Isus ispunio njegovoj plemenitoj duši 
obećanje: »I gdje sam ja, ondje će biti i moj sluga« (Iv 12,26). 

Zagrebačka katedrala, 10. veljače 1975. 

Franjo Kuharić 
nadbiskup zagrebački 



Nadbiskup Alojrije Stepinac na Mariji Bistrici 
pred prvom postajom križnoga puta: 
Isusa osuđuju na smrt 

LJUBIO JE CRKVU 


Draga moja brado i sestre! 

Ova godišnjica blažene smrti zagrebačkog nadbiskupa i 
kardinala Alojzija Stepinca potiče zagrebačku Crkvu da se u 
molitvi sabere u Euharistiji. Tom smo molitvom mi u vremenu 
ujedinjeni s preminulim Nadbiskupom koji živi u vječnosti. 

On je prisutan u našoj molitvi. A mi osluškujemo njegovu 
poruku koja nas potiče da čvrsto vjerujemo, da se nepokolebivo 
nadamo, da iskreno ljubimo Boga i ljude. 

Blagopokojni Nadbiskup je svojom smrću prikazao sebe kao 
dar Bogu u Isusu Kristu Raspetome. 

S tom se ljubavlju prema Bogu i Crkvi podložio volji Božjoj 
u svim okolnostima života. Njegova posljednja riječ: »Fiat 
voluntas Tua«, velika je riječ čovjeka koji potpuni smisao svoga 
postojanja otkriva u Bogu; svjestan je da je njegov život dar 
Božji; vjeruje da su njegovo vrijeme i vječnost Bogom ispunjeni; 
ima puno povjerenje u Božju ljubav i onda kad ga ona vodi kroz 
patnje, jer zna daje to sazrijevanje za vječnu ljubav. 

»I jer je ugađao Bogu, on gaje zavolio, i jer je živio među 
grešnicima, on gaje uzeo k sebi« (Mudr 4,10). 

On je u svom životu i u svojoj smrti rekao veliku riječ 
prihvaćanja volje Božje jer je vjerovao u ljubav koju nam je 
darovao Otac: »Djeca se Božja zovemo i jesmo« (1 Iv 3,1). Što 
to znači, tek ćemo u vječnosti razumjeti. »Znamo: kad s očituje, 
bit ćemo njemu slični, jer vidjet ćemo ga kakav jest« (1 Iv 3,2). 

Život mu je bio usredotočen u Evanđelje Isusa Krista. Tu je 
opio svjetlo. Kao kršćanin i kao biskup znao je da slijedeći 
Isusa ne može vršiti svoju volju nego volju onoga koji ga je 
poslao. 

Fiat voluntas Tua! - Kako je s tom riječju bila lijepa smrt 
kardinala Alojzija Stepinca! Išao je u susret tom velikom času 
s mirnom savješću. Zato je mogao reći: Fiat voluntas Tua! 

Život u kojem se ispuni volja Božja, život je potpunog 
ostvarenja. »Jer duljina dana ne čini starost časnom, niti se mjeri 
brojem godina. Već razboritost - to su sjedine ljudske, i krepostan 
život - zrela starost« (Mudr 4,8-9). Nema sretnijeg života ni 
blaženije smrti od života i smrti pravednikakoji je vjerno nastojao 
živjeti otajstvo Kristova života. 

Takvim se životom nadbiskup Stepinac darivao dubokom 
otajstvu Crkve za njezino posvećenje. 

Kroz cijeli svoj život on je nosio svijest o svom krštenju 
kojim je rođen kao sin Crkve; uvijek je živio kao vjeran sin 
Crkve; i umro je s ljubavlju prema Crkvi. Ljubio je Crkvu jer je 
čvrsto vjerovao da su u Crkvi izvori na kojima njezina djeca piju 
spasenje; nosio je u duši uvijek živu spoznaju da božanski život 
ključa u tim izvorima jer dolazi iz Kristova Srca. 

Crkva mu se objavila već po ljubavi i pobožnosti njegove 
majke Barbare koja gaje odgajala dubokom vjerom kakvu su 
imale tolike hrvatske majke kroz cijelu našu kršćansku povijest. 
Po svojoj vjerničkoj obitelji bio je utkan u život svoje župe i 
kroz župu povezan s cijelom Crkvom. I kao što je od djetinjstva 
naučio ljubiti svoju rođenu majku, tako je od djetinjstva naučio 
ljubiti i Majku Crkvu. 

U Majci pak Crkvi uvijek je otkrivao i prisutnost Majke 
Božje u njezinu djevičansko-materinskom misteriju. Njegovo 
štovanje Majke Božje bilo je življeno dubinom teologa, 
nježnošću sina i toplinom djeteta. Neka nam i to bude poruka u 
Hrvatskoj Marijanskoj godini. 

Za njega je Crkva bila topla stvarnost. Znao je da u njoj ima 
grešnih sinova i kćeri; znao je što je sve kroz povijest zamračilo 
njezino lice, ali sve ga to nije priječilo da gleda u tajanstvenu 

dubinu Crkve, u njezino unutarnje biće u kojem živi Isus Krist, 
njezina Istina i ljubav; u kojem djeluje Duh Sveti, njezina Duša. 
Rekao je: »Što dulje živim i promatram sudbinu Crkve, to mije 
draža! O velika si. Crkvo Božja!« Zato ga ništa nije moglo 
pokolebati u ljubavi prema Crkvi. Ona ima uvijek sveto Srce i 
svetu Dušu; uvijek naviješta svetu poruku Božje riječi i svete 
tajne preporođenja i posvećenja čovjeka; uvijek rađa i odgaja 
svece; uvijek je otvorena grešnicima da ih preporodi u sinove 
Božje. 

On je u Crkvi i po Crkvi primio u svoj život Isusa Krista i 
stoga je Crkvu ljubio kao Isusa Krista. 

Svojom službom nastoj ao je predstavljati Crkvu koja se poput 
Isusa Krista uvijek sagiba do čovjeka u njegovim patnjama i u 
njegovim grijesima. Svojom biskupskom službom nastojao je 
uvijek biti uz lj ude koji su najviše potrebni pomoći; kojim najviše 
treba Kristova ljubav i Kristovo milosrđe. 

Ljubio je Crkvu kao sakramenat u kojem nam se uvijek daruju 
otajstva istine, ljubavi i oproštenja. 

Zato je želio uvijek zastupati i predstavljati poniznu i slobodnu 
Crkvu: poniznu Crkvu pred malenima, patnicima, progonjenima; 
slobodnu Crkvu pred velikima, moćnima i mudrima. U sebi je 
nosio ono što će Drugi vatikanski sabor tako jasno naglasiti, 
rekao bih, gotovo definirati, da je Crkva od Isusa Krista 
ustanovljena i poslana da služi integralnom spasenju svih ljudi 
i da za to služenje bude slobodna od bilo kakvih saveza sa silama 
ovoga svijeta. 

Koncilska Deklaracija o vjerskoj slobodi kaže: »Između 
onoga što se odnosi na dobro Crkve, štoviše i na blagostanje 
same zemaljske države, i što svagdje i uvijek treba čuvati i od 
svake nepravde braniti, svakako je najvažnije to da bi Crkva 
uživala toliku slobodu koliku zahtijeva briga oko spasa ljudi. U 

ljudskom društvu i pred svakom javnom vlašću Crkva zahtijeva 
pravo na slobodu...« (br. 13). 

Zašto Crkva zahtijeva tu slobodu? Radi čovjeka. Radi se o 
autentičnoj slobodi čovjeka. Jer Crkva: to su ljudi. Crkva je 
svjesna da čovjeku nosi Poruku Božju. U Konstituciji o Crkvi 
u suvremenom svijetu »Radost i nada« Koncil izjavljuje: 
»Nikakav ljudski zakon ne može tako osigurati osobno 
dostojanstvo i slobodu čovjeka kao što to može Kristovo 
Evanđelje koje je Crkvi povjereno. To naime Evanđelje 
navješćuje i proglašuje slobodu djece Božje, odbacuje svako 
ropstvo koje konačno proizlazi iz grijeha, sveto poštuje 
dostojanstvo savjesti i njezinu slobodnu odluku, neprestano 
opominje da se svi ljudski talenti podvostruče za službu Božju 
i na dobro ljudi, te konačno svakoga čovjeka preporučuje ljubavi 
sviju« (br. 41). 

U svojoj ljubavi prema Crkvi želio je što dosljednije 
evanđeoski životu zajednici Crkve i naviještao je njezinu obnovu. 
Rekao je: »Neće to biti neki vanjski sjaj, nego preporod u dušama. 
Neka samo dragi Bog dade ustrajnost i jedinstvo našem kleru!« 

Tu je obnovu molio svojoj ljubljenoj Crkvi dok je živio na 
zemlji; u tu je pak molitvu ulio sve svoje patnje; toj molitvi 
dodaje i dar svoje pravedničke smrti. Njegova je riječ: »Kad bih 
mogao, dao bih i stotinu života samo da živi Crkva Božja!« 

Svjedočio je za slobodu Crkve; bio je pripravan umrijeti za 
Crkvu i za dobro svakog čovjeka. 

Duboko je bio svjestan da za razumijevanje tajna Božjih 
treba imati poniznu i čistu dušu. »Slavim te. Oče,... što si to 
objavio malenima« (Mt 11,25). Možemo reći daje cijeli život 
bio u školi Kristova Srca. U toj se školi raspoložila njegova duša 
da posluša Isusov glas: »Uzmite jaram moj na sebe, učite od 
mene, jer sam krotka i ponizna srca...« (Mt 11,29). 

Uvjereni smo da je Isus Uskrsnuli ispunio i nadu njegove 
duše uronivši je u svoj vječni mir i neugasivu radost. »I naći ćete 
spokoj dušama svojim« (Mt 11,29). Amen. 

Zagrebačka katedrala, 10. veljače 1976. 

Franjo Kuharić 
nadbiskup zagrebački 



Grb kar dinal« Stepinca 

LJUBIO JE ČOVJEKA 


Draga moja brado i sestre! 

U prvom čitanju koje smo čuli Danijel je utješen jamstvom 
vječne budućnosti kojom će biti ispravljene sve nepravde. A 
»umnici će blistati kao sjajni nebeski svod, i koji su mnoge učili 
pravednosti kao zvijezde navijeke, u svu vječnost« (Dn 12,3). 

Bog objavljuje sud nad poviješću; objavljuje uskrsnuće; 
objavljuje vječno određenje čovjeka. Vjera u apsolutnu 
budućnost čovjeka stožer je savjesti. Ona daje savjesti najčvršće 
uporište i činije neizrecivo odgovornom za život čovjeka. 

U svojoj poslanici Ivan naviješta to određenje čovjeka: »Gle¬ 
dajte koliku nam je ljubav darovao Otac: djeca se Božja zovemo 
i jesmo« (1 Iv 3,1). To je velika istina: Bog je izvor čovjeka. Bog 
je smisao čovjeka. Bog je cilj čovjeka. Ali, još smo u vjeri, još 
nismo u gledanju. Mi ćemo tek onda shvatiti Božju tajnu svog 
ljudskog bića kad budemo gledali licem u lice. »Kad se očituje, 
bit ćemo njemu slični, jer vidjet ćemo ga kakav jest« (1 Iv 3,2). 

Put do toga konačnog određenja čovjeka da postigne puninu 
svoga smisla jest put tajne križa. »Zaista, zaista, kažem vam: 
ako pšenično zrno, pavši na zemlju, ne umre, ostaje samo; ako 
li umre, donosi obilat rod« (Iv 12,24). To se ispunilo u punini u 
Isusu Kristu: umro je, ali donosi neprestano obilan rod u povijesti 
čovječanstva. Donosit će do konca svijeta obilan rod svih onih 
koji su u njega uzvjerovali, koji su živjeli njegovu riječ, pa 
makar zato izgubili i život. »Tko ljubi svoj život, izgubit će ga« 
(Iv 12,24). Tko spasava sebe da bi živio samo za sebe, tko žrtvuje 
vremenu i svoje vječno određenje, gubi život, gubi sebe. Ali, tko 
je pripravan založiti svoj život, založiti ga do kraja za dobro 

drugih, taj spasava život, čuva život za život vječni. »Tko mrzi 
svoj život na ovome svijetu, sačuvat će ga za život vječni« (Iv 
12,25). 

»Ako tko hoće služiti mi, neka ide za mnom. I gdje sam ja, 
ondje će biti i moj sluga« (Iv 12,26). Isus želi da naša savjest 
bude ukorijenjena u vječnosti. Glas iz vječnosti kompas je 
položen u nutrinu našega bića da nam bude putokaz kak o bismo 
sretno stigli do tog cilja, do te punine. U savjesti stoji sva tajna 
čovjeka, sva veličina čovjeka. To je glas koji dolazi iz vječnosti 
od samoga Boga da bi čovjeka usmjerio prema dobru, da bi ga 
odvraćao od zla. Vjernost toj savjesti, istinom rasvijetljenoj, 
najveće je i najpunije ostvarenje čovjeka i čovječnosti. 

Po toj tajni i po svom određenju čovjek je nepovredivo biće. 

Mi danas živimo u eri mnogih govora o ljudskim pravima. 
Odakle izviru ta ljudska prava? Tko im je garant? Što je istina 
tih ljudskih prava? Kako odgovoriti na ta pitanja ako se ne 
zamislimo u samu tajnu čovjeka. 

Prošli put govorili smo o nadbiskupu Stepincu kao o onome 
koji je ljubio Crkvu. Ove večeri mogli bismo govoriti o njemu 
kao o onome koji je ljubio čovjeka; branio je čovjeka; stajao je 
uvijek na stanovištu ljudskih prava. 

Čujmo njega! Na blagdan Krista Kralja 26. listopada 1941. 
rekao je nadbiskup Stepinac u svojoj propovijedi između ostaloga 
i ovo: »Na jednu bih vas stvar želio napose upozoriti, ako želite 
biti pravi podanici Krista Kralja, a to je ljubav prema bližnjemu, 
prema čovjeku bez razlike kako se zvao. U ovo zadnje nekoliko 
decenija uspjele su razne bezbožne ideologije i teorije tako 
zatvoriti svijet, daje mržnja postala regbi glavnim pokretalom 
ljudskih čina. Pogibelj je da i oni, koji se diče katoličkim imenom, 
da ne reknem čak i duhovnim pozivom, postanu žrtve strasti, 
mržnje i zaborava na zakon koji je najljepša karakteristika 
kršćanstva, zakon ljubavi...« 

On nastavlja: »Bilo bi apsurdno govoriti o nekom novom 
poretku u svijetu, dolazio s koje mu drago strane, ako se u tom 
poretku ne bude poštivala ljudska ličnost, neumrla ljudska duša, 
koja ima svoja neotuđiva prava, koja joj ni jedna ljudska vlast 
ne može i ne smije ograničiti. I bilo bi apsurdno i pomisliti, da 
bi recimo Katolička Crkva u obrani ljudskih ličnosti i slobode 
savjesti poznavala straha pred ikojom ljudskom silom« 
(propovijed koncem svibnja 1942., Majka Božja Lurdska). 

I opet njegove riječi: »Svi narodi i rase potječu od Boga... 
Svaki narod i rasa, kako se danas odrazuje na zemlji, imade 
pravo na život dostojan čovjeka i na postupak dostojan čovjeka. 
Svi oni bez razlike, bili pripadnici ciganske rase ili koje druge, 
bili Crnci ili uglađeni Evropejci, bili omraženi Židovi ili ponosni 
Arijci, imadu jednako pravo da govore: Oče naš, koji jesi na 
nebesima... Zato je Katolička Crkva uvijek osuđivala, a i danas 
osuđuje svaku nepravdu i nasilje u ime klasnih, rasnih ili 
narodnosnih teorija. Ne može se istrijebiti s lica zemlje Cigane 
ili Židove, jer ih se smatra inferiornom rasom...« (propovijed, 
katedrala, 25. listopada 1942., blagdan Krista Kralja). 

I opet, čujmo njega: »Mi - osuđujući sve nepravde, sva ubijanja 
nevinih, sve paleže mirnih sela, sva zatiranja sirotinjskih žuljeva, 
mi žaleći nevolje i boli sviju, koji danas nepravedno pate, 
odgovaramo ovako: Crkva je za onaj poredak, koji je toliko star, 
koliko i deset zapovijedi Božjih. Mi smo za poredak, koji je 
napisan ne na raspadljivom papiru, nego u savijesti ljudskoj 
prstom Boga života« (propovijed, katedrala, 31. X. 1943.). 

To su riječi koje je on govorio u onom teškom vremenu 
suočen s ideologijama, suočen s nasiljimai s krvarenjem svijeta; 
govorio ih je po svojoj savjesti koja je bila uvijek osvijetljena 
Božjom riječi i uvijek usmjerena prema vječnosti kao vječnom 
određenju čovjeka. Ustajao je na obranu dostojanstva i prava 
čovjeka. 

Da li je onda opravdano da ga se još uvijek oslovljuje u 
javnosti naslovom: zločinac? 

Možda bi netko rekao da branim nadbiskupa Stepinca kao 
nadbiskup iz staleške solidarnosti, ili kao vjernik vjernika. 
Obranu nadbiskupa Stepinca uvijek izričemo i tumačimo iz 
dubokog uvjerenja savjesti. Često smo povrijeđeni u svojim 
vjerničkim osjećajima optužbom koja se nabacuje na njegovu 
osobu, ali ne zatvaramo svojih razmišljanja pred činjenicama i 
želimo braniti istinu. Ako je optužnica imala služiti istini i ako 
je zastupala pravdu, obrana bi bila protiv istine i branila bi 
nepravdu. Nemoguće je da nešto u isto vrijeme bude cmo i 
bijelo. To je sigurno načelo. Ali da bi ljudi imali jasan uvid što 
je istina, kakvo je istinito stanje stvari, onda im uvijek jednako 
mora biti poznata obrana kao i optužnica. 

Ako netko zastupa istinu bez straha da će mu netko oboriti 
istinu, on dopušta da se čuje i druga strana. To je etičko načelo 
koje obvezuje savjest svih sudaca, svih tužitelja i svih branitelja. 
Ako se to načelo ne poštuje, ako samo optužba ima pravo glasa, 
onda osuda neće nikada biti objektivna, onda će uvijek biti 
povrijeđena istina i pravo ljudske osobe. Bez obzira tko je na 
sudu, bez obzira zašto je čovjek optužen, bez obzira na sistem 
koji sudi, obrana ima pravo da se čuje. 

Ako se to načelo ne usvoji u svim društvenim sistemima i na 
svim područjima zemlje, ima li onda uopće smisla govoriti o 
nekim ljudskim pravima? Ima li smisla sazivati spektakularne 
konferencije i potpisivati svečane deklaracije o ljudskim 
pravima? Da lije istinitost ljudskih prava zaista opća i neotuđiva 
baština suvremenog svijeta, ili su svečane deklaracije samo 
maska kojom se prikriva drugačija stvarnost? Da li čovjek dobiva 
vrijednost samo po tome kakvom ga se bojom oboji i kome 
povlađuje? 

Iz takve situacije gdje je povrijeđena ljudska osoba dolaze 
krikovi proroka savjesti i proroka ljudskih prava. Nadbiskupa 
Stepinca možemo smatrati kroz njegovo svjedočanstvo i kroz 
njegova djela i riječi prorokom slobode savjesti, prorokom 
ljudskog dostojanstva i ljudskih prava. 

U ime istine, u ime pravednosti, u ime temeljnih ljudskih 
prava svaki optuženi ima pravo da ga se čuje, kao što svi ljudi 
imaju pravo da čuju istinu. Zašto nije nikada u dokumentaciji, 
koja je predana javnosti i koju se neprestano ponavlja, objavljen 
u cijelosti i govor Nadbiskupove obrane? 

Ne znamo kakva su bila intimna uvjerenja njegova branitelja 
na procesu. Ali branitelj je ipak Nadbiskupa branio ne iz staleške 
solidarnosti, niti iz obzira vjerničke podložnosti; branio ga je jer 
je imao argumente da brani istinu; branio je čovjeka kojeg se 
moglo braniti sigurnom savješću. Snaga obrane ostaje kao 
neporeciv prilog obrani koju če prihvatiti povijest. Njegovi 
branitelji nisu ga branili samo po službenoj dužnosti da se nekako 
spasi samo pravna forma procesa. Branili su ga po savjesti ljudi 
kojima je bilo stalo do istine. 

Zašto je nametnuta šutnja toj istini? 

Kad je povrijeđena istina, povrijeđen je i čovjek. Stoga 
smatram osnovnim ljudskim pravom u ime istine, u ime svoje 
savjesti da se, ako se optužba stalno ponavlja, barem jednom 
javnosti objavi i obrana. Ili, ako je nametnuta šutnja obrani, 
neka jednom zašuti i optužba. Jer mi smo takvom jednostranom 
optužbom duboko uvrijeđeni u svojoj ljudskosti. To neprestano 
ponavljanje optužbe vrijeđa ne samo osobu i uspomenu 
zagrebačkog Nadbiskupa, nego vrijeđa i sve one koji žele znati 
cijelu istinu i čistu istinu o njegovim djelima i riječima. 

Nikada nigdje u svijetu ni u koje vrijeme povijesti nijedan 
sudski proces nema prava zahtijevati da bude smatran objek¬ 
tivnim, prema tome i pravednim ako se smije čuti samo tužitelje. 

a ne smije se čuti branitelje. Tu je neizbrisivo prisutno pitanje 
ljudskih prava, i to neotuđivih prava; prava s kojima se čovjek 
rađa i umire, na koja ima pravo živ i mrtav; prava koja čovjek 
ne prima samo kao neku milost, nego su ta prava sam čovjek. 

Ako postoji neka krivnja nadbiskupa Stepinca, onda je to samo 
jedna krivnja: bio je dosljedan svojoj vjerničkoj savjesti uvijek i 
do kraja; bio je vjeran svojoj savjesti pod svaku cijenu; za svoje 
uvjerenje bio je pripravan umrijeti. Zato je bio protivnik svih 
ideologija koje su nijekale Boga i besmrtno određenje čovjeka; 
bio je za čovjeka i protiv svakog nasilja; bio je protiv svega onoga 
što je za svu obaviještenu javnost u tom neizrecivo tragičnom 
povijesnom vremenu značilo ime Hitler ili ime Staljin. Milijuni 
obespravljenih ljudskih biča plaćali su glavom jer se nisu svidjeli 
moćnicima. (Ali goloruka snaga duha jača je od armija.) 

Nadbiskup Stepinac imao je hrabrosti da ustaje baš u vrijeme 
tog događaja protiv ponižavanja ljudskih osoba. 

Mi smo danas, dosljedno savjesti i uvjerenju, protiv svakog 
nasilja koje se čini dostojanstvu ljudske osobe, savjesti čovjeka, 
bez obzira u ime koje ideologije se to čini, bez obzira gdje se na 
svijetu to čini. Svaki smo zločin pripravni proglasiti zločinom 
bez obzira u ime kojeg znaka se on počinja. 

Jedan suvremeni primjer! U Rodeziji je osuđen biskup 
Lamont Osobno ga poznajem jer sam se s njim susreo za vrijeme 
biskupske Sinode u Rimu 1971. godine. Sjedili smo zajedno. 
Ustajao je javno protiv rasizma. Rekao je da mu vlada sigurno 
neće položiti crveni tepih na aerodromu kad se vrati. I osuđen 
je nedavno na deset godina zatvora jer se borio protiv bijelog 
rasizma. Svjetska je javnost registrirala i osudila nepravednu 
osudu biskupa Lamonta. Međutim, ovih dana u toj istoj zemlji 
dogodio se jedan drugi zločin. Žrtvom su pala tri bijela misionara 
i četiri redovnice, možemo reći u ime crnog rasizma. Ali u nekim 
dijelovima svijeta nitko nije ni registrirao ni požalio takvo 

krvoproliće. Dakle, zločin se ipak ne prosuđuje jednakom 
mjerom. 

Ali nisu samo ubojstva i mučenja zločini protiv čovjeka; 
zločin protiv čovjeka je svako ropstvo kojim se niječe pravo 
ljudske osobe. 

Govorimo iskreno, jer je iskren govor uvijek i pošten govor. 
Slijedimo svoju savjest. Svi ljudi i narodi svijeta ne žele samo 
slušati deklaracije o ljudskim pravima, nego žele to pravo živjeti. 

U povijest su neizbrisivo upisani procesi na kojima se sudilo 
čistoj savjesti i protiv savjesti. Stoga krikovi savjesti ne mogu 
biti obezvrijeđeni nikakvim etiketama; ne može ih se ušutkati 
jer oni dolaze iz dubine čovjeka, iz dubine ljudskog bića. 

Nije zaslužio da bude u javnosti još uvijek i danas nazivan 
zločincem onaj koji je bio pripravan umrijeti za čovjeka i koji 
je dokazao svoju ljubav prema čovjeku. To znaju mnogi koji su 
bili svjedoci njegove zaštite, pomoći i obrane. Nije pravio razlike, 
nije dijelio ljude niti po narodnosti, niti po rasnoj pripadnosti, 
niti po ideološkoj opredijeljenosti kad se trebalo zauzeti za 
progonjenoga i obespravljenoga. Stoga ima pravo da bude 
branjen. 

A mi, mi moramo na svoj život primijeniti određene misli iz 
njegove poruke. Dvije su koordinate naše savjesti: Bog i vječnost; 
Božja riječ. Božja istina i naše vječno spasenje. To su koordinate 
naše savjesti. To su naši stavovi u odnosu prema Bogu, u odnosu 
prema čovjeku, u odnosu prema društvu. Živimo to svjedo¬ 
čanstvo svoje vjerničke savjesti i nikom nećemo zlom prijetiti, 
nikog nećemo poniziti ni uvrijediti i nikom nećemo nanijeti 
nasilje. 

Isus nas poziva da ga slijedimo. Ali slijediti Isusa Krista 
znači prihvatiti istinu i živjeti istinu. 

Kad je sadašnji Sveti otac Pavao VI. kao nadbiskup milanski 
govorio prigodom smrti blažene uspomene Alojzija Stepinca, 

onda je završio svoj govor ovim pozivom: »No, ovo je zakon 
Kristov: hoćemo li biti pravi njegovi sinovi, treba da budemo 
spremni da za svoju vjeru trpimo. Dandanas bismo htjeli da 
zbog ispovijedanja vjere i života nemamo nikakvih neugodnosti. 
Vjera, koja traži žrtve, izgleda da nije suvremena. A ipak je naša 
vjera takva. Ona traži sljedbenike, spremne da izgube, a ne ljude 
koji hlepe za dobitkom; ona traži junake, ne kukavice; ona traži 
svjedoke, ne slabiće; ona traži sinove, vjerne i dosljedne apostole, 
a ne tek pristalice i propagatore oportunizma i kompromisa, koji 
su više skloni da se sporazume s protivnikom, negoli da sačuvaju 
jedinstvo s prijateljima.« 

Treba imati čvrstoću vlastitog bića u čvrstoći vlastite savjesti 
koju rasvjetljuje Bog i koju opravdava vječnost. Amen! 

Zagrebačka katedrala, 10. veljače 1977. 

Franjo Kuharić 
nadbiskup zagrebački 

KIDAJU SE SVETE VEZE 


Draga braćo i sestre! 

U prvom čitanju iz poslanice sv. Pavla Korinćanima uzdignuti 
smou vječnu nadu: »Ako se naš zemaljski dom, šatortaj, razruši, 
imamo zdanje od Boga, dom nerukotvoren, vječan, nanebesima« 
(2 Kor 5,1). 

U Evanđelju smo čuli Isusovu molitvu: »Oče! Hodu da i oni 
koje si mi dao budu gdje sam ja, da i oni budu sa mnom« (Iv 17,24). 

Ta vječna nada ispunjavala je dušu blažene uspomene 
nadbiskupa Alojzija Stepinca; u toj nadi, koja je izviralaiz vjere, 
živio je svoj život Bog je bio središte njegovih misli i njegova 
srca. Koliko ga možemo pratiti u životu kroz svjedočanstva i 
kroz njegove ispovijesti u raznim prilikama, zaključujemo daje 
milost Božja bdjela nad njim. 

Rođenje 8. svibnja 1898. u brojnoj obitelji Josipa i Barbare 
Stepinac u Krašiću. Već je 9. svibnja bio kršten i na svetom 
krštenju dobio je dva imena: Alojzije Viktor, što inače nije bilo 
uobičajeno. Ime sv. Alojzija kojega Crkva neprestano stavlja 
pred mladost kao blještavu svjetlost mladenačke nevinosti i 
čistoće! Ime sv. Viktora, rimskog mučenika, koji je dao svjedo¬ 
čanstvo vjere cijenom mučeništva! Tako je već kod krštenja u 
izboru imena rečen proročki navještaj koje će vrijednosti 
ispunjavati taj život: čistoća savjesti i svjedočanstvo za Boga 
pod svaku cijenu. Mladi je Stepinac rastao pod okriljem Božjim 
da bi u dinamici povijesti i u svom određenom trenutku povijesti 
izvršio svoje poslanje i dao svoje svjedočanstvo. 

Majka Barbara stavila je svog sina pod osobitu zaštitu Majke 
Božje. Zabilježena je zgoda kako gaje ona, dok je još ležao u 

kolijevci, prekrila svojom velikom krunicom. To je rođenje 
probudilo u njoj nakanu da baš za malog Alojzija moli i posti o 
kruhu i vodi dva dana u tjednu. Željela je, nekom unutarnjom 
inicijativom u kojoj je sigurno bilo prisutno Božje nadahnuće, 
da to dijete bude zaštićeno posebnom Božjom zaštitom, da 
postane svećenik Božji. I onda kada je njegov život skretao i 
kada se udaljivao od njezine želje, majka je molila i nadala se, 
makar i protiv nade. 

Prvi svjetski rat iščupao ga je iz redovitog Školovanja. 
Položivši maturu, otišao je u časničku školu na Rijeku, a poslije 
na frontu. I tu je bilo jedno raskršće njegova života; prekinut je 
onaj redovitputpremasvećeništvu. Ali svjedočanstva izvremena 
njegove prisutnosti u Rijeci govore o njegovoj vjeri, 
mladenačkom poštenju i pobožnosti prema Majci Božjoj. 
Uspinjao se u Gospino svetište na Trsat da tamo moli. 

I na fronti je mladi Stepinac očitovao zrelost duše. Poslije 
rata kada je prekinuo put prema svećeništvu s namjerom da 
ostane na imanju svoga oca, ostavio je pisma koja otkrivaju 
zrelu dušu. Upravo začuđuje da takva pisma piše mladić od 24 
godine. On prosuđuje život, usvaja kršćanska načela života i 
govori o obitelji s takvom zrelošću da bismo mu mogli dati da 
potpiše ta pisma autoritetom biskupa. 

Godine 1924. događa se u njegovu životu konačna odluka. 
Providnost djeluje preko svećenika blagopokojnog Lončarića, 
župnika Sv. Petra u Zagrebu, da se konačno mladi Alojzije 
odlučuje za svećeništvo. Zabilježeno je u njegovu životu kako 
je prije konačne odluke zamolio svoju majku da ga prati na 
hodočašće u svetiše Majke Božje u Dolu i da zajedno s njim 
moli na njegovu nakanu. To proštenište leži pod Žumberačkim 
planinama 4 km daleko od Krašića. 

Konačno odlazi u Rim gdje ostaje od 1926. do 1931. u 
Germanicumu. Studira na Gregoriani i polaže doktorat iz 

teologije i filozofije. Za svećenika je zaređen 26. listopada 1930. 
godine. U Zagreb se vraća 1931. godine. 

Svjedočanstva njegovih sudrugova u Germanicumu dokazuju 
da ga svi pamte kao ozbiljnog i meditativnog čovjeka koji je 
ulazio u teološki studij s punom ozbiljnošću, ali i u dubinu 
molitve s punom zrelošću. Njegovo najomiljelije štivo bilo je 
Sveto pismo. Možemo reći daje uvijek razmišljao riječ Božju 
i uvijek živio od riječi Božje. Osobito su ga za nim ali životi 
svetih jer je u svetima, u mučenicima Crkve gledao konkretnu 
ostvarenost milosti. Dubinska se promjena čovjeka, njegovo 
sazrijevanje za duhovnu veličinu i milosnu zrelost događa samo 
djelovanjem Božjim. 

U Zagrebu nadbiskup Bauer uzima Stepinca za svog ceremo- 
nijara. Tu počima tiho i povučeno njegov svećenički život. 

Nadbiskup Bauer već u godinama i boležljiv želio je da si 
osigura nasljednika koji bi preuzeo vodstvo zagrebačke 
nadbiskupije u specifičnim prilikama i odgovornostima onoga 
vremena. Bilo je više kandidata, ali nisu bili prihvaćeni od Sv. 
Stolice, a neki opet od vlade. Tako se kroz dvije-tri godine 
produljivalo pitanje nadbiskupa-koadjutora. 

Konačno je pogled pao na mladog Stepinca. Tek tri godine 
svećenik u dobi još nenavršenih 36 godina postao je kandidat na 
kojem se zaustavio pogled Božji. Za nadbiskupa je posvećen 
24. lipnja 1934. godine. 

Mons. Ivan Vlašić napisao je za dan njegove konsekracije 
članak pod naslovom »Ruke Božje unakrst« u kojem je oživio 
prizor iz Biblije kada je Josip doveo pred svoga oca Jakova 
svoja dva sina Manašea i Effajima (Post 48,13-22). Manaše je 
bio prvorođenac; prava blagoslova prvorođenca pripadala su 
dakle Manašeu. Za izraelski narod i izraelsku obitelj to je bilo 
vrlo važno. Jakov je bio gotovo slijep. Da se Jakov ne bi zabunio 
dijeleći blagoslov, stavio je Josip Manašea na desno, a Efrajima 

na lijevo Jakovu. Međutim, Jakov je stavio ruke unakrst te je 
položio desnu ruku na Efrajima, a lijevu na Manašea. Efrajim je 
dobio blagoslov prvorođenca. Misleći da se otac zabunio, Josip 
gaje htio ispraviti, ali Jakov je ostao kod svoga: ruke su ostale 
prekrižene. Pisac je vidio u tom prizoru sličnost s izborom Alojzija 
Stepinca za nadbiskupa. Mnogi kandidati koji su bili Papi 
predloženi kao prvi, da na njih prenese blagoslov, nisu bili 
izabrani, nego je Božja ruka bila položena na mladog Efrajima. 
Zato piše mons. Vlašić: 

»Danas kad ta svemoguća ruka leži na glavi izabranog našeg 
Efrajima, milijuni vjernog katoličkog naroda, u zajednici sa 
staricom isposnicom majkom, ponizno mole tu božansku desnicu 
da se nika d - ni za tren - ne digne sa te drage nam glave. 

Efraime, Efraime! Jesi li svjestan, da su milijuni suznih očiju 
hrvatskog naroda uprti danas u tvoj svijetli lik, koji Gospodin 
uzdignu povrh nas?« 

A jedan naš pjesnik svećenik, isusovac pjeva na dan njegove 
biskupske konsekracije: 

»Krvavog će znoja mnogu prolit kap. 

Udarit će ljuto pastirski ga štap, 

Bodljikama oštrim mitra će procvasti. 

Nadbiskupski prijesto u križ će izrasti. 

O, on znade, da mu proć je Golgotom, 

Ali ti si. Spase, njemu nadom svom. 

Gromovod se smiješi munji što mu prijeti 
Njegov program ti si, Kriste razapeti!« 

Mladi Nadbiskup je sam izrekao svoj program u odgovoru 
na čestitke Prvostolnom kaptolu zagrebačkom, koji je predvodio 
pomoćni biskup Franjo Salis Sewis: 

»Moja je nakana i cilj čist. Slijediti nauku križa, te bez ikakva 
straha braniti katoličku istinu i pravdu prema onoj: ‘Dilexisti 
iustitiam et odisti iniquitatem’, to je moje načelo. Ogavnost 

prema nepravdi bila je duboko usađena u mojoj duši uvijek, kao 
što i ljubav prema pravdi. Pa kao što sam bio za dobro svoga 
naroda spreman dati sve, tako sam spreman na sve i za Crkvu 
katoličku, koja me je od najranije mladosti učila dati svakome 
što je njegovo i ljubiti ljude istinskom ljubavi.« 

Drugi dan poslije svog posvećenja posjetio je Nadbiskup 
bogosloviju i uputio bogoslovima među ostalim i slijedeće riječi: 

»Veoma toplo stavljam na srce i zaklinjem vas, nemojte se u 
svom radu obazirati na nikakve stranke, nikakva imena. Ja znam, 
kako su velikih žrtava za sv. vjeru doprinijeli i jedni i drugi, i to 
cijenim kod njih i po tom ih jednako volim« Ovdje misli na 
podijeljenost koja je tada postojala u katoličkim redovima. A 
kada mi, na žalost, nismo bili podijeljeni? Nadbiskup nastavlja: 
»To je norma, po kojoj prosuđujem ja, a tako prosuđujte i vi: 
borac Kristov! I samo to, a sve druge lične zadjevice i nesuglasice 
stavite pod noge, bez obzira na ličnost i imena. Na tom stanovištu 
sam stajao i stajat ću i odsad i rušit ću sve, što nije vrijedno 
imena: borac Kristov. 

Nadalje, moji pogledi u prosuđivanju našeg narodnog života 
i svijesti uvijek su stalni i jasni. Mi se kao svećenici ne možemo 
baviti strančarskom politikom, i neka je daleko od nas, ah isto 
tako poštujemo i ne bojimo se istaknuti svoje ljubavi prema 
hrvatskom narodu. Mi znamo što jesmo i svog hrvatskog imena 
ne trebamo se nikad stidjeti.« 

Svojim biskupskim služenjem u zagrebačkoj nadbiskupiji htio 
je što dublje zahvatiti u obnovu duše našega naroda. Pogled pun 
brige i ljubavi bacio je posebno na grad Zagreb; grad koji je 
rastao, ah isto tako grad u kojem se sve više događala apostazija 
od vjere. Zato je shvatio potrebu da u tom gradu osnuje nove župe; 
da sagradi nove crkve; da i u novim dijelovima grada budu 
pastoralna središtakojaće okupljati ljude u istini, odgajati u ljubavi 
i tako obogaćivati život i postavljati temelj istinskom napretku. 

Nadbiskup Stepinac znao je daje napredak čovjeka nezamisliv 
ako nije utemeljen na istini Božje riječi. Zato je na blagdan 
Velike Gospe 15. kolovoza 1935. objavio svoju poruku da se 
sabire za gradnju novih crkvi. Tada su osnovane župe u užem 
području grada: Sv. Jeronim, Sveta Obitelj, Krist Kralj, Sv. 
Terezija od Djeteta Isusa, BI. Marko Križevčanin, BI. Nikola 
Tavelić. Zatim župe: Sv. Mihovil u Dubravi, Sv. Ivan Bosco u 
Podsusedu, kao i bolničke župe u Vinogradskoj i na Rebru. Za 
te pothvate trebalo je skupiti sredstva. On piše: 

»U tu svrhu bit če u nedjelju dne 18. kolovoza ove godine 
sabiranje u svim župskim crkvama grada Zagreba, te u katedrali, 
gdje ću ja osobno stajati kod žare za skupljanje. Znam vrlo 
dobro, da će mnogi tobožnji prijatelji sirotinje graknuti i vikati, 
da bi bilo bolje sabirati za sirotinju. No niti ću seja, a nadam se 
ni vi, predragi vjernici, dati smesti. I Juda je graknuo, kad je ona 
žena izlila miomirisnu pomast na noge Spasiteljeve. Graknuo je 
doduše u ime sirotinje, ali znamo, da su ga vodili drugi motivi. 
Kad dajemo Bogu, adajemo, kad gradimo lijepe hramove Njemu 
u čast, ne prikraćujemo time ni najmanje sirotinju. No i bez 
obzira na to, ova akcija ići će i te kako u korist sirotinje, jer će 
se kod gradnje moći zaposliti naši siromašni radnici i obrtnici, 
koji kao nezaposleni traže ne milostinju, koja ih ponizuje, nego 
rada, koji ih diže i oplemenjuje.« 

U susretu sa svećenicima na staru godinu 1937. Nadbiskup 
govori: 

»Kad bismo mi to učinili, prilagodivši se nazorima svijeta, 
postali bi protivnici Božji prema riječima apostola: ‘Quiqumque 
voluerit esse amicus saeculi hujus, inimicus Dei constituitur! - 
Tkogod hoće da bude prijatelj svijetu, postaje neprijatelj Božji! ’ 
Kad pak treba birati između Boga i svijeta, onda za nas ne može 
biti krzmanj a, niti nas može obuzeti strah u obranu prava Božjih. 
Ne imponira nam nikakva fizička sila, ni materijalna sredstva. 

ni broj pristaša, jer mi znamo vrlo dobro, da je - omnis caro 
foenum - svako tijelo je travka, koja danas jest a sutra se u peć 
baca. Zato smatramo daje sigurnije uzdati se u Gospoda, nego 
li u ljude prema riječima psalmiste: ‘Bonum est confidere in 
Domino, quam confidere in homine! - Bolje seje pouzdavati u 
Boga nego u čovjeka!.« 

Nadbiskup je želio provesti duhovnu obnovu grada Zagreba 
i zagrebačke nadbiskupije. Zato je njegov plan bio da se u svim 
župama zagrebačke nadbiskupije i grada Zagreba obave misije; 
da se drže duhovne vježbe za muževe, žene, mladiće, djevojke; 
duhovne vježbe za sve staleže, za intelektualce i za radnike. Tu 
bi se stvorile jezgre duhovno osvjedočenih i vjernički 
produbljenih članova Crkve koji će širiti oko sebe prisutnost 
vjere i svjedočanstvo za vjeru. Osobito je nastojao oko obnove 
obitelji. On piše u svojoj okružnici 1939.: 

»Žalosno gledamo kako se sva dobra ruše. Kao da je sve 
zahvatio razorni potres: sve se koleba i trese, nema ni u čem 
stalnosti. Zlo se razlijeva u daleke širine, ali se žarilo i u dubine; 
pokolebalo je temelje; otrovni crv zagrizao jei korijen. Taj korijen 
to je obitelj, koji je temelj naroda i kraljevstva Božjega na zemlji. 
Sa strahom i tugom gledamo već na tolike razvaline i ruševine 
naših hrvatskih obitelji. Nestaje s naših kućnih ognjišta toplote 
blage Božje ljubavi, popuštaju i kidaju se svete veze, bure strasti 
pustoše obiteljskim svetištima sve do gole pustoši...« 

Tako je Nadbiskup promatrao situaciju u obiteljima u svoje 
vrijeme. Sve njegove brige nisu li brige i našeg trenutka! Sve što 
je želio provesti da spasi dušu čovjeka, da spasi obitelj, da spasi 
zdravlje našega naroda, nije li to i naša zadaća! 

Započeli smo misije u gradu Zagrebu. Neka to bude milosni 
dolazak Božji u mnoge savjesti. Naše poštovanje prema 
svjedočanstvu i žrtvi blagopokojnog nadbiskupa Alojzija 
Stepinca neka nas potiče da shvatimo ozbiljnost njegove duhovne 

poruke i da svi budemo suradnici duhovne obnove u ovom 
trenutku povijesti. Treba izliječiti dušu istinom; treba je obnoviti 
milošću: treba otvoriti srce Božjem dolasku, jer samo Bog je 
Spasitelj i ovog vremena. 

Zagrebačka katedrala, 10. veljače 1978. 

Franjo Kuharić 
nadbiskup zagrebački 



Kardinal Alojzije Stepinac na sudu 

»NAŠE VRIJEME JE IZUZETAK« 


Draga braćo i sestre! 

Evanđelje koje smo čuli (Mt 25,31 -46) otkriva nam božansku 
antropologiju. Isus stavlja u središte svojih briga čovjeka. On 
utjelovljeni Bog, sam postavši čovjekom, i to siromašnim i 
progonjenim čovjekom, stoji uz one koji trpe: gladne, žedne, 
bolesne, one bez odijela i one u tamnici. Svi koji trpe predmet 
su njegove izuzetne brige. On ide tako daleko da se poistovjećuje 
s njima: »Zaista, kažem vam, što god učiniste jednome od ove 
moje najmanje braće, meni učiniste!« (Mt 25,40). 

O božanskoj antropologiji govorio je i Papa Ivan Pavao II. u 
Puebli otvarajući Konferenciju latinsko-američkog episkopata. 
Istaknuo je tri velike istine koje su temeljne za život Crkve, za 
orijentaciju Crkve i u suvremenom svijetu, kao što su bile 
temeljne za orijentaciju Crkve u svim vremenima. 

Prva velika istina jest Isus Krist u svoj svojoj stvarnosti: u 
svojoj božanskoj istinitosti i u svojoj ljudskosti. Isus Krist, Spasi¬ 
telj ljudske cjelovitosti. Isus Krist koji postavlja principe na 
kojima se imaju graditi ljudski život i ljudski odnosi, da bi čovjek 
bio zaštićen, ostvaren i konačno pošdvan u svom ljudskom dosto¬ 
janstvu. 

Druga velika istina je sama Crkva, pojavnost Crkve; što je 
Crkva u sebi, što je Crkva u povijesti; što je njezina vidljiva 
pojavnost a što je njezina unutarnja, nevidljiva stvarnost; kako 
se ona postavlja u svijetu prema sistemima, ideologijama, 
vlastima, moćima i prema čovjeku. 

Treća stvarnost o kojoj govori Papa je sam čovjek. 

Evanđelje danas otvoreno nameće dužnost nama vjernicima 
da čovjek mora biti u središtu pažnje. To više, što živimo u 
vremenu kad je čovjek na mnogo načina obeščašđen, ponižen, 
zgažen, lišen prava unatoč tolikim izjavama o čovječnosti. 

Zato Papa kaže: »Nije stoga zbog oportunizma ili želje za 
nečim novim to što se Crkva, ‘iskusna u čovjekoljublju’ (Pavao 
VI, govor OUN, 5. listopada 1965.), podiže u obranu ljudskih 
prava. Ona to čini zbog autentične evanđeoske dužnosti koja se 
obazire, poput Krista, na one koji su u većoj potrebi. 

Vjerna toj zadaći Crkva želi ostati slobodna pred protivnim 
sistemima, tako da se opredjeljuje samo za čovjeka u svim 
nevoljama i patnjama koje ga pogađaju; i to ne sredstvom nasilja, 
igrom vlasti, političkih sistema, nego doista putem istine o 
čovjeku, u hodu prema boljoj budućnosti« (OsservatoreRomano, 
29-30. siječnja 1979., str. 9). 

A koje su to nevolje i patnje kojima je izložen čovjek? Papa 
dalje govori: »Pred tim što je rečeno. Crkva vidi s dubokom boli 
‘rast, katkada i teško kršenje ljudskih prava u svakom dijelu 
društva i svijeta... Tko može nijekati da danas pojedinci i 
građanske vlasti ne vrše nasilje nad osnovnim pravima čovjeka 
i to nekažnjeno, pravima kao što su pravo na rođenje, pravo na 
život, pravo na odgovorno roditelj stvo, na rad, na mir, na slobodu 
i društvenu pravdu, pravo na sudjelovanje u odlukama koje se 
odnose na narode i nacije?! A što da se kaže kad se nađemo pred 
različitim oblicima kolektivnog nasilja, kao što su rasna 
diskriminacija protiv pojedinaca i grupa, primjena fizičkih i 
psihičkih tortura koje se vrše nad zatvorenicima ili političkim 
protivnicima? Lista raste kad obratimo pažnju na primjere 
lišavanja slobode zbog političkih razloga ili na otmice radi 
materijalnog dobitka, koji tako dramatično pogađaju obiteljski 
život i drušvenu izgradnju’« (Poruka Ivana Pavla II. OUN) (ib.). 

Papa u svojoj dijagnozi situacije suvremenog svijeta otkriva 
rane koje su načinjene na tolikim ljudskim bićima i na čitavim 
narodima. 

Neki su komentatori u novinama prigovorili Papi što nije 
spomenuo jednu konkretnu zemlju iz Južne Amerike. Papa nije 
spominjao nijednu zemlju, nijedan sistem, nego je govorio 
načelno. Ali, kad bi morao spominjati i nabrajati sve zemlje u 
kojima se krše ljudska prava, to bi bio zaista dugi popis zemalja. 
Našlo bi ih se i u Europi, a ne samo u Južnoj Americi. 

Ova dijagnoza je ispit savjesti koji Papa nameće snagom svog 
duhovnog autoriteta čitavom svijetu, cijelom čovječanstvu. On 
stoji iznad svih zemaljskih ideoloških i političkih opredjeljenja; 
stoji iznad svih sistema. On govori u ime Kristovoi otkriva božans¬ 
ku antropologiju. Kristu je stalo do čovjeka koji trpi, i Crkvi je 
stalo do čovjeka koji trpi. To je poslanje Crkve; poslanje Crkve 
danas i jučer. 

Možemo mirne duše reći daje blažene uspomene nadbiskup 
Alojzije Stepinac tako doživljavao Crkvu i njezino poslanje; 
biti u Kristovoj ljubavi založen za čovjeka. Čujmo njega! Bilo 
je to rečeno 1941. godine na zagrebačkom radiju prigodom 
Tjedna za zimsku pomoć: 

»Kad je govor o ljubavi, nitko nije toliko zvan na službu 
njezinu koliko Crkva Kristova, koja s Kristovim razumijevanjem 
nastavlja djelo Kristovo. Djelo onoga Krista iz čijeg se 
milosrdnog srca izvio uzdah: ‘Žao mije naroda’ (Mt 25,40)...« 

»Jest, Crkva s Kristovim razumijevanjem nastavlja djelo 
božanskog Samaritanca... Crkvu to boli, jer trpe uda Kristova, 
članovi mističnog tijela Kristova. Crkvu to boli, jer u tom gleda 
grubu povredu socijalne pravde, jer vidi kako se često pod plaštem 
lažne ljubavi nastoji prikriti golotinju ranjene socijalne 
pravednosti. I stoga propovijedajući svoju stoljetnu propovijed 

o Kristovoj ljubavi dovikuje svima, koji hoće da čuju njezin 
glas: ‘Prava kršćanska ljubav traži prije svega pravdu!’... 

Ali i u sasvim norm alnim prilikama, kad je socijalna pravda 
zadovoljena, ljudska bijeda i nevolja još uvijek mora apelirati 
naljubav! Jer Bog začetnik ljudske prirode nije zamislio ljudskog 
pojedinca i ne dovodi ljude do društvenog života samo zaštitom 
prava, nego i potrebom ljubavi.« 

Kroz svoju povijest Crkva je uvijek odgajala ljude za ljubav 
prema čovjeku jer je uvijek odgajala ljude za ljubav prema Bogu. 
Bog je zaštita čovjeka. To nas je učio Isus Krist. Ne možemo biti 
učenici Kristovi ako nismo odlučni da ljubimo; da ljubimo 
djelotvorno i aktivno; da stojimo uz čovjeka koji trpi bilo koju 
situaciju on živio. 

Apostol Matej je nabrojio situacije u kojima se može naći 
čovjek-patnik. Ali nisu to sve situacije. Ima još situacija u kojima 
čovjek trpi. 

Moglo bi se postaviti pitanje u čemu je onda nesporazum 
između Crkve i jednog humanizma koji tvrdi daje sav založen 
za čovjeka? 

U suvremenoj povijesti marksizam se predstavlja svijetu 
svojom brigom za čovjeka. Govori se o socijalnoj pravdi, o 
ravnopravnosti svih ljudi, o jednakoj vrijednosti svakog čovjeka 
bez obzira narasu, na nacionalnost, na bilo koji društveni položaj. 
Govori se o poretku koji bi imao uspostaviti savršenu pravednost. 
To bi imao biti cilj. 

U čemu je nesporazum između Crkve i marksizma kao nauke, 
kao ideologije, kao životne filozofije i svjetonazora? A napetost 
postoji, postoji i nesporazum. Smatramo da je i nadbiskup 
Stepinac zapravo žrtva tog dubokog i teškog sukoba. 

Postoji jedna očita činjenica da se marksizam kao vlast odmah 
poslije oktobarske revolucije očitovao u svom aktivnom 
neprijateljskom stavu prema vjeri uopće, a onda posebno prema 

Crkvi. Govorilo se da se čovjek mora potpuno osloboditi jer je 
vjera otuđenje. Čovjek ima biti samo svoj; on ima biti norma 
dobrai zla; on je apsolutni gospodar svojih misli, čina, odgovornosti 
i odluka. Prema tome, vjerauBogačovjekaograničujeutoj apsolut¬ 
noj slobodi i stoga treba čovjeka osloboditi od tog ograničenja. 

U razgovoru s jednim marksistom čuo sam sam tu tvrdnju: 
čovjek mora biti potpuno oslobođen. U ime tog oslobođenja 
vjera je kao fenomen isključena, ona nema budućnosti. Ona 
mora izumrijeti i ona će izumrij eti kada se uspostave takvi odnosi 
prema ljudima koji će biti slobodni od svakog otuđenja. 

Prema tome, ako je vjera otuđenje, onda je i Crkva nešto što 
služi tom otuđenju čovjeka. Kao takva ona nema smisla, nema 
budućnosti i treba sve činiti da i ona polako nestane. 

Međutim, umiranje Crkve i gašenje vjere ipak nije bilo 
prepušteno, rekli bismo, jednom polaganom procesu, nego se 
željelo i nasiljem pospješiti gašenje vjere i umiranje Crkve. Zato 
se pojavio marksizam u staljinističkom obliku. Svi su znali, i 
Crkva i Papai biskupi, što se događa s vjernicima, sa svećenicima, 
s biskupima, s crkvama u tom novom uređenju ljudskog društva. 

Kada netko optužuje, recimo, papu Pija XII. zbog 
antikomunizma, onda mora znati daje papa Pio XII. poznavao 
staljinizam. Postoje već svjedočanstva koja su pristupačna i 
našoj javnosti i koja opisuju to vrijeme: metode i postupke s 
čovjekom, s ljudima, nasilje i krv. Kako je takva realnost mogla 
ulijevati povjerenje i davati nadu u jedan bolji svijet? 

U tom vidu je nastupao i nadbiskup Stepinac. Tu je bila 
prisutna i njegova bojazan i njegov strah. Zato je svim svojim 
mogućnostima stajao na obrani vjere u Boga, na obrani Crkve 
i njezina duhovnog poslanja. Staj ao je s punom sviješću i savjesti 
na obrani čovjeka. 

Povijest je misterij za sebe. Povijest je veoma zamršeno tkanje. 
Koliko treba objektivnosti, mira i hladnokrvnosti da bi se otkrila 


59 



jasna istina toga misterioznog događanja povijesti roda 
ljudskoga. 

Svaki čovjek ima svoju osobnu povijest; pamti svoj život. 
Mnogo je toga u životu čovjeka vidljivo, dostojno promatranja 
i proučavanja. Ali još više toga ostaje skriveno u srcu, u mislima 
i savjesti čovjeka. Prema tome, mislim da nijedan čovjek ne 
može donijeti potpuni sud o životu i povijesti drugog čovjeka. 

Narod također ima svoju povijest. U njoj se oblikuje njegovo 
biče; dolazi sve jasnije do svoje svijesti; spoznaje svoj identitet. 
Rijeka povijesti jednoga naroda nosi u sebi sva događanja, bilo 
dobra bilo zla, bilo svijetla bilo mračna. I ta povijest podliježe 
objektivnom i mirnom proučavanju da bi se izrekao pravedan 
sud. 

Tako i Crkva ima svoju povijest, ima svoj početak. Njezin je 
početak Isus Krist. Ima svoj život kroz vjekove. Tolika događanja 
u njoj samoj pune različitim sadržajem njezinu povijest. Na tom 
povijesnom putu Crkva susreće i druge subjekte povijesti koji 
djeluju neovisno od nje, izvan nje, ali koji mogu utjecati i na nju, 
bilo njoj u prilog, bilo protiv nje. I povijest Crkve podliježe 
analizama, znanstvenim porukama i ocjenama koliko je vidljiva 
u svojoj ljudskoj stvarnosti. 

Ljudi koji su odgovorni za Crkvu podliježu također tom 
proučavanju. Ali to proučavanje mora biti pošteno, pravedno i 
objektivno, slobodno od svake mržnje i pristranosti. 

Mi nikad ne stojimo u strahu pred sudom povijesti, jer se ne 
bojimo istine. Postoje dokumenti; postoje djela; postoje izjave. 
Postoji čitav splet povijesnog trenutka, splet vrlo složen i tako 
tragičan u kojem živi i Crkva. Zato se nikako ne može optuživati 
Crkvu daje ona kriva za sve nesporazume i za sve napetosti; da 
je onda odgovorna za svoje vlastite progone. 

Kad uđemo u život, djela i rad blagopokojnog nadbiskupa 
Alojzija Stepinca, nećemo ništa naći što bi zasjenilo njegovu 

čovječnost, njegovu vjeru i njegovu ljubav; ljubav prema 
čovjeku, ljubav prema svom narodu, ljubav prema ljudima. Tu 
je ljubav on hranio u ljubavi Božjoj. 

Stoga mi želimo da se činjenice povijesti objektivno i pošteno 
analiziraju, da i osoba nadbiskupa Stepinca bude respektirana 
jer ima pravo na ljudska prava. 

A on nas uvijek potiče na dobro. Nikad nije progovorio nijedne 
riječi koja ne bi bila poticaj na dobro. On nam govori: 

»Treba nam junačkih duša. Jer ovo naše vrijeme, kako je to 
lijepo rekao Osservatore Romano u jednom članku, naše vrijeme 
nije vrijeme redovite administracije, nego izuzetak, u kojem se 
traži plemenština i to radikalna, heroj ske geste, pa čak ako hoćete 
i ludosti svetaca, pred kojima će svijet ostati zapanjen nad preo- 
bražavajućom snagom Crkve... Prave, čestite i valjane ljude 
stvara strah Božji. A takvih treba mnogo, vrlo mnogo i domovina 
i Crkva. Preko njih će se onda blagoslov Svemogućega izlijevati 
posvuda.« To su njegove riječi akademskoj mladeži iz godine 
1943. 

Njegova pastirska dužnost bila j e upozoravati na zlo i otkrivati 
one moralne rane od kojih je patilo i narodno biće; od kojih su 
patile i obitelji i osobe. Bila mu je sveta dužnost ali i sveto pravo 
upućivati na lijek da Bog nije otuđenje čovjeka. Živi Bog je 
oslobođenje čovjeka. U njemu se čovjek može rascvasti do pune 
ljudskosti da ne bude muka za drugoga, tlačitelj i mučitelj 
drugoga, nego da bude čovjek, čovječan prema svakome. Isus 
nas uči da u svakom čovjeku moramo susretati Krista, prepoznati 
njegovo lice. »Što god učiniste jednome od ove moje najmanje 
braće, meni učiniste!... Štogod ne učiniste jednome od ovih 
najmanjih, ni meni ne učiniste« (Mt 25,40.45). 

Ova poruka neka bude za nas hrana duše i ove večeri. Božja 
riječ nam otkriva dostojanstvo ljudske osobe i potiče nas da 
budemo založeni za svakog čovjeka, svaki na svom mjestu. 

svaki na svoj način. Uvjereni smo da time doprinosimo svoj 
udio da svijet bude bolji, ljudski odnosi pravedniji, ljudi i narodi 
slobodniji. Tada bi bila izvršena ona temeljna pravda koju je 
rekao Isus: »Dajte Bogu Božje, a caru carevo« (Lk 20,25). 

Nadbiskup Stepinac često je znao isticati to načelo da se 
usklade svi odnosi u pravednosti i poštenju. 

Zato se mi nikad ne možemo pomiriti s time da se snagom 
vlasti, instrumentima moči, javnih sredstava komunikacije 
nastoji iz srdaca malenih i mladih iščupati vjera u Boga, vjera 
u Isusa Krista, i da to bude uvijek neka hipoteka na ljudima, neki 
razlog zbog kojega se moraj u osjećati krivi i poniženi i prikraćeni. 

Nama se kaže da se nastoji ostvariti puna sloboda, da se 
vjernici zaista osjećaju u ovom društvu sasvim slobodni. Vjernici 
na svojim radnim mjestima moći će sami posvjedočiti kako se 
to ostvaruje i živi. Kaže se također da su sva događanja protiv 
te slobode i prava samo ispadi sektaša. Ali kako su ti sektaši bili 
odgajani kroz desetljeća i desetljeća? Znate i sami da li smo 
mogli nešto pozitivnog pročitati o Crkvi i čuti o vjeri. Uvijek je 
to bilo etiketirano s najtamnijim etiketama zaostalosti, natraž- 
nosti, zatucanosti jedne prošlosti koja nema budućnosti. Ako su 
ljudi u takvim stavovima bili odgajani, dakako da su raspoloženja 
morala biti negativna i da to ljudi osjećaju u svom konkretnom 
svagdašnjem životu. 

Mi se stoga opredjeljujemo za čovjeka, želeći da svaki čovjek 
u svim svojim uvjerenjima i pravima bude zaštićen i poštovan. 
Mislim da je to odgovornost i briga svake javne vlasti bilo u 
kojem sistemu, bilo u kojem društvenom uređenju. Svaka javna 
vlast mora očitovati svoju čovječnost štiteći svakog čovjeka i ne 
dopuštajući nikakve muke ljudima nego zaštićujući njihova 
prava, da bi svijet bio bolji, ljudi smireniji i zadovoljniji. 

To molimo i Bog neka nam svima pomogne da tako i bude. 
Amen. 

Zagrebačka katedrala, 10. veljače 1979. 

Franjo Kuharič 
nadbiskup zagrebački 



Koncclebranti oko groba 

OPORUKA OPRAŠTANJA 


Mnogopoštovani oci provincijali! 

Braćo svećenici! 

Draga braćo i sestre! 

Današnja sva tri čitanja dozivaju nam u pamet tri snažne 
ličnosti u službi Božje objave. 

Izaija! U dobi od dvadeset godina u jeruzalemskom hramu 
oko godine 745. prije Isusa Krista neočekivano je pozvan u 
proročku službu. Napisat će najsnažnije stranice o Mesiji koji 
ima doći. Božji poziv odredio je njegov životni put. »Koga da 
pošaljem? Ja rekoh: ‘Evo me, mene pošalji!’« (Iz 6,8). 

Pavao! Taj progonitelj Crkve Božje zgrabljen je pred Damas¬ 
kom! Isus Krist Uskrsnuli gaje osvojio. I taj će poziv njegovu 
egzistenciju učiniti potresno dramatičnom. Svoju će glavu staviti 
pod krvnički mač da posvjedoči neopozivu ljubav prema Kristu. 
Piše Rimljanima: »Tko će nas rastaviti od ljubavi Kristove? 
Nevolje? Tjeskobe? Progonstvo? Glad? Golotinja? Pogibao? 
Mač?... Uvjeren sam, doista: ni smrt ni život, ni anđeli ni vlasti,... 
ni sile... ni ikoji drugi stvor neće nas moći rastaviti od ljubavi 
Božje u Kristu Isusu Gospodinu našemu« (Rim 8,35;38;39). 

Petar! Isusov poziv rastavio ga je i od njegova doma i od 
njegovih mreža i dragog jezera da bude ribar ljudi (Lk 5,10). 
Polazi za Isusom i ne sluteći daje to polazak prema križu. Apostol 
Ivan zapisao nam je Isusovo proroštvo rečeno Petru poslije 
uskrsnuća: »... Ali kad ostariš, raširit ćeš ruke, i drugi će te 
opasivati i voditi kamo nećeš. A to mu reče nagovješćujući 
kakvom će smrću proslaviti Boga« (Iv 21,18;19). 

Povijest Crkve puna je takvih ličnosti koje su bile opečaćene 
posebnim Božjim pozivom da svjedoče za Boga uz cijenu najveće 
žrtve; poziv ih je vodio u golgotsku dramu križa. U njima se 
neprestano događa misterij Isusa Krista: »...Prošao je zemljom 
čineći dobro« (Dj 10,38), reče Petar za Isusa. A Izaija je već davno 
navijestio za njega: »...I među zlikovce bio je ubrojen...« (Iz53,12). 

Mnogi će u povijesti, premda pravedni, biti uključeni u 
otajstvo Kristova križa. Listajući stranice povijesti Crkve od 
početka do naših dana, nailazimo na nepregledan niz posebno 
izraženih likova koji su u svoje vrijeme, često napeto do 
tragičnosti, utisnuli pečat svoga svjedočanstva, svoju vjernost, 
postojanost i žrtvu. U mnoštvu takvih svjedoka ističu se biskupi, 
svećenici, vjernici koji su trpjeli jer su svjedočili za Istinu (Iv 
18,37). Mnogo ih ima i u ovom našem dvadesetom stoljeću. Ti 
svjedoci stoje u sržnom zbivanju svoga povijesnog trenutka; 
uvučeni su u vir idejnih suprotnosti i u borbe duhova. 

Snaga tih svjedoka je u istini: njihova je veličina u ljubavi; 
njihova nepobjedivost je u pravednosti. Trebali bi svršiti u sramoti 
i zaboravu, ali ime će im biti upisano u povijest s časnom uspo¬ 
menom. Veliki su zato jer su ljubili do kraja istinu i pravednost; 
njihov primjer ostaje trajna poruka. Postali su brana da se mržnja 
zaustavi; na osudu su uzvraćali opraštanjem; u iskušenju su 
zazivali blagoslove. Koliko ih ima? Tko bi ih sve izbrojio? Poslije 
apostola spomenimo ipak neke od prošlih i suvremenih: Ignacije 
Antiohijski, Polikarpo iz Smime, Ciprijan iz Kartage, Siksto iz 
Rima; Atanazije, Grgur Veliki, John Fisher, TomaMorus, Stefan 
Wyszynski, Josip Beran, Josip Mindszenty i mnogi drugi. U taj 
niz svjedoka upisujemo mirne duše i zagrebačkog nadbiskupa 
i kardinala blažene uspomene Alojzija Stepinca. 

Na današnji dan prije dvadeset godina u 14 sati i 15 minuta, 
okružen ukućanima župnog dvora u Krašiću, držeći u ruci 
zapaljenu svijeću koju je nosio na Svijećnicu u procesiji smireno 

je u Gospodinu umro izgovorivši svoje posljednje riječi: Budi 
voljaTvoja U te riječi iz molitve Gospodnje skupio je i zbio sav 
svoj život; i svoju smrt! U toj posljednjoj riječi apostola Pavla 
napisane dragom učeniku Timotej u, biskupu u Efezu: »Ja se već 
prinosim za žrtvu ljevanicu, prispjelo je vrijeme moga odlaska. 
Dobar sam boj bio, trku završio, vjeru sačuvao. Stoga, pripravljen 
mi je vijenac pravednosti kojim će mi u onaj Dan uzvratiti 
Gospodin, pravedan sudac...« (2 Tim 4,6-8). 

Kad se rodio u Krašiću 8. svibnja 1898. u obitelji Josipa i 
Barbare Stepinac dječak, peto dijete, na njemu je počinuo pogled 
njegove majke s posebnom željom i molitvom da bude Božji 
odabranik. Na njega je u kolijevci položila svoju krunicu; zavjeto¬ 
vala je za nj postove i molitve. Zar je to bilo bez Božjeg nadah¬ 
nuća? Uz ime Alojzije dadoše mu na krštenju i ime mučenika 
Viktora. Tko je mogao slutiti da će u tom istom Krašiću, nekoliko 
koraka od crkve njegova krštenja, taj isti Alojzije Viktor slaviti 
svoju pobjedu svetom smrću, odlazeći s ovog svijeta u dostojan¬ 
stvu mirne savjesti. 

Tko je slutio da na tom djetetu počiva Božji pogled u vidu 
posebnog poziva kojim je pozvan na svjedočanstvo i na patnju! 
Teška životna škola počet će za Alojzija Stepinca već u prvom 
svjetskom ratu. Mlad je gledao haranje smrti. Kušao je i gorčinu 
zarobljeničkog kruha. Ali od svoje mladosti čuvat će brižno 
čestitost duše. Dok su na Rijeci, u pripremanju za frontu, njegovi 
kolege tražili i nedopuštene zabave, »on je svake nedjelje iza 
zajedničke mise pohrlio preko 561 stepenice u svetište Majke 
Božje na Trsatu da prisustvuje još jednoj misi« (AleksaBenigar: 
Alojzije Stepinac, Rim, 1974., str. 42). 

Kao zatočenik u Krašiću pripovijedao je svom domaćinu 
župniku Josipu Vranekoviću: »Majci Božjoj imam zahvaliti, da 
me je u tim danima sačuvala Zato sam se kasnije na povratku iz 
Rima nekoliko dana zadržao na Trsatu i ostavio spomen-pločicu 

zahvalnicu. I više puta, kad legnem, dođu mi na pamet i pred oči 
najrazličitiji časovi, kud sam sve u životu prolazio i što sam sve 
doživljavao. Svuda gledam posebnu zaštitu Bogorodice« (ib. str. 43). 

Poslije prvoga svjetskog rata kroz gotovo pet godina živi živo- 
tom seljaka radeći sve teške poslove naimanju svoga oca. Upoznao 
je tegobe seoskog života, koji, na žalost, mnogi tako malo poznaju 
i tako malo cijene. Alojzije Stepinac je kroz taj rad, neposredno 
povezan s prirodom, s ritmom i zakonitošću njezina života, otkrivao 
Božje tragove i tako neprestano živio u Božjoj b lizini . 

A onda najednom, zahvaćen Božjim pozivom odlazi u Rim, u 
Germanicum, danaPapinskom sveučilištu Giegorijani svrši studije 
i pripremi se za svećeništvo. To je bio sudbonosni korak u njegovu 
životu. Prije te odluke, u godini 1924., kroz tri dana zajedno sa 
svojom majkom hodočasti u tiho svetište Majke Božje u Dolu, župa 
Pribić, da u njemu izmole krunicu na posebne nakane. 

U crkvi sv. Petra Kanizija u Rimu, na blagdan Krista Kralja, 
26. listopada 1930., zaređen je za svećenika. O podne kod sveča¬ 
nog ručka svaki je mladomisnik našao kraj svoga tanjura crveni 
cvijet. MladomisnikAlojzije, tada već u 33. godini života, proma¬ 
trajući taj cvijet zamišljeno reče: Crveni cvijet mučeništva! (ib. 
str. 93). Ove godine pada i zlatni jubilej njegova misništva. S 
njime je istog dana primio svećeničko ređenje i uzoriti gospodin 
kardinal Franjo Šeper. 

Po povratku iz Rima mladi svećenik Alojzije prima službu u 
uredima nadbiskupa blage uspomene Antuna Bauera. Ali toj 
službi on dodaje još jednu važnu službu: posjećivati siromahe 
i bolesnike po zagrebačkoj periferiji. Misleći već tada na nevolje 
siromaha, osniva zagrebački Karitas koji je tisućama pritjecao 
u pomoć u teškim prilikama. 

Na blagdan sv. Ivana Krstitelja, 24. lipnja 1934., posvećenje 
u zagrebačkoj katedrali za biskupa s naslovom nadbiskup 
koadjutor s pravom nasljedstva. 

Znakovito je povezana biskupska posveta Alojzija Stepinca 
s blagdanom Ivana Krstitelja. Ivan Krstitelj je onaj za kojega 
sam Isus Krist reče: »Što ste izašli u pustinju gledati? Trsku, 
koju vjetar ljulja?...« (Lk 7,24). Znamo iz Evanđelja da Ivan 
Krstitelj doista nije bio trstika kojom vjetar ljulja. Nije to bio ni 
Alojzije Stepinac. Već po temperamentu čvrst karakter, a osim 
toga čovjek nepokolebive vjere, sav Božji, stajao je uspravan 
pred svim veličinama ovoga svijeta; duboko ponizan pred 
Bogom, bio je sav zauzet za čovjeka. Takav je ušao u tragični 
vihor svoga vremena. 

Mržnje su kosile ljudske živote. Ljudi su padali danju i 
nestajali noću. Mnogi su zbog političkih uvjerenjabili zatvarani, 
mučeni, ubijani, a da nitko nije smio ni pitati za njih. Nedužno 
je pučanstvo bilo izloženo pokoljima, razoružani zarobljenici 
masakrima. Rasna, nacionalna, ideološka razračunavanja gazila 
su ljude, i ljudski je život postao bezvrijedan. Prilijepiti čovjeku 
određenu etiketu značilo je prilijepiti mu smrtnu osudu. Povijest 
će trebati dosta vremena da u toj krvavoj drami ocijeni ulogu 
svih sudionika. 

U tim tragičnim zbivanjima nadbiskup Alojzije Stepinac 
stajao je čvrsto i nepokolebivo na stanovištu etičkih načela koja 
su univerzalna i uvijek obvezatna: dostojanstvo svake ljudske 
osobe je nepovredivo; prava s kojima se svaka osoba rađa 
neotuđiva su; ne mogu biti ovisna o samovolji moćnih; svaki 
narod ima neporecivo pravo da živi slobodan život i razvoj; 
sveto je pravo svakoga čovjeka da živi svoju vjeru u punoj 
slobodi bez bilo kakvih smetnji. 

Osobnom je patnjom doživljavao dramu i tragediju svakog 
čovjeka bez obzira na njegovu rasnu, nacionalnu ili vjersku 
pripadnost. Tu univerzalnost ljubavi, crpljenu iz vjere u Isusa 
Krista i Evanđelje svjedočio je praktično i konkretno djelima 
karitativne pomoći i svojim intervencijama da se olakšaju ljudske 

patnje. Zauzimao se hrabro i odlučno za progonjene, zatvorene, 
mučene, bez obzira s koje strane dolazila nasilja i nepravde. 
Zahtijevao je od svake vlasti da sudovi budu pravedni, zakoni 
ljudski, postupci čovječni. 

To je, uostalom, bila dužnost Crkve onda; to je dužnost Crkve 
i danas. Ako se danas, i svuda. Papa i biskupi zauzimaju za prava 
naroda i osoba, ako su protiv tortura i krivih osuda, gdje god se 
one događale, ako se čak kod vlada zauzimaju za amnestije 
političkih osuđenika, onda to čine vršeći svoje poslanje u ime 
evanđeoskog humanizma ljubavi koji je sveobuhvatan, koji ne 
vrijeđa i ne izaziva nego moli i oprašta. Crkva tako svjedoči za 
Istinu, a »Istina je snaga mira« - kaže papa Ivan Pavao U. To nije 
nikakva borba Crkve za vlast. To je poslanje Crkve. 

Stoga je nadbiskup Alojzije Stepinac u Okružnici svećenicima 
17. prosinca 1945.pisaoslijedeće: »Na sve optužbe, koje su izravno 
ili neizravno upravljene na nas, možemo u cijelosti kazati: nemamo 
si što predbacivati. Savjest nam je čista i mirna pred Bogom, koji 
je najvjerniji svjedok i pravedni sudac sviju naših koraka. Savjest 
nam je čista i mirna i pred katolicima ove države, koji mirno i 
trijezno prosuđuju događaje. Savj est nam je konačno čista i mirna 
i pred hrvatskim narodom, kome krvnim vezama voljom Božjom 
pripadamo, pa mu po svom položaju svom dušom služimo, bez 
obzira na razna politička gledanja i političke stranke.« 

Stoga i mi nastavljamo: »Povijest će imati vremena, načina 
i mogućnosti da s punom objektivnošću analizira sve događaje, 
činjenice, okolnosti i prilike, svu dramatično-tragičnu napetost 
razdoblja u kojem je djelovao, govorio i trpio nadbiskup Alojzije 
Stepinac. Bez straha za njegovu čast čekamo taj sud povijesti« 
(okružnica od 26.1.1980.). 

Nadbiskup Stepinac umro je prije dvadeset godina. Zagre¬ 
bačka se Crkva s njim oprostila ovdje u katedrali 13. veljače 
1960. u dostojanstvu molitve, u nadi uskrsnuća, s vjerom u 

konačni Božji pravorijek koji će biti izrečen nad svakim 
čovjekom i nad cijelom poviješću. 

Odonda na ovo Nadbiskupovo počivalište ne prestaje dolaziti 
tiha procesija molitelja. »Cvijeće ne vene; svijeće se ne gase; 
šutnjom izriču vjeru Božjega puka u život vječni i u konačnu 
pravednost. Tu diše ljubav svih onih koji opraštaju. Takva je 
Božja zapovijed« (ib.). 

Ostaje nam poruka vjere i nade, koju nam upućuje Nadbiskup 
iz vječnosti. Sve nas potiče na čvrstoću vjere u svim kušnjama; 
sve nas poziva na život po Božjim načelima. Sigurno iz vječnosti 
blagoslivlja našu odluku iz Nina da hrvatska katolička obitelj 
svaki dan zajedno moli i svake nedjelje slavi svetu misu. Sigurno 
se i on iz vječnosti pridružuje blagoslovu hrvatskih biskupa i 
svećenika, kojim oni svake večeri zazivaju Božju zaštitu po 
zagovoru Presvete Bogorodice na svakog čovjeka, na svaku 
obitelj i na cijeli narod. 

Umro je siromašan. U svojoj oporuci piše: »Prema tome nemam 
iza smrti što ostaviti« (ib.). Umro je vjeran do kraja. Na to potiče 
i nas svoje nasljednike. Ostavlja u oporuci svojim nasljednicima 
prsni križkojijeprimiokao dar od pape PijaXII.blažene uspomene. 
U tom križu su relikvije: komadić Petrova križa, čestice kostiju 
apostola Pavla, apostola Bartolomeja i apostola Jakova. 

U oporuci, pisanoj 9. listopada 1959. na prvu godišnjicu 
Papine smrti, a nešto više od godinu dana prije svoje smrti, 
ostavlja slijedeću poruku: »Neka ga moji nasljednici na stolici 
biskupa zagrebačkih pobožno i zahvalno nose, dok ih bude. Ja 
mislim da je veliki papa Pio XII. htio ovim pokazati i meni i 
mojim nasljednicima, da moramo neprestano imati na pameti 
pregorku Muku i smrt našega raspetog Otkupitelja i biti spremni 
sve pretrpjeti za Njega, za Njegovu svetu Crkvu i za prava Božja: 
ako treba ići na križ, poput svetog Petra; ako treba staviti glavu 
pod mač, poput svetog Pavla; ako treba sebi dati kožu oderati. 

poput svetog Bartolomeja. Dao Bog tu jakost meni i mojim 
nasljednicima dovijeka.« 

U istoj oporuci piše slijedeće: »Hrvatskom narodu, iz kojega 
sam nikao, nastojao sam koristiti, koliko sam mogao, a sada u 
času smrti, kad se stvari gledaju drugim okom nego inače, 
stavljam mu ponovno na srce, da ostane uvijek čvrst u svetoj 
vjeri katoličkoj i vjeran svetoj Apostolskoj Stolici Petrovoj.« To 
je bio i smisao i naše Branimirove godine. 

Umro je opraštajući. Opraštanje je najveći čin kršćanskog 
srca. Papa Ivan Pavao n. u svojoj Poruci za Svjetski dan mira 
ove godine kaže: »Istina koja jača mir, koja stvara mir, uključuje 
po svojoj biti praštanje i pomirenje. Odbijati praštanje i pomirenje 
znači lagati samom sebi i upasti u ubilačku logiku laži.« 

Nadbiskup dirljivo piše u oporuci: »Ipak smatram uputnim, 
da i ovdje zamolim za oproštenje, ako sam koga uvrijedio ili mu 
što nažao učinio. Sa svoje strane od srca opraštam svima svojim 
neprijateljima i progoniteljima kako nas je učio Krist Gospodin.« 

Crkva je uvijek čuvala uspomenu svojih svjedoka, častila ih 
ali nikad nije mrzila. Samo velike duše opraštaju! Svoju oporuku 
završava: »Moje biskupsko geslo glasilo je: ‘In Te, Domine, 
speravi’ (u Tebe sam se. Gospodine, uzdao)! A sada se ufam u 
beskrajno milosrđe Božje, da ću iskusiti istinitost onog drugog 
dijela: ‘Non confimdar in aetemura’ (neću se smesti dovijeka)!« 

Završimo riječima Sv. pisma, s Božjim obećanjem: »Duše su 
pravednika u ruci Božjoj... Oni su u miru... Koji se u nj ufaju, 
spoznat će istinu, i koji su vjerni, bit će u ljubavi s njim, jer 
izabranici njegovi stječu milost i milosrđe!« (Mudr 3,1;3;9). 

Tako neka bude! Amen! 

Zagrebačka katedrala, 10. veljače 1980. 

Franjo Kuhtuič, 
nadbiskup zagrebački 

IN TE, DOMINE, SPERAVI... (Ps 31,1) 

»I uzet ću pravo za mjeru, 
a pravdu za tezulju« (Iz 28,17) 


Draga braćo i sestre! 

1. Upravo smo čuli Propovijed na gori. Njom su Božja usta 
najavila duh Božjega kraljevstva; zacrtala su načela nove 
povijesti; postavljeni su temelji boljega svijeta. Blaženstva 
izražena na gori odgajat će u ljudima novo srce; to je novi zakon 
vječnoga Saveza Boga s čovjekom. Iz Božjeg tla Blaženstava 
rast će u Crkvi Božji ljudi: pravednici, mučenici, sveci. Oni su 
slobodni od svih mitova moći, vlasti, bogatstva; oni su žedni 
istine i gladni pravednosti; oni su čista srcai mirotvorci; milosrdni 
su; nasilju suprotstavljaju ljubav; uspravni i jaki svjedoče za 
istinu i onda kad su progonjeni. Ako ih i šatre nepravedna mržnja, 
ništa ne može ubiti u njima nade da konačna pobjeda pripada 
istini i ljubavi, i to zauvijek. Bog je neprevarljivi jamac te pobjede. 
»Blago progonjenima zbog pravednosti: njihovo je kraljevstvo 
nebesko« (Mt 5,10). 

2. Prolaziti kroz vihore kušnja s tom neugašenom nadom 
moguće je ljudskom duhu samo snagom Duha Svetoga. Ta je 
jakost dana odozgor (usp. Lk 24,49). 

U Londonu, u rano jutro 22. lipnja 1535., uspinjao se na 
stratište biskup Rochestera i kardinal John Fisher. Bio je osuđen 
na smrt na zapovijed Henrika Vin. jer je ostao vjeran svojoj 
vjeri i svojoj savjesti. Odlazio je u smrt moleći »Tebe Boga 
hvalimo« i 31. psalam: »In te, Domine, speravi!« - »U tebe sam 
se. Gospodine, uzdao!« Ta je molitva izražavala mir duše i 
nepobjedivu nadu, nadahnutu Blaženstvima vječne budućnosti 
(Die Heiligen in ihrer Zeit, Mainz, 1966., str. 287). 

3. Kada je 1934. godine svećenik časnoga života Alojzije 
Stepinac, nakon tjeskobnog lomljenja u vlastitoj duši ali napokon 
iz poslušnosti, čitajući u odluci Papinoj volju Božju, prihvatio 
službu zagrebačkog nadbiskupa, i iz njegove se duše vinuo vapaj 
istoga 31. psalma: »In te, Domine, speravi!« Nakon toga pisao 
mu je apostolski nuncij: »Zahvaljujem Vam, što ste pristali kao 
dobri Cirenac prihvatiti blistav ali težak i trnovit križ zagrebačke 
Crkve« (Osservatore R., 11. n. 1970.). 

4. Vjerujemo doista da u devetstoljetnoj povijesti zagrebačke 
biskupije, odnosno nadbiskupije, nije bilo za Pastira zagrebačke 
Crkve težega razdoblja nego što je bilo baš vrijeme prije drugog 
svjetskog rata, za vrijeme rata i neposredno poslije rata. Alojzije 
Stepinac bio je po redu 72. biskup na katedri zagrebačkih biskupa, 
ali nijedan od njegovih prethodnika nije bio suočen s tako 
straš nim i tragičnim zbivanjima kao što je bio blažene uspomene 
kardinal Alojzije Stepinac. Nijedan od njegovih prethodnika, 
makar su vremena ovdje bila uvijek teška za Crkvu i za narod, 
nije prošao kroz takav vihor kušnje kao on. Bio je uvijekdosljedan 
propovjednik Evanđelja - najuzvišenije nauke ljubavi - a optužen 
je najtežim optužbama kao neprijatelj čovjeka, kao neprijatelj 
hrvatskog naroda, čak kao krivac za nedaće Crkve. Dogodilo se 
to u drugoj polovici ovog dvadesetog stoljeća, prviput u našoj 
povijesti da je zagrebački biskup izveden pred sud pod 
čudovišnom optužnicom daje zločinac. 

3. Ta se optužnica neprestano ponavlja; ona je i ovih dana 
ponovljena, čak i proširena, prednajširomjavnošćuprekoradija 
i tiska, i to od osobe koja u SR Hrvatskoj nosi najvišu političku 
odgovornost. Nalazimo se već u 1981. godini, ali još uvijek 
moramo slušati težak jezik već prilično udaljene prošlosti. Teško 
i duboko smo uvrijeđeni i kao Crkva i kao sinovi i kćeri 
hrvatskoga naroda, u domovini i u tuđini. 

6. Nakon izjava i znakova na najvišim razinama da se ipak 
želi ići naprijed u nastojanju oko većeg međusobnog poštovanja 
i istinskijeg poštovanja ljudskih prava i dostojanstva, opet smo 
vraćeni natrag u prošlost Premda bismo željeli pred sobom 
gledati vedriju budućnost, prema kojoj, na dam o se, povijest 
hoda, makar mučnim i teškim korakom, bačeni smo opet u tamu 
onog razdoblja koje je u milijunima ostavilo duboke rane. 

7. Mi opet ponavljamo: neprihvatljiva je takva optužnica; 
njezin autoritet ne podupire istina nego snaga moći. Uistinu, 
objektivan i pravedan sud o toj krvavoj ratnoj drami ne može 
donositi samo jedna strana u mnogostrukom sukobu. O svemu 
tome bit će donesen sud povijesti. Pod sudom povijesti mislimo 
na objektivnu i pravednu analizu svih činjenica, cijeloga 
konteksta zbivanja koje ima i svoju uzročnost i svoju pretpovijest. 
Pod sudom povijesti shvaćamo znanstveni pristup događajima 
i osobama, koji, mimo bilo kakve tendenciozne propagande i 
političkih ciljeva i obračuna, traži samo čistu istinu za pravednu 
ocjenu da se sve stvari stave na svoje mjesto. Nisu rijetki slučajevi 
daje povijesni sud rehabilitirao mnoge i proglasio nevinima one 
koje su razni sudovi osudili kao zločince. Konačno, svi su 
mučenici suđeni kao zločinci, počevši od Isusa Krista. I za njega, 
najnevinijeg Pravednika, tužitelji su vikali pred Poncijem 
Pilatom: »Kad on ne bi bio zločinac, ne bismo ga predali tebi!« 
(Iv 18,30). I Pilat je sudio protiv savjesti. 

8. Kad se pozivamo na sud povijesti, onda se pozivamo na 
neprolazna, objektivna i univerzalna etička načela koja obvezuju 
savjest i uređuju ispravan postupak prema čovjeku; temelj su 
pravednih nacionalnih i međunacionalnih odnosa. Vjerujemo u 
objektivne etičke principe vrijednost i obvezatnostkoji ne ovise 
o bilo kojoj zemaljskoj moći, vlasti ili sistemu. U prosuđivanju 
ljudskih čina i povijesnih drama samo poštivanje temeljnih 
etičkih principa otklanja iz svih procesa svaku nepravdu, laž i 

mržnju. Nikakvi interesi ne dopuštaju da se osudi nevin čovjek 
kao krivac; nedopustivo je da se i krivnja krivoga preuveličava 
i proširuje na cijele zajednice, narode ili strane u sporu; u sudskim 
procesima istu slobodu i prava mora imati branitelj kao što je 
osigurano tužiocu. Sud povijesti je ono što kaže prorok Izaija: 
»I uzet ču pravo za mjeru, a pravdu za tezulju« (Iz 28,17). 
Nažalost, baš politički procesi goto vo su u vijek izloženi opasnosti 
da budu više instrument osvete nego pravednosti. 

Nama vjernicima Propovijed na gori je jamstvo đače konačni 
pravorijek nad svakim životom i nad cijelom poviješću izreci 
Bog, Gospodar i Sudac povijesti. 

9. Poslije svetačke smrti kardinala Alojzija Stepinca papa 
Ivan XXUI. za vrijeme svečanih zadušnica u Bazilici sv. Petra, 
izrekao je o Nadbiskupu slijedeće svjedočanstvo: »Jednostavni 
i odlični lik ovog oca i Pastira Crkve Božje bio je našoj duši 
veoma mio... Kardinal Stepinac, koji je svojoj čuvenoj 
nadbiskupiji darovao 26 godina biskupovanja, bio je doista vjerna 
pobudna slika Dobrog Pastira. Ponajprije u neumornom i 
gorljivom apostolskom radu. U posljednjim pak odveć dugim 
godinama bolne odijeljenosti zgmuo je toliko bogatstvo zasluga, 
da ih je zauzvrat nebeski Otac sigurno upisao u glavnicu milosti 
i blagoslova za sve obitelji i sve vjernike gorljive i bogoljubne 
Hrvatske« (A. Benigar: Alojzije Stepinac, Rim, 1974., str. 860- 
861). Papa je sigurno imao temeljit uvid u dramu preminulog 
Kardinala da to kaže pred cijelim svijetom. 

U milanskoj katedrali predvodio je zadušnice kardinal 
Giovanni Batista Montini, budući papa Pavao VI. On je u homiliji 
postavio ova pitanja: »Može li se uopće pretpostaviti da ne bi 
ljubio svoju zemlju ili lojalno obdržavao pravedne zakone jedan 
kardinal nadbiskup, komu nitko, tko ne niječe sunčano svjetlo, 
ne bi mogao to poricati? Je li uopće moguće, da bi on jednoj 
državi, kojazaslužuje ovo ime, dao povod da ga ovako nesmiljeno 

sudi? Ili, možda sila stvara pravo? Kakvo je to pravo?« (ib. str. 
864). 

Na ta pitanja lako daju odgovor svi oni koji pamte događaje 
iz neposredne blizine i svi, uistinu nepristrano raspoloženi, koji 
mogu čitati svu dokumentaciju i samo svjedočanstvo 
Kardinalova osobnog života. U poštenim pak dušama mladih 
koji ne poznaju stvari iz iskustva i kojima se uvijek govori samo 
optužnica može se rađati tjeskobno pitanje: što je istina? 

10. Da bi se mogla odgovoriti cijela istina, trabalo bi obnoviti 
cijeli proces i iznijeti na svjetlo dana sve, baš sve što je tko činio, 
govorio i kakva je načela zastupao. Trebalo bi pošteno, 
nepristrano i cjelovito analizirati cijelo razdoblje i ulogu, kao i 
djela, svih dionika koji su bili ubačeni u strašni vrtlog svjetskog, 
građanskog i revolucionarnog rata. Za takav proces trebao bi 
doista jedan međunarodni sud koji bi imao dovoljno znanstvene 
objektivnosti, političke neovisnosti i etičke odgovornosti za 
izricanje presude. Rehabilitacijski proces u našoj domovini u 
prilog kardinala Stepinca, kako vidimo, nije ostvariv. 

11. Kako se je mogao držati jedan nadbiskup, vjeran svojoj 
vjerničkoj savjesti, u onom vremenu političkih, nacionalnih, 
socijalnih, ekonomskih problema i sukoba? Kakav stav je mogao 
zauzeti zagrebački nadbiskup u jednom ratu u koji su se ubacili 
suprotni računi i ambicije, sile i interesi, stare nepravde i nove 
osvete; u kojem su se hrvali svjetovi? On je mogao ostati samo 
na stanovištu čvrstih etičkih principa kako mu je to diktirala 
vjera i savjest. Nadbiskup je Stepinac slijedio ova tri jasna i 
univerzalna načela: 

a) Nitko nema prava samovlasno raspolagati ljudskim 
životom niti činiti bilo kakvo nasilje dostojanstvu ljudske osobe; 

b) Svaki narod ima pravo na svoju slobodu, na svoj identitet 
i suverenitet; logično, ako to uistinu vrijedi za svaki narod bez 
izuzetka, onda to vrijedi i za hrvatski narod. Dakle, zastupajući 

to načelo bio je rodoljub, prijatelj svoga naroda poštujući isto 
načelo i u odnosu prema svakom drugom narodu; 

c) Crkva ima pravo na punu slobodu vršenja svoga duhovnog 
poslanja u svakom narodu, u svakom poretku, u svakom 
državnom uređenju. Branio je Crkvu. Zbog tih načela bio je 
protivan svakom totalitarnom sistemu. 

12. Branio je čovjeka. Za tu tvrdnju postoji dovoljno opsežna 
dokumentacija; postoje i svjedočanstva kojima nikakva 
optužnica neće moći oduzeti snagu istine. 

Posljednjih godina objavila je S v. Stolica u brojnim svescima 
dokumente koji se odnose na rad Sv. Stolice i Katoličke Crkve 
za vrijeme drugoga svjetskog rata u prilog svih koji su bili žrtve 
bilo koje rame strane, sistema ili ideologije. Deveti svezak od 
687 stranica nosi naslov: LE SAINT SIEGE ET LES VIC 1'lMES 
DE LA GUERRE - Janvier - Decembre 1943. To je izdanje 
Vatikanske izdavačke knjižare 1975. 

U navedenom svesku od 224. do 229. stranice je popis 
dokumenata »koji se odnose na držanje Katoličke Crkve prema 
progonjenim pravoslavcima i nearijcima, a upućeni su od 
zagrebačkog nadbiskupa mons. Stepinca kardinalu Maglione« 
- »Tableau recapitulatif des documents concemant l’attitude de 
l’Eglise catholique envers les orthodoxes et non-aryens 
persecutes et remis par 1 ’ archeveque de Zagreb Mgr Stepinac au 
Cardinal Maglione« (ib. str. 224). 

Tu su za razdoblje od svibnja 1941. do konca svibnja 1943. 
nabrojena 33 dokumenta koji sadrže proteste, intervente, molbe 
u prilog svih progonjenih. 

Pod brojem 1 čitamo: »Intervent zagrebačkoga nadbiskupa 
protiv strijeljanja srpskih talaca koje je izvršeno u prvim danima 
stvaranja hrvatske države« - »Intervento dell’Arcivescovo di 
Zagrabia contro la fucilazione di ostaggi serbi effetuata nei primi 
giomi della creazione dello Stato croato« (ib. str. 224). 


78 



Pod brojem 2 čitamo: »Pismo Poglavniku kojim protestira 
protiv strijeljanja 260 Srba u Glini koje su izvršili ustaše (14. 
svibnja 1941.)« »Lettera al Poglavnik per protestare contro la 
fucilazione di 260 serbi a Glina fatta dagli ustasci (14 maggio 
1941)« (ib. str. 224). 

Pod brojem 3 piše: »Okr užni ca o prijelazu pravoslavnih: 
živo se daju upute kleru da se primaju u Katoličku Crkvu samo 
osobe koje to iskreno traže, dobro su poučene i u stanju da žive 
po načelima katoličkog morala (15. svibnja 1941.)« »Circolare 
circa la conversione degli ortodossi: vive raccomandazioni al 
clero perche non si ammettano alla Chiesa cattolica se non 
persone sincere, bene istruite e in stato di vi vere secodno i principi 
della morale cattolica (15 maggio 1941)« (ib. 224-225). 

13. Što se tiče prijelaza pravoslavnih u Katoličku Crkvu, 
Nadbiskup u svom govoru na sudu rekao je slijedeće: »Ja o tome 
neću opširnije govoriti nego velim, da mi je savjest čista, a 
povijest će jednom o tome reći svoj sud. Činjenica je, da sam 
morao premještati župnike, jer im je prijetila opasnost smrti od 
pravoslavnih, jer su ih htjeli Srbi ubiti, zato što otežu s prijelazima. 
Činjenica je, da se u prošlo ratno vrijeme Crkva morala provlačiti 
kroz poteškoće kao zmija, a išlo se na ruku srpskom narodu s 
nakanom, da mu se pomogne, kako se dalo i moglo« (Benigar: 
A. Stepinac, str. 582). 

Što je pak mislio o Jasenovcu, vidljivo je što pišeu protestnom 
pismu Paveliću kada je u logoru strijeljano nekoliko slovenskih 
svećenika. 24. veljače 1943. piše slijedeće: »Ovo je sramotna 
ljaga i zločin, koji vapi u nebo za osvetom, kao što je i čitav 
jasenovački logor sramotna ljaga za Nezavisnu Državu 
Hrvatsku« (ib. str. 418). Traži da se sudi ubojicama. Spomenimo 
ovdje daje nadbiskup Stepinac primio u zagrebačku nadbiskupiju 
oko 200 slovenskih svećenika i tako ih spasio od deportacije. 

14. Ako se u upravi jasenovačkog logora našao jedan apostata, 
kako je onda čudovišna kleveta »da su tim ljudskim kasapnicama 
zapovijedali katolički svećenici!« Optužnicom bi se htjelo 
nadbiskupa Stepinca učiniti odgovornim za onih 40.000 žrtava 
koje se pripisuju Jasenovcu, a kako bi on mogao biti za to 
odgovoran kad je mrzio svaki zločin učinjen protiv čovjeka i 
naroda, tko god ga počinio. Iskreno je suosjećao i s patnjama 
hrvatskog naroda, protiv kojeg su također počinjeni teški zločini. 
Ima groblja na kojima nema spomenika; ima žrtava pokrivenih 
šutnjom. 

15. Zauzmimo se i za Židove svim svojim autoritetom. 

U gore citiranoj dokumentaciji Sv. Stolice na strani 337. 
čitamo izvadak iz pisma koje je dr. Weltman pisao 11. lipanja 
1943. apostolskom delegatu u Carigradu mons. Roncalliju, koji 
je naslijedio papu Pija XII. i uzeo ime Ivan XXIII. Dr. Weltman 
je bio pak u Carigradu izaslanik komisije za pomoć europskim 
Židovima. On piše: »Mi znamo daje mons. dr. Stepinac učinio 
sve što je mogao da pomogne i olakša nesretni udes Židova u 
Hrvatskoj, kojih broj danas ne prelazi2500muževa, žena i djece. 
Molim Vas da izvolite prenijeti mons. Stepincu našu duboku 
zahvalnost za njegovo vladanje i za njegovu pomoć i mi ga 
molimo da nastavi svojim visokim ugledom djelo spašavanja 
naše jadne braće, sestara i djece...« (ib. str. 337). 

16. Proširili bismo suviše ovo izlaganje kad bismo htjeli 
citirati Nadbiskupove izjave, govore i svjedočanstva njemu u 
prilog. To je bila stvar obrane na sudu, ali ta je obrana imala 
suviše malo vremena da sabere svu dokumentaciju i sva 
svjedočanstva koja bi dokazala da su činjenice ipak drugačije 
nego što tvrdi optužnica. 

Sam proces bio je praćen upravo bjesomučnom kampanjom 
u javnom tisku, na radiju, u poduzećima protiv Nadbiskupa, a 
da u javnosti nije smio nitko ni pisnuti u njegovu obranu. 

Optuživalo se »u ime naroda«; sudilo se »u ime naroda«, ali taj 
narod nije imao prava na cjelovitu informaciju. 

Kada je branitelj dr. Ivo Politeo zatražio saslušanje nekih 
važnih svjedoka obrane, a među njima je bilo i uglednih Srba, 
javni je tužilac odgovorio: »Kad bi se htjelo na temelju tih 
svjedočanstava konstruirati obranu, bila bi to prava psovka.« 
Na to je branitelj hrabro uzvratio slijedeće: »Kazali ste: bila bi 
psovka. I ja velim da bi bila psovka, ako se saslušaju samo 
svjedoci, koji terete. Upozorujem daje presuda, koju će izreći 
sud, u jedinoj instanciji, protiv koje neće biti moguće apelirati. 
Osim toga moj zahtjev je od svjetske važnosti, koji izazivlje 
pažnju cijelog svijeta. I zbog toga tražim da se pripuste svjedoci.« 
(Benigar: A. Stepinac, str. 590). Svjedoci su odbijeni. Uzoriti 
gospodin kardinal Franjo Šeper rekao je sinoć u svojoj izjavi na 
vatikanskom radiju da je i on bio među tim svjedocima. 

Ponovno ovdje izjavljujemo: ako se trajno objavljuje 
optužnica, a nikada se ne smije objaviti sva dokumentacija 
obrane, njoj je nametnuta potpuna šutnja, onda takav sud nije 
vjerodostojan. 

17. Što se tiče političkog opredjeljenja nadbiskupa Stepinca, 
on nije pripadao nijednoj političkoj stranci.Tvrdnjada je ustaša, 
tako je očita kleveta daje nije potrebno ni pobijati. On je uvijek 
distingvirao dva pojma: narod i političke stranke. To su različite 
stvari. Isto tako je bio protiv ulaženja svećenika u bilo koju 
stranačku politiku. Htio je da budu od svakoga i pred svakim 
slobodni za svoje specifično svećeničko poslanje. Odlučno je 
bio protiv stvaranja bilo kakve klerikalne političke stranke. U 
Okružnici br. 8976/45 od 17. prosinca 1945. piše svećenicima: 
»Vama je, časna braćo svećenici, poznato naše stajalište prema 
djelovanju svećenika u politici. U Okružnicama od god. 1935. 
i 1938. zabranio sam u smislu jasnih odredaba Crkvenog zakonika 
svim aktivnim svećenicima kandidirati na izborima bilo na čijoj 


81 




listi. To sam stajalište zadržao 1943., naglasio ga u svojim 
propovijedima, a držim se ga i danas te nemam razloga to 
stanovište mijenjati. Time sam htio otkloniti svaku odgovornost 
Crkve od javnog političkog rada pojedinog svećenika. To vrijedi 
i za političko djelovanje svakoga pojedinog svećenika i danas. 
Što koji od svećenika u političkom pravcu radi, za to snosi sam 
osobno odgovornost.« 

U istoj Okružnici piše i ovo: »Crkva traži, da može vršiti 
svoju misiju i urediti svoj odnos s državnom vlašću kao slobodna 
predstavnica slobodne Crkve u slobodnoj državi.« 

18.0 problemima i zbivanjima neposredno poslije rata pisao 
je obrazložna pisma najodgovornijim osobama u republici 
Hrvatskoj i FR Jugoslaviji. Tumačio je prijedloge, upozoravao 
na žalosne događaje i teške povrede ljudskih prava. Bio je iskren 
prema svakoj vlasti. To sigurno nije zločin. Kad ga se poslije 
rata javno napadalo što k njemu dolazi mnogo ljudi moleći 
intervenciju za zatvorene, za nestale, za na smrt osuđene, a tih 
nije bio mali broj, pisao je predsjedniku vlade republike Hrvatske: 
»Nisam mogao odbiti ni otjerati tih ljudi, kao što nisam kroz 4 
godine odbio nijednog iz Vaših redova, kad su dolazili moliti, da 
za njih interveniram« (pismo Bakariću, 2. Vm. 1945.). 

Kad su predstavnici Zagrebačkog kaptola pod vodstvom 
generalnog vikara i biskupa mons. Franje Salisa bili primljeni 
u Zagrebu 2. lipnja 1945. od maršala Tita, među ostalim, dali su 
mu i ove podatke o Nadbiskupu: 

»1. Vi imadete danas u svojoj vladi ljudi, kojima je on spasio 
glave svojim intervencijama. 

2. On je u vrijeme rata hranio 7000 partizanske djece, a nije 
pitao, jesu li Hrvati ili Srbi, jesu li katolici ili pravoslavni. 

3. On je svojim govorima i intervencijama zauzimao se za 
Srbe, Židove i Cigane i spasio tolikima život. 

4. On je držao govore i proteste protiv rasističkih zakona, 
protiv hipemacionalističkim nasiljima, proti uzimanju taoca i 
vješanjima tolikih nevinih.« Itd... 

19. Mnogo bi se toga još moglo reći, ali ovdje to nije moguće. 
Na svaku tvrdnju i uvredu u najnovijoj optužnici moglo bi se 
odgovoriti opširno i dokumentirano. Međutim, prepustimo to 
povijesti. 

Niti je bio nadbiskup Stepinac, niti su njegovi nasljednici 
»tuđe jezgro« koje »vodi za tuđi račun borbu protiv hrvatskog 
naroda.« Niti je »Stepinčeva crkva« neka druga Crkva nego što 
je ona Crkva u koju mi verujemo, a to je: jedna, sveta, katolička 
i apostolska; Crkva vjerna Isusu Kristu i okupljena oko Petrovih 
nasljednika i svojih biskupa; to je Crkva utkana u biće hrvatskog 
naroda već punih trinaest stoljeća; nikada protiv njega nego 
uvijek s njim dijeli istu sudbinu. To je Crkva koja ima svoje 
porijeklo u Isusu Kristu, našem Bogu i Spasitelju, nije nikakav 
import. Najveći dio hrvatskog naroda je ta Crkva. 

20. Neki nam izvan Crkve sve češće daju pouke kako bi po 
njihovu shvaćanju trebala izgledati Crkvakojoj bi oni dali ocjenu 
»koncilske Crkve«. Imala bi to biti neka Crkva disciplinski 
anarhična, bez jedinstvenog vjerovanjai bez određenih moralnih 
principa; takva bi Crkva brzo postala Crkva bez slobode i bez 
dostojanstva. 

Mi se nikome za volju ne odričemo svoje Crkve, i to onakve 
kakva ona jest u svom najdubljem misteriju i zajedništvu. To je 
Crkva kroz vjekove identična, koju danas predvodi Ivan Pavao 
n., a u onim teškim poratnim godinama, uz tolike biskupe i 
svećenike kao i vjernike, za tu je Crkvu kroz zatvore i poniženja 
svjedočilo šest kardinala: Josip Slipyj iz Lavova, Stefan 
Wyszynski iz Warszawe, Josip Beran i Stjepan Trochta iz Praga, 
Jozsef Mindszenty iz Esztergima, Alojzije Stepinac iz Zagreba. 

Nipošto se ne smatramo zaostalima ako ta svjedočanstva 
poštujemo i ako tu Crkvu ljubimo. Ne glumimo nikakvu glumu 
nego vršimo svoju dužnost i ostajemo vjerni Bogu, Crkvi Božjoj 
i svojoj savjesti. 

U svojoj Okružnici svećenicima od 17. prosinca 1945. piše 
nadbiskup Stepinac ove riječi: »Štogod u budućnosti nadošlo, 
mi nemamo što nadodati u svoju obranu. Naša je obrana Bog, 
čista savjest, a svjedok je uz vas, časna braćo svećenici, i golema 
većina vjernoga naroda te predstavništvo Sv. Stolice u Zagrebu.« 

Tako se na njemu ispunja riječ Sv. pisma: »Blago čovjeku 
koga ne optužuje vlastita savjest i koji se nije odrekao nade« 
(Sir. 14,2). 

21. Završavam! Ne bismo se bavili prošlošću kad ne bismo 
bili na to prisiljeni. Nadbiskup i kardinal Alojzije Stepinac bio 
je izvršitelj zapovijedi ljubavi prema svakom čovjeku, prema 
svome narodu i prema Crkvi. Stoga mi tog svjedoka ljubavi ne 
želimo nipošto i nikada imati kao neku zastavu mržnje bilo 
prema kome. Mi vjerujemo u božansku Propovijed na gori, ali 
moramo svjedočiti istinu da nitko ne može lomiti naše 
zajedništvo, da nitko ne može dijeliti iskrenu povezanost biskupa, 
svećenika, vjernika u jedinstvu vjere i ljubavi. Želimo časno 
služiti duši i savjesti svoga naroda kojem pripadamo rođenjem, 
sviješću i srcem. Tako nas uči Evanđelje. 

Mi ne želimo zaoštravati odnose ni s kim, ali ne možemo se 
odreći ni istine ni svoga ljudskog dostojanstva. Mi molimo za 
mir ljudi, naroda i čovječanstva. Neka taj dar s nama moli Presveta 
Bogorodica, Kraljica mira. Mi želimo mir, ali u pravednosti, 
istini, ljubavi i sobodi! Amen. 

Zgrebačka katedrala, 10. veljače 1981. 

Franjo Kuharić 
nadbiskup zagrebački 

TRPE ČITAVI NARODI 


I 

U srijedu 10. veljače 1960. u 2 sata i 15 minuta poslije podne 
u Krašiću umro je Kardinal Alojzije Stepinac. Svoj je život u času 
odlaska u vječnost sažeo u prošnju iz Očenaša: BUDI VOLJA 
TVOJA! U toj je riječi protkala njegova zemaljska drama! 

U današnjoj misi prvo čitanje iz Knjige Mudrosti snažno 
ocrtava konačnu stvarnost pravednika. »Ako su, u očima 
ljudskim, bili kažnjeni, nada im je puna besmrtnosti« (Mudr 

3.4) . Navještanje je to pobjede Božje koja se očituje vječnom 
pravednošću. Kušnje vremena prokušavaju vjemostpravedničke 
duše. »Bog ih stavio na kušnju i našao da su ga dostojni« (Mudr 

3.5) . Stoga, »koji su vjerni, bit će u ljubavi s njim, jer izabranici 
njegovi stječu milost i milosrđe« (Mudr 3,9). 

U istinu je mudar čovjek koji svoj život povjerava Bogu- 
Svaki koji svoju egzistenciju ulaže u Božju ljubav, ne može biti 
prevaren; živi u sigurnosti istine; u radosti nade; u stalnosti 
dobra; konačno ulazi u puninu smisla za koji je stvoren - a to je 
vječni život! »Duše su pravednika u ruci Božjoj« (Mudr 3,1). 

Pavao pak piše Rimljanima: »Koji god smo kršteni u Krista 
Isusa, u smrt smo njegovu kršteni« (Rim 6,3). 

Umrijeti s Kristom znači živjeti novost života. To je novi 
čovjek koji živi istinu, pravednost i ljubav. To je slobodan čovjek 
koji ne robuje zlu. Uronjeni u Kristovu smrt rađamo se za novi 
život. »Pa ako umrijesmo s Kristom, vjerujemo da ćemo i živjeti 
zajedno s njime« (Rim 6,8). 

To nam jamči i Isus u evanđelju: »Neka se ne uznemiruje srce 
vaše! Vjerujte uBoga i u mene vjerujte!... Kad odem i pripravim 

vam mjesto, ponovno ću doći i uzeti vas k sebi, da i vi budete 
gdje sam ja« (Iv 14,1;3). 


n 

Te Božje riječi, braćo i sestre, uvode nas u ovaj večerašnji 
susret. To je susret s Isusom Kristom Uskrsnulim u spomen-činu 
njegove smrti i uskrsnuća. To je susret sa svrhunaravnim svijetom 
u Duhu Svetom. Zemaljska Crkva putnica u Euharistiji i po 
Euharistiji uistinu živi svoje bratstvo u Općinstvu svetih. U taj 
susret mi večeras uključujemo i živu dušu blažene uspomene 
kardinala Alojzija Stepinca. Prema tome i s njim se susrećemo. 
On je prisutan u našoj molitvi; prisutan je u našem sjećanju i 
poštovanju. 

Kardinal Alojzije Stepinac u svojim javnim nastupima znao 
seje često pozvati na svoju službu: nadbiskup Katoličke Crkve! 

On je uistinu bio čovjekCrkve! Bio je svjestan da ga biskupska 
služba veže odgovornošću za Boga, za Crkvu i za čovjeka! 

Bio je svjestan da kao biskup preuzima na sebe ne samo 
poslanje Crkve nego i patnju Crkve. 

Kao nadbiskup-koadjutor 7. prosinca 1937. poslije podne 
bio je prisutan kod smrti nadbiskupa i hrvatskog metropolita 
blagopokojnog Antuna Bauera. Oprostio se s njim podijelivši 
mu posljednje odiješenje. 

Drugi dan, na blagdan Bezgrešnog Začeća BI. Dj. Marije, 8. 
prosinca, pred Prvostolnim zagrebačkim kaptolom preuzeo je 
upravu zagrebačke nadbiskupije, kako to određuju kanonski 
propisi. 

U kratkom govoru pred članovima Kaptola rekao je i ove 
riječi: 

»A sada, gospodo i braćo, imate pred sobom novoga pastira. 
Pastira koji je potpuno svjestan svojih slaboća i težine bremena 

koje pada na njegova leđa... Ali taj je pastir upravo i uzeo za 
životno geslo riječ psalmiste: ‘EN TE, DOMINE, SPERAVI!’ 
Ove četiri godine pokazale su mi dovoljno, kako je trnovit put, 
kojim mora stupati katolički biskup. Ja sam se uzdao u Gos¬ 
podina i nisam klonuo, nego se više učvrstio u vjeri i pouzdanju 
u Boga svemogućega, kao što i željezo postaje čvršće, što se 
više udara po njemu. Što više budu rasle nevolje, to više će 
ubuduće rasti moje pouzdanje, da ću uz Božju pomoć proći 
sretno sa svojim stadom kroz sve bure i oluje, koje nas čekaju. 

Vas, prečasna gospodo i braćo, lijepo molim, da me u mojoj 
odgovornoj službi pomažete dušom i srcem. Za sebe ne tražim 
ništa. Kao mladomisnik napisao sam na sličici, koja se običaje 
dijeliti: ‘Mihi autem absit gloriari nisi in cruce Domini nostri Jesu 
Crhisti - (A ja. Bože sačuvaj da bih se ičim ponosio osim križem 
Gospodina našega Isusa Krista). ’ Anakon jučerašnje smrtne borbe 
našeg natpastira ostat će mi neizbrisiva u duši uspomena, da nema 
slave doli križa Kristova« (Kat. list, 88,1937). 

U teškim, tragičnim vremenima zaista je bilo teško voditi 
Crkvu u hrvatskom narodu. 

On je, uistinu proživljavao u svom životu otajstvo križa 
Kristova i otajstvo Crkve. 


m 

Nosio je u sebi, možemo reći, kucaje srca cijele Crkve; živio 
je život Crkve u savezu ljubavi i istine s Bogom; prožet riječju 
Božjom do dna duše; vjeran načelima Evanđelj a uz cijenu života; 
zauzet za svakoga patnika, ožalošćenoga, progonjenoga, 
utamničenoga, natojao je pomoći koliko god mu je to bilo 
moguće. Cijelim je srcem bio utkan u brige ljudi i tjeskobe 
svoga naroda. Duboko je vjerovao da se ljudski život ostvaruje 
samo ako je utemeljen na Božjoj istini o čovjeku; samo Božje 

jamstvo osigurava dostojanstvo čovjeka; bolji svijet moguće je 
graditi samo na temeljima pravednosti i ljubavi. 

Nepokolebljivo je vjerovao u Crkvu kao Božju ustanovu u 
kojoj Isus Krist, Spasitelj svijeta, djeluje trajno u svim vreme¬ 
nima da čovjeka obnovi božanskim životom i da narodni i 
društveni život liječi od svake nepravde i prožme pravednošću, 
mirom i slobodom. 

Kardinal Alojzije Stepinac bio je svjestan daje poslanje Crkve 
i poslanje katoličkog biskupa. Shvaćao je Crkvu u njezinoj 
božanskoj dimenziji kao donositeljicu Božjih darova ljudima, 
kao zastupnicu Boga živoga i zaštitnicu dostojanstva ljudske 
osobe, kao odgojiteljicu ljudske savjesti za svako dobro. Zato 
je, bez obzira na sisteme i oblike vlasti, zahtijevao punu slobodu 
Crkve za to njezino poslanje i bio je protivan svakoj politizaciji 
Crkve koja bije ograničila u toj njezinoj slobodi i odvlačila je 
na područja koja nisu njezina. 

U svojoj izjavi o Katoličkoj akciji 1936. godine nadbiskup 
Stepinac to izričito ističe. Piše slijedeće: »Na prvom mjestu 
stavlj a se kod toga pitanje odnosa katoličke akcije prema politici. 
Taj je odnos potpuno jasan, neopoziv i definitivan. On slijedi iz 
same naravi Crkve koja je savršeno i suvereno društvo od Krista 
ustanovljeno za spašavanje duša. Zato katolička akcija niti može, 
niti hoće, da se miješa u stranačku politiku. Ona je izvan i iznad 
stranaka prošlih, sadašnjih i budućih, zvale se one kako mu 
drago. Katolička akcija poštuje suverenost svjetovnog društva, 
države, i ona ne može doći u sukob s vodstvom tih ustanova, 
koje se staraju za zemaljsko blagostanje ljudi. Sukob bi mogli 
izazvati samo oni, koji zadiru u kompetenciju Crkve ne 
puštajući je na miru u radu na njezinu području« (Benigar; 
str. 162). S takvim poimanjem Katoličke akcije i Crkve djelovao 
je do svoje smrti 1928. g. sluga Božji Ivan Merz. 

IV 


Nadbiskup Stepinac je živio tu slobodu Crkve. Bio je ljubo¬ 
moran na nju. Odbacivao je konstantinizam bilo koje boje. Crkva 
se nipošto ne bori za vlast na svjetovnom području. To područje 
ona prepušta onima koji su za nj odgovorni pred narodom i pred 
poviješću, a na koncu i pred Bogom. Crkva svakako želi svakom 
narodu u kojem živi pravi napredak koji uistinu čovjeka i društvo 
čini čovječnijim na političkom, kulturnom, socijalnom, 
nacionalnom, ekonomskom području, ali sebe smatra pozvanom 
da svojim poslanjem pospješuje temeljni napredak osobnog, 
obiteljskog i narodnog života, a to je napredak na moralnom 
području. Crkva u svakom narodu svojim duhovnim i religioznim 
zračenjem zaista pospješuje rast u pravednosti i slobodi. 

Tu svijest želio je odgajati u svim članovima Crkve. Na 
blagdan Krista Kralja 26. listopada 1941. govorio je u ovoj 
svojoj katedrali: 

»Kad dakle slavimo danas Krista Kralja kao kralja naših 
duša, nastojmo nasljedovati najljepšu njegovu kraljevsku 
krepost, upravo u ovim vremenima, krepost velikodušnosti i 
ljubavi prema bližnjemu (a to je svaki čovjek), da ne potonemo 
svi skupa u pravom potopu mržnje, koja je zahvatila svijet. 

Neka sveta milost Njegova učini, da i u našim srcima usplamti 
sveta vatra ljubavi prema bližnjemu našemu, prema svakom 
koji trpi bez razlike kako se zvao, da kraljevstvo Kristovo 
bude, što se nas tiče, ‘regnum caritatis’ - kraljevstvo ljubavi! 

Više nego ikada potrebni su čovječanstvu danas heroji 
Kristove ljubavi, da sagrade što je porušeno u ljudskim dušama, 
da izliječe što je bolesno, da poviju što je ranjeno, da svežu što 
je slomljeno, da utješe što je žalosno, da obrisu suze onima koji 
plaču. A tih je mnogo, neizmjerno mnogo po čitavom svijetu. 
Budite vi glasnici te divne kršćanske ljubavi. Ona će vam biti 

najbolje svjedočanstvo pred Bogom, najbolja legitimacija pred 
sv akim pravim čovjekom, najbolji radni program ne samo za 
ovu godinu nego i za čitav život« (Kat. list od 30. X. 1941.). 

Tu brigu Crkve za svakog čovjeka koji trpi on je ostvarivao 
do krajnih granica svojih mogućnosti. Posredstvom zagrebačkog 
Karitasa tisuće i tisuće ljudi i tisuće rame siročadi osjetili su tu 
brigu i zaštitu, bez obzira kojoj su nacionalnosti ili vjeri pripadali. 


V 

Brigu za čovjeka izrekao je Nadbiskup u jednoj svojoj 
euharistijskoj propovijedi 1940. u ovim načelima: »Da čovjek 
uzmogne živjeti, potrebno mu je 1) kruha, stana i odijela da 
sačuva život tijela; 2) istine, dobrote i ljepote, da sačuva život 
duše; 3) slobode, pravde i ljubavi, da provodi život dostojan 
ljudskog bića kao što je čovjek« (Kat. list od 5. IX. 1940.). 

Da bi Crkva mogla ispunjavati svoje obaveze prema narodu 
i ljudima, mora biti potpuno i do kraja vjerna Isusu Kristu; mora 
uistinu biti sva Božja. Zato mora sačuvati nepovredivo svoje 
vjerovanje; mora živjeti svoje zajedništvo i jedinstvo istine. Biti 
jedno u vjeri, biti zajedno u ljubavi i biti slobodan od svakog 
nasilja to leži na srcu ne samo Papi i biskupima, već i svakom 
vjernom svećeniku i svakom iskrenom vjerniku. 

Te su vrijednosti prožimale cijeli život nadbiskupa Alojzija 
Stepinca. Zato tkogod bi dirnuo u vjerovanje Crkve i u njezino 
zajedništvo, tko god bi htio unijeti u nju razdor i diobu, ranio bi 
ga duboko u srce. U obrani tih vrijednosti Crkve nije poznavao 
ni straha ni uzmicanja, kao što nije poznavao straha ni u obrani 
ljudskih prava. U ratom zapaljenoj Europi nadbiskup Stepinac 
svakako spada u krug onih najhrabrijih biskupa koji su dizali 
glas protiv nasilja prema ljudskoj osobi. 

VI 


On se nije pred nijednom vlašću odrekao svoje misije da 
bude zagovornik i zaštitnik Crkve i čovjeka. Smatrao je svojim 
biskupskim pozivom da bude branitelj. Susretao se s ljudima 
različitih životnih nazora, koji su bili u njegovo vrijeme nosioci 
javnih odgovornosti za sudbinu hrvatskog naroda, ali svima je 
govorio istinu; davao je tim susretima sasvim određen sadržaj; 
intervenirati u interesu onih koji su bili potrebni zaštite i obrane. 
Pred svakom je vlašću stajao uspravan i ispravan u svojoj 
savjesti jer mu je bilo na srcu samo dobro. Istina, pravda, 
sloboda i ljubav, to su bili česti sadržaji njegovih govora i nastupa. 
U tim je nastupima dolazila do izražaja njegova odrješita narav, 
silno osjetljiva za pravdu i istinu. Kad je bio uvjeren da se mora 
suočiti sa zabludom, nepravdom i nasiljem, riječi su mu bile 
tvrde, jasne; udarao je njima kao maljem po zlu, ah ne po čovjeku 
kojemu je uvijek želio svako dobro. Proročki je upirao pogled 
slušatelja u prave probleme i rane; postavljao je pravu dijagnozu 
svih nevolja svijeta; razmišljao je objavom Svetoga pisma i 
poput proroka je pozivao ljude na obraćenje. 

Tako na Uskrs 1939. propovijeda ovdje u katedrali: 

»Danas se daje prednost stroju pred ličnošću čovjeka, čak i 
u onim zemljama i kod onih naroda, koji naglašuju konstantno, 
da se bore za spas evropske kulture makar bi morah već jednom 
uvidjeti svi, da nam nisu potrebni bolji strojevi nego bolji 
ljudi. Kad Krist bude opet centrom evropskog života, gorjet će 
Evropa svetim plamenom, koji se rađa iz kontakta s Bogom. Ah 
onda će se automatski vatra, koja gori u nutrini duše prenijeti i 
na vanjske okolnosti i bit će uspostavljen red u međunarodnom, 
narodnom, gospodarskom i socijalnom životu, oko čega se već 
decenij ama uzalud trude svi državnici i stručnjaci u tim pitanjima. 
Evropska kultura može ozdraviti, samo pod uvjetom, da joj 

se duša vrati, da joj se vrati Isus Krist Bog« (Kat. list od 13. 
IV. 1939.). 

Iz tog uvjerenja vjere on je bio radikalno protivan ideologi¬ 
jama koje su obećavale bolji svijet, ali bez Boga i Božjih načela; 
koje su obećavale novi poredak niječući duhovnu i besmrtnu 
realnost čovjeka i božanski smisao njegove egzistencije. 

vn 

U vrijeme »najteže svjetske oluje«, kako je on nazivao rat, 
dozivao je neprestano u pamet ljudima da ljudski život mora biti 
obasjan Božjim životom, da čovjek mora u svojoj egzistenciji 
hodati s Bogom, daje Isus Krist - Bog i čovjek - izvor i uzrok 
općeg spasenja svijeta u svim sferama ljudskog postojanja. Za 
taj cilj Crkva je dar Božji svijetu, a da bi Crkva ustrajala i ostala 
vjerna svom poslanju, papinstvo je Božji dar Crkvi kao vidljivi 
znak Duha Svetoga koji uvodi Crkvu u svu istinu (usp. Iv 14,26). 

Nadbiskup Alojzije Stepinac kao čovjek Božji i čovjek Crkve 
bio je i čovjek najsrdačnije odanosti Papi! Nije mogao zamisliti 
Crkvu bez papinstva! 

Moramo ga čuti kako o tome razmišlja! 

»Nikada neću zaboraviti svojih poglavara u Germanikumu 
ili profesora na Gregorijani. Ne kaže se uzalud: ‘Verba movent, 
exempla trahunt. ’ Na tim se muževima vidjelo, da ono što verbis 
dicunt, moribus non contradicunt, pa su bili i u stanju da svoje 
gojence oduševe za svete ideale Boga i Crkve njegove. A da 
nije bilo uzalud ono uporno naglašavanje načela auktoriteta u 
Crkvi Božjoj, papinstva, primata, to su najbolje dokazali i 
pokazali današnji strašni događaji u svijetu koji slijepcu 
pokazuju, daje papinstvo posebni dar Kristove ljubavi svojoj 
Crkvi, jer on je najbolje poznavao sve slabosti ljudske i sve 
opasnosti, koje bi mogle zaprijetiti Crkvi, i vidio, kako će goditi 

ljudskom srcu u danima borba i patnja pomisao, da ima nekoga 
nad sobom, kome je rečeno: ‘Confirma fratres tuos!’« (pismo 
isusovačkom provincijalu, 10. prosinca 1955.). 

Bilo je to znamo doba odgoja u sigurnosti istine, oslobođeno 
modernističkih sumnji i zabluda. Zato su iz takve škole izlazili 
kremen-značajevi. 


VIII 

Na proslavi Papinog dana 1943. govorio je nadbiskup 
Stepinac slijedeće o poslanju Pape i službi papinstva: 

»Kažu da na ulazu u veliku dvoranu sveučilišta u Upsali stoje 
zlatnim slovima napisane riječi: ‘SLOBODNO MISLITI 
VELIKA JE STVAR, ALI PRAVO MISLITI JOŠ JE VEĆA 
STVAR’. Da! Ljudski umje odviše podvrgnut zabludama, a da 
mu ne bi bio potreban netko, koji će ga ispraviti, ako bi nesrećom 
skrenuo s puta istine. I veliki je Bog učinio neizmjernu uslugu 
čovječanstvu, kad mu je dao neprevarljivog učitelja u pitanju 
vjere i morala. To je Papa! 

Ako biste me pitali, u čemu danas gledamo ogromnu 
vrijednost papinstva za ljudski rod, onda bismo odgovorili: ‘U 
onom što se danas gazi nogama manje više po čitavom svijetu, 
a to je obrana dostojanstva ljudske osobe, obrana prava obitelji 
i obrana malenih i slabih naroda’« (Kat. list od 18. Dl. 1943.). 

Na Papin dan 1945. (11. IH.) govori: »I uzalud ćete kroz 
povijest čovječanstva tražiti bilo pojedince bilo institucije, koje 
su toliko učinile za poštivanje čovječje ličnosti i ljudskog 
dostojanstva, koliko božanska institucija papinstva. A za 
današnjeg papu Pija XII. možemo reći, daje sjajna zvijezda na 
obzorju čovječanstva, koja u tmini razbuktalih strasti ne prestaje 
svijetliti, te riječju i djelom pokazivati, da svaki ljudski 
individuum, bez obzira, kojoj rasi naroda, staležu, dobi ili 

spolu pripada, neumrla je slika te istog modela Boga 
Stvoritelja, i prema tome svaki ljudski individuum ima svoja 
neotuđiva prava, kojih mu nijedna ljudska vlast ne smije 
oduzeti« (Kat. list od 15. III. 1945.). 

»Ne trpe danas međutim samo pojedinci. Trpe i čitavi narodi. 
A mali i slabi narodi upravo strahuju za svoju budućnost, jer je 
jedino mjerilo međunarodnog i međustaleškog poretka 
postala pesnica« (ib.). 


IX 

S tim porukama koje je nadbiskup Stepinac crpio iz Božje 
Objave, on je suvremen i za ovo vrijeme. Suvremen je svojom 
ljubavlju prema Crkvi. Suvremen je svojom vjernošću prema 
Papi! Suvremen je svojom zauzetošću za čovjeka koji trpi. U 
vremenu punom nesigurnosti i sumnja suvremen je čvrstoćom i 
cjelovitošću svoje vjere. Stoga nam on ostaje nadahnuće i danas! 

Prije dvije godine, na današnji dan, u crkvi Hrvatskog papinskog 
zavodasv. Jeronimau Rimu izrekao je sada blagopokojni kardinal 
Franjo Šeper ove riječi: »Stepinac je za nas neka vrst izazova! 
Kada mislimo na njega, onda moramo nešto naučili, moramo se 
na nešto odlučiti. U prvom redu što se tiče vjere. On je bio čovjek 
granitne vjere! Kad se radilo o vjeri, nije ni popuštao niti se cjenkao. 
Zato nas on potiče da budemo čvrsti u vjeri, da se ne damo 
pokolebati različitim izobličenjima istina vjere u naše doba Mi 
moramo od njega naučiti da budemo iskreno odani Papi, njegovim 
smjernicama i njegovu naučavanju. Stepinac je u tome bio 
nepokolebljiv! I ako netko ne vidi što za nas Hrvate znači papinstvo, 
što za nas znači Papa danas kao i u prošlosti, neka se ne smatra 
prijateljem Stepinca... Neka nas (on) potiče na vjernost prema 
Bogu, prema Majci Božjoj i prema Crkvi kroz čitav naš život.« 

X 


I završavam porukom kardinala Alojzija Stepinca Crkvi u 
Hrvata: »Čuvajte najveće blago, koje su vam vaši očevi i djedovi 
namrli i krvlju svojom obranili, vjeru katoličku! Vjeru u Tro- 
jedinog Boga, vjeru u Crkvu Katoličku, da pomoću njezinom 
provodite život dostojan čovjeka i postignete sretno svoj zadnji 
cilj, a to je općinstvo svetih, uskrsnuće tijela i život vječni. 
Amen!« (Vel. Gospa, 15. Vm. 1940.). 

Zagrebačka katedrala, 10. veljače 1982. 

Franjo Kuharić 
nadbiskup zagrebački 



Kardinal Franjo Kuharić propovijeda 10. veljače u katedrali 

Zahvalne ploče na grobu kardinala Stepinca 

»U LJUBAVI HRVATSKOG NARODA 
NE DAM SE NATKRILITI« 


Draga braćo i sestre, dragi prijatelji! 

Smisao ovog našeg susreta u euharistijskoj žrtvi Sina Božjega, 
a na godišnjicu smrti blažene uspomene zagrebačkog nadbiskupa 
kardinala Alojzija Stepinca, jest u tome da se susretnemo u molitvi 
i skrušenosti srca sa Svojim Bogom, da se osvježimo udisajima 
čistoga zraka Božje riječi i jednog svjedočanstva, da učvrstimo 
svoju vjeru i da se vratimo u svoju svakodnevnicu odlučniji da 
budemo Božji ljudi, da činimo samo dobro, da ljubimo svakoga 
čovjeka, baš svakoga čovjeka kojega susretnemo na svom 
životnom putu. To je sadržaj i cilj ovog našeg molitvenog susreta. 
Susrećemo se s vječnošću, susrećemo se sa živim svijetom onih 
koji su u Gospodinu preminuli i koji u Bogu žive. I zato se mi 
susrećemo i s besmrtnom dušom našeg kardinala Alojzija, a 
spomenimo ovdje i našeg kardinala Franju Šepera jer i njegovo 
tijelo sada ovdje počiva i njegova duša iz vječnosti s nama prebiva. 

Ali što ćemo moliti Isusa? Molit ćemo ga: Umnoži nam 
vjeru! Čuli smo u Evanđelju gdje govori: »Neka se ne uznemiruje 
srce vaše! Vjerujte u Boga i u mene vjerujte!« On objavljuje 
smisao ljudskog postojanja kad kaže: »Idem da vam pripravim 
mjesto i ponovno ću doći i uzeti vas k sebi da budete i vi gdje 
sam ja.« On izjavljuje punom božanskom sigurnošću: »Ja sam 
Put, Istina i Život.« Pitanje vjere pitanje je ljudske sudbine. 
Pitanje vjere pitanje je cijele ljudske povijesti. I zato pred svakim 
čovjekom stoji Isus Krist kao ponuda, kao ljubav, kao otkupitelj, 
kao osloboditelj. I od svakog očekuje odgovor vjere, prihvaćanja, 
povjerenja. Primjer te vjere jest blagopokojni kardinal Alojzije 

Stepinac. Što je to bilo tako čvrsto u čovjeku i nadbiskupu Alojziju 
da je stajao uspravan i onda kad se oko njega rušio svijet? U 
navali svih mogućih strahova on ostaje neustrašiv. Suočen s 
mnogostrukim nasiljima, on stoji uz čovjeka boreći se za njegova 
prava. U vremenu kad cijeli narod prolazi kroz svojevrstan 
martirij, on zna gdje su izvori nade. Usred svijeta, preplavljenog 
ideologijama, teorijama, hipotezama i sumnjama, on ostaje 
siguran da istina ne može umrijeti. Dok su mržnje preplavile 
tolika srca i savjesti, on ne prestaje vjerovati u ljubav. 

Na kojim to temeljima stoji njegov duh? U koju to čvrstu 
točku upire svoj duhovni pogled? Odakle crpi nepomućeni mir 
duše dok nemiri potresaju narode? 

Nadbiskup Alojzije Stepinac bio je duboko i neiskoijenjivo 
ukorijenjen u neprolazno, vječno, istinito - u Boga živoga! Sva 
njegova stalnost, sigurnost, smirenost i odlučnost u obrani Božje 
i ljudske istine, u zaštiti čovjekovih i narodnih prava, imala je 
svoj izvor samo u Bogu. Stajao je u Apsolutnome! Napajao se 
samo neprolaznim duhovnim vrijednostima Objave. Nadu je 
crpio iz Ljubavi, iz Utjelovljenja i Otkupljenja. Samo ga u toj 
vjeri možemo razumjeti. Mi koji smo ga susretali i s njim imali 
priliku i milost satima razgovarati, otkrivali smo te njegove 
izvore jasnih pogleda, čvrstih uvjerenja i nepokolebivih nada. 

Bila je to njegova vjera. Ne samo vjera u Boga Stvoritelja 
neba i zemlje nego vjera Bogu koji svojom osobnom ljubavlju 
i pravednošću upravlja sudbinom pojedinaca i naroda. Tako mi 
je rekao jedan naš profesor intelektualac koji se našao u teškim 
prilikama poslije rata. Rekao je: »Vjerovao sam Bogu daće Bog 
izvesti sve na dobro. I izveo je.« U Božjoj sigurnosti on je bio 
siguran, u Božjoj je Riječi nadbiskup Stepinac vidio svjetlost, 
u Božjem spasenju nalazio je razloge nadanja i u vrijeme očajanja. 

Bio je muž uistinu nepokolebive vjere, znajući da je Istina 
nepobjediva, vječna, nepromjenljiva. Vjerovao je onome koji 

tvrdi: »Ja sam Put, Istina i Život!« Vjerovao je u Istinu koja 
oslobađa i posvećuje čovjeka. Istina Božja, istina ljudska, istina 
povijesti, istina u događajima. Svojim je duhom sav usredotočen 
u bitno. Zanimala su ga samo bitna pitanja i bitni odgovori. Zato 
je odbijao sve što je površno i plitko u idejama i ideologijama. 
Nije ga mogla zabliještiti nikakva zavodljivost propagandnih 
obećanja. Nastojao je doći do temeljnih uzroka i iješenja. Stoga 
je samo u Bogu otkrivao sve bitne odrednice ljudske i nacionalne 
egzistencije. 

Zato je bio proročki jasan u izricanju sudova stoje dobro i što 
je zlo; bio je i proročki hrabar da razlikuje duhove, da upire prstom 
na prave rane koje mogu biti smrtonosne za osobu, obitelj i narod. 
Pružao je i lijekove za dušu i savjest da se spasi čovjek i narod. 

Takav je mogao biti samo milošću čvrste vjere u Božju 
Objavu, u neiscrpivo otajstvo Kristovo, u učiteljsko poslanje 
Crkve, u otkupiteljsku Božju ljubav. 

U tom je svjetlu jasno uviđao široke putove koji vode u propast 
i strme staze kojima se treba penjati u život. Sve njegove propo¬ 
vijedi prožete su Svetim pismom. U njima trajno odjekuju proroci. 
Sve su protkane Evanđeljem. U svojim govorima nastoji uvijek 
bit Božje istine pretočiti u biće čovjeka, u srce i savjest, i u razum, 
da bi uvjerio kako je samo Bog objavitelj jedine prave istine o 
čovjeku, stvorenom na sliku i priliku Božju. U jednoj propovijedi 
spominje kako su zapitali nekog dječaka: Kojem carstvu pripada 
čovjek? Da li biljnom carstvu ili životinjskom carstvu, ili rudnom 
carstvu? Adječakjeodgovorio:Čovjekpripadacarstvu nebeskom. 
Iz toga slijedi da su samo Božji zakoni istina ljudskog života jer 
izgrađuju čovjeka do savršenosti Kristove. Kao što nepokolebivo 
vjeruje u Boga i Bogu, tako isto nepokolebivo vjeruje ono što je 
sam Bog objavio o čovjeku: o biti i biću čovjeka, o smislu ljudskog 
postojanja, o neuništivosti čovjekovog duhovnog Ja, o besmrtnosti 
ljudskog bića i o vječnosti života. 

Nikakve hipoteze i nikakve sumnje i nikakve teorije nisu 
mogle uzdrmati tu granitnu vjeru u objavljenu istinu o čovjeku. 
Zato je dizao svoj glas da obrani svakog čovjeka od svakog 
nasilja. Zauzimao se za dostojanstvo svake ljudske osobe. 
Njegovo rodoljublje prema svom hrvatskom narodu i njegovo 
poštovanje neotuđivih prava svakoga, makar i najmanjega 
naroda, bilo je utemeljeno na tim spoznajama ljudske 
nepromjenljive biti i nezaobilaznog vječnog određenja 
čovjekova. 

Stoga je bez straha upirao pogled ljudske savjesti na posljedice 
tragičnih zabluda našega vremena, koje su zanijekale i sasvim 
isključivale Boga iz života ljudi i naroda i koje su otklonile 
svaku transcendenciju ljudske osobe a čovjeka proglasile samo 
prolaznom iskrom u kratkotrajnom vremenu egzistencije na 
zemlji. Govorio je uvijek da je smrtonosno zanijekati ljudsku 
bit, ljudsku besmrtnu dušu, čovjekovo konačno uskrsnuće. 
Proročki jasno i odlučno naviještao je da je smrtonosno za 
čovjeka, obitelj i narod odbaciti Božje zapovijedi, ćudoređe 
utemeljeno na Božjoj Objavi. Zato je otvoreno govorio koje su 
to rane i na našem narodnom biću, teške rane koje mu prijete 
smrću. I nabrajao je uvijek tu psovku i kletvu, nabrajao je 
obešćašćivanje dana Gospodnjega, nabrajao je rastave braka, 
ubijanja nerođenih, mržnje, razdore. Sve je to jasno očitovao 
kao smrtonosne rane koje prijete smrću cijelom narodu. Stoga 
su njegove propovijedi ispunjene pozivom na obraćenje srca, na 
popravak života. U tom je gledao nezaobilazne uvjete sretnog 
osobnog životaiblagostanjacijeloga naroda. U poštivanju Božjih 
prava dolazi se do poštivanja osobnih i nacionalnih prava. Mir 
se ostvaruje samo u Bogu mira; pravda može biti postignuta 
samo Božjom pravednošću: istinska sloboda dolazi do svoje 
pobjede samo kroz oslobođenje ljudskih srdaca od svakoga zla 
koje se zove grijeh! Mnoštva ljudi postala su žrtve bezdušnih 

nasilja silnika, jer moćni ovoga svijeta nisu više gledali u čovjeku 
sliku Božju, nego samo sredstvo svojih interesa ili opasnost za 
svoje ciljeve. 

Uistinu čovjek takvih principa i takve ukorijenjenosti u 
Vječnoga nije mogao biti kriv za bilo kakvo zlo naneseno bilo 
kojoj osobi i bilo kojem narodu. Riječima i djelima bio je zauzet 
za sve ljude bez razlike, hodajući u svjetlosti Božje Istine. U tom 
je svjetlu nazvao svaki zločin zločinom, svaku nepravdu 
nepravdom, svaku zabludu zabludom. Proročki kritičan prema 
svakoj konkretnoj vlasti nije bio persona grata nijedne vlasti. 
Onaj tko stoji miran pred sudištem vlastite savjesti i tko je 
spreman mimo se pojaviti pred Božjim sudištem, moći će mimo 
stajati i pred sudištem povijesti. 

Stoga za nas nadbiskup kardinal Alojzije Stepinac znači: čistu 
poruku za Istinu; jasan poziv na dobro; nepokolebivo svjedo¬ 
čanstvo zaEvandelje; vjernost zapovijedi ljubavi u svim odnosima: 
prema Bogu, prema čovjeku i prema narodu. Na njegovu grobu 
piše: »a u ljubavi hrvatskog naroda ne dam se od nikoga natkriliti.« 
Tu ljubav on nije uskraćivao nijednom drugom narodu. 

Ako ga uistinu poštujemo, onda ga moramo u svemu tome 
slijediti: vjerovati čvrsto cijelo vjerovanje katoličke Crkve. A 
on je za svaku tu veliku istinu Božju bio pripreman umrijeti 
svaki dan. Moramo se nadati, nadati nepokolebivo, jer naša je 
vjera vjera nade. Moramo ljubiti djelotvorno, opraštati 
velikodušno, živjeti dosljedno po Božjoj volji. Tako ga poštujući, 
odgovorit ćemo njegovoj najvećoj želji: da ostanemo vjerni 
zajedništvu Rimokatoličke Crkve, da slijedimo vjernički 
duhovne i moralne putokaze Petrova nasljednika; da liječimo 
dušu Božjim Otkupljenjem, jer samo ćudoredno zdravi ljudi 
žive zdravim obiteljskimi osobnim životom; oni su čuvari života 
cijele nacije. Sigurno je njegova molitva u vječnosti molitva da 
bi hrvatski narod živio zdravom dušom u svojoj djeci i mladima. 


101 



u svojim očevima i majkama, u svojim obiteljima, u svojim 
svećenicima, redovnicima i redovnicama, u svom osobnom i 
javnom životu. To je sadržaj i njegove duhovne oporuke. 

Stoga i ove večeri, u ovom euharistijskom slavlju u koje 
uključujemo njegovu besmrtnu dušu, jer čovjek sav ne umire, 
mi upućujemo svim srcem poziv svima vama, braćo i sestre, da 
ovu Svetu godinu Otkupljenja svojim euharistijskim kongresima 
ustinu obraćenički proživljavamo poslušavši poziv Sv. oca Ivana 
Pavla n.: Otvorite vrata Otkupitelju! To je ponovni zov, poziv, 
glas koji viče s vatikanskog brežuljka svijetu: Otvorite vrata 
Otkupitelju! Nema drugog imena pod nebom po kojem bismo 
se mogli spasiti osim imena Gospodina našega Isusa Krista - 
Bogočovjeka. Otkupitelj je u vijek suvremen jer je čovjek uvijek 
potreban otkupljenja iz svojih zabluda, iz svojih grijeha, iz svojih 
nemira, iz svoga mnogostrukog ropstva! Duhovna oboljenja 
liječe se samo duhovnim lijekovima istine i obraćenja, pokajanja 
i oproštenja. Svaki koji otvorenim očima gleda suvremenu 
situaciju svijeta vidi kako je svijet teško duhovno i moralno 
bolestan, a baš u tim oboljenjima leže svi uzroci mnogostrukih 
kriza. Tu izviru nemiri i sukobi; tu leže uzroci strašnih prijetnja, 
tu su izvori umiranja. 

I kako god bilo teško, kako god svijet bio mučen svojim 
vlastitim jadima i nevoljama, uvijek je blagopokojni nadbiskup 
kardinal Alojzije Stepinac pozivao na pouzdanje. Tako u jednoj 
propovijedi kaže: »Ufat ćemo se svim srcem i svom dušom u 
Gospodina Boga našega koji jest i ostaje do vijeka jedini gospodar 
neba i zemlje i svih događaja i povijesti čovječanstva.« I podizao 
je to pouzdanje vjerom u Božje smilovanje, u Božje milosrđe. 
Na Staru godinu 1940. godine, da bi potakao ljude na povjerenje 
u Božje milosrđe, u Božju ljubav, ispričao je ovu parabolu: 
Pustinjak pokornik zapitao je jednog dana svog anđela čuvara: 
- Tko je najmiliji Bogu? Anđeo upita pustinjaka: - Što misliš? 

Pustinjak odgovori: - Najmilije je Bogu dijete, još nevino. - Ne 

- kaže anđeo. Najmilija ja Bogu djevica Bogu posvećena. - Ne 

- opet kaže anđeo. - Najmiliji je Bogu mučenik koji je dao život 
za Boga. - Ne - kaže anđeo. - Najmiliji je Bogu apostol koji je 
došao do kraja svijeta da spašava duše. - Ne - kaže anđeo. - Pa 
tko je onda? - pita znatiželjno pustinjak. I onda pokaže anđeo 
tamnicu i u tamnici jednog zatvorenika koji je bio zatvoren zbog 
svojih teških zločina. I taj zatvorenik plače, kaje se, žao mu je 
da je Boga uvrijedio, da je ljubav s Bogom raskinuo. I kaže 
anđeo: - Taj pokajnik, taj skrušeni grešnik, taj je najmiliji Bogu. 

1 zaključuje Nadbiskup tu propovijed. I mi ćemo je zaključiti 
njegovim zaključkom, ovom molitvom. »Bože moj, kako malo 
zahtijevaš od čovjeka! Zar ti uistinu ništa nije milije odrasipnoga 
sina? Tko da vjeruje? Tko da vjeruje i anđelu, da nam to kaže, 
kad nas Ti sam ne bi poučio u priči o rasipnom sinu? Tko da 
vjeruje i anđelu, da nam to kaže, kad nas li sam ne bi poučio u 
priči o izgubljenoj ovci? Pa ako nismo ni to spremni da rado 
učinimo, da se iskreno kajemo, što smo Te uvrijedili, onda uistinu 
ne zaslužujemo drugo, nego da nas istrijebiš sa lica zemlje. Ali 
mi vjerujemo da će Tvoja ljubav biti veća prema nama, nego 
naša zloća prema Tebi i da ćeš umekšati tvrda srca naša, te se sa 
suzama i plačem obratimo k Tebi Bogu svome! Neka zakon 
Tvoj sveti postane opet jedini zakon i pravilo našeg života i 
čitave ljudske zajednice! Daj, Gospodine, da ljudsko društvo iz 
špilje razbojničke postane prava kuća Božja, jedna Božja obitelj, 
koja pozna samo jedan zakon, zakon ljubavi prema bližnjemu 
i prema Tebi, Gospodine Bože, kojemu neka je slava i čast u 
vijeke vijekova. Amen!« 

Zagrebačka katedrala, 10. veljače 1983. 

Franjo kard. Kuharić 

nadbiskup zagrebački 

Kardinal Alojzije Stepinac a svojoj sobi u Krašicu 

BRANITELJ ČOVJEKOVE SAVJESTI 


Koji su mnoge učili pravednosti, 
blistat će kao zvijezde navijeke, 
u svu vječnost (usp. Dn 12,3). 


Draga braćo i sestre! 

U sabranosti i molitvenom raspoloženju okupismo se, draga 
braćo i sestre, da slavimo euharistiju, božansku žrtvu našega 
otkupljenja, uključujući u molitvu i žrtvu blažene uspomene 
kardinala Alojzija Stepinca. U Svetoj smo godini Otkupljenja. 
Osim toga, ove godine pada pedeseta obljetnica biskupskog 
posvećenja našeg blagopokojnika. U povodu njegova imeno¬ 
vanja za nadbiskupa-koadjutorapisalo je u uvodniku »Katoličkog 
lista«, 1. lipnja 1934.: »...Njegovo promaknuće s ljubavlju prate 
svi nevoljni i bolni, koji će u njemu naći milosrdnog Sam ari tanca. 
On je pun apostolskog žara za Kristov Križ, zato imademo 
jamstvo, da će sveta Kristova stvar u ovo teško doba naći u 
njemu braniča prožeta onom požrtvovnošću, o kojoj nam govore 
prva kršćanska vremena.« Sada znamo da je to bio proročki 
navještaj i nagovještaj žrtve. 

Prorok Daniel, kako smo čuli u prvom čitanju, poučen je o 
svršetku povijesti. Povijest roda ljudskoga, a u njemu i izabranog 
naroda, probija se kroz iskušenja, tjeskobe i napetosti prema 
svom dovršenju. Ta drama izvire iz ljudskih srdaca i savjesti. 
Čovjek je svojom savješću postavljen pred izbor dobra ili zla. 
Može biti Božji prijatelj i prijatelj čovjekov mislima, riječima 
i djelima. Može slijediti put istine i pravednosti; može biti čovjek 
ljubavi i mira. Međutim, čovjek može biti zao. Može ugušiti 
svoju vlastitu savjest i prepustiti se zloći da ga nosi poput mutne 
rijeke koritom života. Zlom čovjek postaje izobličeno biće i 

poniženo biće, ali grijeh ne ostaje samo u ljudskom srcu nego se 
prelijeva u ljudske odnose. Čovjek može biti opasan čovjeku, 
neprijatelj Bogu i čovjeku. To je sva muka ljudske povijesti; tu 
leži izvor svih tjeskoba povijesti i tolikih ljudskih nevolja. 

Naprotiv, kako bi se odvijala ljudska povijest, čovjekov život, 
odnosi među ljudima i narodima kad bi se svako srce otvorilo 
Otkupitelju? Propovijed na gori zakon je toga Božjeg svijeta. 
Nesebičnost, ljubav, milosrđe, čistoća srca, glad za pravednošću, 
opraštanje, mir, sva su ta blaženstva opredjeljenja novog srca i 
svjetlo su ispravne savjesti za otkupljenje ljudskog života i 
povijesti. To je Božji svijet objavljen životom, smrću i 
uskrsnućem Isusa Krista, Otkupitelja čovjeka. To su temelji 
života da se ostvari savršen čovjek. Taj duh Propovijedi na gori 
nužno je ozračje za skladan i dostojan život obitelji. Ta Božja 
riječ može doista liječiti čitave narode od zla i među njima može 
osigurati pravedne odnose u miru i slobodi. To je Božji zakon 
života koji je na sasvim konkretan način izrečen u Deset Božjih 
zapovijedi. Bez tih principa nije moguć ispravan odgoj savjesti. 
Savjesti treba jasno svjetlo da uvida što je dobro a što je zlo, jer 
postoji bitna i nepremostiva razlika između dobra i zla. 

Međutim, ako se ta razlika niječe, ako se čak dobro odbacuje 
a zlo slijedi, onda se tone u nemire i sukobe, ropstva i ratove: 
onda se događaju sve moguće povrede ljudskih prava i poniženja 
ljudske osobe. To je sva tragika povijesti. Zato Daniel naviješta 
tjeskobna vremena. Isto tako i Isus Krist u svojoj Propovijedi na 
gori proriče tjeskobna vremena kad svojim učenicima, svojoj 
Crkvi naviješta da će zbog njegova imena biti pogrđivana, 
proganjana. 

No to je samo drama koja će imati jednom svoj finale. Bit će 
to čudesni finale povijesti i konačnog razlučivanja dobra od zla 
zauvijek. Uskrsnut će svi: »jedni za vječni život, drugi za sramotu, 
za vječnu gadost« (Dn 12,2). Oni pak, kaže riječ Božja, »koji su 

mnoge učili pravednosti blistat će kao zvijezde navijeke u svu 
vječnost« (usp. Dn 12,3). 

Dakle, za svakog je čovjeka sudbonosno kojim putem pođe, 
kako živi, što misli, govori i čini. Ovdje se odlučuje za svjetlost 
ili tamu, za ljubav ili mržnju. 

Isus Krist, imajući u vidu tu buduću nadu i stvarnost konačne 
uspostave pravednosti zauvijek, izriče svoja blaženstva. S 
božanskom sigurnošću hrabri za ustrajnost u dobru i govori: 
»Blago progonjenima zbog pravednosti, njihovo je kraljevstvo 
nebesko« (Mt5,10). Oduševljava savjest svojih učenikadaostanu 
vjerni pod svaku cijenu, i uz cijenu samog mučeništva, živeći 
istinu u ljubavi. To je prava sloboda sinova Božjih. Svi koji se 
tako predaju Bogu, nemaju straha, nego u svim iskušenjima 
ostaju vjerni svojoj savjesti i svome Bogu. 

Na toliko mjesta Gospodin naš Isus Kristproriče svojoj Crkvi 
iskušenje sve do mučeništva. U oproštaju s apostolima govori: 
»U svijetu imate muku, ali hrabri budite - ja sam pobijedio 
svijet« (Iv 16,33). »Kad biste bili od svijeta, svijet bi svoje ljubio; 
no budući da niste od svijeta, nego sam vas ja izabrao iz svijeta, 
zato vas svijet mrzi... Ako su mene progonili, i vas će progoniti; 
ako su moju riječ čuvali, i vašu će čuvati« (Iv 15,19-20). »Svi 
će vas zamrziti zbog imena moga. Ali tko ustraje do kraja, taj će 
se spasiti« (Mt 10,22). 

Vjernost savjesti može zahtijevati mučeništvo i tako se 
mučeništvom spasava savjest i dostojanstvo ljudske osobe. 
Odricanje od Istine, nijekanje glasa savjesti nije u skladu s 
dostojanstvom ljudske osobe. Zato je mučeništvo u povijesti 
Crkve stvarnost koja prelazi u svojevrstan misterij. Često su u 
posebno tjeskobnim vremenima povijesti Crkve baš najbolji 
sinovi i kćeri Crkve jedino mučeništvom dali svjedočanstvo 
ljubavi do kraja. Crkvaje uopće rođena iz mučeništva. Najsvetiji 
mučenik cijele povijesti je Isus Krist. »Prošao je zemljom čineći 

dobro«, svjedoči apostol Petar u kući Komelijevoj (Dj 10,38). 
Njegovo je čovjekoljublje bilo nenadmašivo. Ipak, Isus je bio 
žrtva nepravednog progona. Bio je raspet. U to mučeništvo Isusa 
Krista nevinoga uključen je u određenom smislu svaki čovjek 
koji je progonjen ili ubijen zbog svoga vjerskog uvjerenja ili 
zbog svoje nacionalne pripadnosti ili čak zbog svoga političkog 
opredjeljenja. U tu žrtvu nevinoga Isusa uključenje svaki čovjek 
koji je prisiljen da živi svoju vjeru u katakombama svoje savjesti. 
Koliko je bilo takvih žrtava u povijesti? Koliko ubojica? Koliko 
grobova? Nevinih je žrtava bilo na svim stranama sukoba! Mirne 
duše možemo reći, promatrajući povijest svijeta u njezinim 
tajanstvenim dubinama, daje ta povijest preplavljena misterijem 
mučeništva. I to ne samo mučeništvom u koje je uložen život 
nego i onim trajnim mučeništvom koje pogađa osobe, obitelji i 
cijele narode, pogotovo male i slabe, kad su izloženi trajnim 
pritiscima i ograničenjima u svojim pravima i u svojoj slobodi. 
Čovjek čovjeku može biti mučitelj. 

Mučenici pak Crkve imaju svoj posebni sjaj jer su progonjeni 
zbog Božje istine i jer umiru u ljubavi ne samo prema Bogu nego 
i prema svojim progoniteljima. To je najviši domet čovjekove 
savjesti: prihvatiti nepravednu smrt i ustrajati u ljubavi. To je 
tajna pravog mučeništva. To je prisutnost Duha Svetoga u duši. 
Da to osvijetlimo, spomenimo jedan primjer. 

Možda se sjećate jednog filma koji je igrao u Zagrebu pod 
naslovom »Čovjek za sva vremena!« Zani mlji v je već sam naslov 
filma. Čovjekkoji nosi u sebi vrijednost dostojnu svakog vremena 
može biti primjer dostojanstva savjesti svakom pokoljenju. O 
kome se radi? Crkva ima bezbroj takvih svjedoka ali ovdje 
spominjemo posebno Tomu Morusa, kancelara engleskog kralja 
Henrika VIII. Bio je Toma veoma naobražen čovjek, vjeran u 
službi kraljevoj i, nadasve, kao vjernik do kraja poštene savjesti. 

Međutim, Heorik Vm, zaljubljen u jednu dvorsku damu, odluči 
rastavom riješiti se svoje zakonite žene i zatraži za to Papino 
odobrenje. Kad mu Papa, opet vjeran svojoj savjesti, nije mogao 
to dopustiti, Henrik otrgne Crkvu u Engleskoj iz zajedništva 
Katoličke Crkve i sebe proglasi vrhovnim glavarom Crkve tražeći 
od svojih podanika prisegu vjernosti. Nije to prvi put u povijesti, 
a ni zadnji put, da su se vladari ovoga svijeta proglašavali 
apsolutnim gospodarima savjesti. Prisegu je morao položiti i 
kraljev kancelar Toma Morus. To bi značilo protiv svoje savjesti 
odreći se vjere u otajstvo Crkve kojoj je Isus postavio Petra na 
čelo. Odbio je prisegu. Bačen je u tamnicu. Pokušalo ga se slomiti 
obećanjima i prijetnjama, kako to već biva. 

Ali Toma piše svojoj kćeri Margariti iz tamnice: »Neprestajem 
se pouzdavati uvijek u Božju dobrotu. Stalno se i potpuno nadam 
u njegovu milost koja mije pružila snagu da sve u duhu prezrem: 
bogatstvo, povratak, pa i sam život, radije nego da prisižem protiv 
svoje savjesti!... Budi, stoga, kćeri moja, dobrog raspoloženja. Ne 
budi zabrinuta za me, pa ma šta mi se dogodilo u ovom svijetu. 
Uostalom, ništa se ne može dogoditi što Bog ne bi hito. A što Bog 
hoće, doista je najbolje, pa makar se nama činilo ne znam kakvo 
zlo« (Časoslov naroda Božjega, str. 2432-33). 

6. srpnja 1535. poveli su Tomu na stratište da mu krvnik 
odrubi glavu. Uspinjući se na stratište, pokazuje sasvim vedro 
raspoloženje. Ljubezno reče krvniku: »Hoćete li mi pomoći da 
se uspnem. Sire?... Sam ću misliti na silazak.« Kad je bio na 
stratištu, rečeno mu je da veličanstvo kralj želi da progovori 
narodu. Tomajasnim glasom izgovori ovaj kratki govor. »Budite 
mi svjedoci da umirem za vjeru Crkve Katoličke i za vjeru u 
njoj. Umirem kao vjeran sluga Božji i kraljev. Molite Boga za 
kralja da ga rasvijetli i nadahne.« Započeo je moliti psalam: 
Smiluj mi se, Bože... Zatim zagrli krvnika i smiješeći se reče 
mu: »Hrabro, moj prijatelju, ne bojte se! Radije se sjetite da 

imam kratak vrat. Pripazite! Ne bi bilo na vašu čast (da 
promašite)« (Bargellini: Mille santi del giomo, Valecchi- 
Massimo, 1983., str. 347). 

Toma Moraš, među tolikim herojima ljubavi i vjernosti, 
tipičan je primjer kako se brani dostojanstvo vlastite savjesti. Ta 
savjest nije povrijeđena ni zasjenjena nikakvom mržnjom, 
nikakvom željom za osvetom. Tu savjest vodi vjera, učvršćuje 
nada a čuva ljubav. Imajući pred očima vrijeme, prilike, svu 
dramatičnost naše nacionalne i svjetske situacije u kojoj je živio 
i djelovao zagrebački nadbiskup blažene uspomene Alojzije 
Stepinac, dolazimo do uvjerenja da je i on uključen na osobit 
način u misterij mučeništva kojim se potvrđuje uvjerenje i 
čvrstoća savjesti. Dao je sjedočanstvo Istini i potvrdu ljubavi 
koja u sebi uključuje Čovjekoljublje i rodoljublje. Ta pak ljubav 
ima izvor u Bogu i živi od otkupljenja. 

To je uvjerenje Crkveu Hrvata. To je uvjerenje cijele Katoličke 
Crkve. To potvrđuju svi veliki pape ovog našeg vremena za 
redom, od Pija XII. do Ivana Pavla II. Čestitosti Nadbiskupove 
savjesti dali su priznanje toliki ljudi koji ne pripadaju našem 
katoličkom zajedništvu. 

Poslije »prežalosnog procesa«, kako se izrazio veliki papa 
Pio XH„ tolike su ličnosti svjetske politike, znanosti, vjera i 
kulture dale svjedočanstvo svoga uvjerenja o Nadbiskupovoj 
nevinosti. 

Winston Churchill izjavio je u britanskom Parlamentu 1. 
studenoga 1946.: »Okolnosti sudskog procesa i osude 
zagrebačkog nadbiskupa stvorile su na daleko i široko 
rasprostranjenu tugu.« 

Louis Breier, predsjednik američkih Židova, izjavio je 13. 
listopada 1946. slijedeće: »Ovaj veliki čovjek Crkve bio je 
optužen daje bio kolaborator nacista. Mi Židovi to poričemo. 
Mi znamo iz njegove prošlosti, počevši od godine 1934. pa 

dalje, da je on bio istinski prijatelj Židovima, koji su u ona 
vremena stenjali pod Hitlerovim progonima i progonima 
njegovih slugana. On je jedan od rijetkih ljudi u Europi koji su 
se digli protiv nacističke tiranije u doba kad je to bilo opasno... 
Govorio je otvoreno i neustrašivo protiv rasnih niimberških 
zakona i njegova opozicija nacističkom teroru nije nikada 
popustila... Iza Nj. Sv. pape Pija XII., nadbiskup Stepinac bio je 
najbolji zastupnik progonjenih Židova u Europi.« 

Za potvrdu ove poštene izjave jednog uglednog Židova 
možemo navesti dulje izvode iz govora samoga Nadbiskupa. 
Govor je izrečen pred katedralom 31. listopada 1943., ali tema 
se već ranije i kasnije često ponavlja u Nadbiskupovim javnim 
nastupima. Tada je izgovorio ove važne riječi koje otkrivaju 
njegovu dušu i savjest: »Mi smo uvijek naglašavali u javnom 
životu principe vječnoga zakona Božjega, bez obzira radi li se 
o Hrvatima, Srbima, Židovima, Ciganima, katolicima, musli¬ 
manima, pravoslavnima ili kome drugom... Mi, osuđujući sve 
nepravde, sva ubijanja nevinih, sve paleže mirnih sela, sva 
zatiranja sirotinjskih žuljeva, mi žaleći nevolje i boli sviju koji 
danas nepravedno pate, odgovaramo ovako: Crkva je za onaj 
poredak, koji je napisan ne naraspadljivom papiru, nego u savjesti 
ljudskoj prstom Boga živoga. Temelj je toga poretka Gospodin 
Bog, koji se ne gubi u paragrafima kao zemaljski zakonodavci, 
već je čitav poredak sažeo u deset riječi deset zapovijedi Božjih.. . 
Naš bližnji, zvao se kako mu drago, nije šaraf u državnoj mašini, 
bila ona obojena crveno ili cmo, sivo ili zeleno, nego je slobodno 
dijete Božje, brat naš u Bogu. Zato bližnjemu moramo priznati 
pravo na život, imetak, čast, jer je pisano - ne ubij, ne ukradi, ne 
reci lažnoga svjedočanstva na bližnjega svoga.« Na blagdan 
pak sv. Petra i Pavla, 29. lipnja 1942., govorio je u ovoj katerali: 
»Bog nam je svjedok, da smo bili protivni prisilnom stupanju u 
katoličku Crkvu... Neka bude ovdje javno rečeno daje Crkva 

učinila sve, što je u njezinoj moći, da tu svoju djecu (misli na 
pravoslavne vjernike) zaštiti, jer je ne vode politički motivi, 
nego briga za spasenje duša.« 

Takvo stanovište, takvo hrabro nastupanje zagrebačkog 
nadbiskupa protiv povreda ljudskih prava sigurno nije bila 
indoktrinacija za genocid. 

Bilo bi nam osobito drago znati da su se i s drugih strana čuli 
takvi javni nastupi zaštite u prilog progonjenih sinova i kćeri 
hrvatskog naroda. 

Čistoći nadbiskupove savjesti dali su, uostalom, svjedočan¬ 
stvo i dvojica između najviših predstavnika javne vlasti SFRJ 
pred hrvatskim kiparom Ivanom Meštrovićem, što je on s pažnjom 
i preciznošću zapisao u svoje Memoare. Jedan je dao ovakvu 
izjavu: »Da pošteno kažem istinu, ja mislim, i to ne samo ja, da 
je Stepinac jedan integralan čovjek, čvrst karakter, koga je 
nemoguće slomiti. On je bio zaista pravedan osuđen, ali koliko se 
puta desilo u historiji, da su bili pravedni ljudi osuđeni iz političke 
nužde.« Drugi je izjavio pak ovo: »On je sigurno čovjek jaka i 
čista karaktera i uporno stoji za svojim uvjerenjem. Da je bio 
samo u jednoj stvari popustio, bio bi danas slobodan i nama bi 
uštedio napast. Nas njegov hrvatski nacionalizam ne bi smetao, 
i daje proglasio hrvatsku crkvu, mi bismo ga bili digli do neba.« 

Iz toga vidimo da je drama nadbiskupa kardinala Alojzija 
Stepinca neodjeljiva od njegove vjere i vjernosti. Tu se radilo o 
njegovoj vjerničkoj savjesti. Pitanje vjere temeljno je pitanje 
vjerničke savjesti. To nije nešto površinsko što se mijenja kao 
odijelo prema časovitoj modi. Vjera nije kaput koji se okreće 
prema vjetru. Vjera je najdublje, najosobnije, najintimnije 
uvjerenje. U činu vjere uključenje sav čovjek: svojimrazumom, 
svojim srcem, svojom slobodom. Vjera je središnje pitanje 
osobne savjesti. II. vatikanski sabor pak kaže o savjesti: »Savjest 

je naj skrovitij a jezgra i svetište čovjeka, gdje je on sam s Bogom 
čiji glas odzvanja u njegovoj nutrini« (GS, br. 16). 

Vjernička je savjest, dakle, ukorijenjenauodnosupremaBogu 
Stvoritelju i Otkupitelju čovjeka. To je bitni i temeljni odnos 
vjerničke egzistencije. U taj je odnos cjelovita ljudska osoba 
angažirana za vrijeme i za vječnost Ako se čovjeku čini nasilje 
da taj svoj odnos prema Bogu zataji ili ga se odrekne, nanosi mu 
se najteže opterećenje savjesti i dira se u srž njegova bića i života. 
Stoga mi vjernici drukčije doživljavamo i prosuđujemo povredu 
ljudske savjesti nego to mogu shvatiti braća ateisti koji čovjeka 
promatraju samo u jednoj dimenziji, zemaljskoj i vremenitoj, i ne 
priznaju njegovu upućenost na transcendenciju niti odgovornost 
pred Bogom. Svakom prisilom na području savjesti zadaje se 
najdublja rana dostojanstvu ljudske osobe. 

Zato II. vatikanski sabor posvećuje tom dramatičnom pitanju 
suvremenog svijeta, vjerskoj slobodi, poseban dokument. U 
deklaraciji o vjerskoj slobodi izričito definira tu slobodu: »Takva 
se sloboda sastoji u tome što svi ljudi moraju biti slobodni od 
pritiska bilo društvenih skupina ili bilo koje ljudske vlasti, i to 
tako da u vjerskoj stvari nitko ne bude primoran da radi protiv 
svoje savjesti ni sprečavan da radi po svojoj savjesti, privatno ili 
javno, bilo sam bilo udružen s drugima, u sklopu dužnih granica. 
Osim toga izjavljuje da pravo na vjersku slobodu ima uistinu 
temelj u samom dostojanstvu ljudske osobe kako je poznajemo iz 
objavljene Božje riječi i iz samoga razuma« (DH, br. 2). 

Polazeći od te vizije čovjeka, kako je Bog objavljuje, 
nadbiskup Stepinac je pod svaku cijenu ostao vjeran svojoj vlas¬ 
titoj savjesti; sa žarom srcabranioje dostojanstvo savjesti svakog 
čovjeka; u tom je smislu branio bez kompromisa i slobodu Crkve. 

Kratko vrijeme prije svoje smrti piše u jednom pismu, upu¬ 
ćenom jednom sudu u Hrvatskoj: »Ja znam, stoje moja dužnost. 
Milošću Božjom ja ću je izvršiti sve do kraja, bez mržnje bilo 

prema kome, ali i bez straha od bilo koga« (pismo osječkom 
sudu, 5. prosinca 1959.). 

Nadbiskup Stepinac ponio je svoj križ s mirnim dostojanstvom 
moleći i opraštajući onima koji su mu taj križ položili na ramena. 
U takvom stavu opraštanja i ljubavi i prema idejnim protivnicima 
najbolje se provjerava kršćanska vjera. Isus Krist u svojoj 
čudesnoj Propovijedi na gori zahtijeva od svojih učenika takav 
božanski postupak. To je konačna Božja pobjeda: pobjeda ljubavi 
koja oslobađa; pobjeda istine koj a opravdava; pobjeda milosrdne 
pravednosti koja konačno sve savršeno raspoređuje. 

Zato Nadbiskup i u svojoj duhovnoj oporuci poziva na ljubav 
i opraštanje, jer je to Božja zapovijed. 

S pravom je mogao o njemu govoriti slavni Ivan Meštrović 
uPittsburgu23. travnja 1953.: »Njegov nas slučaj ne upućuje na 
mržnju, nego na poštenje, ne upućuje nas na razdor ni narodni 
ni klasni, nego na sklad, upućuje nas na odvažno držanje, pa bilo 
to i uz žrtve, za prava svakog čovjeka, svakog naroda na njegovu 
nacionalnu i duhovnu slobodu...« 

Svi želimo mir, ali mira nema bez pravednosti, a pravednost 
se u punom smislu postiže ljubavlju i praštanjem. To je poruka 
i blažene uspomene kardinala Alojzija Stepinca. 

Takva poruka grije iz ovog groba u našoj katedrali. Zato je 
hladni grob učinio ovu katedralu toplijom. Tu iz vječnosti svijetli 
i grije svjetlo jednog ljudskog srca koje je bilo grijano Božjim 
srcem. Postoji ovdje milosno zračenje iz drugog svijeta koje 
potiče na tihu molitvu i skrušeno ispovijedanje svojih grijeha. 
Na ovom grobu rastu plodovi jednoga nesebičnog života i 
dozrijevaju u dušama. Taj Bogu darovani život nadahnjuje 
hrabrošću, oplemenjuje dobrotom, pomiruje i smiruje 
opraštanjem. 

Blagopokojni papaPavao VI., kao milanski nadbiskup, rekao 
je nakon smrti našega kardinala: »On je za nas učitelj nade i 
dobrote!« 

I u ovoj svetoj Euharistiji, po zagovoru Presvete Bogorodice, 
molimo Spasitelja našega Isusa Krista da na sluzi svome ispuni 
svoje obećanje: »Radujte se i kličite: velika je plaća vaša na 
nebesima!« (Mt 5,12). 

Zagrebačka katedrala, 10. veljače 1984. 

Franjo kard. Kuharić 
nadbiskup zagrebački 

DRAGOCJENA JE SMRT PRAVEDNIKA 
U OČIMA BOŽJIM 


»Znam tvoju nevolju i siromaštvo - 
ali ti si bogat!« (Otk 2,9) 


Dragi nadbiskupe, 
oci biskupi, 
oci provincijali, 
braćo svećenici i 
časne sestre, 
dragi vjernici, 

ljubljena braćo i sestre u Kristu 

1. »Duše su pravednika u ruci Božjoj!« (Mudr 3,1). Sveto 
pismo naziva blaženima one koji u Gospodinu umiru (usp. Otk 
14,13). Ispunilo se to u smrti Alojzija Stepinca, zagrebačkog 
nadbiskupa i kardinala Svete Rimske Crkve, prije 25 godina. 
Bila je srijeda 10. veljače 1960. Kardinalov je život dogorijevao 
u patnji, ali u nadi punoj besmrtnosti (usp. Mudr 3,4). Bog gaje 
stavio na kušnju i našao ga sebe dostojnim (usp. 3,5). U svjetlu 
svojega biskupskog gesla: In te, Domine, speravi - U Tebe se. 
Gospodine, uzdam - živio je, trpio i dogorio. Kardinalovom 
nepokolebljivom pouzdanju u ljubav Boga živoga odgovara 
riječ Božja: »koji se u nj ufaju, spoznat će istinu, i koji su vjerni, 
bit će u ljubavi s njim, jer izabranici njegovi stječu milost i 
milosrđe.« (Mudr 3,9). 

2. Kardinal Alojzije Stepinac u čvrstoj vjeri svjesno je 
očekivao sveti trenutak svojeg prijelaza iz vremena u vječnost. 
Za svakog vjernika smrt je konačan i sveti trenutak ovozemnog 
života. Kao što čovjek nije samo biokemijski proces u spojevima 


117 



materijalnih elemenata, tako ni njegova smrt nije samo kemijsko 
raspadanje materije. Temeljna istina o čovjeku, koja će trajno 
odolijevati svim materijalizmima povijesti, stoji u tome da čovjek 
nije samo materija nego i besmrtni duh. Njegovo biće voljom 
Boga Stvoritelja ujedinjuje u sebi dva svijeta: vidljivi i nevidljivi 
svijet. Čovjek je biće u vremenu, u povijesti, ah biće za vječnost. 
Vječnost je apsolutni smisao ljudskog postojanja. Neizmjerni 
Trojedini Bog ima biti svojom ljubavlju punina čovjekova života. 
Koliko god čovjek trpio u vremenu, uvijek je na dobitku ako 
postigne vječnu radost u Bogu. Naprotiv, koliko god čovjek u 
ovom životu imao moći, bogatstva, užitka, uvijek je na gubitku 
ako mu je vječnost promašena. 

3. Isus Krist se utjelovio, rodio od djevice i majke Marije, 
umro na križu i uskrsnuo da bi tom ljubavlju otkupio čovjeka za 
sretnu vječnost. Zato apostol Pavao piše, čuli smo, svojemu 
učeniku Timoteju: »Vjerodostojna je riječ: Ako s njime 
umrijesmo, s njime ćemo i živjeti. Ako ustrajemo, s njime ćemo 
kraljevati. Ako ga zaniječemo, i on će nas zanijekati« (2 Tim 
2,11-12). Taje vjera davala snagu apostolu da za Isusa Krista i 
za njegovo evanđelje podnese progone sve do okova kao zločinac, 
da mnogi postignu »spasenje u Kristu Isusu, zajedno s vječnom 
slavom« (2 Tim 2,9-10). 

To je bila i vjera blažene uspomene kardinala Alojzija 
Stepinca. Reče jednom: »Vjera nije suhi list, već korijen koji 
drži čitavo stablo našeg života.« 

S tom je vjerom išao mimo u susret Gospodinu s onu stranu 
vremena. Kako se ta sveta drama odigrala? Poslušajmo izvještaj 
očevica župnika, sada već pokojnog Josipa Vranekovića! 

4. Oko 10 sati prije podne htjeli su Kardinalu dati injekciju 
za olakšanje bolova, ali on prekine župnika riječima: »Znate što 
župniče! Pustite vi injekciju. Idemo najprije na ono što je 
najvažnije. Uzmite štolu. Čemu se zavaravati? Sjednite ovdje. 

pa idemo od početka. Osigurati se, pa što Bog dade« (A. Benigar: 
Stepinac, str. 843). Kakva poruka za tolike kršćane koji umiru 
bez svetih sakramenata kao muhe! 

Nadbiskup je s velikom pobožnošću primio svete sakramente. 
Uključio se aktivno u molitvu prisutnih. Kad mu je župnik davao 
papinski blagoslov, koji se daje svim bolesnim vjernicima. 
Kardinal je načinio s posebnom pažnjom veliki znak križa. Na 
licu mu je odsijevala radost. 

Među prisutnima bila je njegova sestra Josipa. Plakala je. 
Nadbiskup joj reče: »Što plačeš?... U ruke Božje i čega se imamo 
bojati? Ludo je plakati ako nam je poći s ovoga svijeta. Uvijek 
sam primao sve iz ruku Božjih, primam i sada, primat ću i 
ubuduće. Za kršćanina nema veće sreće negoli su ovi sveti 
s akram enti...« (ib. str. 844/5). 

Kad su mu rekli da će doći liječnici, jer su već pozvani, 
odgovorio je: »Lijepo mi ih pozdravite, ali mi se više nećemo 
vidjeti.« Tako je i bilo. 

Vidjelo se da se gasi. Pet puta je rekao: Deo gratias - Bogu 
hvala! Zatim se malo uspravio rukama na krevetu i gledajući 
sliku Majke Božje nad krevetom glasno je izgovorio: 
»Blagoslovljeno Božje ime! Fiat voluntas Tua! - Budi volja 
Tvoja!« 

5. Oko dva sata poslije podne pozove sestra predstojnica 
ostale sestre k umirućem kardinalu. Upita ga: »Hoćemo li moliti 
krunicu?« »Samo molite« - odgovorio je. Nastojao je s njima 
moliti osobito zaziv: »Sveta Marijo, Majko Božja, moli za nas 
grešnike sada i na čas smrti naše.« 

A onda s dubokim uzdahom reče: »Ah... teško je... 
Blagoslovljeno ime Božje... Fiat voluntas Tua!« Nastavio je 
promatrati sliku i moliti s prisutnima krunicu. 

Točno u 2 sata reče: »Dajte mi onu moju svijeću!« Ta je 
svijeća bila za njega blagoslovljena na Svijećnicu. Čvrsto je 

prihvatio zapaljenu svijeću lijevom rukom. »Bila mu je simbol 
one nadnaravne svjetlosti sv. vjere, za koju se borio do svršetka, 
koja mu je sada budila nadu da će se doskora preobraziti u 
plameno svjetlo koje se više nikad neće ugasiti. Ustima je moleći 
i opetujući: 'Fiat voluntas Tua!' Bila je to posljednja riječ koju 
su nazočni čuli iz njegovih umirućih usta« (ib. str. 846). 

6. Držeći čvrsto goruću svijeću, koja mu je bila također 
simbol uskrsnuloga Spasitelja, točno u 2 sata i 15 minuta poslije 
podne preminuo je blaženom smrću pravednika. Tako je tiho i 
sveto završio život nepokolebljivog branitelja vjere, neustrašivog 
čuvara pravovjeija i jedinstva Crkve, neumornog zaštitnika 
čovjeka, osobito siromašnih i progonjenih. U Božje ime branio 
je slobodu Crkve. U Božje ime tumačio je s iskrenim rodoljubljem 
pravo hrvatskog naroda i svakog naroda pod ovim suncem na 
dostojan život u miru, slobodi i pravednosti. U Božje ime 
zauzimao se za prava i dostojanstvo svake ljudske osobe bez 
obzirananacionalnost, vjeru i opredjeljenje. Svatapravaizvodio 
je iz Božje riječi, iz Božje volje. Neprolazni etički principi bili 
su stijena na kojoj je stajao kao svjetionik koji u sveopćem 
potopu mržnje pokazuje put spasenja. 

7. Svom se odlučnošću borio za istinu o Bogu i za istinu o 
čovjeku. To je smatrao bitnim poslanjem Crkve. Crkvu je ljubio 
Kristovim srcem (usp. Fil 1,8) jer je »Crkva Boga živoga, stup 
i uporište istine« (usp. 1 Tim 3,15). 

Kad je 5. prosinca iz lepoglavskog zatvora premješten u župnu 
kuću u Krašić, drugi dan pitali su ga strani novinari: »Kako se 
osjećate?« - Odgovorio je: »Meni je svejedno gdje sam, da li u 
Lepoglavi, Krašiću ili Zagrebu jer gdje god bio da bio, ondje 
vršim svoju dužnost!« »A koja je Vaša dužnost?« upita ga 
američki novinar. - »Trpjeti i raditi za Crkvu!« (ib., str. 675). 

Kardinal Alojzije Stepinac završio je svoj život kao svjesnu 
žrtvu ljubavi za Boga, za Crkvu, za spasenje ljudi, za dobro 

svojega ljubljenog naroda. Znao je govoriti: »Rado dajem svoj 
život samo da napreduje Božja stvar!... Moj će život otići. Neka 
ide samo! Rado ga dajem za dobro Crkve i naroda!« (ib., str. 757). 
Njegovu je dušu do srži prožimala svijest dužnosti da propovijeda 
cijelo evanđelje sa svim njegovim zahtjevima. Revnovao je rev- 
nošću duše apostola Pavla za Božju stvar, za dobro svakog čovjeka 
i svakog naroda. U srcu je nosio Pavlovo uvjerenje izrečeno u 
Poslanici Korinćanima: »Što navješćujem evanđelje nije mi na 
hvalu. Ta dužnost mije! Doista, jao meni ako evanđelje ne propo¬ 
vijedam!« (1 Kor 9,16). Gledajući čovjeka i narode u svjetlu 
evanđelja, jasno je vidio da odbacivanje Boga iz srca, savjesti i 
života vodi ljudsku osobu, obitelji i cijele narode u poniženja i smrt 

8. Čuli smo današnje Evanđelje. Što govori Isus svojim 
učenicima? »Sidoh s neba ne da vršim volju svoju, nego volju 
onoga koji me posla!« (Iv 6,38). Isus Krist dakle. Sin Božji, 
premda pravi Bog, kao čovjek svojom ljudskom voljom savršeno 
prihvaća volju Očevu. To je najsavršeniji odgovor svake stvorene 
slobode ljubavi Boga živoga. Samo tako, poslušnošću volji 
Božjoj, čovjek savršeno ostvaruje svoj smisao. Zato Isus ostaje 
poslušan, poslušan do smrti na križu (usp. Fil 2,8). Na tu potpunu 
poslušnost kao najsavršeniji čin ljubavi Isus poziva sve svoje 
učenike koji ga hoće slijediti. »Budi volja Tvoja« - bila je 
posljednja riječ umirućeg Kardinala; u tu je riječ on ulio sav svoj 
život i sva svoja trpljenja, ali time se uključio u poslušnost 
samoga Isusa Krista, u otajstvo njegova križa. 

9. Akoji je plod Isusove poslušnosti? - Otkupljenje čovjeka! 
Oslobođenje čovjeka od grijeha, mržnje, laži. Plod Kristove 
ljubavi, izražene poslušnošću, jest novi čovjek, uzdignut u Božji 
život; zaustavljen na putu propasti i ponovno usmjeren prema 
vječnoj svjetlosti. 

Zato Isus kaže: »Da, to je volja Oca mojega, da tko god vidi 
Sina i vjeruje u njega, ima život vječni, i ja da ga uskrisim u 

posljednji dan!« (Iv 6,40). To je dakle Božja volja s čovjekom. 
To je vječna istina o čovjeku. Božja je volja spasenje čovjeka u 
pomirenju i opraštanju. Božja je volja istina; Božja je volja 
ljubav! 

Drugi vatikanski sabor kaže: »Misterij čovjeka postaje doista 
jasan jedino u misteriju utjelovljene Riječi« (GS 22). »Vjerno 
odana i Bogu i ljudima. Crkva ne može prestati da sa žalošću i 
sa svom čvrstoćom ne odbacuje kao što je i prije odbacivala one 
pogubne nauke i postupke koji protuslove razumu i općem 
iskustvu čovječanstva, a čovjeka skidaju s njegova prirođenog 
dostojanstva« (GS 21). 

Dakle, čovjek je u središtu pitanja. Što je istina o čovjeku? 
Papa Ivan Pavao n. u enciklici »Otkupitelj čovjeka« kaže: »Svaki 
je pojedini (čovjek) obuhvaćen otajstvom otkupljenja, sa svakim 
pojedinim Krist se u tom otajstvu zauvijek sjedinio« (br. 13). 
»Taj je čovjek prvi osnovni put Crkve, put što gaje sam Krist 
zacrtao, put što nepromjenljivo prolazi kroz otajstvo utjelovljenja 
i otkupljenja« (br. 14). 

10. Živimo u stoljeću najvećih dostignuća na znanstvenom 
području. Znanost je pružila čovjeku u ruke čudesna tehnička 
sredstva i napokon samu atomsku energiju. A ipak, baš u ovom 
stoljeću prolijevano je od početka do danas more krvi i ocean 
suza. Filozofije, ideologije, politike iskopale su među ljudima 
ponore i ispunile ih mržnjama i krvlju. I još uvijek, desetljećima 
se troše astronomska sredstva za naoružanje na račun tolikih 
ljudskih potreba. A što tek prijeti svijetu? Život ljudskih bića, 
počevši od nerođenih, izgubio je vrijednost i poštovanje. Da li 
ljudi dovoljno duboko razmišljaju o misteriju svih tih zala u 
ovom našem stoljeću? Ne upućuje li nas na prave uzroke svih 
tih nevolja i opasnosti Duh Sveti u Knjizi Mudrosti? Ljudi nad 
svojim promašajima ovako razmišljaju: »Mi, odista, zalutasmo 
s puta istine, i svjetlost pravde nije nam svijetlila... Bazali smo 


122 



stazama propasti, i prohodili bespuća pustinje, ali puta 
Gospodnjega nismo spoznali. Što nam je koristila oholost? Što 
nam je vrijedilo bogatstvo i hvastanje?« (Mudr 5,68). 

11. Uživljen u takvo vrijeme i u takvu nesreću svijeta, nadbis¬ 
kup Stepinac je dozivao gotovo u svim svojim propovijedima u 
svijest svojih slušatelja dostojanstvo ljudske osobe, ali u svjetlu 
Božje objave. Hrvao se s moćnima da zaštiti nemoćne. Zbog 
toga će ga povijest Crkve i svijeta upisati u niz najhrabrijih 
biskupa Europe onoga tragičnog vremena. Osudio je hrabro i 
bez straha svaku zabludu i svaku mržnju: rasnu, klasnu, 
nacionalnu, vjersku, političku. 

Još 1938. u korizmenoj obnovi govorio je mladima: »Modemi 
rasizam zamjera npr. Crkvi što neće pasti na koljena pred 
njegovim kumirom i pokloniti se...« Na Papin dan 14. ožujka 
1943. govorio je: »Svaki dakle čovjek, bez obzira kojoj rasi ili 
naciji pripadao..., jednako nosi u sebi pečat Boga Stvoritelja i 
ima svoja neotuđiva prava kojih mu ne smije oteti ili samovoljno 
ograničiti nijedna ljudska vlast« U istoj propovijedi navodi 
riječi pape Pija XII. iz Božične poruke 1942.: »Tko hoće da se 
zvijezda mira (kao nekoć mudracima) pojavi i ostane nad 
ljudskim društvom, taj neka sa svoje strane pripomogne da se 
ljudskoj osobi vrati dostojanstvo dano joj od Boga od prvog 
početka« (ib., str. 440). 

12. Na blagdan Krista Kralja 25. listopada 1942., govorio je 
Nadbiskup u ovoj katedrali: »Svi narodi i rase potječu od Boga. 
Stvarno postoji samo jedna rasa, a to je Božja rasa. Njezin rodni 
list nalazi se u Knjizi Postanka... Svaki narod i svaka rasa, kako 
se danas odrazuje na zemlji, imade pravo na život dostojan 
čovjekaina postupak dostojan čovjeka... Zato je Katolička Crkva 
uvijek osuđivala, a i danas osuđuje nepravdu i nasilje koje se 
počinja u ime klasnih, rasnih i narodonosnih teorija... Ona bi se 
iznevjerila svojoj zadaći kad ne bi s istom dosljednošću dizala 

i danas svoj glas na obranu sviju koji se žale na nepravde... A u 
Evanđelju uz Boga prvo mjesto zauzima i zapravo jedino mjesto 
ljudska ličnost... I ta ljudska ličnost, koju je ovo naše moderno 
doba degradiralo na nivo roba stvorovima... zvala se ona kako 
mu drago i pripadala kojoj mu drago rasi ili narodu, nosi u sebi 
pečat Boga živoga, neumrlu dušu.« (ib., str. 444/45). 

13. Nadbiskup je Stepinac proročkom snagom nastupao protiv 
grijeha, protiv svih krivih nauka i protiv svake mržnje. Bolji svijet 
nije moguće graditi i bratstvo među ljudima nije moguće ostvariti 
bez istine, pravednosti i vječnih principa objavljenog ćudoređa. 
Treba priznati da su svi ljudi, kako se izrazio Nadbiskup, »istoga 
kraljevskog podrijeda vukući svoju lozu od Boga Stvoritelja« 
(31.X. 1943.). 24. studenoga 1940. u župi Peteranec govorio je 
poput proroka Jeremije svojem narodu: »Došlo, dakle, što mu 
drago u ovim žalosnim vremenima, mi nećemo nikada sagnuti 
glavu pred zlom koje se širi, pred lažnim duhom vremena koje je 
protivno Bogu... I ja vama dovikujem na domaku oluje koja prijeti 
čitavom svijetu: Ohrabrite se i budite jaki u vjeri koju očevi vaši 
ispovijedaju već 1.300 godina« (ib., str. 463). 

14. U bazilici Srca Isusova u Palmotićevoj Nadbiskup je 
govorio 18. ožujka 1945. o načelima pravednog mira među 
ljudima i narodima. 

Propovijed je započeo pričom kako je u staroj Etiopiji vladao 
običaj prema kojemu bi svi stanovnici jednom na godinu u 
određeni dan morali ugasiti vatru u svojim domovima da je 
zapale na novoj vatri iskresanoj rukom svojega vladara. 

»Koje sreće - nastavio je Nadbiskup - kad bi svi ljudi širom 
zemaljske kugle ugasili već jednom vatru mržnje što bukti u 
njihovim grudima i zapalili opet u svojim srcima svetu vatru 
ljubavi koja izbija iz Božjeg bića, a koju je Spasitelj Isus Krist 
donio na svijet govoreći: ‘Dođoh da oganj bacim na zemlju, pa 
što hoću nego da se zapali.’ 

Kamo sreće - nastavlja Nadbiskup - kad bi taj sveti oganj 
spalio već jednom trnje i korov mržnje među ljudima koji 
onemogućuju dostojan ljudski život na zemlji, i kad bi već jednom 
sveti mir Božji zavladao u nesretnom čovječanstvu.« Navodeći 
pak riječi apostola Pavla, Nadbiskup kaže da za pravi mir treba 
živjeti »pobožno u odnosu prema Bogu, trijezno u odnosu prema 
samom sebi, pravedno u odnosu prema bližnjemu.« Što se tiče 
mira među narodima, navodi riječi pape Pija XII. iz Božične 
poruke 1939.: »Temeljni zakon pravednog i časnog mira jest 
osiguranje prava na život i nezavisnost svih naroda, velikih i 
malih, jakih i slabih. Volja za životom jednoga ne smije biti 
smrtna osuda drugoga naroda« (ib., str. 469). 

15. Nadbiskup Alojzije Stepinac biblijskom analizom 
situacije svijeta jasno je ukazivao na to da su čovječanstvo na 
rub katastrofe dovele zablude, grijesi, nepravde, nasilja nad 
čovjekom i narodima. Zato je neumorno propovijedao obraćenje. 
Nije skrivao svetu ogorčenost kad je vidio kako se kvari mladež, 
kako se razaraju obitelji, kako se ubijaju rođena i nerođena 
ljudska bića, kako se psuje Bog i tlači čovjek, kako se čupa vjera 
iz srdaca i osporava poslanje Crkve bilo s koje strane. Načela 
koja je propovijedao i sam je živio. Zabludama je suprotstavljao 
istinu o Bogu i o čovjeku; mržnji je suprotstavljao ljubav i 
opraštanje; pomirenje sviju sa svima. U onim vremenima tako 
tjeskobnim i strašnim za osobe, obitelji i narode, bio je branitelj, 
tješitelj, pomoćnik svima kojima je mogao pomoći. Jednom 
svećeniku piše 1943.: »Čudim se da su moji živci još na mjestu 
s obzirom na to što moram svaki dan proživjeti. Napokon, 
najljepše i najljudskije je trpjeti i raditi za dobro onih koji trpe 
i rade.« (J. Batelja: Disertacija, str. 153). 

16. Donosimo jedno svjedočanstvo. Jedan zagrebački Srbin, 
inače doktor tehničkih nauka, osobno mije donio kopiju svojeg 
izvještaja koji je uputio 25. kolovoza 1973. na jednu visoku 

instituciju o svojem djelovanju za vrijeme rata. S grupom 
suradnika organizirao je pomoć za zbrinjavanje ratne siročadi, 
zatvorenika i stradalnika. Među ostalim, taj svjedok piše u svojem 
pismu: »Sve ove pomoći mogla je vršiti mala grupica ljudi samo 
uz potporu nadbiskupa Stepinca, tako na pr. ja sam izvršivao 
sabiranja, imao sam od dr Stepinca punomoć, da svuda nastupam 
u njegovo ime... To je moj opis rada i nadbiskupa dr Stepinca, 
prema mome ličnom opažanju i doživljavanju za cijelo vrijeme 
rata ovdje u Zagrebu...« 

»Ali - nastavlja svjedok - pošto sam svoj vijek (84. god.) 
proživio ovdje u Zagrebu, može mi se vjerovati, da sam kroz to 
dugo vrijeme dobro upoznao mentalitet našeg bratskog hrvatskog 
naroda. A to je, baš, ono na što želim skrenuti pažnju Visokog 
Naslova. ‘Problem Stepinac’ postoji i dalje, iako u drugom obliku. 

Naime, kardinal dr Stepinac je prvosveštenik bratske katoličke 
Crkve, džinovske svjetske organizacije, kojoj pripada skoro sav 
bratski hrvatski narod, veliki dio naroda naše državne zajednice. 
Iz svoga dugogodišnjeg boravljenja u Hrvatskoj, a poznavajući 
prisnost hrvatskog naroda sa svojom Crkvom, uvjeren sam, da 
hrvatskom narodu nije i ne može biti svejedno, da li njegov 
kardinal leži u katedrali kao osuđenik, kao pomilovan ili kao 
rehabilitiran. Bilo bi lakomisleno ignorirati ovu činjenicu...« 

17. Kako vidimo iz dosad izloženoga, kardinal Alojzije 
Stepinac mogao je mirne savjesti reći na prijelazu u vječnost: 
»Budi voljaTvoja!« Nastojao je svima činiti dobro. Na blagdan 
Svih svetih 1945. rekao je ovdje u katedrali: »Moja politika je 
bila uvijek i bit će spasavad duše!« 

Papa Ivan XXIII., kojega nazvaše Dobrim, na zadušnicama 
za kardinala Alojzija, blažene uspomene, govorio je u bazilici 
sv. Petra o revnom Pastiru i ovo: »Draga braćo i sinovi! Nemojmo 
zaboraviti ozbiljan poziv u njegovoj oporuci kojim nas potiče 
da postojano opraštamo i promičemo mir. Kako je nježna, kako 

je ganutljiva njegova prošnj a kojom moli oproštenje ako je možda 
bilo koga - usprkos čistoj i dobronamjernoj nakani - za života pa 
i samo malo uvrijedio! Kako je uzvišeno što je ponovio riječi 
umirućeg Isusa: ‘Oprosti im jer ne znaju što čine’ u prilog onima 
koji su mu nanijeli nepravedne patnje (ib., str. 861). 

Kardinal je uvijek odlučno isticao da moramo ljubiti i one koji 
nam se protive, makar ne možemo odustati od svojih uvjerenja. 

18. Prošlo je već punih 25 godina od upravo svetačke smrti 
Alojzija Stepinca. Vrijeme teče i s njime mnogo toga tone u 
nepovrat. On živi u vječnosti, a uspomena na nj živi u nama i 
među nama; osobito u ovoj katedrali Uznesenja BI. Djevice 
Marije na nebo. Na njegov grob iza glavnog oltara dolaze 
nezaustavljivomolitelji: mladi, odrasli, stari, jednostavni radnici, 
zemljoradnici, intelektualci, svećenici, redovnici i redovnice, 
biskupi iz domovine i svijeta. Ti se molitelji ovdje uče vjerovati, 
nadati se, ljubiti i opraštati. Uče se da budu mirotvorci i mironosci. 
Blagopokojni kardinal Franjo Šeper - i njegovo tijelo čeka ovdje 
uskrsnuće - godinu dana nakon Kardinalove smrti pisao je jednoj 
umjetnici: »Prošla je godina dana otkako nema Kardinala među 
nama. Međutim, čini se da njegovu prisutnost osjećamo još 
življe nego za njegova života. To je osobina svetaca.« 

Da, otišao je između nas u 62. godini dobi svoje, ah u vječnosti 
živi za nas. Svoje je godine ispunio molitvom: »Nauči nas dane 
naše brojiti da steknemo mudro srce« (Ps 9089,12). 

19. Vjerničko poštovanje kardinala Alojzija postavlja na nas 
i obveze da nepokolebljivo, poput njega, ustrajemo čvrsti u vjeri 
Rimokatoličke Crkve s Papom na čelu, da se ne damo zavesti 
nikakvim krilaticama ovoga svijeta kojima bi se željelo Crkvu 
udaljiti od Istine i podijeliti je u njoj samoj etiketama: lijevo- 
-desno. Alojzije Stepinac ostaje znak za provjeravanje vjernosti. 
U susretu s njim otkrivaju se misli srdaca. On kao pastir Crkve 
zagrebačke u nedavnoj prošlosti ostaje i u sadašnjosti živa poruka 

cijeloj Crkvi u hrvatskom narodu. On s nama iz vječnosti moli 
»Dođi, Gospodine Isuse!« (Otk 22,20). To je bio stalni vapaj 
nacionalnog euharistij skog kongresa Crkve u Hrvata. A Isus nam 
odgovara u današnjem Evanđelju: »Sve što mi daje Otac, doći će 
k meni, i onoga tko dođe k meni, neću izbaciti...« (Iv, 6,37). 

20. »Na koncu, predragi sinci, - poručuje nam blagopokojnik 
u svojoj oporuci - budući daje ‘Bog ljubav’, kako veli apostol, 
ljubite se međusobno! Vazda se bratski ljubite! Budite jedno 
srce i jedna duša, ali ljubite i svoje neprijatelje jer je Božja 
zapovijed!« Bila je i njegova živa želja: »Neka samo dragi Bog 
dade ustrajnost i jedinstvo našem kleru!« Preporučamo tu 
njegovu i našu molitvu zagovoru presvete Bogorodice - Majke 
Crkve! 

Mi u vremenu, on u vječnosti, ali u ovoj božanskoj žrtvi 
Kristove ljubavi zajedno smo. Molimo za mir Isusov u svim 
lj udskim srcima, u obitelj ima, u narodu našem i u svim narodima 
zemlje. Nemirnom našem vremenu tako je potreban Spasitelj i 
njegov mir. »Doista, on je Mir naš« (Ef 2,14). 

Grob ovaj častan iza oltara nije poruka smrti nego života. Mi 
vjerujemo u pobjedu ljubavi, a to je pobjeda Božja. 

Grobovi su, kažu, hladni 

jer u njima mrtvaci leže, 

ali ovaj tu u katedrali 

već dvadeset i pet ljeta 

dobrotom srca i vjernošću 

duše, mirom nade sve to više zrači... 

Alojzije - Viktor, po milosti Božjoj, bio okrunjen vijencem 
vječne slave! Amen. 

Zagrebačka katedrala, 10. veljače 1985. 

Franjo kard. Kuharić 
nadbiskup zagrebački 

Grob kardinala Stepinca 

»ŽIVOT POLOŽITI ZA BRAĆU« (1 Iv, 3,16) 


»Zaista, kažem vam, što god 
učiniste jednome od ove moje 
najmanje brade, meni učiniste!« 
(Mt 25,40) 


Dragi oci biskupi, 
braćo svećenici, 
redovnici i redovnice, 
dragi vjernici! 

Braćo i sestre u Isusu Kristu! 

1. Čuli smo u prvom, starozavjetnom čitanju proroka Danijela. 
Prorok je bio sav u žalosti. U njegovoj se duši zapravo lomila 
tjeskoba povijesti njegova naroda. Svaki mislilac, kad uroni u 
povijest čovječanstva, pojedinih naroda i u osobni život čovjekov, 
otkriva u toj povijesti toliko tamnih stranica. Sukobi, progoni, 
tlačenja, nepravde, krivi sudovi, ratovi i svi mogući oblici 
nečovječnosti izazivaju žalost u svakom čovjeku koji nesebično 
suosjeća s čovjekom. 

Danijelovo vrijeme, kao i mnoga vremena otkako čovjek 
živi na zemlji, tkana su takvim patnjama. I Danijel je utonuo u 
žalost. Možda se pitao: koji je smisao te povijesti? Bog mu 
otkriva svršetak povijesti. Smisao povijesti bit će konačno u 
potpunosti otkriven na Dan suda Božjega. Nakon vremena 
tjeskobe »probudit će se mnogi koji snivaju u prahu zemljinu: 
jedni za život vječni, drugi za sramotu, za vječnu gadost« (Dn 
12,2). Ta će, dakle, drama s toliko tragičnih zbivanjabiti dovršena. 
Zadnju riječ i ocjenu o njoj izreći će konačno apsolutno pravedni 

sudac - Bog! U jednoj propovijedi studentima za vrijeme rata 
nadbiskup AlojzijeStepinac tumačio je Božjuriječ: »Egoiustitias 
indicabo!« To zapravo znači: Bog će biti sudac ljudskim 
presudama. Psalmist govori: »Srž je riječi tvoje istina; vječan je 
sud pravde tvoje!« (Ps 119/118/160). 

2. Nije čovjek, ni bilo koja ljudska sila gospodar i zadnji 
sudac povijesti. Čovjek sudjeluje u toj drami svojom slobodom 
i svojom savješću, gradeći ili rušeći, spašavajući ili uništavajući, 
s ljubavlju ili mržnjom, ali konačna ocjena o svakom životu i 
svakom ljudskom djelu pripada Bogu koji proniče i najtajnije 
misli srdaca. 

Ušće velike rijeke povijesti u ocean vječnosti možemo 
usporediti s deltom koja se dijeli i utječe ili u život vječni ili u 
vječnu gadost (usp. Dn 12,2). 

Oni pakkoji su mnoge učili pravednosti blistat će kao zvijezde 
navijeke, u svu vječnosti (usp. Dn 12,3). 

3. Na tu proročku Božju riječ odjekuje psalam: »Gospodin 
mi je svjetlost i spasenje: koga da se bojim? Gospodin je štit 
života moga: pred kime da strepim? Zajedno molim Gospodina, 
samo to ja tražim: da živim u Domu Gospodnjem sve dane 
života svoga, da uži vam milinu Gospodnj u i dom njegov gledam! 
Vjerujem da ću uživati dobra Gospodnja u zemlji živih!« (Ps 
27/26,1; 4;13). 

Vjera u život vječni i u konačnu pravednost koja će ispraviti 
sve ljudske nepravednosti nanesene ljudima daje psalmistu 
hrabrost da podnese sva iskušenja s mirom savjesti i s nadom 
koja ne postiđuje (usp. Rim 5,5). 

S tom vjerom i s tom nadom birao je zagrebački nadbiskup 
blažene uspomene Alojzije Stepinac svoje biskupsko geslo: »In 
te, Domine, speravi! - U tebe se. Gospodine, pouzdajem!« 

4. Nije li i njegovo vrijeme bilo vrijeme kad je imao i on 
mnogo razloga da poput Danijela bude »sav u žalosti«? Nad 

narodom i domovinom, nad čovječanstvom i svijetom, a osobito 
nad Europom, tutnjilaje grmljavina četiriju apokaliptičkihjahača 
(usp. Otk 6,17). Fašizam, nacionalsocijalizam, staljinizam, 
nacionalni sukobi, socijalne revolucije, tolike ideološke 
suprotnosti izazvale su strašnu ratnu eksploziju. Suprotni interesi, 
mnoge mržnje i nepravde, sve je to provalilo poput vulkana 
izlijevajući na narode lavu krvi i suza. Koliko su se puta u povijesti 
roda ljudskoga dogodile tragedije poput one koju sedam stoljeća 
prije Isusa Krista opisuje prorok Izaija: »Noge njihove na zlo 
hitaju, i brze su da krv nevinu proliju. Misli su im misli zločinačke, 
pustoš i propast na njinim su putima. Put mira oni ne poznaju, 
na stazama njihovim pravice nema. Iskrivili su svoje putove, 
tko njima kreće mira ne poznaje... Nadasmo se svjetlosti a ono 
tama; i vidjelu, a ono u t mini hodimo« (Iz 59,7; 8;9). 

5. U tu tamu trebalo je vikati poruku svjetla. Tom ratovanju 
trebalo je dovikivati poruku mira. Svim mržnjama trebalo je 
naviještati poruku ljubavi, opraštanja i pomirenja. U vremenu 
kad je »vrijednost ljudske osobe pala na ništa« (A. Stepinac, 14. 
3.1943.), sabrana tolikim nasiljima, trebalo je vikati da čovjek 
ima svoje neotuđivo dostojanstvo jer je svoj rodni list primio od 
Boga Stvoritelja (A. Stepinac). To su bile Nadbiskupove poruke! 

Doista nad ovim našim dvadesetim stoljećem, unatoč tolikom 
znanstvenom i tehničkom napretku, lebdi mračan oblak 
nečovječnosti. Što je sve čovjek izmislio protiv čovjeka. Psihičke 
i fizičke torture se temelje na znanstvenim spoznajama. Čovjek 
je za čovjeka izmislio ledene podzemne samice, betonske 
mračare, uz fizička mučenja i psihička uništavanja u psihijat¬ 
rijskim bolnicama. Da bi moćni mogli što masovnije uništavati 
ljude, izmislili su logore, gulage, plinske komore. I sve se to 
opravdavalo nekim »novim poretkom«, nekim »napretkom«, u 
ime neke »sigurnosti« ili bilo kojeg drugog idola. 

6. Svemu tome je bio zagrebački nadbiskup Stepinac 
suvremenik. Svaka zla vijestranila mu je dušu i pokrenula savjest 
da ustane na obranu progonjenih bilo s koje strane, da zaštiti, da 
prosvjeduje. Nadbiskupa se optužuje što je po službenoj dužnosti 
imao koji put konvencionalne susrete s konkretnim nosiocima 
vlasti. Susretao se s moćnima kad je to bilo nužno, ali uvijek je 
opominjao, prosvjedovao i naglašavao načela pravednosti i 
čovječnosti da bi pomogao nevoljnima bez obzira kojoj vjeri, 
kojoj narodnosti, kojem uvjerenju pripadali. Činio je sve što je 
mogao u prilog ugroženih, bez straha. Posve je besmislena 
optužba da nije sva zla spriječio i da nije sve progonjene spasio. 
Vršio je zapovijed ljubavi, a ljubav nema fizičke moći niti se 
služi nasiljem. Ljubav moli, zaklinje, prosvjeduje ali ne može 
nikoga prisiliti da bude uslišana. Unatoč svemu Nadbiskup je 
istupao bez straha! Zbog progona Židova piše vlastima: »Ako 
je pakpo strani miješanje koje strane sile u naš unutarnji i politički 
život, onda se ne bojim da ovaj moj glas i prosvjed dođe i do 
organa dotične strane vlasti. Katolička naime Crkva ne poznaje 
nikakva straha pred ikojom zemaljskom silom, ako se radi o 
obrani najosnovnijih prava čovjeka« (pismo Paveliću, 8.3.1943.; 
Benigar: Stepinac, str. 609). 

7. Dakako daje svojim zauzimanjem i prosvjedima izazivao 
srdžbu svih koji su bili odgovorni za nasilja nad ljudima. 
Razumljivo je da totalitarni režimi nikada ne vole one koji se 
zauzimaju za njihove žrtve. Nadbiskup se na to nije obazirao. 
Slijedio je poruku apostola Ivana, koju smo danas čuli u drugom 
misnom čitanju: »Predragi! Mi znamo da smo iz smrti prešli u 
život, jer ljubimo braću. Tko god mrzi brata svoga, ubojica je. 
A znate da nijedan ubojica nemau sebi trajnoga, vječnoga života. 
Po ovom smo upoznali Ljubav: on je za nas položio život svoj. 
I mi smo dužni život položiti za braću« (1 Iv 3,14-16). 

Držeći se te Božje riječi nadbiskup Alojzije Stepinac bio je 
pripravan položiti život za braću. 

8. U današnjem pak evanđelju čuli smo Božji kriterij po 
kojem ćemo na Sudnji dan biti svi suđeni. Bit će tada izrečen 
dvostruki pravorijek: »Dođite, blagoslovljeni...! Odlazite,... 
prokleti...!« Strašna alternativa! Kako? Zašto? Isus sam obrazlaže 
taj pravorijek. Prvima će reći: »Ogladnjeh i dadoste mi jesti; 
ožednjeh, i napojiste me, stranac bijah, i primiste me; gol, i 
zaogmuste me; oboljeh i pohodiste me; u tamnici bijah, i dođoste 
k meni!« (Mt 25,35-36). 

»Zaista, kažem vam, što god učiniste jednome od ove moje 
najmanje braće, meni učiniste!« (Mt 25,40). 

A što će reći onima koji odlaze u vječni besmisao postojanja? 
»Ogladnjeh, i ne dadoste mi jesti; ožednjeh, i ne dadoste mi piti; 
stranac bijah, i ne primiste me; gol, i ne zaogmuste me; bolestan 
i u tamnici, i ne pohodiste me!« (Mt 25,4243). 

»Zaista, kažem vam, što god ne učiniste jednome od ovih 
najmanjih, ni meni ne učiniste!« (Mt 25,45). A što tek reći onima 
koji ne samo da nisu činili dobro nego su činili svako moguće 
zlo da bi uništili čovjeka! 

9. Sasvim u logici navedenih Isusovih riječi mogli bismo 
nizati i dalje konkretne čovjekove situacije: Bio sam progonjen 
zbog pravednosti, i zauzeli ste se za mene; bio sam nevin optužen 
i osuđen, i branili ste me; bio sam bez zaštite, i vi ste me štitili; 
bio sam mržen zbog svoga naroda, svoje vjere, svoga uvjerenja, 
i vi ste ljubili u meni sliku Božju boreći se za moja ljudska prava. 

Tako u životnoj konkretnosti glasi Božja zapovijed ljubavi. 
Ona obvezuje sve učenike Kristove. Ali taje zapovijed usađena 
u srce i savjest svih ljudi dobre volje koji iskreno žele činiti 
dobro čovjeku. Božja zapovijed ljubavi nadilazi sve diobe, sve 
ideologije, sve politike. 

U Godini smo mira. Muževi i žene svijeta žele liječiti ovo 
naše vrijeme od svih njegovih nemira. Međutim, svi lijekovi ne 
mogu biti potpuno uspješni ako ne bude prihvaćen najuspješniji 
lijek: Božja zapovijed ljubavi! Ona nema granica; ide do kraja 
i ne izuzima nikoga. Isusova je riječ: »Čuli ste daje rečeno: Oko 
za oko, zub za zub (Mt, 5,38)... A ja vam kažem: Ljubite 
neprijatelje, molite za one koji vas progone, da budete sinovi 
svoga Oca koji je na nebesima...« (Mt 5,44-45). To je zakon 
Božjega svijeta, svijeta Božjega Mira. I dok ne bude ugašena 
svaka mržnja, neće svanuti dan pravoga mira! 

10. Kad mirno i objektivno, bez ikakvih predrasuda, 
razmotrimo život i rad kardinala Alojzija Stepinca, zaista u 
njegovu životu možemo čitati natojanje da slijedi zapovijed 
Evanđelja prema svakom čovjeku. Sav zauzet za Božju stvar on 
je i sav zauzet za čovjekovo dostojanstvo. Vrijednost čovjeka je 
neosporiva i neotuđiva. Prije Koncila o dostojanstvu ljudske 
osobe razmišljao je koncilskim rječnikom. Baš teška iskustva 
ovog stoljeća utjecala su na to da su ljudska prava ušla u sve 
međunarodne deklaracije Ujedinjenih naroda. Sabor je također 
tome posvetio osobitu pažnju u svojim dokumentima. 

Osvijetlimo samo kratko Nadbiskupove karitativne pothvate. 
Iz tih činjenica bit će vidljivo da mu je trajno bila na srcu Isusova 
riječ: »Što god učiniste jednome od ove moje najmanje braće, 
meni učiniste!« 

11. Kad se vratio iz Rima 1931. godine, blagopokojni nad¬ 
biskup dr. Antun Bauer povjerio mu je službu ceremonijara i 
brigu za siromahe. Tako je zagrebačkom periferijom prolazio 
mladi svećenik Alojzije i posjećivao osamljene starce i obitelji 
u nevolji, dijeleći pomoć za dušu i tijelo. 

Međutim, briga zanevoljne prema zapovijedi Evanđelja mora 
biti briga cijele Crkve. To spada u bit crkvenog života. 

Na poticaj svoga mladog suradnika nadbiskup Bauer, i sam 
osjetljiv za tu dužnost Crkve, okružnicom od 25. studenoga 
1931. osniva »Karitas nadbiskupije zagrebačke«. Živopreporuča 
da se u svim župama osnuju karitativni organizmi. Posebni 
»Statut za karitativni rad« nadbiskup Bauer je odobrio 20. 
listopada 1933. 

Na temelju toga zagrebački su župnici osnovali »Karitas« za 
grad Zagreb. Svećenik Alojzije bio je predsjednik Središnjeg 
odbora Karitasa. 

U zimi 1933.-1934. organizirao je nekoliko pučkih kuhinja 
za siromahe: u Maksimiru, na Savskoj cesti, na Sv. Duhu, 
Vrbovcu i u Vrbanićevoj ulici. Tako se zagrebačka sirotinja 
mogla prehranjivati kroz cijelu zimu besplatno. Kao predsjednik 
Odbora uređivao je i listić »Caritas« da potakne što širi krug 
ljudi dobre volje na ljubav prema potrebnima. 

Uz ljubav je zahtijevao i vršenje socijalne pravde. Imao je 
vrlo osjetljivu dušu protiv svake nepravde. Služio se obilno 
Svetim pismom da oduševi za ljubav i milosrđe, ah i da zaprijeti 
nepravednicima. Riječ pak Božja obiluje tim poticajima i tim 
prijetnjama. Tako apostol Jakov piše bogatim izrabljivačima 
svoga vremena: »Zgmuste blago u posljednje dane! Evo: plaća 
kosaca vaših njiva koju im uskratiste viče, i vapaji žetelaca 
dopriješe do ušiju Gospoda nad vojskama« (Jak 5,3-4). 

12. Još prije rata (1936.) početi su dolaziti u Zagreb bjegunci, 
najvećim dijelom Židovi, bježeći pred nacističkim progonom. 
U Zagrebu se na kolodvoru moglo vidjeti ljude izgladnjele, bez 
sredstava za život jer su u svojoj domovini morati sve ostaviti 
što su imati. Uputiti su se prema katedrali s uvjerenjem i nadom 
da će u Karitasu naći razumijevanje i pomoć. 

Da bi se moglo organizirano pomagati te izbjeglice - ovo je 
stoljeće stoljeće milijunskih brojeva izbjeglica na svim 
kontinentima - osnovan je poseban odbor od nekoliko uglednih 

osoba a pokroviteljstvo je preuzeo sam nadbiskup - koadjutor 
Stepinac. Za suradnju su zamoljeni konzulati, banke, industrijska 
poduzeća. On je osobno posredovao kod konzulata zapadnih 
zemalja da se bjeguncima ishode putnice za slobodne zemlje. 
Izbjeglice su smještani u obitelji, a bolesnima je pružena 
liječnička pomoć. Taj posao nastavljen je i za vrijeme rata, samo 
u posebnim okolnostima i ograničenim mogućnostima. 

Poslije rata razne su židovske organizacije za tu pomoć izrazile 
Nadbiskupu priznanje i zahvalnost. 

13. Za vrijeme rata neki su naši krajevi zbog ratnih operacija 
i drugih nepogoda bili izloženi velikoj gladi. Nadbiskup je uspio 
preko Karitasa organizirati sakupljanje hrane u sjevernim 
dijelovima Hrvatske da bi je onda, iako uz velike teškoće, slao 
u Dalmaciju i na otoke. Okružnicom 1942. potiče vjernike na 
velikodušnost riječima Evanđelja. »Vjernici svih krajeva, piše, 
uvjeren sam, sjetit će se onih, koji teško često i preteško dolaze 
do korice svagdašnjega kruha... Svi smo djeca jednog Oca 
nebeskog... Dajmo, dakle, od svoga onima, koji nemaju ništa« 
(Benigar: Stepinac, str. 397). 

Vjernici su se velikodušno odazivali. Karitas je hranu dijelio 
svima besplatno bez razlike na vjeru, narodnost ili rasu. »Bio 
sam gladan, i n ahranili ste me!« 

14. Kad je Gestapo protjerao iz mariborske biskupije gotovo 
sve svećenike, bez igdje ičega krenuli su u Hrvatsku. Nadbiskup 
se zauzeo za njih svim srcem da budu razmješteni po župama 
zagrebačke nadbiskupije, a prema potrebi i u drugim hrvatskim 
biskupijama. Nadbiskup piše svim župnicima zagrebačke 
nadbiskupije 12. svibnja 1941.: »Mole nas (ti svećenici) za komad 
kruha i za krov. Stavljaju nam na raspolaganje svoje dragocjene 
svećeničke snage i riznicu poklada darova sv. reda, kojima po 
milosti Duha Svetoga raspolažu. Ako za ikoga, to za njih vrijedi, 
da nam preko njih Isus u prilici skrajnjeg siromaha kuca na vrata 

i srce. Mi smo skloni da u njihovom pohodu gledamo osobit 
pohod Božj i... Siguran sam da će Gospod Bog obilno blagosloviti 
naše nastojanje u njihovim preteškim časovima« (ib., str. 417/ 
18). Tako je spašeno oko 300 svećenika. 

U studenom iste godine piše ostalim hrvatskim biskupima da 
se zauzmu za ostale protj erane Slovence i da im šalju po mogućnosti 
slovenske svećenike kako bi saznali za njihove potrebe. 

Čim je saznao za Slovence u logoru kraj Banjaluke, šalje im 
veću svotu novaca da si nabave pokrivače, odijela, hrane (ib. str. 
418-419). 

15. Što se tiče prisiljavanja od strane vlasti da pravoslavni 
vjernici prijeđu u Katoličku Crkvu, hrvatski su biskupi s Nadbis¬ 
kupom na čelu bili protiv svake povrede savjesti. U tom smislu 
Nadbiskup piše okružnicu 11. srpnja 1941. u kojoj ističe načelo 
slobode savjesti i kaže: »Nikoga se ne smije siliti da prijeđe u 
Katoličku Crkvu, ali nikoga se ne smije ni odbiti, ako iskreno i 
s pravim uvjerenjem želi stupiti u njezino krilo« (ib., str. 422). 

Zbog povećanih pogibelji za ljude Nadbiskup iste 1941. šalje 
svećenicima svoje nadbiskupije povjerljivo pismo u kojem kaže: 
»Kada dođu k vama osobe židovske ili pravoslavne vjerois¬ 
povijesti, koje se nalaze u smrtnoj opasnosti, pa zažele konvertirati 
na katolicizam, primite ih da spasite ljudske živote. Ne zahtijevajte 
od njih nikakvo specijalno vjersko znanje, jer pravoslavni su 
kršćani kao i mi, a židovska je vjera ona iz koje kršćanstvo vuče 
svoje korijene. Uloga je i zadaća kršćana u prvom redu spasiti te 
ljude. Kada prođe ovo vrijeme ludila i divljaštva, ostat će u našoj 
Crkvi oni koji budu konvertirali zbog uvjerenja, dok će se ostali, 
kada opasnost prijeđe, vratiti u svoju« (ib., str. 428). 

Kada je 22. svibnja 1941. (tada je Hitler bio na vrhuncu svoje 
moći) izišla naredba pod pritiskom nacista da Židovi moraju 
nositi traku žute boje, Nadbiskup istog dana prosvjeduje i 
»upozorava kako je ta odredba pitanje čovječnosti i pitanje 

morala, jer se njom oduzima pripadnicima drugih narodnosti i 
drugih rasa svaka mogućnost postojanja i udara žig sramote« 
(ib., str. 411). U ono vrijeme takvim je prosvjedima zaista 
Nadbiskup izložio život za braću. 

16. Isus je također rekao: »I tko primi jedno ovakvo dijete u 
moje Ime, mene prima!« (Mt, 18,5). 

Stanje ratne siročadi bila je osobita bol i briga N adbiskupova. 
Za vrijeme ratnih operacija, osobito na Kozari, tisuće je djece 
ostalo bez doma i bez roditelja. Nadbiskup je uspio postići nakon 
upornih pregovora da Karitas preuzme tu djecu. Stoga piše 25. 
kolovoza 1942. svim župnim ure dima da je Karitas preuzeo 
plemenitu zadaću da kod dobrih ljudi smještava tu siročad na 
opskrbu. Moli da bi župnici najhitnije poradili na tome da se 
nađe što više dobrih obitelji koje bi bile voljne preuzeti djecu. 
Karitas će plaćati mjesečni doprinos za svako dijete. Pismo 
završava riječima: »Ova mije stvar na osobit način na srcu, pa 
molim gg. župnike, da je i kao takvu shvate i zdušno i hitno 
provedu« (ib., str. 399). 

Velik dio djece bio je povjeren njezi časnih sestara u odre¬ 
đenim ustanovama. Sam je Nadbiskup u nadbiskupskoj kući u 
Brezovici smjestio 80 djece i povjerio ih brizi časnih sestara 
Naše Gospe. 

Na taj je način u razdoblju od 1942. do 1944. prihvaćeno oko 
7.000djece najvećim dijelom srpske narodnosti. Visokasmrtnost 
te djece posljedica je stanja u kakvom su djeca bila povjerena 
njezi kršćanske ljubavi, pa ni najveća pažnja nije mogla svima 
spasiti život. 

17. Nakon izloženoga možemo postaviti jedno pitanje: Ako 
je bilo koji čovjek nesebično zauzet samo za to da olakša nevolju 
onih koji trpe, može li se pretpostaviti da bi mogao u isto vrijeme 
učiniti bilo što protiv čovjeka, protiv njegova dostojanstva i 
časti, protiv prava i života? 

Zaista se ne može očekivati zlo protiv čovjeka od čovjeka 
koji uvijek nastoji činiti samo dobro drugima. Zato je dr. Ivo 
Politeo u svom obrambenom govoru, koji je ocijenjen kao remek- 
djelo, mogao reći s uvjerenjem i sa sigurnom savješću slijedeće 
riječi: »Teško je i trebalo bi mnogo vremena za razbijanje 
predrasuda, ali je ne samo teško, nego upravo nemoguće kod 
stotine i stotine hiljada članova Hrvatskog naroda u Zagrebu i 
izvan Zagreba pokvariti i potamniti onaj visoki i svijetli pojam, 
što ga oni imaju o svome nadbiskupu« (ib., str. 627). 

18. U godini smo mira! U srcima ljudi dobre volje po cijelom 
svijetu produbljuje se i širi težnja da svi narodi žive u sigurnom, 
pravednom i sveopćem miru. Nakon strašnih iskustava nedavne 
prošlosti i još strašnijih prijetnji neposredne budućnosti mir 
postaje želja i molitva svakog poštenog srca. Graditi mir među 
ljudima i među narodima može se samo odbacivanjem svake 
riječi, svakog postupka, svakog čina koji bi bio u službi mržnje 
ili nepravde ili osvete. 

Mir znači: sloboda u pravednosti; istina u ljubavi; pomirenje 
u opraštanju. Mir može rasti samo iz novih srdaca, oslobođenih 
od svakoga zla. 

Davno je psalmist Duhom Svetim nadahnut napisao: »Ljubav 
će se i Vjernost sastati. Pravda i Mir zagrliti. Vjernost će nicat sa 
zemlje. Pravda će gledat s nebesa« (Ps 85/84/11-12). U taj je MIR 
vjerovao i naš nadbiskup kardinal Alojzije! Gradio gaje čineći 
dobro i braneći istinu; ljubio je čovjeka u Isusu Kristu! »Sto god 
učiniste jednome od moje najmanje braće, meni učiniste!« 

Nama okupljenima u molitvenom dostojanstvu oko svetog 
oltara naše katedrale i u blizini časnoga groba kardinala Alojzija 
neka prožme dušu evanđeoska poruka! 

Dok ga se u molitvi i poštovanju sjećamo, duša nam je 
rasvijetljena nadom da gaje božanski Sudac povijesti i svakog 
života ubrojio među izvršitelje istine u ljubavi kojima će reći: 

»Dođite blagoslovljeni Oca mojega! Primite u baštinu 
Kraljevstvo pripravljeno za vas od postanka svijeta!«(Mt 5,34). 
Tako neka bude! Amen! 

Zagrebačka katedrala, 10. veljače 1986. 

Franjo karcL Kuharić 
nadbiskup zagrebački 

PRAVDA ĆE SE I MIR ZAGRLITI 

(usp. Ps 85/84,11) 

»I mi smo dužni živote položiti 
za bradu!« (1 Iv3,16) 


Draga braćo i sestre u Isusu Kristu! 

Zašto smo danas okupljeni u tolikom broju u ovoj zagrebačkoj 
katedrali Gospina uznesenja na nebo? Što to potiče mlade i 
odrasle, svećenike, redovnike i redovnice da se ove večeri zajedno 
s biskupima uključe u božansku Euharistiju? Uvjeren sam da 
danas želite molitvom i razmišljanjem Božje riječi počastiti 
uspomenu zagrebačkog nadbiskupa Alojzija Stepinca, čiji smrtni 
ostaci počivaju u ovoj katedrali već dvadeset i sedam godina. 
Kroz tih dvadeset i sedam godina koliki su na tom grobu sagnuli 
koljena, skrušili srce i molitvom okrijepljeni vraćali se svojim 
dužnostima s raspoloženjem veće velikodušnosti i jače 
požrtvovnosti da vrše u životu najveću zapovijed: »Ljubi Gos¬ 
podina, Boga svojega, svim srcem svojim, i svom dušom svojom, 
i svim umom svojim. To je najveća i prva zapovijed. Druga, ovoj 
jednaka: Ljubi svoga bližnjega kao sebe samoga!« (Mt 22,37- 
39). To je smisao svakog euharistijskog susreta. 

Doista, ovaj grob potiče na bogoljublje i na čovjekoljublje. 
Najveća nas zapovijed uči što čovjek treba misliti o Bogu i što 
Bog uči o čovjeku. Zar ne povezuje u ovoj zapovijedi sam Bog 
svoje dostojanstvo s čovjekovim dostojanstvom i čovjekovu 
čast sa svojom čašću? 

Čovjek je u sebi objektivna stvarnost bez obzira kojem narodu 
pripadao, kakva bila boja njegove kože. Čovjek u sebi nosi 

dostojanstvo bez obzira kakva bila njegova uvjerenja. Čovjek je 
vrijednost samim sobom u svakom vremenu i svakom sistemu. 
Ako je čovjek vrijednost i dostojanstvo snagom svoga vlastitoga 
biča, onda on to dostojanstvo nosi kroz sve povijesne okolnosti 
i vrtloge. To dostojanstvo čovjekovo obvezuje svakog čovjeka 
da poštuje drugog čovjeka. Neosporiva vrijednost čovjekova 
nameće dužnost svakoj vlasti i svakoj moči ovoga svijeta da tu 
vrijednost štite. Štititi čovjeka pravednošću, okruživati ga 
poštovanjem, služiti mu istinom, čuvati ga od svake laži i mržnje, 
to znači ljubiti čovjeka kao samog sebe. Nema naime nijednog 
čovjeka koji bi sam hdo biti izložen nepravdama, progonjen 
nasiljem i mržnjom. Svaki čovjek za sebe traži puno poštovanje. 

Zato trajno vrijedi etičko načelo: Što ne želiš da tebi tko čini, 
ne čini ni ti drugome. Isus Krist je to načelo izrekao ovako: 
»Sve, dakle, što želite da ljudi vama čine, činite i vi njima. To 
je, doista. Zakon i Proroci!« (Mt 7,12). 

U današnjem evanđelju čuli smo Isusove riječi: »Ta što koristi 
čovjeku ako sav svijet zadobije, a sebe samoga izgubi, ili sebi 
naudi« (Lk 9,25). 

Nije li tim riječima jasno rečeno da čovjek vrijedi više nego 
sav svijet? Ničim se ne može platiti vrijednost čovjekove osobe; 
ničim se ne može nadoknaditi gubitak njegove vječnosti u 
Božjem zajedništvu. Gdje nema cijene, nema ni prodaje. Čovjek 
svjestan svoga dostojanstva ne prodaje samog sebe, ne prodaje 
svoje savjesti ni svoga poštenja. Na tome počivaju temelji općega 
dobra cijele i svake zajednice: narodne, društvene, vjerske i 
međunarodne. To nam mora biti putokaz da prosuđujemo i 
povijesna zbivanja. Etička načela koj a nužno čuvaju dostojanstvo 
ljudske osobe nezaobilazna su u gradnji boljega svijeta; na njima 
počiva pravi i pravedni mir, koji je pravo i zahtjev svakoga 
čovjeka i svakoga naroda pod suncem! Ta su načela usađena u 
najintimnije biće čovjeka i s njim su rođena. Ne ovise ni o ideolo- 

gijama ni o politikama ni o ekonomijama, a jamstvo su čovječ¬ 
nosti u svim ljudskim odnosima. Mogu očovječiti i ideologije i 
politike i ekonomije i svaku kulturu. 

Zagrebački nadbiskup i kardinal Alojzije, kojega obljetnicu 
smirenog odlaska u vječnost danas spominjemo, u svoje se doba 
našao pred teškim pitanjimai pred tragičnim zbivanjimai nastojao 
je na njih uvijek krščanski odgovarati. On nam je sam ostavio 
obilnu baštinu svojih misli i govora, svojih reagiranjanadogadaje 
i svojih napora da u konkretnim okolnostima u Božje ime stane 
uz čovjeka, uz svakog čovjeka koji se našao u tjeskobi, pritisnut 
nasiljem i nepravdom. Uvijek se pred svakom vlašću postavio za 
čovjeka, ako je trebalo braniti njegovo dostojanstvo. U tjeskobnim 
vremenima kad su ljudi i narodi bili uvučeni u krvave obračune, u 
eksplozije nasilja i mržnje. Nadbiskup je imao svoje čvrsto tlo u 
dvjema stvarnostima: u Bogu kao apsolutnom Dobru, Istini i Lj ubavi 
i u čovjeku kao biću neosporivog dostojanstva, jer je slika Božja. 

U vremenima mraka slijedio je to svjetlo. Kršćanskom 
dalekovidnošću vidio je da su temelj međuljudskom razumi¬ 
jevanju da se izbjegnu katastrofe i da se izgrađuje bolji svijet 
one istine i ona načela što ih i suvremena Crkva, nadahnuta 
Saborom i pod rasvijetljenim vodstvom pape Ivana Pavla n., 
upravo danas čini osnovicom svoje poruke svijetu, svoje vjernosti 
Bogu i čovjeku! Dostojanstvo ljudske osobe! Svi su ljudi u tom 
dostojanstvu jednaki i zato ravnopravni. 

Lako je ljude dijeliti, a nažalost, i suprotstavljati prema rasi, 
klasi, naciji, vjeroispovijesti, političkoj boji i javnom položaju. 
Kad se jedni postavljaju nad druge po pravu jačega, takvim se 
pristupom mogu omalovažavati i žigosati cijeli narodi. Kršćanin 
zna da se na putu takvih podjela i diskriminacija dolazi do 
katastrofa. Povijest to potvrđuje. 

Jednako dostojanstvo svih ljudi koje nadvisuje sve razlike ima 
svoj izvorijamstvousamomeBogu Stvoritelju i Otkupiteljučovjeka. 

Prigodom djeljenja sv. potvrde u Staroj Gradiški Nadbiskup 
je posjetio 1940. zatvor u istom mjestu. Okupljenim zatvo¬ 
renicima, ne obazirući se nimalo na razloge zbog kojih su 
pojedinci bili osuđeni, ovako je progovorio: 

»Draga braćo! Možda će koga začuditi da ja koji stojim na 
tako odgovornom i časnom mjestu nazivam braćom vas koji 
čamite na robiji u ovom kaznenom zavodu. A ipak nisam rekao 
neistinu, jer jesmo i ostajemo braća. Dok god živimo na ovoj 
zemlji, sve nas je, naime, Isus Krist učio da jednako molimo: 
‘Oče naš, koji jesi na nebesima! ’ I mene koji vršim časnu službu 
vrhovnog pastira i vas koji ste na robiji i onoga koji drži žezlo 
u ruci i onoga koji u ruci drži motiku. Ako nam je pak svima isti 
Otac na nebesima, kao što jest, onda nema nikakve sumnje da 
smo među sobom braća, braća po Kristu koji je umro za sve nas 
na križu« (Kat. list, 26. rujna 1940). 

Možemo reći daje nadbiskup Stepinac čvrsto stajao na stijeni 
Očenaša kao svjetionik kad je hujao ratni vihor i kipjelo krvavo 
more uzburkano mržnjama i osvetama, izazvano starim 
nepravdama i novim napadajima na ljudsko i nacionalno 
dostojanstvo osoba i nacija. 

Izvan politike stranaka i pokreta, svjestan da se s raznih strana 
može mnogo toga dovoditi u pitanje i da svaka strana brani svoje 
razloge u sukobu koji su nepomirljivo suprotstavljeni, naš je 
Nadbiskup upozoravao da postoji siguran temelj osnovnog 
zajedništva, sigurno uporište uzajamnog razumijevanja svih ljudi 
dobre volje, a to je dostojanstvo ljudske osobe. Kad u naše dane 
vidimo kako Crkva na čelu s Papom baš na tom dostojanstvu kao 
nad čvrstim mostom iznad ponora mnogostrukih podijeljenosti, 
inzistira u najvažnijim crkvenim dokumentima, nije li to jasan 
znak kako je naš nadbiskup Alojzije bio dalekovidno suvremen. 

Bez usvajanja toga čovjekova dostojanstva svi suvremeni 
dijalozi u traženju mira među ljudima i narodima neće voditi k 

uspjehu. Dok su egoistični interesi na prvom mjestu, a čovjek na 
zadnjem mjestu, kako bi se ostvario ljudski svijet, svijet dostojan 
čovjeka. 

Donosim jedan dulji citat iz Nadbiskupova govora koji je 
održao u ovoj katedrali na Papin dan u proljeće 1943. Među 
tolikim njegovim govorima i taj nam govor svjedoči o njegovoj 
evanđeoskoj antropologiji koja nikada ne gubi vrijednost. 

Papine i Nadbiskupove riječi zvone istim skladom s Božjom 
riječju koja čovjeka oslobađa od zla. 

Čujmo pažljivo Nadbiskupove riječi: »Ako biste me upitali, 
u čemu baš danas gledamo ogromnu vrijednost papinstva za 
ljudski rod, onda bismo odgovorili: ‘U onom što se danas gazi 
nogama manje više počitavom svijetu, ato je obrana dostojanstva 
ljudske osobe, obrana prava obitelji i obrana malenih i slabih 
naroda!’ Da, bez sumnje je jedna od najtežih zabluda našega 
vremena, daje vrijednost ljudske osobe spala na ništa. 

Svaki dakle čovjek, bez obzira kojoj rasi ili naciji pripadao, 
bez obzira, da lije svršio sveučilište u kojem kulturnom središtu 
Europe, ili ide u lov za hranom u prašumama Afrike, svako od 
njih jednako nosi na sebi pečat Boga Stvoritelja i imade svoja 
neotuđiva prava, koja mu ne smije oteti ili samovoljno ograničiti 
nijedna ljudska vlast... 

I svaka povreda ljudske osobe ne može, a da ne urodi lošim 
posljedicama. I ako danas toliko uzdišemo za mirom, ja bih se 
usudio ponoviti riječ slavno vladaj ućeg pape Pija XII. u prošlo¬ 
godišnjoj božičnoj poruci: ‘Tko hoće da se zvijezda mira (kao 
nekoć mudracima) pojavi i ostane nad ljudskim društvom, taj 
neka sa svoje strane pripomogne, da se ljudskoj osobi vrati 
dostojanstvo, dano joj od Boga od prvog početka.’ 

Ali papinstvo stoji danas kao čvrsti zid i na obranu obitelji i 
obiteljskog svetišta. Što to znači, razumjeti može samo onaj. 

koji je imao prilike gledati suze onih, kojima prijeti pogibelj, da 
im bude razoreno obiteljsko ognjište. 

Mi smo prošli tjedan imali prilike više puta gledati te suze i 
slušati uzdahe ozbiljnih muževa i vapaje bespomoćnih žena, 
kojima prijeti slična pogibelj samo zato, jer se njihova obitelj ne 
poklapa s teorijom rasizma. Mi kao predstavnici Crkve nismo 
mogli ni smjeli šutiti, a da ne zatajimo svoje službe... 

Bilo bi svakako promašeno misliti, da će Katolička Crkva 
ikada odobriti mjere, koje diraju u osnovna prava čovjeka... 

Samo istina i pravda mogu u zadnjoj Uniji spasiti pojedince 
i narode« (Kat. Ust, 18. ožujka 1943). 

Ne smijemo zaboraviti u kojem je vremenu i u kakvim 
okolnostima Nadbiskup govorio. Ovo dvadeseto stoljeće bit će 
u povijesti ocijenjeno kao stoljeće vrtoglavog znanstvenog i 
tehničkog napretka kojim se moglo mnogo dobra uč in iti za 
čovjeka. I učinilo se mnogo dobra u prilog dostojnijeg ljudskog 
života. Ah u isto vrijeme ovo stoljeće bit će upisano u povijest 
i kao stoljeće najvećih zločina protiv čovjeka, i to u razmjerima 
kakve do sada povijest ne pamti. Strašne su mržnje nabujale do 
općeg potopa i nezamishvim okrutnostima rasizma, nacizma, 
staljinizma i raznih šovinizama potapale su u krvi mihjune i 
mihjune ljudskih bića. 

U takvom vremenu Nadbiskup je vikao načela istine, pravde, 
ljubavi da se prizna dostojanstvo svakom čovjeku i svakom 
narodu. Ono što je žeho hrvatskom narodu, žeUo je i svakom 
drugom narodu. To je zakon ljubavi. Ona je sveobuhvatna iU je 
nema. Čovjekoljublje i rodoljublje može biti istinito samo onda 
kad isključuje svaku mržnju i svaku nepravdu. 

Načela koja je nadbiskup Stepinac zastupao jasno i hrabro u 
vrijeme rata, najokrutnijeg rata u povijesti čovječanstva, ta načela 
vrijede i u vrijeme mira; imaju opću vrijednost i neprolazna su. 

Tvrdimo i danas da bez tih načela nije moguće graditi svijet 
mira, ljudskog bratstva i spokojnog života svih ljudi i naroda i 
na ovim našim prostorima. 

Kao kršćani dužni smo biti mirotvorci. Na to nas obvezuje 
Evanđelje: »Blago mirotvorcima: oni će se sinovima Božjim 
zvati« (Mt 5,9). Kao vjernici dužni smo željeti dobro i č in iti 
dobro svakom čovjeku, svom narodu i svakom narodu. Ako 
želimo biti Božji, moramo biti založeni za dobrobit svih ljudi, 
zauzeti za mir koji se gradi na istini i pravdi. Već je davno 
navijestio prorok Izaija: »Mir će biti djelo pravde, a plod 
pravednosti trajan pokoj i uzdanje« (Iz 32,17). 

Baš zato, jer mislimo misli mira a ne nemira, nije nam svejedno 
što kojiput čitamo, slušamo i gledamo u sredstvima javnog 
priopćavanja. 

Živ im o u suviše osjedjivim prostorima, sa suviše teškim 
iskustvima prošlosti, a da bismo bili ravnodušni da li se mržnje 
gase ili raspiruju, da li se u osobnim, nacionalnim i vjerskim 
odnosima stvara ozračje poštovanja, povjerenja i suradnje za 
opće dobro sviju i svakoga, ili se u te odnose unose stari otrovi 
krivih optužbi. Smatramo svojom dužnošću radi općeg dobra 
upozoriti na ono što nipošto nije u prilog mira i spokojstva u 
međuljudskim odnosima. 

Ako se toliko ističe, pozivajući se na Ustav i zakone, da su 
u Jugoslaviji svi narodi i svi građani ravnopravni bez obzira na 
uvjerenja, onda iz toga slijedi da svatko ima pravo na poštovanje 
i čast, pa i mi vjernici bili pripadnici hrvatskog ili kojeg drugog 
naroda. To također znači da su svi građani obvezani na 
istinoljubivost i pravednost u odnosu prema drugima. 

Nažalost, ima dosta razloga da se mi vjernici moramo osjetiti 
poniženima i uvrijeđenima kad se javnosti serviraju sadržaji 
koji su daleko od istine i pravednog suda. 

Kako se mi vjernici, kao i svi ljudi dobre volje, željni mira u 
istini, možemo osjećati kad čitamo u novinama napise, gledamo 
na televiziji emisije, vidimo na filmovima prizore koji uvijek 
iznova ponavljaju stare optužbe o kardinalu Stepincu i njegovu 
vremenu, koje očito ne idu za tim da se utvrdi povijesna istina, 
nego da se drži neprestano na optuženičkoj klupi on i Crkva u 
hrvatskom narodu. Izdaju se i takve knjige koje se nastoje proširiti 
u što širi krug čitalaca, pa i samih vjernika. Optužnica se čak i 
proširuje novim neistinama i ima za cilj ocrnjivati ne samo 
Kardinalovu osobu nego i širi krug hrvatskih vjernika. 

Kakav smisao može imati onaj niz članaka u kojima se kleveću 
katoličke časne sestre koje su u onim teškim godinama u 
Jastrebarskom njegovale kozaračku djecu i drugu siročad uz 
pomoć hrvatskih vjernika i drugih ljudi dobre volje pod okriljem 
zagrebačkog Nadbiskupa? Optužuje ih se monstruoznim 
optužbama, koje su vam poznate, a da za to nema ni svjedoka, 
ni dokaza, čak ni psihološke pretpostavke da bi redovnica mogla 
tako nešto učiniti. Takve klevete mogu samo iz mržnje izvirati 
i na mržnju poticati. Činjenica je da su te sestre činile uz nadljud¬ 
ske napore sve što su mogle da spase djecu koliko se spasiti 
dalo; čak su mnoge od njih nastavile službu na istom mjestu i 
pošto je svršio rat. Nikada nisu bile ni suđene ni osuđene. Zašto 
ih se onda tako optužuje? Ima li redovnička družba kojoj su 
sestre pripadale i cijela naša Crkva pravo zahtijevati da se te i 
slične krive optužbe konačno obustave, i to u ime pravde i mira? 

Čujemo da se priprema i film o kozaračkoj djeci; 
pretpostavljamo da bi to moglo biti u stilu sličnih takvih filmova. 
Budu li u tome filmu ponovljene te krive optužbe, te klevete 
koje nas u srce ranjavaju, ima li načina da tražimo pravdu, da 
branimo dobar glas cijele naše vjerske zajednice? Nije li to 
teško nepoštovanje i samih nevinih žrtava ako se u njihovo ime 
optužuje nedužne. 

Zar možemo biti ravnodušni prema činjenici da se tako 
uštrcava u duše mladih otrov mržnje, mjesto da ih se odgaja za 
bolju budućnost i bolje ljudske odnose u poštovanju dostojanstva 
svake ljudske osobe! 

Jasno je da mnoštvo vjerničkog naroda ne želi mržnje. Svi 
ljudi dobre volje žele bolji svijet koji će biti oslobođen od svega 
što nije u skladu s istinskom čovječnošću. Sijati mržnju znači 
sijati ratove. A danas smo čuli Božju riječ: »Tko god mr zi brata 
svoga, ubojica je!« (1 Iv 3,15). 

I mladi naraštaji imaju svoje brige i svoje nade; žele mir i 
spokojstvo, žele poštenje i sigurnost života u ovom društvu pa 
bi ihizpoštovanjaprema njima trebalo poštedjeti od starih otrova. 
Cmo-bijela tehnika u ocjeni osoba i događaja nije u službi ni 
istine ni pravednosti. Po riječima Isusovim samo istina oslobađa 
(usp. Iv 8,32), a ljubav zbližuje, pomiruje i premošćuje provalije 
među ljudima. Ljubiti braću znači iz smrti prijeći u život (usp. 
liv 3,14). 

To je mudrost odozgor, a »mudrost odozgor - kaže Božja 
riječ - ponajprije čista je, zatim mirotvorna, milostiva, poučljiva, 
puna milosrđa i dobrih plodova, postojana, nehinjena. Plod se 
pak pravednosti u miru sije onima koji tvore mir« (Jak 3,1618). 
Tu mudrost moraju živjeti oni koji svaki dan uzimaju na sebe 
svoj križ i polaze za Isusom kao njegovi učenici. 

Draga braćo i sestre, neka nas ovaj susret učvrsti u toj mudrosti. 
Okupljeni danas oko Božjeg oltara i na časnom grobu blažene 
uspomene kardinala Alojzija Stepinca osluškujemo i njegovu 
duhovnu oporuku o dostojanstvu čovjeka i molimo za sve ljude. 
Molimo skrušenim srcem. Molimo za istinski mir. Svoju molitvu 
povjeravamo zagovoru Presvete Bogorodice i nebeske Crkve. 

Mi - Crkva u hrvatskom narodu hoćemo mir svima i svakome 
znajući da se mir gradi istinom i ljubavlju, vjernošću Bogu i 
čovjeku, kako je Već davno pjevao psalmist: »Ljubav će se i 

vjernost sastati. Pravda i Mir zagrliti. Vjernost će nicati iz zemlje. 
Pravda će gledat s nebesa« (Ps 85/84/11-12). 

Tako neka bude! Amen! 

Zagrebačka katedrala, 10. veljače 1987. 

Franjo kard. Kuharić 
nadbiskup zagrebački 

»EVO TI MAJKE!« (Iv, 19,26) 


»I od toga časa uze je 
učenik k sebi« (Iv 19,27) 


Draga braćo i sestre u Isusu Kristu! 

1. Danas se navršilo 28 godina otkako je u svom rodnom 
Krašiću u dva sata i petnaest minuta poslije podne s molitvom u 
srcu i na usnama, okružen moliteljima, predao dušu svome 
Spasitelju Isusu Kristu zagrebački nadbiskup i kardinal Svete 
Rims ke Crkve Alojzije Stepinac. »Doista, ako živimo. Gospodinu 
živimo, i ako umiremo. Gospodinu miremo« (Rim 14,8). 

Ako očima vjere gledamo stvarnost smrti, biva nam jasno da 
je umiranje najpotresniji i najozbiljniji dogadaj našeg života. To 
je trenutak kada nepovratno napuštamo prolaznost vremena i 
sve zemaljsko, a prelazimo u stvarnost vječnog života; u novoj 
svijesti postojanja otkrivaju nam se nove spoznaje i konačna 
istina o Bogu, o čovjeku, o svemu stvorenome. »Svi ćemo stati 
pred sudište Božje« (Rim 14,10). 

U svjedu te vjere nadbiskup Alojzije - ispovijedalac vjere - 
dijelio ses ovim svijetom, svjestan ozbiljnosti ali i svetosti trenutka, 
kada svaki čovjek za sebe Bogu daje račun (usp. Rim 14,12). 

2. Kratko vrijeme prije nego što predade duh Bogu (usp. Lk 
23,46) posljednjom snagom uspravio se na rukama i upirući 
pogled na sliku Majke Božje izgovorio je nekoliko puta čvrsto 
iglasno: »Fiat voluntasTua! -Neka bude volja Tvoja!« Iza toga 
ponovio je više puta: »Deo gratias! - Bogu hvala!« Pratio je 
molitvu krunice tiho šapčući »Zdravo Marijo...!« Posljednja 
riječ koju su prisutni čuli bila je opet: »Fiat voluntas Tua!« Tako 
umiru pravednici o koj ima proriče prorok Danijel: Koji su mnoge 

učili pravednosti, blistat će kao zvijezde navijeke, u svu vječnost 
(usp. Dn 12,3). 

Petnaest minuta prije izdahnuća zamolio je prisutne: »Dajte 
mi moju svijeću!« To je bila svijeća koju je Kardinal nosio u 
procesiji na Svijećnicu osam dana prije. Svjetlo te svijeće bilo 
mu je znak vjere u Trojedinoga Boga i Spasitelja Isusa Krista. 
Htio je time reći da u svjetlu te vjere želi prijeći u vječnu Božju 
svjetlost U svojoj oporuci 9. listopada 1959. napisao je: »Dragom 
Bogu neizmjerna hvala za milost svete vjere, u kojoj nikada 
nisam kolebao...« 

3. Umiranje toga nepokolebivog vjernika potvrđuje također 
njegovu duboku pobožnost prema Majci Božjoj. Ona je u njegovu 
srcu i životu zauzimala posebno mjesto. Bila mu je utočište, 
zaštitnica, uistinu Majka duše. U spomenutoj oporuci piše: 
»Hvala Majci Božjoj za više nego majčinsku zaštitu kroz cijeli 
život!« 

Njegovi posljednji pogledi usmjereni prema slici Majke 
Spasiteljeve, koja je visjela nad krevetom njegove majke, a sada 
uz njegov samrtni krevet, jasnopokazuju daje Bezgrešna Djevica 
bila i u času umiranja prisutna u njegovoj pobožnosti. To nas 
podsjeća na izvještaj Ivanova evanđelja: »Uz križ Isusov stajala 
je majka...« (Iv 19,25). Nije li ona i sada stajala uz križ svoga 
vjernog štovatelja? Sigurno, ali ne samo uz križ njegova umiranja 
nego i uz križ njegova života. Taj križ nije bio lagan. On je, 
slično Isusu Kristu, još uvijek znak osporavan (usp. Lk 2,34). 

4.1 u najnovije vrijeme nabačena je na njegovu časnu osobu 
strašna optužba koja duboko vrijeđa i boli sve ljude dobre volje 
kojima je istina poznata. Međutim, o tome večeras nećemo 
govoriti. Postoji »vrijeme šutnje i vrijeme govorenja«, kaže 
Pismo (usp. Prop 3,7). U danim okolnostima šutnja je također 
dostojanstvena obrana. Toj se šutnji utekao i sam naš Gospodin 
Isus Krist koji na apsurdne optužbe, kaže Evanđelje, »ništa ne 

odgovaraše« (Mt 26,62; Mk 14,61). Isusu Kristu - božanskom 
Sucu povijesti povjeravamo i obranu njegova vjernog sluge 
zagrebačkog nadbiskupa Aloj zija. 

Neka nam ipak bude dopušteno i ove večeri, makar u drugim 
okolnostima, ponoviti želju pape Ivana XXIII., koju je izrekao 
prije 28 godina: »Oh! Zašto se ne bi sada, kad je veliki svećenik 
dovršio svoju žrtvu, dopustilo svim vrijednim dobrim dušama 
da... pozdrave povratak građanskoga i vjerskoga mira? To bi... 
zajednički život učinilo manje žalosnim a vcćma ugodnim« 
(Benigar: Stepinac, 862). 

5. Ove večeri, međutim, obuzima nam dušu tema toliko draga 
našem dragom i časnom Pokojniku. Na tu nas temu upravo 
potiče Marijina godina. Marijinu je godinu Sv. otac Ivan Pavao 
U. proglasio kao početak velikog adventa, velikog jubileja 
Gospodina našega Isusa Krista u približavanju dvije tisuće godina 
od njegova spasiteljskog rođenja. Smatramo prikladnim sada u 
punom jeku Marijine godine progovoriti o štovanju koje je 
blažene uspomene kardinal Stepinac kroz cijeli svoj osobni život 
i natpastirsko djelovanje iskazivao Majci Božjoj. Neka nam 
njegova pobožnost bude poticaj za našu osobnu ljubav prema 
blagoslovljenoj Majci Spasiteljevoj! 

Što je za njega značila B lažena Djevica Marija i koliko je ona 
bila prisutna u njegovu životu već od djetinjstva, otkriva on u 
mnogim svojim izjavama. Navodimo svjedočanstvo iz jednog 
njegova pisma: »Ako se koji taj čovjek možda čudi, odakle 
slabom čovjeku kardinalu Stepincu toliko pouzdanje, mogu vam 
reći... daje to od povjerenja u Bogorodicu i Djevicu Mariju, čiji 
je lik tako čudesno isprepleten s čitavim mojim životom. To 
povjerenje - piše naš Nadbiskup - želim i vama i svima ostalima. 

6. Obitelj Josipa Stepinca i Barbare r. Penić bila je duboko 
vjerna, a njezin se obiteljski život odvijao pred slikom Marije 
Pomoćnice, koj u smo spomenuli daje u nju upirao pogled umirući 

Kardinal. Kolike je krunice, a posebno majka Barbara, izmolila 
obitelj pred tom slikom. Majka Barbara je osobito molila i postila 
za svoga sina Alojzija Viktora da bi bio svećenik. 

Kad je krašićki župnik Huzek jednom posjetio obitelj, vidio 
je maloga Alojzija u kolijevci, a preko pokrivača je bila kao 
vijenac raširena mamina krunica. Župnik je na domaćem 
kajkavskom naiječju uskliknuo: »Bara, pa kak ne bi Lojzek 
postal svetac kad već sada moli krunicu!« (Benigar: Stepinac, 
str. 24). 

Majka je Barbara zavjetovala Alojzija u svetištu Majke Božje 
Škapularske u Jastrebarskom, kad je obolio u djetinjstvu. Ona 
je kro 50 godina vršila taj zavjet. Sa sobom je vodila svoga 
Lojzeka od rane dobi u obližnj a Marijina svetišta: Dol, Volavlje, 
Jastrebarsko. 

Tako je majka Barbara pretočila svu svoju ljubav prema 
Bezgrešnoj u srce i dušu svoga sina. Rado se sjećao cijelog 
života onih svibanjskih noći kad je slika Marije Pomoćnice u 
njihovu domu bila osvijetljena kandilom. »Ih sam - reče župniku 
Vranekoviću - primio milost da sam od ranog djetinjstva štovao 
Bogorodicu.« 

7. Svjedočanstvo jednog njegova kolege za vrijeme studija 
u Rimu, koji je kasnije bio biskup u Speyeru, ovim riječima 
govori o marijanskoj pobožnosti mladoga Stepinca: »Posebna 
crta njegove duboke pobožne duše bilo je sasvim osobito i duboko 
štovanje Majke Božje. Iako je u tim stvarima bio vrlo odmjeren, 
u jednom povjerljivom razgovoru mi je s dubokim uvjerenjem 
priopćio da ima Majci Božjoj zahvaliti što se jednoć spasio iz 
goleme pogibelji« (ib. str. 83). 

Na početku I. svjetskog rata boravio je kao mladi kadet u 
Rijeci. Svake se nedjelje uspinjao Kružićevim stubama do 
svetištaMajke BožjeTrsatske. Još danas stoji u svetištu spomen- 
pločica s natpisom: »Bogorodici Djevici Mariji - u zahvalu za 

bezbrojna isprošena dobročinstva - Alojzije Stepinac. Natpis je 
na latinskom jeziku, a dao gaje staviti kad se kao mlad svećenik 
vratio iz Rima. Jednom reče: »Kud sam sve u životu prolazio i 
što sam sve doživljavao! Svuda gledam posebnu zaštitu 
Bogorodice.« 

8. Starijim generacijama zagrebačkih vjernika neizbrisivo 
živi u sjećanju lik mladog nadbiskupa-koadjutora kako, neko lik o 
tjedana nakon biskupskog posvećenja, pješice predvodi zavjetno 
zagrebačko hodočašće u Mariju Bistricu. Bio je otada ustrajni 
pješak - romar Majke Božje Bistričke dokle god mu je to bilo 
moguće, dakle od 1934. pa do 1945. godine uključivo. 

Njegovim nastojanjem naše središnje marijansko svetište u 
Mariji Bistrici doživljava velik preporod i uspon, a to je bio 
poticaj za obnovu i drugih svetišta u Hrvatskoj. 

Promatrajući mnoštva hodočasnika u Mariji Bistrici, z amis lio 
je gradnju velike crkve koja bi mogla primiti pod krov mnoštvo 
hodočasnika. Kanio je sagraditi u okolišu svetišta petnaest kapela 
u čast petnaest otajstava krunice. Počeo je postavljati umjetničke 
postaje križnoga puta. Bio je uvjeren da pobožnost križnoga 
puta stvara u dušama hodočasnika iskreno raspoloženje kajanja 
i želje za popravkom života. Uz molitvu krunice osobito je 
preporučivao pobožnost križnoga puta. 

Kroz petnaest otajstava krunice sam je gotovo dnevno 
razmatrao središnje događaje našega spasenja: utjelovljenje, 
muku i smrt te uskrsnuće Spasitelj a našega Isusa Krista. Smatrao 
je molitvu krunice blagoslovljenom u svim okolnostima života. 

9. Molitvu i razmatranje krunice preporučivao je pojedincima, 
obiteljima i župama. Korizmenu je poslanicu 1944. posvetio 
posebno štovanju Majke Božje. U njoj piše: »Zato smo mi u 
prošloj godini poticali sve vas, dragi vjernici, da se molitva 
svete krunice uvede opet u svaku hrvatsku obitelj. Jer, ako je 
prije krunica pomagala tamo, gdje više nitko nije mogao pomoći. 

to će nam sigurno pomoći i u ovim strašnim vremenima, kad se 
čini da je uzaludna svaka ljudska pomoć.« U istoj poslanici 
navodi riječi svetoga Bernarda: »U pogibeljima, u tjeskobama, 
u dvojbenim stvarima misli na Mariju, zazivaj Mariju... Da 
postigneš zagovor njezine molitve, ne ostavljaj primjera njezina 
života. Nju slijedeći, ne ćeš saći s puta; njoj se moleći, ne ćeš 
očajati; na nju misleći, ne ćeš zalutati; dok te ona drži ne ćeš 
posmuti; dok te ona štiti ne ćeš se bojati; dok te ona vodi ne ćeš 
se umoriti...« »Pravi katolik - pisao je naš Nadbiskup - ne će 
nikada zaboraviti onoga časa pod križem, kad nam je Isus Krist 
dao Blaženu Djevicu za majku: ‘Sinko, evo ti Majke!’« (SI. 
vjesnik, br. 11944). 

10. Isusova je riječ: »Iz obilja srca usta govore!« (Mt 12,34). 
Zagrebačkog nadbiskupa i kardinala Alojzija Stepinca mo¬ 
žemo s pravom ubrojiti među najplodnije pisce i propovjednike 
o Majci Božjoj u cijeloj povijesti Crkve u Hrvata. U njegovoj se 
ostavštini nalaze slijedeći nizovi marijanskih propovijedi: 

51 propovijed za sve subote u godini; 

31 propovijed za svibanj; 

49 propovijedi prema zazivima Litanija lauretanskih; 

11 propovijedi za Djevičin himan »Magnificat - Veliča!«; 

10 propovijedi za devetnicu pred blagdan Bezgrešnog začeća 
1954. godine prigodom stote obljetnice svečanog proglašenja 
dogme Immaculatae; 

28 propovijedi o starozavjetnim proročanstvima i likovima što 
se odnose na Mariju; 

31 propovijed za svibanj 1958. godine u povodu stote obljetnice 
ukazanja Majke Božje u Lurdu. 

Povrh toga ostavio je mnoštvo bilježaka o Blaženoj Djevici 
Mariji što ih je ispisivao iz Misala, Brevijara i raznih duhovnih 
pisaca. 

Zaista smo zadivljeni tolikim nizovima, ali i sadržajima 
njegovih propovijedi. Pisao je i govorio iz obilja srca. 

11. Njegove su propovijedi sve protkane Svetim pismom 
Staroga i Novoga zavjeta. Najveći dio marijanskih propovijedi 
nosi biblijske naslove. Jedna rečenica ili misao Svetoga pisma 
postaje temeljno nadahnuće u koje utkiva teološka razmišljanja 
o istinama vjere o Majci Otkupiteljevoj, crpeći također iz 
neiscrpivih izvora Tradicije Crkve i duhovnih pisaca. U svoje 
propovijedi unosi primjere iz života i povijesna iskustva; dotiče 
konkretne probleme života, situaciju naroda i svijeta; razmišlja 
o misaonim kretanjima, ideologijama i sistemima; analizira 
prilike i oštro, proročkom snagom, otkriva korijene zala. Polazi 
od Objave i silazi logikom Božje Riječi u konkretnost života. 
Objava mu je konačna odgonetka zagonetki čovjekova bića i 
njegova smisla. 

12. Čovjek je transcendentno biće svojom duhovnom dimen¬ 
zijom i svojim vječnim određenjem. Ako pak čovjek kao 
transcendentno biće nadilazi vrijeme i materijalni svijet, onda 
se i u čovjekovoj povijesti odvija transcendentni Božji plan. 
Nadbiskup je čitao povijest biblijski. Prepoznaje Božju spasi¬ 
telj sku prisutnost u svakom dobru, u svim plemenitim 
nastojanjima i dostignućima u skladu s istinom i pravednošću; 
jednako tako vidi u odbijanju Božjeg spasenja sa strane čovjeka 
svu tragiku povijesti koja pogađa pojedince, obitelji i narode. 
Bog mu je mjera svega prosuđivanja. U križu pak i uskrsnuću 
nalazi Božji odgovor na misterij trpljenja i smrti. 

13. U transcendenciji povijesti, a to je povijest spasenja, on 
promatra Isusa Krista koji grijehu suprotstavlja milost, mržnji 
ljubav, zloći dobrotu, smrti uskrsnuće i Život. U toj povijesti 
Marija, Djevica i Majka utjelovljene Riječi zauzima posebnu 
mjesto i službu. Ona je neodjeljivo uključena u otajstvo Krista i 
Crkve. Marija je najbolji put da bismo došli k Isusu Kristu i 

prihvatili ga, a po njemu u Duhu Svetom imamo pristup k Ocu. 
Zato nadbiskup Stepinac tumači njezinu ulogu i službu kao službu 
Majke koja bdije nad čovjekom, nad Crkvom, cijelim ljudskim 
rodom i moli, zagovara i priziva ljude k jednom Spasitelju Isusu 
Kristu. Sve to temelji na njezinu božanskom i djevičanskom 
materinstvu da je Majka Sina Božjega kojoj Bog učini velike 
stvari i koju će svi naraštaji zvati blaženom (usp. Lk 1,48-49). 

14. Zato je blagopokojni kardinal Stepinac imao neograničeno 
pouzdanje u zagovor i zaštitu Majke Božje, a na to je pouzdanje 
stalno poticao sve vjernike, ne samo dobre nego i grešne. 

Prigodom zavjetnog zagrebačkog hodočašća u Mariji Bistrici 
u srpnju 1943. ovako je govorio: »Jer kakogod smo griješni i 
jadni, ona nas ipak ljubi kao prava Majka i vuče nam srca kBogu 
kao magnet zahrđalo željezo.« Tu tvrdnju zatim osvjetljuje 
primjerom iz života svetog Franje Regisa. Sveca su ukućani 
pozvali jednom teškom bolesniku koji je bio gotovo na umoru, 
a tvrdokorno je odbijao svete sakramente. Očajavao je zbog 
svoje grešnosti. 

Sveti se Franjo približio bolesniku i pokazao mu sličicu Majke 
Božje uz riječi: »Majka te Božja ljubi!« - »Kako?« - upita bolesnik 
oštro kao da se probudio iz sna. »Ona da me ljubi? Zar ne zna tko 
sam ja?« - »Ipak te voli«, odgovori mirno svetac. - »Ona ne zna«, 
reče umirući, »da sam zatajio svoju vjeru i prezreo njezine istine!« 
- »Znade«, odgovori svetac. - »Zar ne zna«, nastavi bolesnik, »da 
sam izvrgao ruglu njezina Sina Isusa i nogama gazio Njegovu 
Presvetu krv?« - »Znade«, reče Franjo Regis. - »Žarne zna da su 
moje ruke zaprljane nevinom ljudskom krvi?« - »Znade«, potvrdi 
svećenik. - »Svećeniče«, poviče koliko je mogao bolesnik, 
»govoriš li ti meni istinu?« - »Da, jer će prije proći nebo i zemlja 
negoli i jedna riječ Božja. I gle, taj Bog rekao je nekoć na križu, 
a i danas govori tebi: ‘Sinko, evo ti majke!’« - »Jedne majke 
koja me ljubi«, uzdahne bolesnik. U duši mu se probudila nada. 

u srcu skrušenost. Prihvatio je pomirenje s Bogom u svetim 
sakramentima, a suze u očima govorile su o radosti duše. 

15. U ime materinske ljubavi Djevice Marije Nadbiskup je 
pozivao na obraćenje i pokoru. Tako je za vrijeme rata vodio u 
svetište Majke Božje Remetske, koje ove baš godine slavi 700. 
obljetnicu svoga prvog spomena, pokorničku procesiju. Bio mu 
je posebno drag natpis koji od davnih dana stoji podno lika 
Majke Božje Remetske: »Advocata Croatiae - Fidelissima Mater! 
- Braniteljica Hrvatske! - Najvjernija Majka!« 

Povjerenje u moćni zagovor Majke Božje htio je izraziti i 
tako da hrvatski narod i Crkvu u njemu na poseban, svečan 
način posveti Bezgrešnom Srcu Najvjernije Majke i Braniteljice. 
Tako je htio provesti u život riječ evanđelja: I uze je učenik k 
sebi (usp. Iv 19,27). 

Kada je papa Pio XH., blagoslovljene uspomene, godine 
1942. - za vrijeme strašnog rata - cijeli svijet posvetio Bezgrešnom 
Srcu Marijinu, nadbiskup Stepinac je među prvima tu posvetu 
obavio u zagrebačkoj nadbiskupiji. 

U korizmenoj poslanici 1944. spominje tu posvetu slijedećim 
riječima: »Ne govori U nam onda zdrava pamet, da nam je upravo 
sveta dužnost, nakon što smo i našu nadbiskupiju posebnim 
načinom posvetili Prečistom Srcu Marij inu, da učinimo sve, da se 
pobožnostpremaMajciBožjoj u našoj nadbiskupiji što više proširi 
i produbi.« On je uvijek povezivao posvetu s obraćenjem života 
da slijedimo Isusa Krista, kao što gaje slijedila u svetosti života 
njegova Majka, Blagoslovljena među ženama (usp. Lk 1,42). 

16. Prihvaćanje Presvete Bogorodice u naš suvremeni život 
i predanje njezinoj zaštiti očitovali smo svečano u Solinu 1976. 
i u Mariji Bistrici 1984. 

Želimo to obnoviti i u ovoj Marijinoj godini s još jačom 
odlukom da uistinu kršćanski živimo osobno, obitelj ski i crkveno, 
kako bismo liječili dušu hrvatskog naroda od dubokih moralnih 

rana. Na Isusovu riječ: Evo ti Majke, mi je zaista želimo uzeti 
k sebi, da bude s nama u našim radostima i žalostima, u našim 
nadama i nevoljama, da stoji pod našim križem, ali sa svjetlom 
uskrsnuća. 

Njoj - Najvjernijoj Majci - povjeravamo i ove večeri, slaveći 
ovu božansku Euharistiju, sebe, cijelu Crkvu u Hrvata i sve 
ljude jer je Majka svima. Njoj povjeravamo i stvar blažene 
uspomene kardinala Alojzija da istina obasja savjesti, a ljubav 
srca svih ljudi za dostojan suživot u pravednom miru. Završimo 
njemu tako dragom pjesmom i molitvom bistričkih romara: 
»Dobra nam navek ostani, 

Izmoli nam pri Sinu, 

Da od svega zla obrani. 

Nas i domovinu! Amen!« 

Zagrebačka katedrala, 10. veljače 1988. 

Franjo kard. Kuharić 
nadbiskup zagrebački 

»ISTINA ĆE VAS OSLOBODITI!« (Iv 8,32) 

»Sudite pravedan sud vi, suci zemaljski« 


Draga braćo i sestre u Isusu Kristu! 

1. Okupljeni smo oko Božjeg oltara u ovoj zagrebačkoj kate¬ 
drali uznesenja BI. Djevice Marije na nebo. Svako euharistijsko 
slavlje susret je naroda Božjega s Isusom Kristom uskrsnulim 
koji na čudesan način uprisutnjuje svoju žrtvu ljubavi za nas da 
nam dušu obasja svjetlom istine i da nam savjest potakne na 
dobro kako bismo bili vjerni Bogu, dobri ljudima i svjedoci za 
Božje kraljevstvo u našem prostoru i vremenu. 

Već 29. godinu, 10. veljače ova je katedrala prepuna molitelja 
koji se sabiru da se molitvom povežu s Bogom i s vječnošću u 
spomen pravedničke smrti zagrebačkog nadbiskupa i kardinala 
Alojzija Stepinca, blage uspomene. 

2. Ovom euharistijom mi ostvarujemo svoje molitveno 
zajedništvo s njim u onostranosti da bismo u ovom prolaznom 
životu učvrstili svoju nadu u bolje sutra i u konačnu pobjedu 
istine, pravednosti i ljubavi. Blaženstva koja Isus Krist 
božanskom sigurnošću naviješta ubogima, ožalošćenima, 
gladnima i žednima pravednosti, milosrdnima, čistima srcem, 
progonjenima zbog pravednosti, očima duha i srca otvaraju 
vidike Božje budućnosti u kojoj će Bog - pravedni Sudac - otrti 
svaku suzu s očiju njihovih, »te smrti više neće biti, ni tuge, ni 
jauka ni boli... jer prijašnje uminu« (usp. Otk 21,4). 

Samo tom perspektivom vječnosti sva zbivanja povijesti i 
ljudskog života osvijetljena su nadom vječnoga smisla. 

3. Ponovimo opet poruku apostola Pavla iz poslanice 
Rimljanima: »Svi koje vodi Duh Božji, sinovi su Božji. Ta ne 

primiste duha robovanja da se opet bojite, nego primiste Duha 
posinaštva u kojem kličemo: ‘Abba! Oče!’« (Rim 8,14-15). 

To posinjenje, to uzdignuće sinova i kćeri ljudskih u najviše 
dostojanstvo plod je križa Spasitelja našega Isusa Krista - 
Bogočovjeka. Povijest svijeta sva je protkana grijehom i patnjom. 
Bog je sišao u tu povijest i na se uzeo patnju svijeta da tom 
mjerom ljubavi pobijedi grijeh svijeta i smrt i tako omogući 
čovjeku da bude slobodan od grijeha, graditelj boljega svijeta i 
svijetlije povijesti na putu prema vječnoj svjetlosti. To je novi 
čovjek vjere, nade i ljubavi koji je pridružen Isusu Kristu i 
uključen borbom protiv zla u njegovu patnju da bude dionik 
Božje pobjede. 

»Sam Duh susvjedok je s našim duhom da smo djeca Božja; 
ako pak djeca, onda i baštinici - baštinici Božji, a subaštinici 
Kristovi, kada doista s njime zajedno trpimo, da se s njime 
zajedno i proslavimo« (Rim 8,16-17). 

4. Apostol Pavao u ovom odlomku sažeto slika situaciju 
ljudske povijesti. Govori o patnjama sadašnjeg vremena, o 
mukama svega stvorenja, koje uspoređuje s porođajnim 
bolovima; govori također o žudnji za oslobođenjem od 
prolaznosti da se objavi sloboda sinova Božjih. »Znamo: sve 
stvorenje zajedno uzdiše i muči se u porođajnim bolovima sve 
do sada. I ne samo ono. I mi, koji imamo prvine Duha, i mi u sebi 
uzdišemo iščekujući posinaštvo, otkupljenje svoga tijela« (Rim 
8,22-23). Iz tih patnja, muka i robovanja apostol otvara vidike 
apsolutne budućnosti u koju putuju sinovi Božji kroz nevolje 
vremena, znajući da »sve patnje sadašnjega vremena nisu ništa 
prema slavi koja se ima očitovati u nama« (Rim 8,18). 

5. Sv. pismo - Objava Božja - razotkriva dramu povijesti u 
tom često tragičnom tkanju tame i svjetla, dobra i zla, grijeha i 
milosti. Bog djeluje spasiteljski u povijesti; čovjek djeluje u 
povijesti bilo dobrotom bilo zloćom; djeluje tajanstveno u 

povijesti i nevidljivi duh mržnje na Boga i ljude. Ta se drama 
odvija i u čovjekovu srcu. II. vatikanski sabor kaže da 
»neuravnoteženosti od kojih trpi suvremeni svijet upravo su 
povezane s onom osnovnijom neuravnoteženošću kojoj su 
korijeni u čovjekovu srcu« (GS 10). 

6. U tu dramu povijesti uključenje više ili manje svaki čovjek. 
Uključen je svojim radom, svojom odgovornošću, svojim 
odnosima prema Bogu i samom sebi, prema drugim ljudima i 
cijeloj zajednici. Čovjek se uključuje u tu borbu svojim 
spoznajama, uvjerenjima, djelovanjem; djelovanje je pak odraz 
njegove savjesti. U tu dramu povijesti hrvatskog naroda i Crkve, 
možemo reći, u najmračnijem razdoblju povijesti dvadesetog 
stoljeća, bio je uključen i zagrebački nadbiskup Alojzije Stepinac. 
Teška su vremena ispunjena patnjama. Živjeti u teškom vremenu 
znači trpjeti. Kršćanin zna daje to sudjelovanje u otajstvu križa. 
I nadbiskup Alojzije ponio je svoj križ, a u tom je križu nosio i 
trpljenja progonjenih; nosio je i križ svoga naroda i muku Crkve. 
Bio je usidren u Božju volju i htio je biti poslušan toj svetoj volji 
sve do konačne vjernosti. 

Iz njegovih djela, iz njegovih tolikih govora, intervencija i 
pothvata da pomogne ljudima bez razlike na vjeru, naciju i 
uvjerenja objektivni promatrač može jasno uočiti njegovu ljubav 
prema Bogu, njegovu ljubav prema čovjeku i njegovo 
evanđeosko rodoljublje. To su trajne duhovne vrijednosti koje 
je Nadbiskup ne samo naučavao nego i živio. 

7. U tom vremenu općeg požara, kada je čovjek bio ponižavan 
u svom dostojanstvu i lišavan prava na život u širokim prostorima 
svijeta, zagrebački je nadbiskup Alojzije Stepinac imao hrabrost 
da nedvosmisleno brani dostojanstvo ljudske osobe i prava 
naroda, dok još nije bilo Povelje Ujedinjenih naroda i 
međunaro dnih deklaracija o ljudskim pravima. Već smo ovom 
prigodom više puta citirali njegove izjave u r aznim nastupima. 

koje su sve bile upravljene javnosti i moćnicima bilo s koje 
strane, u prilog ljudskih prava. U Božje ime govorio je odlučno 
i često: tko je čovjek, koja su njegova nepovrediva prava, 
pozivajući svaku vlast da ta prava poštuje i štiti. 

8. U mjesecu svibnju 1942. na završetku lurdske procesije u 
Zagrebu govorio je: »Da, pravi odnos prema bližnjemu zahtijeva, 
da u njemu ne gledamo zvijer, nego čovjeka dijete Božje, kao 
što smo i sami; braću koju smo dužni ljubiti, jer svi zajedno 
moramo govoriti: ‘Oče naš, koji jesi na nebesima.’ Bilo bi 
neozbiljno govoriti o nekom novom poretku, dolazio ma s koje 
strane, ako se u tom poretku ne bude poštovala ljudska ličnost, 
neumrla duša, koja se ničim ne može zamijeniti, koja ima svoja 
neotuđiva prava, koja joj nijedna vlast ne može i ne smije 
ograničiti. I bilo bi krivo misliti, da bi možda Katolička Crkva 
u obrani elementarnih prava ljudske ličnosti i slobode savjesti 
poznavala straha pred ikojom ljudskom silom« (Benigar: 
Stepinac, str. 438). 

To je bilo njegovo stanovište prije rata, za vrijeme rata i 
poslije rata. 

9. Iz tog čovjekoljublja možemo onda izvesti načela i njegova 
rodoljublja. 

Još 1938. godine prigodom korizmene duhovne obnove 
govorio je Nadbiskup studentima Hrvatskog sveučilišta o 
rodoljublju ovako: »Za uvjerenog katolika ljubav prema narodu 
nije predmet trgovine ni za novac ni za slavu, nego je moralna 
i etička dužnost... Kršćanin katolik ne samo da smije, nego mora 
ljubiti narod, iz kojeg je nikao. To leži već u samoj čovjekovoj 
naravi. Kršćanstvo pak ne ruši naravnog zakona, nego ga 
usavršava i oplemenjuje... Anarod nije ništa drugo nego velika 
obitelj, veliko krvno srodstvo. Kako god, dakle, ljubite svoju 
braću i sestre više negoli druge ljude, tako i svoj narod više nego 
drugi, a da pri tom nijednog naroda ne mrzite i ne prezirete. I tko 

razuman može to zamjeriti? Zar će tko zamjeriti djetetu, ako 
više ljubi svoju majku negoli tuđu« (Benigar: Stepinac, str. 431). 

Pravi pak rodoljub mora biti čovjek slobode, ali slobodan je 
onaj, kaže Nadbiskup, »koji najprije u sebi oslobodi unutarnjeg 
čovjeka i koji se dovine do slobode djece Božje, te stoji s obadvije 
noge na tlu etike i morala, pravde i poštenja« (ib. str. 433). 

10. Narodi su stvarnost povijesti i svijeta, kao što je čovjek 
stvarno biće među drugim ljudskim bićima. Kao što čovjek ima 
svoje dostojanstvo, tako i narod ima svoje dostojanstvo. 
Rodoljublje je krepost i ono znači: željeti dobro narodu kojem 
pripadamo i uložiti u njegov napredak svoj rad i svoj pošteni 
život. Dobro pak svakoga naroda uključuje u sebi: slobodu da 
živi i da se razvija u svom identitetu i svojim suverenitetom koji 
je izražen državnošću na svim područjima života: moralno, 
duhovno, kulturno, materijalno. Kao što ljudska osoba ima 
urođena i neotuđiva prava, tako i narod ima neotuđiva prava na 
svoju domovinu, na svoj jezik, na svoju povijest, na svoje ime. 
Sva su to prava naravnog zakona i sve su to načela međunarodnog 
prava i dostignuće su suvremene civilizacije svakog ispravno 
shvaćenog humanizma. Na temelju tih načela osuđeni su svi 
oblici kolonijalizma, imperijalizma, rasizma, unitarizma, 
vladanja jačih nad slabijima. Htjeti pak od različitih naroda 
stvoriti nasiljem neki nadnarod znači nanositi povredu 
dostojanstvu svakog naroda. 

Suradnja među narodima za zajedničko opće dobro moguća 
je samo u istinskoj slobodi i punoj ravnopravnosti. Solidarnost 
među nacijama isključuje svaku eksploataciju. 

11. Evanđeosko rodoljublje isključuje svaku mržnju i prezir 
drugoga naroda, kako reče nadbiskup Stepinac, a uključuje ljubav 
i poštovanje. To je bilo njegovo rodoljublje. To je i naše rodo¬ 
ljublje; to je iskrena želja i htijenje da bude svaki slobodan a 
nitko potlačen, da svaki tuđe poštuje, a svojim se diči. Istinsko 

rodoljublje je duhovna vrijednost i moralna dužnost, a nikakav 
negativno shvaćeni nacionalizam ili kleronacionalizam, kako 
smo znali biti etiketirani. 

U nebo je vapijuća nepravda kad se nadbiskupa Stepinca 
optužuje kao mrzitelja i poticatelja na zločine protiv drugih 
naroda. Kršćanski je ljubio svoj hrvatski narod, ali je i 
djelotvornom ljubavlju nastojao pomoći i pripadnicima drugih 
nacionalnosti koliko god mu je to bilo moguće. 

12. Unatoč svim nedaćama, nemirima i neslobodama u 
brojnim zemljama s autoritarnim sistemom vlasti nastaje sve 
uočljiviji proces oslobađanja od nametnute šutnje i straha. Sve 
glasniji su zahtjevi da se dosljedno poštuju ljudska prava prema 
preuzetim međunarod nim obvezama; sve se upornije postavljaju 
pitanja: što je istina o zbivanjima bliže i daljnje prošlosti? Kako 
se vladalo s narodima? Kako se postupalo s ljudima? Na što su 
se trošila nacionalna dobra? Očit primjer za to je »perestrojka« 
i »glasnost« u Sovjetskom Savezu. Takozvana »službena« 
povijest koju su diktirali nosioci vlasti, a koja se prepisivala 
kroz generacije iz novinau novine, iz knjiga u knjige, iz udžbenika 
u enciklopedije prema političkom kursu, gubi sve više 
vjerodostojnost. Koliko se toga iz temelja mijenja u procjenama 
i ocjenama prošlosti. Postavljaju se zahtjevi za revizijom mnogih 
procesa. Mlade generacije žele sigurno pravedniji, slobodniji, 
čovječniji svijet, ali takav se svijet može graditi na istini. Zato 
se postavlja i pitanje o povijesnoj istini. I s pravom! 

13. Povijest, strogo znanstveno shvaćena, nije ni cmani bijela, 
ni crvena ni zelena; povijest kao znanost može biti samo 
istinoljubiva, objektivna i pravedna - ili nije znanost. Ne mogu 
postojati u isto vrijeme dvije suprotne povijesti: povijest 
pobjednika i povijest poraženih. U istinitoj se povijesti ne 
argumentira s etiketama nego s činjenicama i objektivnom 
analizom svih uzroka, razloga te subjektivnih i objektivnih 

okolnosti povijesnog događanja. Pitanje istine postaje sve 
zahtjevnije. Sada se hoće znati istina i traži se sloboda da se 
govori istina. Ako su odnosi među narodima i među ljudima 
opterećeni, oni se mogu liječiti samo istinom i pravednošću, a 
kad još nadvlada međusobna ljubav, put u mir i pomirenje je 
otvoren. Istina oslobađa. To je velik civilizacijski pomak kad se 
traži istina. 

14. Istinu, pravednost i poštenje zahtijevamo i mi kad se radi 
o ocjenama naše bližnje i daljnje prošlosti. U toj istinoljubivosti 
hoćemo da se i o Katoličkoj Crkvi u hrvatskom narodu kao i o 
zagrebačkom nadbiskupu Alojziju Stepincu, te o cijelom 
kontekstu naše nacionalne prošlosti govori i piše objektivno u 
interesu dobrih odnosa i mira. To je zahtjev svakoga civilizacij¬ 
skog napretka; to je kultura duha i savjesti; to je čovječnost. 

Krive optužbe ne liječe rane, a mogu poticati samo na mržnju. 
Mržnja je uvijek zlo i nikada ne može biti opravdana. Sv. pismo 
tvrdi: »Tko god ne čini pravde, i tko ne ljubi brata, nije od 
Boga... Tko god mrzi brata svoga, ubojica je« (1 Iv 3,10; 15). 

15. Kolike su klevete posijane u svijet i stalno se siju da 
hrvatski narod i Katoličku Crkvu zajedno sa Svetom Stolicom 
ocrnjuju pred svjetskom javnošću. Imao sam u ruci reklamni 
letak na njemačkom jeziku u kojem se tvrdi da je za vrijeme 
drugoga svjetskog rata istrijebljeno »800.000pravoslavnih Srba 
od produžene ruke katoličke Crkve.« Katolička seCrkvaprotivila 
svakom zločinu s koje god on strane bio počinjen, a njoj pripisati 
zločin pojedinaca ili grupe ljudi zaista je protiv svake pravde. To 
je nečovječno! 

16. Navedimo još jedan mali primjer, ali koji mnogo govori, 
kako se povijest može pisati daleko od istine. Opće je poznato 
da su katoličke redovnice uživale uvijek dobar glas zbog svoje 
požrtvovnosti, osobito u njezi bolesnika. Poslije rata stotine 
njih moralo je napustiti svoja radna mjesta u Hrvatskoj, ali su ih 

s pažnjom i poštovanjem primali u Srbiju i Cmu Goru u civilne 
i u vojne bolnice. Vjerovali su u njihovu nesebišnost i zauzetost 
u dvorbi bolesnika. 

U jednoj knjizi, tiskanoj 1988. godine ovdje u Zagrebu, pročitao 
sam tešku optužbu protiv sestara milosrdnica povodom žalosnog 
slučaja pravoslavnog mitropolita Dositeja. On je u Zagrebu bio 
po nalogu vlasti zatvoren. Na intervenciju nadbiskupa Stepinca 
bio je oslobođen i bilo mu je dopušteno da ode u Beograd. U 
međuvremenu zbog bolesti bio je kratko vrijeme smještenubolnicu 
sestara milosrdnica u Vinogradskoj. Pisac je u svojoj knjizi zapisao 
ovo: »Umjesto liječenja milosrdne sestre su ga strašno mučile i 
ponižavale. Od njih je svaki dan bio bičevan i tučen, tako mu je 
svabradabilapočupana.« Iz obzira ne navodim ni autora ni knjige, 
ali neistina je očita. Tako se ne piše povijest. Dok čitamo i slušamo 
takve optužbe u javnom tisku, dolazi mi na pamet zgoda iz života 
svetog Filipa Nerija. Jednoj ženi koja je mnoge ocrnila klevetama 
i posvadila ogovorima svetac je dao neobičnu pokora. Naložio joj 
je da ubije kokoš i prođe ulicama grada Rima čupajući perje s 
kokoši razbacajući ga po ulicama. Žena je to učinila. Kad se 
vratila ponovno svetom čovjeku s pitanjem što joj je dalje činiti, 
dobila je nalog da sada ponovno prođe ulicama i pokupi peije. To 
je nemoguće, reče žena, jer ga vjetar raznio. Pouka je glasila: 
možeš li onda pokupiti sve svoje klevete i vratiti dobar glas onima 
koje si ocrnila?! 

17. Ispraviti nepravde može konačno samo Bog svojim sudom. 
Na taj sud priziva i sam Spasitelj proglašujući blaženima sve 
nepravedno progonjene. Psalmist pjeva: »Znam da će Gospodin 
dati pravo ubogu i pravicu siromasima« (Ps 140/139/,13). 

Svaka žrtva zaslužuje poštovanje i žaljenje. Ali o žrtvama se 
ne može govoriti jednostrano; padale su na svim stranama i sa 
svih strana. One zahtijevaju istinu. Pred neistinom se ne može 
pokleknuti. 

18. Svi ljudi uistinu dobre volje i poštenih namjera žele bolji 
svijet; žele pravedne odnose i mirna vremena, ali da se događa, 
potrebne su promjene u ljudima. I ove riječi upućujemo svima 
s najboljim nakanama da pomognemo okrenuti novu stranicu 
povijesti iz prošlosti u budućnost, ali u budućnost osvijetljenu 
istinom i izliječenu pomirenjem. 

Tu nadu nosimo u duši. Tu nam molitvu nadahnjuje i ovaj 
časni grob iza oltara. Svoju molitvu na osobit način povjeravamo 
Prečistom Srcu Presvete Bogorodice, a nju je pravedni pokojnik 
Alojzije svom dušom štovao. Molimo s psalmistom: »H si Bog 
moj! Poslušaj, Gospodine, krik mojih molitava! Zaista, 
pravednici će tvoje ime slaviti, pred tvojim će licem boraviti 
čestiti« (Ps 140/139,7; 14), jer »duše su pravednika u ruci Božjoj, 
i njih se ne dotiče muka nikakva« (Mudr 3,1). 

Amen! 

Zagrebačka katedrala, 10. veljače 1989. 

Franjo kard. Kuharič 
nadbiskup zagrebački 

NADA NE POSTIĐUJE (usp. Rim 5,5) 


»Po tome se baš poznaju proroci 
što, okaljani blatom i obasuti pogr¬ 
dama, prolaze vesela lica između 
ljudi te kazuju ono što im srce 
govori« (Giovanni Papini) 


Dragi oci nadbiskupi i biskupi, 
poštovani oci provincijali, 
brado svećenici i redovnici, 
časne sestre, 
očevi i majke, 
dragi mladi i djeco! 

1. Svi smo okupljeni u ovoj svečanoj euharistijskoj žrtvi da 
u dostojanstvu i sabranosti molitve obilježimo tridesetu 
obljetnicu smirenog prijelaza u vječni život zagrebačkog 
nadbiskupa i kardinala, blažene uspomene, Alojzija Stepinca. 
Dogodilo se to u srijedu 10. veljače 1960. u 2 sata i 15 minuta 
poslije podne u Krašiću. Iz smrti je prešao u život jer je ljubio 
Boga i braću ljude (usp. 1 Iv 3,14). 

Pri punoj svijesti zamolio je prisutne da mu pruže zapaljenu 
svijeću, blagoslovljenu na blagdan Svijećnice. Držeći u ruci 
svijeću - znak uskrsnuloga Krista i simbol vječnoga života - 
zaključio je svoje zemaljsko postoj anje posljednjom riječju koju 
su čuli iz njegovih usta: FIAT VOLUNTAS TUA - BUDI 
VOLJA TVOJA! Taje prošnja iz molitve Gospodnje, Očenaša, 
najljepši pečat na cijeli njegov život. 

Od mladosti je nastojao živjeti vjeran svome krsnom zavjetu. 
Kao svećenik i biskup uložio je sav svoj život u obranu vjere. 
Crkve i dostojanstva ljudske osobe. Svoj je život ispunio tim 
najvišim smislom i sadržajem. »Mi znamo da smo iz smrti prešli 
u život, jer ljubimo braću...« (1 Iv 3,14). 

2. Pošto je imenovan nadbiskupom koadjutorom 28. svibnja 
1934., slijedeće nedjelje 3. lipnja došao mu je čestitati Prvostolni 
kaptol zagrebački zajedno sa Zborom prebendara. Zahvaljujući 
čestitarima izrekao je i ove riječi: »Moja je nakana i cilj čist! 
Slijediti nauku križa, te bez ikakva straha braniti katoličku istinu! 
Pravednost prema onoj - dilexi iustitiam et odi iniquitatem - to 
je moje načelo. Ogavnost prema svakoj nepravdi, bila je duboko 
uvijek usađena u mojoj duši, kao što i ljubav prema pravdi. Pa 
kao što sam za dobro svoga naroda spreman dati sve, tako sam 
spreman na sve i za Crkvu Katoličku, koja me od najranije 
mladosti učila dati svakome što je njegovo i ljubiti ljude istinskom 
ljubavlju« (Kat. list, br. 23/1934., str. 286). 

Te riječi mladog nadbiskupa otkrivaju najdublja raspoloženja 
njegove duše i odlučnost njegove savjesti da proročkom 
hrabrošću brani ono što je pravo. Zauzet za slobodu svakog 
naroda i za prava hrvatskog naroda, zabrinut za dobro svakog 
čovjeka i za Božju čast bit će ustrajan u svim protivštinama, 
pripravan na vlastitu žrtvu. 

Njegova je vjera bila čvrsta, a nada nepokolebiva. Usvojio je 
Evanđelje kao svjetlo svoga života. Povjerio je Isusu Kristu i 
Presvetoj Bogorodici svoje biće i službu; geslo mu je bilo: »IN 
TE, DOMINE, SPERAVI! - U TEBE SAM SE, GOSPODINE, 
UZDAO!« 

3. Kardinal Alojzije Stepinac bio je čovjek nade. Nije li 
evanđelje, koje smo malo prije čuli, navještaj nade! Tu nadu 
jamče Božja riječ i istinitost. Blaženstva, proglašena na Gori, 
ubacuju u temu svijeta i tjeskobu povijesti neugasive mlazove 

božanskog svjetla da rasvijetle duše ubogih, ožalošćenih, krotkih, 
gladnih i žednih pravednosti. Blaženstva su božanska jamstva 
pobjede milosrdnih, čistih, mirotvornih; neprevarljiva su 
obećanjapobjedničkog vijenca progonjenima zbog pravednosti. 
To su proročanstva koja usmjeruju našu nadu u apsolutnu 
budućnost i u konačni Božji pravorijek kada će na dan posljednjeg 
Suda biti raskinut zastor što zastiraše sve narode, kada će biti 
uništena smrt, otrta suza i skinuta sramota s Božjih prijatelja. »I 
reći će u onaj dan: Gle, ovo je Bog naš, u njega se uzdasmo, on 
nas je spasio!« (Iz 25,7-9). 

Kakva su to nadahnuća za Božje prijatelje koji se svim srcem 
bore za bolji svijet slobode, pravednosti i mira, makar za to bili 
progonjeni! 

4. Talijanski pisac, Giovanni Papini, obraćenik iz ate izma k 
vjeri u Isusa Krista, Sina Božjega od Djevice rođena, blaženstvo: 
»Blago progonjenima zbog pravednosti: njihovo je kraljevstvo 
nebesko«, ovako tumači: »Ja vas šaljem da osnujete to 
kraljevstvo, kraljevstvo one najviše pravde što je ljubav, one 
očinske dobrote što se zove Bog. Šaljem vas, dakle, da se borite 
protiv podržavača nepravde, protiv sluga materije, protiv 
sljedbenika Protivnikovih. Kad ih napadnete, branit će se; da se 
obrane, vrijeđat će vas. Mučit će vam tijelo, mučiti dušu, lišiti 
vas slobode, a možda i života. Ali ako pristanete da radosno 
trpite, te donesete drugima ovu pravdu zbog koje trpite, pro¬ 
gonstvo će vam dati neosporno pravo da uđete u kraljevstvo 
koje ste, koliko god ste mogli, osnivali« (Povijest Kristova, 
Sinj, 1981., str. 80). 

Blakopokojni kardinal Alojzije u teškim vremenima svoga 
života i suvremene povijesti nije gubio nade. 

Novi predsjednik Čehoslovačke Vaclav Havel, također borac 
za slobodu, u jednom intervjuu prije nekoliko godina, ovako 
govori o nadi: »Onom koga to zanima, mogu reći samo jednu od 

bitnih životnih spoznaja: nada, bez koje nema smisla života, je 
stanje duha a ne svijeta... Nada je duboko intimno, duboko osobno 
polazište za život... Sukob nade s beznađem star je svakako kao 
i samo čovječanstvo: proistječe iz same biti nesklada čovjekova 
postojanja, i stoga bi bilo vrlo lako i vrlo bezumno prilagoditi se 
Husakovu režimu« (Vjesnik, 1. n. 1990., str. 9). 

5. Kad god smo mi svećenici uspjeli posjetiti Kardinala u 
njegovu zatočeništvu u Krašiću, našli smo ga u raspoloženju 
nade. Primao nas je uvijek vedar i uvijek nas je hrabrio nadom 
u bolju budućnost Govorio je: »Ja neću to doživjeti, ali vi hoćete. 
Malodušnost bi bila grijeh!« 

Trideseta godišnjica njegove svete smrti, upravo nakon 
»godine iznenađenja« u kojoj se dogodila »revolucija svijeća« 
- makar negdje ne bez krvi - pada u vrijeme novih nada. 

Blaženstva Propovijedi na Gori imaju svoje puno ispunjenje 
tek u vječnosti, u nebeskom kraljevstvu. Zato Isus kaže: »Radujte 
se i kličite: velika je plaća vaša na nebesima!« (Mt 5,12). Ljudski 
život postiže puni svoj smisao u vječnom suživotu s Trojedinim 
Bogom u ljubavi nepomućenoj, u svjetlosti neugasivoj, u radosti 
uvijek novoj. Tada će Božje obećanje biti savršeno i neizrecivo 
ispunjeno. 

Međutim, već u ovoj zemaljskoj povijesti moguće su i 
događaju se takve promjene u osobnom životu, u povijesti naroda, 
u tajanstvenim procesima upornog i često mučnog hoda 
čovječanstva kroz vrijeme, da se, iako uvijek nesavršeno, 
situacija zna tako promijeniti da se dogode blaženstva i u 
granicama vremena, makar djelomično. 

Kad smo gledali vijest o slobodi s rumunjske televizije, zar 
nismo čuli radosni usklik: »Bog je pogledao Rumunjsku!« 

Kad god se ispravljaju nepravde, kad god se poniženom i 
strahom pritisnutom čovjeku vraćaju neotuđiva prava i 
dostojanstvo, kad god sloboda zamijeni potlačenost a pravednost 

ukloni nasilje i dovede mir, događaju se blaženstva u granicama 
vremenitosd, i ljudi se raduju. Raduju se pobjedi dobra! 

6. Ljudska je povijest, zaista, tajanstveno tkanje. U to tkanje 
čovjek utkiva svoje misli i htijenja; svoje ljubavi i mržnje; svoju 
dobrotu i svoju zloću. Događaju se u toj povijesti toliki napori 
prema boljem, čovječnijem svijetu, a u isto vrijeme povijest 
biva trovana, zamračena i okrvavljena tolikim mržnjama i 
sukobima da čovjek hoće uništiti čovjeka, narod pokoriti narod; 
jaki se obaraju na slabe; moćni satiru nemoćne. I zato u povijesti, 
uz toliko dobra, buja i zlo; teče krv; liju se suze; ginu ljudi i 
istrebljuju se narodi. Tu je na djelu i veliki Protivnik kojega je 
Isus nazvao čovjekoubojicom od početka i ocem laži (usp. Iv 
8,44). 

U ovom XX. stoljeću Europa, a s njom i ostali kontinenti, 
bila je prostor strašnih sukoba. Dva rata; drugi neuporedivo 
krvaviji od prvoga; oktobarska revolucija koja je najavila novi 
svijet i razlila se u zemlje istočne Europe i neke dijelove svijeta; 
nacistička ideologija rasizma i marksistička ideologija klasne 
borbe; nasilja i ubojstva desetaka milijuna ljudi koji nisu 
prihvaćali nametnute sisteme i ideologije; odbacivanje svih 
vrijednosti iz kojih je izrasla europska uljudba; nastojanje da se 
prerežu svi korijeni kršćanske tradicije bez kojih je Europa 
nezamisliva; nasilje nad ljudskom misli i ljudskom savješću; 
totalitarni sistemi vlasti: sve je to stvorilo sudare i nametnulo 
neizrecive patnje tolikim ljudima i narodima, daje suvremena 
povijest gotovo svih naroda Europe bujala napetostima koje su 
prijetile konačnom katastrofom nuklearnog rata. I nakon svega, 
neočekivano, opet je nad ovim kontinentom započela svitati 
nada. 

7. Vrijeme u kojem je živio i djelovao blažene uspomene 
kardinal Stepinac bilo je najtragičnije razdoblje povijesti našeg 
stoljeća. U ime Evanđelja, u Božje ime stajao je čvrsto na strani 

Božjoj i na strani progonjenog čovjeka. Sukob je bio neizbježiv, 
ali on je proročkom hrabrošću zastupao pravednost i branio prav¬ 
du u svakom sistemu vlasti: prije rata, za vrijeme rata, poslije rata. 

U »revoluciji svijeća« narodi su izišli na trgove i ulice, 
goloruki, ali zahtijevajući uporno i ustrajno: slobodu, ljudska 
prava, demokraciju, pravnu državu, pravedno sudstvo, socijalnu 
pravdu, dostojanstvo osobe i naroda. To su vrijednosti kršćanske 
uljudbe; izrasle su iz evanđeoskog nadahnuća i trajno vrijede 
kao temelj čovječnih odnosa među ljudima i narodima. 

Kad čitamo kakve je stavove zastupao blagopokojni Kardinal 
u svojim javnim nastupima, u svojim susretima i pismenim 
predstavkama nosiocima vlasti u svakom sistemu, vidimo daje 
branio sve te vrijednosti. Stvarnost je prosuđivao kriterijima 
Božje istine. Uzmimo samo jedan citat iz vremena rata: »Bilo 
bi apsurdno govoriti o nekom novom poretku u svijetu, dolazio 
s koje mu drago strane, ako se u tom poretku ne bude poštovala 
ljudska ličnost, ljudska duša, koja ima svoja neotuđiva prava, 
koja joj nijedna ljudska vlast ne može i ne smije ograničiti. I bilo 
bi apsurdno i pomisliti, da bi recimo Katolička Crkva u obrani 
ljudskih ličnosti i slobode savjesti poznavala straha pred ikojom 
ljudskom silom« (Benigar: Stepinac, Rim, 1974., str. 604). 

8. Mi vjernici koji promatramo i razmatramo povijest u svjetlu 
vjere i kršćanske nade, ne možemo a da ne vidimo u sadašnjim 
velikim promjenama u socijalističkim zemljama i zahvat Božje 
providnosti. Uvjereni smo da su to plodovi nebrojenih ljudskih 
osoba koje su trpjele s nadom, molile s vjerom i živjele ljubav 
prema Bogu i ljudima i onda kad su bile progonjene zbog 
pravednosti. Nisu li njihove molitve uslišane! Nisu li njihova 
trpljenja blagoslovljena! Nisu li njihove nade svitanje mirnijeg 
i čovječnijeg vremena! 

S tim uvjerenjem čitamo suvremene znakove novih nada! 
Spomenimo neke! 

Predsjednik poljske vlade je uvjereni katolik. Vrhovni nosilac 
vlasti prve zemlje socijalizma - Sovjetskog Saveza - Mihael 
Gorbačov susreće se u Vatikanu s papom Pavlom n. i najavljuje 
sasvim novi odnos prema vjerskom uvjerenju i vjerskim 
zajednicama. Priznao je predstavnicima Ruske pravoslavne 
Crkve da su Crkvi nanesene nepravde. 

Čehoslovački novi predsjednik Vaclav Havel poslije izbora 
odlazi u prašku katedralu na misu kardinala Tomašeka. Davno 
zaređeni biskup Karei Očenašek, koji je dugo vrijeme bio obični 
radnik jer mu je bilo zabranjeno svako svećeničko djelovanje, 
dobiva biskupiju Hradec Kralove, a za vrijeme svečane mise 
ustoličenja čita jedno liturgijsko čitanje ministar unutrašnjih 
poslova. Vijeće za vjerske poslove Ukrajinske Sovjetske 
Socijalističke Republike priznaje »ravnopravnost ukrajinskih 
grkokatolika s pripadnicima svih ostalih vjeroispovijesti.« Taje 
Crkva 44 godine živjela u katakombama. 

U Madžarskoj je državno tužilaštvo proglasilo nevažećim 
sudski proces protiv ugarskog primasa kardinala Joszefa 
Mindszentya iz godine 1949., jer su onodobne vlasti »učinile 
teške povrede zakona, koje su jako utjecale na presudu.« 

Upravo ovih dana boravi u Madžarskoj visoka delegacija Sv. 
Stolice na čelu s kardinalom Augustinom Casarolijem da, uz 
razgovore, prisustvuje i svečanosti u Esztergomu gdje je jedan 
trg dobio ime kardinala Mindszentya. To je učinjeno prekjučer, 
8. veljače, upravo na godišnjicu osude kardinala Mindszentya. 

Sve su to znakovi koji navješćuju istinsku vjersku slobodu, 
uz ostale slobode građana. Crkvi se proširuje mogućnost 
spasiteljskog djelovanja! 

9. Ovo je, dakle, vrijeme kritičkog odnosa prema nedavnoj 
prošlosti; otvorenoj i kritičnoj prosudbi podvrgnuti su sistemi, 
metode vladanja i ideologije. Ti procesi ne mimoilazeni Hrvatsku 
kao ni cijelu Jugoslaviju, premda ne bez porođajnih bolova. 

Govori se o demokratizaciji kao novom procesu prema punoj 
slobodi čovjeka i naroda. To uklj učuje u sebi, kao etički i pravni 
zahtjev, objektivan, istinoljubiv pristup svim povijesnim 
zbivanjima. Radi se o depolitizaciji povijesne znanosti. Potrebno 
je, za prijelaz u bolju budućnost i miran suživot, istinito, 
objektivno, bez ikakvih predrasuda i ideoloških uvjeta, ocijeniti 
što se događalo u prošlosti kako bi se sve pravedno prosudilo da 
nitko ne bude krivo optuživan i nepravedno osuđivan, bez obzira 
na kojoj se strani svojih vjerskih uvjerenja, političkih 
opredjeljenja i nacionalne pripadnosti nalazio. Znanstveni i 
pošteni pristup povijesti isključuje cmo-bijelu tehniku prosudbe 
bilo osoba bilo događaja; zato odbacuje svaku mržnju, klevetu, 
laž; objektivan sud isključuje svaku osvetljivost i osvetu jer 
osveta je nasilje protiv pravednosti. 

Nipošto nije objektivan i istinoljubiv prilaz povijesnim doga¬ 
đajima ako se priznaje samo jedan odnos: jači je uvijek u pravu 
i zato je uvijek tužitelj; slabiji je uvijek u krivu i zato je uvijek 
optuženi. Ako se ustraje na takvu stanovištu, nemoguć je svaki 
dijalog; nemoguće je stvari staviti na pravo mjesto. Demokra¬ 
tizacija ima značiti oslobođenje od svih predrasuda i otvorenost 
istini. Proces slobode zahtijeva oslobođenje od svih totalitarnih 
mentaliteta koji mogu i te kako zarobiti dušu. Isusova je riječ: 
»Istina će vas osloboditi« (Iv 8,32). Istina može biti samo u službi 
ljubavi, pomirenja i mira. Srce blagopokojnog kardinala bilo je 
prožeto tim duhom. Jedna njegova jednostavna izjava potvrđuje 
njegovu slobodu srca od svake osvetničke pomisli. Svom vjernom 
domaćinu, sada već pok. župniku Josipu Vranekoviću, rekao je 
jednom zgodom: »Jadni su ti naši stražari. Čuvaju svoj kruh, 
ispričavaju se. Vjerujem daje gorak taj kruh. Da jednom ovo svrši 
i da odem u Zagreb, vjerujte mi, bio bih sretan, da im svima mogu 
prirediti jedan dobar objed, i sve bez razlike imati zajedno za 
stolom« (Benigar: Stepinac, Rim, 1974., str. 767). 

Bio je poslušan Isusovoj riječi: »A ja vam kažem: Ljubite 
neprijatelje, molite za one koji vas progone... «(Mt 5,44). 

10. Već trideset godina svakog desetog veljače ova je naša 
katedrala prepuna vjernika. Već se trideset godina na časnom 
grobu kardinala Alojzija Stepinca moli. Crkva u Hrvata nije 
nikada posumnjala u njegovu nedužnost. Hrvatski je narod u 
svojoj velikoj većini sačuvao povjerenje i poštovanje prema 
njemu kao čovjekoljupcu i rodoljubu. Svi pape od Pija XII. do 
sadašnjeg Sv. oca Ivana Pavla II. gajili su ljubav prema njemu, 
uvjereni da je bio branitelj Božje časti, slobode Crkve i 
dostojanstva ljudske osobe s njezinim neotuđivim pravima. 
Katolička ga Crkva u cijelom svijetu smatra svjedokom vjere i 
vjernosti. Svjetska demokratskajavnost, objektivno informirana, 
stajala je na njegovoj strani, iako sve do naših dana postoje u 
domaćoj i međunarodnoj javnosti, iz određenih sredina, uporna 
nastojanja da ga se ocrni najtežim optužbama. Naše su prilike 
još uvijek složene. Tako jednostran i neprijateljski pristup 
njegovoj svijetloj pojavi ima sigurno ideološke, nacionalističke 
ili neke druge motive. 

Izvjesna ga propaganda trajno i uporno optužuje za ono protiv 
čega se svom dušom, hrabro borio, a to je zločin protiv čovjeka. 
Osudio je svaki napad na čovjeka i, koliko mu je bilo moguće, 
zauzimao se za svakoga progonjenoga ne razlikujući koje je 
narodnosti i kojeg je uvjerenja. Teška je nepravda, na primjer, 
daje njegova slika stavljena u jasenovački muzej da ga se tako 
prikaže kao sukrivca zločina; takav povijesni falsifikat teški je 
napad na pravdu i na dostojanstvo ljudske osobe. Svaka je nevina 
žrtva, pala s bilo koje strane, dostojna dubokog poštovanja, i 
Kardinal je to poštovanje nosio u svom srcu. Očekujemo da će 
ta nepravda biti ispravljena. Imamo pravo zahtijevati da već 
jednom prestane propaganda koja ne služi ničemu dobrom, a 
samo truje ljudske odnose. Nisu nam nepoznate ni teškoće na 

koje bi još uvijek naišli oni koji bi bili dužni ispraviti nepravedni 
sud. Zato smo strpljivi i ljudi smo nade koji mole. »Nada pak ne 
postiđuje« (Rim 5,5). 

Smatram da ne smijem prešutjeti ni pozitivnu činjenicu, kao 
znak demokratizacije i u odnosu prema kardinalu Alojziju 
Stepincu, a ta je da su se prvi put, nakon 43 godine, u društvenom 
tisku mogli objaviti dokumenti njegove obrane. Dostupna je i 
knjiga o njemu, izdana od crkvene ustanove ovdje u domovini. 

11. Povijest ide naprijed. Želimo gledati u svjetliju budućnost. 
Časni lik Božjeg čovjeka Alojzija nama je vjernicima samo 
poticaj na dobro, na opraštanje, na ljubav prema Bogu i ljudima. 
Samo s takvim raspoloženjem možemo svjedočiti svoje 
poštovanje prema njemu. Oslobođeni od svakog grama mržnje 
bilo prema kome smijemo častiti njegovu uspomenu. Čuli smo 
danas u poslanici apostola Ivana tešku riječ protiv svake mržnje: 
»Tko mrzi brata svoga, ubojica je!« (1 Iv 3,15). 

Neka i ova božanska žrtva Novoga i vječnoga saveza, u koju 
uključujemo njegovu plemenitu dušu i koju slavimo povodom 
tridesete obljetnice njegove blažene smrti, bude također molitva 
za bolji svijet u pravednosti, miru i slobodi. »Tko oprašta, 
slobodan je!« Tko ljubi, nepobjediv je! 

Isus reče: »Blago mirotvorcima: oni će se sinovima Božjim 
zvati!« (Mt 5,9). Tako neka bude! Amen! 

Zagrebačka, katedrala 10. veljače 1990. 

Franjo kard. Kuharić 
nadbiskup zagrebački 

»DUŠE SU PRAVEDNIKA U RUCI BOŽJOJ« 

(Mudr3,l) 

»Ako su, u očima ljudskim, bili kažnjeni, 
nada im je puna besmrtnosti« (Mudr 3, i) 


Draga braćo u Episkopatu i svećeništvu, 
dragi redovnici i časne sestre, 
ljubljena braćo i sestre u Isusu Kristu! 

1. Riječi iz svete knjige Mudrosti, koje smo čuli u prvom 
čitanju, davno napisane, tako su suvremene. Njihovu 
suvremenost potvrđuje i iskustvo našeg vremena kada su toliki 
ljudi zbog svojih uvjerenja, a osobito zbog svoje vjere, bili 
ponižavani, suđeni, osuđivani na velikom prostoru Zemlje. To 
se zbivalo i u našoj domovini u drugoj polovici XX. stoljeća. 
Među krivo osuđene spada i zagrebački nadbiskup i kardinal 
Alojzije Stepinac, Sluga Božji časne uspomene. Dok se u ovom 
euharistijskom slavlju, u novozavjetnoj žrtvi nevinog Jaganjca, 
sjedamo njega, sjećajmo se svih nevinih žrtava ovog našeg 
vremena, u ovom našem prostoru, koje su pale zbog svojih 
uvjerenja, zbog svoje vjere, zbog svoje nacionalne pripadnosti. 
Među svima njima kardinal Alojzije Stepinac stoji kao simbol 
vjernosti i uspravnosti u svim iskušenjima. »Za malo muke 
zadobili su dobra velika, jer Bog ih stavio na kušnju i našao da 
su ga dostojni« (Mudr 3,5). 

2. Činjenica da su kroz povijest, kao i u naše dane, toliki 
nedužni ljudi bili progonjeni, nije iscrpno protumačiva samo 
nekim političkim ciljevima i motivima. Progoni ljudi, mržnja 
koja uvijek traži neke žrtve, interesi kojima su uvijek žrtvovani 

baš oni koji žele mir, slobodu, pravednost, sve to upućuje na 
dublje uzroke sukoba koji opterećuju ljudsku povijest. Zašto? To 
pitanje izaziva najneviniji mučenik cijele ljudske povijesti - Isus 
Krist. Što je on bio kriv? Nisu li baš u njemu zgusnute sve patnje 
nedužnih? Njegov Križ stoji u povijesti kao trajni upitnik cijeloj 
povijesti: Zašto? Aprošao je zemljom čineći dobro (usp. Dj 10,38). 

3. Čuli smo danas u evanđelju kako su ga svi tražili da čuju 
njegovu riječ. Isus Krist - Sin Božji, rođen od Djevice Majke 
Marije - Riječ tijelom postala (usp. Iv 1,14), naviještao je Kra¬ 
ljevstvo Božje. Bog u ljudskoj naravi - objavio je Evanđelje - 
Radosnu vijest spasenja da se u ljudima, među ljudima i među 
narodima događaju novi odnosi mira, pravednosti, ljubavi i 
pomirenja čovjeka s Bogom i čovjeka s čovjekom. U potvrdu te 
Radosne vijesti i navještaja Božjega Kraljevstva, čuli smo u 
evanđelju, liječio je bolesne od raznih bolesti snagom svoje 
božanske moći; oslobađao opsjednute od zlih duhova; opraštao 
skrušenima grijehe. Zato su se oko njega okupljala mnoštva. 

Od vremenado vremena on bi se povlačio iz mnoštva i odlazio, 
u tihim noćima, u samoću, »na samotno mjesto«, u svoj, nama 
nedokučivi, razgovor s Ocem. A onda bi opet polazio dalje, u 
gradove i sela, da propovijeda. »Ta zato sam došao«, reče svojim 
apostolima (usp. Mk 1,38). 

4. Činjenica je Isusova života daje nailazio nanerazumjevanje 
i protivljenje mnogih, osobito moćnih, makar je propovijedao 
Božje Evanđelje i činio samo dobro. Zašto? U noćnom razgovoru 
s Nikodemom dao je jedan vid kako protumačiti tu činjenicu. 
Kazao je: »Svjetlost je došla na svijet, ali ljudi su više ljubili 
tamu nego svjetlost, jer djela im bijahu zla« (Iv 3,19). Prije svoje 
muke reče učenicima: »Mrze me nizašto« (Iv 15,25). Ta mržnja 
nizašto pratit će njegove apostole i njegove učenike kroz cijelu 
povijest. Zato im obećaje sličnu budućnost: »Ako su mene 
progonili, i vas će progoniti« (Iv 15,20). 

5. Povijest potvrđuje to Isusovo proročanstvo. Crkva je od 
početka nailazila na protivljenje i progonstva. To su iskusili 
apostoli i vjernici. Ipak nisu odustajali od svoga poslanja. Apostol 
Pavao, čuli smo, smatra ne samo svojom životnom zadaćom 
nego i uvjetom svoga spasenja da, unatoč progona, naviješta 
Evanđelje. »Doista, jao meni, ako Evanđelja ne navješćujem« 
(1 Kor 9,16). Sebe je svima učinio slugom, poslužiteljem 
spasenja, da ih što više stekne za Boga, a ipak za to služenje 
ljubavi doživio je tolike nevolje. U drugoj poslanici Korinćanima 
piše što ga je sve zadesilo radi Evanđelja: »U naporima - 
preobilno; u tamnicama preobilno; u batinama prekomjerno; u 
smrtnim pogiblima - često« (2 Kor 11,23). Konačno, zbog 
svjedočanstva za Isusa Krista Pavlu su odsjekli glavu u Rimu, 
Petra su razapeli na vatikanskom brežuljku, i svi su apostoli i 
toliki kršćani prolazili kroz mučeništvo. 

6. Crkva je, zapravo, trajno izložena protivnostima: mučena 
je u sebi raznim diobama, nemirima i sukobima; napadana je 
izvana višeput i krvavim progonima. A zašto? Zbog Evanđelja! 
Zbog vjernosti Isusu Kristu! Poziva na svetost i odgaja za svetost 
života, ali i u njoj se toliki grešnici protive Riječi Božjoj. Ima 
onih iznutra i onih izvana koji kažu da treba Evanđelje prilagoditi 
prohtjevima svijeta, a Crkva naviješta da se treba obratiti i 
vjerovati Evanđelju (usp. Mk 1,15). Tako je Crkva uronjena u 
otajstvo Križa! 

7. Zašto tolika protivnost Božjoj Istini? Zašto tolika mržnja 
zbog Evanđelja? Zašto toliko opiranje Božjem svjetlu? To je 
tajna čovjekova srca. Ali to je još dublja tajna. To je tajna 
prisutnosti i Zloga u povijesti. Apostol Ivan pisao je mladoj, 
progonjenoj Crkvi: »Znamo: od Boga smo, a sav je svijet pod 
Zlim« (1 Iv 5,20). Tajna zloće - »mysterium iniquitatis« - razdire 
ljudsku povijest i muči čovjekov život. 

8. U odsjevu tog misterija moramo razumijevati i sva 
iskušenja, progone i mržnju u suvremenoj povijesti protiv Crkve 
i njezinih apostola i vjernika. U svim zemljama gdje je marksizam 
postao službena ideologija vlasti i isključivo nadahnuće 
sveukupnog života, Crkva je bila izložena progonu, čas u oštroj 
formi časublažoj, iako se u Ustavima tvrdilo daje vjera slobodna, 
ali privatna stvar. Međutim, ta je privatnost bila itekako 
kontrolirana. Totalitarni sistem vlasti, dosljedan u provedbi služ¬ 
bene ideologije, pronalazio je sve moguće načine, ne isključujući 
ni otvorene progone, kako bi Crkvu posve isključio iz života, a 
vjeru ugasio u ljudima, pa da tako gradi novo društvo ali bez 
Boga i bez svake misli na čovjekovo transcendentno određenje. 
Kad se zaniječe Boga, zaniječe se i čovjekovu besmrtnost, a 
onda savjest gubi svoje uporište. 

9. Sovjetski Savez - »prva zemlja socijalizma« - bio je za sve 
pristaše komunizma u svijetu uzor kako se gradi novo društvo bez 
Boga i protiv Boga, i u tome su ga, s nekim nijansama, slijedile 
države u njegovom ideološkom, a i političkom savezništvu. 

Mogle bi se napisati cijele biblioteke knjiga o metodama 
prisile i r aznih načina progona kojima su bili izloženi biskupi, 
svećenici, redovnici, redovnice i vjernici, a ne rijetko i sa smrtnim 
posljedicama, u svim komunističkim državama, na svim 
kontinentima. Dolaskom demokracije, a to znači i slobode da se 
kaže istina koja je bila šutnjom pokrivena, mnogo će toga biti 
otkriveno. Otkrivat će se tolike patnje nedužnih. 

Dakako, svi su progoni i diskriminacije bili opravdani 
političkim razlozima; ljudi su bili optuživani i osuđivani kao 
neprijatelji naroda, poretka; kao opasni protivnici novoga, 
slobodnog društvai radničke klase. Crkvu se svuda htjelo zarobiti 
i postepeno ukloniti iz postojanja. 

10. U takav širi i dublji povijesni kontekst treba smjestiti i 
slučaj zagrebačkog nadbiskupa Alojzija Stepinca. Kad bi ostalo 

u povijesti hrvatskog naroda i Crkve zapisano samo ono stoje 
o njemu napisano u optužnici i stoje izreklo sudište pod nazivom 
»u ime naroda«, on bi zaista ostao u našoj povijesti tamna mrlja; 
kad bi budući naraštaji čitali u povijesti samo ono što je kroz 
gotovo pola stoljeća ispisano na tisućama stranica jeđnoumne 
propagande, što se o njemu govorilo u školama, na političkim 
časovima u vojsci, na raznim skupovima na kojima su govorili 
političari i ideolozi, onda bi povijest znala o njemu samo jednu 
ocjenu: zločinac. Optuživalo ga se da je huškao na zločine i 
odobravao ih, a neki su, prerevni u svojoj zaslijepljenosti, znali 
govoriti daje on i osobno činio zločine. I to bi bila cijela biblioteka 
kad bi se sabralo sve što je kroz poslijeratno vrijeme izrečeno i 
napisano zla o Nadbiskupu i Kardinalu Alojziju Stepincu. On je 
postao gotovo strašilo za djecu. Nije li izvor svega toga jedna 
duboka mržnja ne samo na njegovu osobu nego i na Crkvu, pa 
i na hrvatski narod jer mu je on pripadao i jermu je želio slobodu 
i mir kao i svakom drugom narodu u ovim prostorima i pod 
nebeskim suncem. 

Najžalosnije je to da su mnogi, u nekim sredinama naročito, 
povjerovali daje to tako. I to je trovalo odnose u širim razmjerima. 
Kad mržnja govori laži, truje duše, udaljuje ljude jedne od drugih 
i sije smrtne opasnosti. Kad zataji savjest, onda zataji i razum. 

11. Kako je sve to bilo odraz šireg konteksta progona Crkve, 
pokazuje i svjedočanstvo tajnika uredništva komunističkog 
dnevnika u Londonu »The Dailu Workers« Douglas-a Hyde. On 
je baš potaknut osudom zagrebačkog nadbiskupa Stepinca počeo 
razmišljati o razlozima te osude dublje nego što je htjela 
propaganda. To je išlo tako daleko daje napustio Partiju i konačno 
ušao u Katoličku Crkvu. U Londonu je 1950. objavljena njegova 
knjiga »I believod«; objavljena je i u New Yorku 1951., a u 
Francuskoj 1960. pod naslovom »J’ai ete communiste« 
(Centurion str. 200). U toj knjizi (prema francuskom prijevodu) 

među os talim piše: »Cinizam mojih kolega, koji sam s njima 
dijelio godinama, počeo me je uznemirivati. Naime, brige koje 
su me zaokupljale sada, proizišle su, što ja više nisam razmišljao 
u terminima beznačajne mase ni političkih programa, nego u 
terminima ljudske individualnosti i njihove osobne sudbine. 

U tim mislima zateklo me je zatvaranje nadbiskupa Stepinca 
kojega je Titova vlada odvela u zatvor u rujnu 1946. Znao sam, 
kao i svi ostali komunisti, da neče biti suđen radi toga, što je bio 
navodni ratni zločinac i kao član subverzivnog pokreta, nego 
radi ideja koje je zastupao. Bio je zatvoren, jer je bio katolik. 
Njegovo korektno držanje na sudu, šutnja, da ne diskutira o 
stvarima, za koje ga optužuju, i njegova hrabra izjava u pitanjima 
zakoja je znao da će ga sud zatvoriti, duboko su me impresionirali. 

Svi su u (mojem) uredu očekivali kao sigurno, da će nadbiskup 
Stepinac biti strijeljan ili obješen; bila je to u stvari prikrivena 
želja, da se tako dogodi. Moji reporteri i drugovi gledali su to sa 
zadovoljstvom, kao što bih i ja bio gledao nedavno: smrt jednog 
crkvenog princa. I kada ga osudiše na 16 godina teškog rada, 
razvila se oštra polemika, koju ublažiše političkim razlozima, 
kako još nije došlo vrijeme frontalnog napada na Crkvu. Taj 
napad doći će kasnije. U partijskim predavanjima i mitinzima 
raspravljalo seje o budućoj borbi protiv Crkve, i svi su to očekivali 
s užitkom... 

»Nisam se više zadovoljavao mišlju, da svrha opravdava 
sredstva. Jer, kad jedanput marksist počne razlikovati istinu od 
laži, pravdu od nepravde, dobro od zla, i kada počne misliti, 
onda samo gubi njegov marksizam, a ne on kao čovjek« (Stepinac 
mu je ime, sv. I. Zagreb, KS, str. 223/24). 

12. Dakle, borba protiv Crkve bila je u programu svjetskog 
komunizma, pa tako i u našim prostorima, a Douglas Hyde 
zapitao se u svojim mislima i savjesti: čemu to? Uvidjevši 
besmisao te borbe, postao je vjernik. 

Međutim, u progonu Sluge Božjeg Alojzija Stepinca nisu 
igrali ulogu samo ideološki motivi zbog protuvjerskih 
opredjeljenja određene totalitarne vlasti; radilo se i o njegovom 
rodoljublju. Kada razmišljamo o tome u sadašnjoj situaciji, stvar 
nam postaje još jasnija. Nije li se protiv hrvatskog naroda baš u 
zadnje vrijeme rasplamsala tako snažna oporba, i tako žestoka 
propaganda da se hrvatski narod proglašava genocidnim, tako 
zlim da zapravo ne bi imao nikakva prava da živi? Mržnja je 
nabujala do tolike mjere da se poziva na nasilje protiv Hrvatske 
i protiv demokratske hrvatske vlasti. A zašto? Zato jer hrvatski 
narod smatra svojim neotuđivim pravom da bude ravnopravan 
s drugim narodima, da bude slobodan u svom suverenitetu, da 
nesmetano živi u svijesti više nego tisućgodišnje državnosti, da 
surađuje s drugima bez ikakva pritiska i tlačenja s bilo koje 
strane. To je pravo svakog naroda na Zemlji, i to je pravo zajam¬ 
čeno svim međunarodnim deklaracijama jer se samo na 
poštivanju toga prava može graditi mir među narodima. 

13. Tolika hajka i prijetnje oružjem teška su povreda tih etičkih 
načela. Mi kao kršćani zastupamo ta načela na temelju Evanđelja 
u odnosu prema svakom narodu jer svi su narodi i rase jednakoga 
dostojanstva. Snagom Evanđelja propovijedamo i želimo živjeti 
ljubav i poštovanje prema svakom narodu. Snagom istog 
Evanđelja imamo puno pravo da kao pripadnici hrvatskog naroda 
želimo i svome narodu ono što želimo i drugim narodima. Na 
žalost, kad slušamo i čitamo sve te nasrtaje na naš mir i slobodu, 
kao da nam se hoće reći: nemate prava ni na svoju povijest ni na 
svoj identitet, ni na svoj teritorij - svoju domovinu; ni na svoj 
jezik; nemate prava na samo postojanje. Iz svega toga nameće 
nam se zaključak da svaki Hrvat teško griješi kad želi biti 
slobodan i ravnopravan s drugima. To se već smatra zločinom. 

14. Rodoljublje nadbiskupa i kardinala Alojzija Stepinca is¬ 
ključivalo je svaki osjećaj koji bi vrijeđao drugi narod; osuđivao 

je svako nasilje i povredu prava drugih naroda, ali zato je s tim 
većim pravom stajao uz svoj narod i smatrao njegovu punu slobodu 
njegovim neotuđivim pravom. Ali i to mu je upisano u »grijeh«, 
gotovo kao zločin. Nije li to bio razlog da bude izveden na optuženi¬ 
čku klupu?Zato je postao i simbol teškoi krivo optuženoga naroda. 

15. U višestrukom strašnom ratnom sukobu bilo je zločina i 
zločinaca na svim stranama, ali zato se ne smije optužiti cijele 
narode. Svi zločini, počinjeni s bilo koje strane i bilo protiv koga 
zaslužuju osudu; sve nedužne žrtve dostojne su poštovanja, ali 
huškanje na osvetu i mržnju u ime tih ned užnih žrtava postaje 
samo po sebi zločin protiv čovječanstva. Hrvatski je narod to na 
najstrašniji način iskusio. 

16. Kad se analiziraju svi govori KardinalaAlojzija Stepinca, 
svi njegovi protesti i svi njegovi zagovori progonjenih, otkriva 
se punom jasnoćom da je bio zauzet za svakoga čovjeka i za 
svaki narod. Bio je za mir, slogu i slobodu, ali znao je daje mir 
djelo pravde. »Ljubav će se i Vjernost sastati, pravda i Mir 
zagrliti« (Ps 85/84/,11). 

17. Demokracija je otvorila također vrata i povijesnoj istini. 
Time je dana mogućnost da se u našoj domovini pišu knjige o 
Kardinalu Alojziju Stepincu u istinskoj objektivnosti tako da 
sadašnji i budući naraštaji mogu imati istinit uvid u njegovo 
vrijeme i u njegov život i djelovanje. Želio je, poput apostola 
Pavla, svima biti sve da ih što više pridobije za Isusa Krista, da 
se Kraljevstvo Božje događa u ljudima, u obiteljima, u cijelom 
narodu i među narodima. U vremenu kadje nasilje kosilo milijune 
ljudskih života i satiralo slobodu i pravo cijelih naroda. Kardinal 
Alojzije Stepinac, časne uspomene, stajao je na braniku 
čovječnosti i dostojanstva ljudske osobe. Na sve nepravde njegov 
je odgovor bio: vjernost Bogu, Crkvi i svom narodu; na sve 
mržnje njegov je odgovor bio: ljubav i opraštanje. Tu će istinu 
pisati povijest o njemu. 

18. Za vrijeme svoga zemaljskog života dizao je, poput 
Mojsija, svoje ruke kao molitveni vapaj milosrdnom Bogu da se 
mirom i slobodom smiluje svim ljudima i narodima; osobito je 
u srcu nosio dramu hrvatskog naroda. Uvjereni smo da on to 
nastavlja i u vječnom životu. Njegov primjer poziv je svima 
nama da molimo, osobito zagovorom Presvete Bogorodice, za 
obraćenje grešnika, za mir u našoj domovini i u svijetu, da 
slobodni od svakog straha i nasilja, živimo ovo naše vrijeme u 
prijateljskim odnosima i suradnji sa svim ljudima i narodima 
dobre volje! 

Mir je dar Božji, zato psalmista naviješta: »Vjernost će nicat 
iz zemlje. Pravda će gledat s nebesa... Pravda će stupati pred 
njim (Bog Spasitelj), a Mir tragom stopa njegovih!« (Ps 85/84, 
12; 14). Tako neka bude! Amen! 

Katedrala, 10. veljače 1991. 

Franjo kard. Kuharić 
nadbiskup zagrebački 

15.D.1991. u Banskim dvorima u Zagrebu Predsjednik 
dr. Franjo Tiiđman predao je nadbiskupu Franji Kuharicu 
"Dnevnike" kardinala Alojzija Stepinca 

»NADA PAK NE POST1ĐUJE« (Rim 5,5) 


»Pa da mi je i dolinom smrti prođi zla se ne bojim, 
jer ti si sa mnom« (Ps 23/22,4) 


Draga braco i sestre u Isusu Kristu! 

1. Na blagdan Prikazanja Gospodnjega u Hramu - na Svijeć- 
nicu - ove godine slavio sam Misu u crkvi od Pohođenja na 
Špinutu u Splitu. Taje crkvica u čast Majke Božje sagrađena na 
prastarim temeljima crkve iz V. ili VI. stoljeća. Prošle godine, 
za vrijeme vojnog napada na Split bila je ta crkva ranjena. Zid 
je bio probušen granatom. Ali već je popravljena i život se 
nastavlja. Oko nje se na Svijeđnicu okupio lijep broj vjernika jer 
nisu svi mogli ući u crkvu. Poslije euharistijskog slavlja primio 
sam od župnika znakovitu uspomenu! 

O čemu se radi? Prije 25 godina jedan je radnik našao na 
splitskom smetištu brončani medaljon s likom Kardinala Alojzija 
Stepinca. Medaljon je bio sav zaprljan katranom i bačen na 
smetište. Radnik je čuvao taj medaljon i nedavno ga predao 
svome župniku. Medaljon je radio vrsni umjetnik, ali je ostao 
nepoznat. Sada su odlili novi otisak toga medaljona i poklonili 
mi kao uspomenu. 

2. Primajući taj dagocjeni dar kazao sam kako je znakovit! 
Za vrijeme vlasti, koja je Nadbiskupa sudila mogli smo često 
čuti izraz i od političara i od novinara, daje Stepinac otišao na 
smetište povijesti. Time se je htjelo kazati kako je nastupilo 
novo vrijeme, kako se gradi novo društvo, a Stepinac i sve ono 
što je on značio i što je on predstavljao, odbačeno je od graditelja 
novog društva; nema više smisla, otišlo je u otpad kao istrošeno 
i bezvrijedno; bačeno je na smetište. 

Nije li se time htjelo kazati da su bačene u otpad i sve 
vrijednosti iz kojih je rasla kršćanska evropska civilizacija? Na 
smedšte kao daje bačena vjera, nadai ljubav, a s njima kršćansko 
shvaćanje čovjeka kao slike Božje. Bačeni su bili i temelji 
pravednih odnosa među ljudima, a to su istina, pravednost, 
sloboda i ljubav. 

3. Međutim, ako se i baci na smedšte zlato, ono ostaje zlato. 
Ako se baci drago kamenje, ono ipak i na smedštu ostaje drago 
kamenje. Ne gubi svoju vrijednost nijedna stvar koja je u sebi 
vrijedna i trajna, makar bila i odbačena. Dođe opet vrijeme da 
se shvati njezina vrijednost i da je se ponovno potraži. 

Nadbiskup i Kardinal Alojzije Stepinac bio je odbačen kao 
bezvrijedan i od određenih moći ovoga svijeta, ali nije time 
izgubio svoju vrijednost. Crkva i hrvatski narod nisu nikada 
prihvatili to odbačenje. On je za Crkvu i narod ostao trajna 
duhovna i religiozna vrijednost koja nam je bila putokaz, poticaj 
na vjernost, primjer ustrajnosti u istini i moralnim opredjelje¬ 
njima! On je svojom žrtvom postao ulog, zajedno s tolikim 
nepravedno progonjenima i osuđenima često sve do smrti, 
ljudima, svećenicima, redovnicima pa i časnim sestrama, u čvrstu 
nadu da će proći vrijeme nasilja i da će svanuti dani slobode. 

4. Taje nada nosila i njega kroz život i iskušenja! 

U svjetlu riječi Božje koju smo čuli, možemo kazati da je 
Nadbiskup Alojzije Stepinac, uz tolike nevine žrtve, znak jednog 
misterija, a taj je da su kroz ljudsku povijest dobro i istina, 
pravda i ljubav često izloženi progonu i mržnji. Progon dobra 
prelama se na ljudima koji u dobro vjeruju, koji istinu brane, 
koji su za pravdu založeni, koji ne prigiblju koljena pred lažnim 
bogovima. To su zaista slobodni ljudi u sebi samima i zato 
neslomivi. 

Kad čovjek progoni čovjeka da ga potlači, kad narod ustaje 
na narod da ga zarobi i izrabi, onda je to zapravo borba čovjeka 

protiv Boga. Tlačitelj uvijeku čovjeku progoni Boga jer je čovjek 
slika Božja. Kada moć postaje mjerilo prava, kada pravo jačega 
određuje što je dobro a što je zlo, što je istina a što laž, onda 
padaju pravedni kao žrtve, ali ne uzalud! Pobjeda je konačno 
Božja! Zli uvijek gubi! 

5. Svako mučeništvo zbog pravednosti, svaku žrtvu za dobro 
i istinu posvećuje i čini plodnom najsvetija Žrtva a to je Isus 
Krist. On je Bog u ljudskoj naravi! Rođen od Djevice i Majke 
Marije pojavio se kao čovjek u svom vremenu i u svom prostoru 
među ljudima. Svetost njegove nauke, dobrota njegova Srca, 
istinitost njegova života obasj avaju sva vremena i sve naraštaje. 
Ostaje nenadmašiv i neusporediv među svim ljudskim veliči¬ 
nama; najsvjetlija pojava cijele ljudske povijesti! Samo on je 
mogao kazati za sebe kao Bog: »Ja sam svjetlost svijeta; tko ide 
za mnom neće hoditi u tami, nego će imati svjetlost života« (Iv 
8,12). »Riječi koje sam vam govorio duh su i život su« (Iv 6,63). 

6. Međutim, čovjek nosi u sebi dramatični otpor Božjoj Riječi. 
Bježi od prave Istine u neke svoje »istine« koje su zapravo laži. 
Ali ne samo da bježi od Istine nego je i progoni. 

Tako je i sam Bogočovjek bio bačen na smetište. To je smetište 
bila Golgota. Osuđen na najokrutniju i najsramotniju smrt na 
križu trebao je biti neopozivo izbrisan iz povijesti, iz pamćenja 
ljudi. To su pokušale učiniti i moćne bozbožne ideologije ovog 
stoljeća. Tako je marksizam kao novo »Evanđelje« »zemaljskog 
raja« činio sve da ugasi svjetlo Kristovo. 

To se je prelamalo na Crkvi. Crkva kao živi svjedok 
uskrsnuloga Krista u povijesti, na svom proputovanju kroz 
vrijeme u vječnost, živi Isusovu sudbinu. Isus Krist je to jasno 
navijestio svojim vjernim učenicima. Naviješta progone, ali 
obećaje i pobjedu. »Zaista, zaista, kažem vam: vi ćete plakati i 
jaukati, a svijet će se veseliti. Vi ćete se žalostiti, ali žalost će se 
vaša okrenuti u radost« (Iv 16,20). 

U Propovijedi na gori Isus učvršćuje u nadi svoje učenike da 
ne klonu u progonima: »Blago vama kad vas - zbog mene pogrde 
i prognaju i sve zlo slažu protiv vas! Radujte se i kličite: velika 
je vaša plaća na nebesima!« (Mt 5,11-12). Zato na rastanku s 
apostolima, prije polaska na svoj križni put, ulijeva u njihove 
duše, čuli smo, jaku nadu koja će ih nositi kroz progone: »Tako, 
dakle, i vi: sad ste u žalosti, no ja ću vas opet vidjeti i srce će vam 
se radovati, i radosti vaše nitko vam uzeti neće« (Iv 16,22). 

7.0 toj nadi piše i apostol Pavao Rimljanima. Taje nada plod 
vjere i spasenja po Isusu Kristu. Apostol piše: »Opravdani dakle, 
vjerom, u miru smo s Bogom po Gospodinu našemu Isusu Kristu. 
Po njemu, u vjeri, imamo pristup u ovu milost u kojoj stojimo 
i dičimo se nadom slave Božje!« (Rim 5,1-2). 

Ta vjera i ta nada bile su unutarnja jakost Nadbiskupa, blažene 
uspomene, Alojzija Stepinca. Prožet tom nadom stajao je pred 
sudom uspravan, miran i čvrst kao čovjek čiste savjesti. Okružen 
mržnjom i krivim optužbama - mržnja je neiscrpivi izvor laži - 
gledao je iz te noći daleko naprijed zoru pobjede istine i ljubavi. 
Znao je da vrijeme teče u susret Božjoj pobjedi. 

8. Svome domaćinu, župniku krašićkom Josipu Vranekoviću 
kazao je 17. listopada 1955.: »Bog sam znade, kako će sve ovo 
završiti. Jedno je samo sigurno: ovako ostati neće. Komunizam 
će pasti« (Dnevnik, sv. HI. str. 2). 

Povodom događaja u Poznanju 1956., kad su počeli pucati 
šavovi čvrstog sistema, kazao je župniku 29. lipnja 1956.: 
»Gledajte vi potez Božji! Malo samo potrese, i koliko se uzgibao 
cijeli svijet. Stoje Gospodinu da to učini u Češkoj, Mađarskoj, 
kod nas -... Nama treba samo vjera - čvrstai stalna vjera. Gospo¬ 
dinu se ne žuri.... Ali ne smijemo zaboraviti da se za to traže 
žrtve. Taj željkovani dan će doći. No, nije važno, budem li gaja 
doživio. Ako treba, neka ide život. Glavno je da ide naprijed 
Božja stvar!« (Dnevnik, sv. III, str. 62,2). 

9. Njegovi suci i njegovi tužitelji nisu mogli razumjeti njegovu 
sigurnost i mir usred galame oko njega, iz koje su pljuštale po 
njemu uvrede kao ubodi nožem. Kazao je u Krašiću župniku 27. 
kolovoza 1955.: »Da mi netko sto godina tumači muku Isusovu, 
ne bih je toliko shvatio, kako poslije svega što sam doživio kod 
suđenja« (Dnevnik, sv. n, 2, str. 383). 

To je mogao podnijeti samo silnom snagom vjere i nade. 
Poznate su mu bile riječi apostola Pavla, koje smo danas čuli: 
»Mi se dičimo i u nevoljama jer znamo: nevolja rada postoja¬ 
nošću, postojanost prokušanošću, prokušanost nadom. Nada 
pak ne postiđuje« (Rim 5,3-5). 

10. Sva snaga mučenika je u ljubavi, u sili Duha Svetoga. 
Zato Pavao nepobjedivost nade pripisuje ljubavi: »Ta ljubav je 
Božja razlivena u srcima našim po Duhu Svetom koji nam je 
dan« (Rim 5,5). Dar Duha teče iz probodenog Srca jer »Krist za 
nas umrije« (Rim 5,8). 

Sluga Božji nadbiskup Alojzije bio je svjestan da je njegova 
žrtva uložena za dobro Crkve i naroda. Smatrao je to milošću Bo¬ 
žjom! 10. listopada 1956. upozorio gaje župnik Vranekoviđ daje 
sutradesetagodišnjicanjegoveosude. Kardinaljeodgovorio: »Sutra 
imam razloga, da od srca molim: Te Deum laudamus. Bogu hvala 
da nismo popustili.« Kad mu je sutradan župnik čestitao, kazao je: 
»To je vrijedno čestitati... tamnicu... prezir... progon, a hvala ide 
Onoga koji je dao snagu« (Dnevnik, sv. IH, str. 82). 

Njegov je refren bio: »Neka samo! Ostajemo mirni i idemo 
jednakim putem dalje. Ne bojimo se!«(Dnevnik, sv. IV, str. 1185). 

11. Božja snaga ulijevala se u njegovu dušu razmatranjem 
riječi Božje. Mnoge je poruke Sv. pisma znao napamet! Uronjen 
u duboku molitvu, osobito pred svetohraništem, hranio je dušu 
svjetlom odozgo. Imao je neograničeno povjerenje u zagovor 
Presvete Bogorodice. Jednom je kazao: »Ja vjerujem da će se 
Rusija obratiti i kip Bogorodice će stajati na Kremlju. Naša je 


197 



nada Bog na nebu, a na zemlji Sveta Stolica. Drugih prijatelja 
jedva da imamo. Nadam se da će otpor protiv boljševizma biti 
i u drugim zemljama. Mi ćemo po svoj prilici biti zadnji na redu. 
Trebati će još trpjeti« (Dnevnik, sv. IH, str. 87, 28.X.1956). 

To se proroštvo obistinjuje. 

12. Ovaj nametnuti rat protiv slobode Hrvatske nametnuo je 
tolike patnje hrvatskom narodu i svim ljudima koje pogađa ova 
strašna nesreća. Toliki ubijeni, toliki ranjeni i prognani iz razorenih 
gradova i spaljenih sela, sve je neizmjeriva patnja, ali uložena za 
slobodu, za pobjedu istine i pravde. Plod tih žrtava je međunarodno 
priznanje, nakon toliko stoljeća, slobodne, neovisne i suverene 
države Hrvatske. To je događaj kojemu mi još pravo ne uviđamo 
doseg. To priznanje znači daje i hrvatski narod konačno priznat 
da postoji, da može govoriti u svoje ime, da više ne može biti 
predmet tuđih interesa i moći. Taj je događaj plaćen velikom 
cijenom žrtve u koju je uložena i žrtva Kardinala Alojzija Stepinca. 
Kada je poslije rata crna propaganda ocrnjivala u svijetu hrvatski 
narod i Crkvu u Hrvata, časno ime Nadbiskupa zagrebačkog 
Alojzija probijalo se u svijet kao poruka istine, kao svjetlo prava 
Crkve, naroda i čovjeka i tako je razbijalo tamu tolikih neistina i 
krivih optužbi. S njegovim smo imenom mogli biti ponosni! 

Hrvatska je sada upisana u katalog slobodnih država svijeta. 
To je veliki dar Božji našem narodu i svim građanima Hrvatske, 
bez obzira na vjeru i nacionalnost, koji su dobre volje da tu 
zajedničku domovinu izgrađuju svojim radom i poštenjem. 

13. A kakva će biti Hrvatska? Na kojim će se temeljima 
graditi njezin život? 

Materijalistička, hedonistička i egoistička civilizacija bacila 
je bitne vrijednosti čovjeka dostojnog života na smetište. Odba¬ 
cila je Boga i deset Božjih zapovijedi. Zato je odbacila i dostojan¬ 
stvo čovjeka. Čovjek je postao igračka u rukama moćnih sila 
koje više nisu priznavale u njemu sliku Božju ni njegovo vječno 

određenje. Zato je ta civilizacija postala plodno klijalište nasilja, 
nepravde, korupcije, mita; iz nje je moglo rasti društvo u kojem 
nije bilo zaštite za slabe i nemoćne. Siromah nije mogao dođi do 
pravice. Silnice koje pokreću takvo društvo su tri velike požude 
o kojima piše Apostol Ivan u svojoj prvoj poslanici Crkvi svoga 
vremena i u svijetu svoga vremena. On piše: »Ne ljubite svijeta 
ni što je u svijetu... Jer što god je svjetsko - požuda tijela, i požuda 
očiju, i oholost života - nije od Oca nego od svijeta« (1 Iv 2,15- 
16). Ta civilizacija vodi u smrt. Najočitiji dokaz za to je i činjenica 
da se u suvremenom svijetu više uopće ne poštuje život 
najnemoćnijeg ljudskog bića, a to je čedo u utrobi žene. Kolike 
tisuće tih ljudskih bića, koja su začeta s pravom na život, svršavaju 
u kantama za smeće ili negdje drugdje diljem svijeta! I u Hrvatskoj! 

14. Kakva će biti Hrvatska? Da bi Hrvatska bila blagoslov¬ 
ljena domovina za svakog svog građanina, u njezin se život 
moraju opet vratiti neprolazne vrijednosti koje su bile bačene na 
smetište povijesti. Moral ne smije biti odbačen nego usvojen u 
život, u upravu, u zakone, u sudove, u sve ljudske odnose. Pravna 
država ne može se graditi bez objektivnih uvijek vrijednih 
moralnih načela. Ta su izražena najjednostavnije i naj shvatlji vije 
u Deset Božjih zapovijedi. Božje su zapovijedi najsigurnija 
zaštita čovjeka, obitelji i cijele ljudske zajednice. One su jamstvo 
slobode, prava i mira! One isključuju svaku nepravdu i nasilje, 
svako tlačenje i izrabljivanje, svako poniženje ljudske osobe! 
Na tim načelima građena država Hrvatska biti će blagoslovljena 
zemlja istinskog napretka. Taj je program bio trajno prisutan u 
mislima i porukama Sluge Božjega Alojzija Stepinca. Poštivanje 
njegove žrtve nas obvezuje da to prihvatimo. 

15. Na Euharistijskom kongresu u Sv. Križu Začretju 1940. 
Nadbiskup je izrekao ove riječi: »Da čovjek uzmogne živiti, 
potrebno mu je: 1) kruha, stana i odijela, da sačuva život tijela; 
2) istine, dobrote i ljepote, da sačuva život duše; 3) slobode. 

pravde i ljubavi, da provodi život dostojan društvenog bića kao 
što je to čovjek... Ribi nema života bez vode. Čovjeku pak nema 
života bez istine, dobrote i ljepote, a to je Bog« (Eugen Beluhan: 
Stepinac govori. Valencija 1967., str. 253/54). 

Da, samo Bog ne smije biti odbačen na smetište povijesti, 
kao što ga mnogi odbaciše. Bogu je mjesto u mislima, u srcu i 
u savjesti! Dakako, i u molitvi! 

16. Neka mi bude dopušteno još nešto napomenuti. Poznato je 
da postoji jasno izrečena namjera Hrvatskog Sabora, kao najvišeg 
zakonodavnog tijela, da se poništi proces protiv blažene uspomene 
nadbiskupa Alojzija Stepinca. Dakako, u to poništenje bi trebali 
biti uključeni, na određeni pravni način svi montirani procesi protiv 
nedužnih ljudi, koje jeprovodio totalitarni sistem. Crkvataj postupak 
prepušta prosudbi načina i vremena javnoj vlasti da to učini kao 
izraz volje, da se nanesene nepravde javno isprave. 

Crkva pak moli milosrđe Božje za mir u slobodi i pravednosti, 
da se više nepravde i nasilja ne bi događala u slobodnoj domovini. 

17. Uvjereni smo da plemeniti duh Božjeg čovjeka Alojzija 
živi u Bogu i moli za naš mir! Mi molimo da i njega Bog na svoj 
božanski način proslavi nama za uzor da budemo vjerni kao što 
je on bio vjeran Bogu, Crkvi i Domovini! U toj je vjernosti bio 
branitelj ljudskih prava, dostojanstva ljudske osobe i naroda. 
Bio jehrabri zaštitnik progonjenih i borio se za slobodu i pravdu! 
Nosimo ga u svome pamćenju i u svojoj molitvi kao trajnu 
poruku i poziv na život vjere, nade i ljubavi! Kroz cijeli život 
Alojzije Stepinac je nastojao biti vjeran učenik Isusa Krista i 
snagom te vjernosti ljubio je i svoje progonitelje, molio za njih 
i opraštao im. To poručuje i nama! To je zapovijed Božja! »Gospo¬ 
dine, koji tvoj Zakon ljube, velik mir uživaju!« (Ps 119/118). 

Franjo kard. Kuharić 
nadbiskup zagrebački 

Katedrala, 10. veljače 1992. 

»MRZE ME NIZASTO« (Iv 15,25) 


»Ako su mene progonili, i vas će progoniti...« 

(Iv 15,20) 


Draga braćo i sestre u Isusu Kristu! 

1. Još nam odjekuju u duši riječi Evanđelja, koje Isus Krist 
upućuje svojim učenicima, ali svojoj Crkvi za sva vremena: 
»Ako vas svijet mrzi, znajte daje mene mrzio prije nego vas. 
Kad biste bili od svijeta, svijet bi svoje ljubio; no budući da niste 
od svijeta, nego sam vas ja izabrao iz svijeta, zato vas svijet 
mr zi« (Iv 15,18-19). 

2. Te riječi Isusove su navještaj jednog dubokog misterija 
povijesti. One otkrivaju mračnu stazu svijeta koji se stalno 
suprotstavlja Istini, Ljubavi, Svetosti! To je svijet paloga čovjeka 
koji odbacuje Boga i sebe proglašava normom dobra i zla, 
gospodarom života i smrti drugih ljudi i zajednica. To je pali 
svijet u kojem je na djelu, kaže apostol Pavao, otajstvo bezakonja 
(usp. 2 Sol 2,7). Bez misterija Zloga ne možemo razumjeti sve 
mržnje, sve nepravde, sva nasilja, što ljudsku povijest ispunjaju 
rijekama krvi i suza. Zato je povijest tako mučna za osobe, 
narode, obitelji! Zato je i povijest Crkve u takvom svijetu puna 
vanjskih progona i unutarnjih razaranja. Isus je kazao zašto! 
Crkva nije plod čovjekove mudrosti nego dar Božje ljubavi 
rodu ljudskom. Nije od ovog svijeta nego potječe iz Srca Božjega 
da bude u svijetu kvasac dobrote i svjetlo svetosti. Zato u svijetu, 
koji je zloćom prožet, nailazi uvijek na protivljenje. 

»A sve će to poduzimati protiv vas poradi moga Imena, jer 
ne poznaju onoga koji me posla... Tko mene mrzi, mrzi i Oca 
moga«, kaže Isus (Iv 15,21;23). 

3. Prije trideset i tri godine dovršio je svoj zemaljski put 
nadbiskup zagrebački i kardinal, blažene uspomene, Alojzije 
Stepinac. Njegove posljednje riječi, koje su prisutne sestre i 
župnik čuli iz njegovih usta, bile su: Fiat voluntas Tua! Budi 
volja Tvoja! Umje riječima dao posljednji pečat svojoj patnji; 
svom svjedočanstvu za Istinu i Pravdu; svom pozivu i životu. 

U svom govoru na procesu, koji je diktirala nepravdaaizvršilo 
nasilje, kazao je: »Stotinu je puta ovdje ponovljen izraz ‘optuženi 
Stepinac’. Ali nitko nije toliko naivan, da ne bi znao, da iza toga 
‘optuženog Stepinca’ sjedi na optuženičkoj klupi nadbiskup 
zagrebački, hrvatski metropolita i predstavnik Katoličke Crkve 
u Jugoslaviji« (Benigar. Stepinac, Rim 1974. str. 583). Bio je 
svjestan da mu se ne sudi za bilo kakvu krivnju, ili čak za zločin, 
nego mu se sudi kao branitelju Božje časti i ljudskih prava; sudi 
mu se kao borcu za slobodu Crkve i njezina poslanja: sudi mu 
se kao javnom glasu koji govori u ime svih progonjenih, 
potlačenih i nasilju izloženih. 

Sudi mu se kao odlučnom i hrabrom svjedoku za Isusa Krista 
i Crkve, koji se postavio uspravno pred protubožjim bezboštvom 
koje je plod protučovječne ideologije. Čuli smo Isusove riječi: 
»... Branitelj ... Duh Istine ... svjedočit će za mene. I vi ćete 
svjedočiti...« (Iv 15,27). 

4. Žrvu Sluge Božjega Alojzija Stepinca moramo smjestiti u 
širi kontekst suvremene povijesti Europe i svijeta. Ovo je naše 
XX. stoljeće pošlo divovskim koracima naprijed u znanstvenim 
otkrićima i dostignućima, u tehničkim mogućnostima, u 
čudesnim sredstvima da leti na mjesec, da u razgovor poveže 
ljude svih kontinenata, da sliku svakog događaja donese s krajeva 
zemlje i unese u svaki dom. Čovjek našeg stoljeća igra se s 
energijom atoma, proniče tajnu stanice, usuđuje se gospodariti 
i procesom života. 

Međutim, taj isti XX. vijek, posebno u Europi, izmislio je i 
takve bezbožne i protubožje ideologije koje nisu ostale samo 
kao teorije u glavama svojih tvoraca nego su postale moć i 
sistem vlasti; odlučivale su o sudbini milijuna ljudi; potpaljivale 
su revolucije i rodile najkrvavije ratove u povijesti ljudskog 
roda. Ideologija rasizma, mitologije šovinizma, težnje da se 
drugog potlači i da se tuđe otme, isticanje prava jačega na štetu 
slabijega, sve su to uzroci sukoba, razaranja i sijanja smrti. Nije 
li iz tih bezbožnih izvora provreo ovaj krvavi rat u Bosni i 
Hercegovini, a još se nije ugasio ni u Hrvatskoj?! 

5. Ipak, jedna će ideologija biti posebno upisana u povijest 
našeg vremena i u povijest svijeta. To je ideologija marksizma 
sa svojom idejom komunizma kao konačnog ustrojstva društva 
i svijeta. Ta je ideologija nudila najveću sreću čovječanstvu; 
obećavala je novu viziju svijeta socijalne pravde, slobode, 
jednakosti i ravnopravnosti među ljudima; naviještala je svijet 
bratstva. Komunizam se predstavljao čovječanstvu kao spasenje 
od bijede i potlačenosti. 

6. Ah, komunizam je nosio u sebi tešku zabludu. Odbacio je 
Boga, odlučio je izbrisati Isusa Krista i njegovu Crkvu iz života 
i povijesti; zanijekao je čovjekovu besmrtnu dušu i vječni smisao; 
usvojio je mržnju kao pokretača u gradnji novog svijeta a 
bezobzirno nasilje kao metodu za ostvarenje svojih ciljeva. 
Stvorenje tako sistem vlasti i totalitarne moći daje nametnuto 
nasilje ljudskom razumu, ljudskom srcu i čovjekovoj savjesti. 
Tko god bi se pokušao svojom savješću i uvjerenjem oprijeti 
tom hodu svemoći nad čovjekom, imao je biti satrt. Sigurno, 
najotpomiji protivnik tom protubožjem i protučovječnom 
materijalizmu, koji se prozvao dijalektičkim, bilaje Crkva. Ljudi 
vjere, nade i ljubavi bih su brana bezbožnim metodama i 
ciljevima; zato je u svim komunističkim zemljama počevši od 
Oktobarske revolucije 1917. u Rusiji, pa poslije u zemljama 

istočne i jugoistočne Europe, te u Aziji (Kina), Africi, Latinskoj 
Americi, gdje god je komunizam postao politička vlast, borba 
protiv vjere i Crkve vođena na razne načine i r aznim metodama 
ali uvijek s istim ciljem: taj protivnik mora nestati; ta brana 
»napretku« mora biti razorena. 

7. Nobelovac Aleksandar Solženjicin, koji je smogao snage 
i hrabrosti da se još pod čvrstom totalitarnom vlašću u bivšem 
Sovjetskom Savezu opre nasilju protiv Boga i čovjeka, na temelju 
svojih proučavanja govori o 110 milijuna žrtava kom unizma 
(Stjepan Kožul: »Spomenica žrtvama ljubavi...«, Zagreb 1992, 
str. 11) Neke studije navode i veće brojeve. Kako se postupalo 
s Ruskom pravoslavnom Crkvom, otkriva glasilo te Crkve - 
»Žurnal Moskovskog patrijarhata« u svom izvještaju 1990. 
Prema tom izvještaju od 1917. do tridesetih godina ovoga stoljeća 
umoreno je: 42.000 pravoslavnih svećenika, redovnika i 
redovnica. Samo u godinama 1922. i 1923. ubijen je 2.691 
svećenik, 1.962 redovnika i 3.447 redovnica. Ali progoni su 
trajali, više manje, sve do »perestrojke«. Ne proširujemo ovdje 
izvještaj o svim porušenim crkvama, samostanima itd. 

8. Ta mržnja protiv vjere i Crkve razlila se preko tolikih 
naroda i kontinenata. Taje poplava preplavila i našu domovinu, 
pa je Crkva u Hrvata bila također zahvaćena tom poplavom koja 
je u svojim mračnim dubinama mržnje potopila stotine svećenika 
i redovnika; nije štedila ni redovnica. Sjetimo se samo među 
ostalima pet sestara Družbe Kćeri Božje Ljubavi koje su završile 
život u Goraždu, bježeći pred nasilnicima u obrani svoje 
djevičanske časti. Ta mutna rijeka mržnje nosila je i odnosila 
živote to likih vjernika i ljudi dobre volje koji su ostajali vjerni 
svom uvjerenju i savjesti. Toj ideološkoj mržnji pridružila se u 
našoj domovini i nacionalna mržnja protiv hrvatskog naroda od 
strane onih koji su mu nijekali pravo na slobodu i pravo na samo 
postojanje. 

9. Za vrijeme rata i poslije rata ubijeno je u Hrvatskoj, Bosni 
i Hercegovini oko 400 svećenika i redovnika. Povijest će sigurno 
točno utvrditi zašto su ubijeni i tko je odlučivao o njihovoj smrti 
kojoj je često prethodilo strašno mučenje. U svojoj knjizi o 
svećeničkim žrtvama u Zagrebačkoj nadbiskupiji za vrijeme 
rata i poslije rata (najviše ih je ubijeno 1945.) pod naslovom 
»Spomenica žrtvama ljubavi zagrebačke nadbiskupije« dr. 
Stjepan Kožul, tajnik Nadbiskupije, citira franjevca Lucijana 
Kordića koji je u svojoj knjizi »Mučeništvo Crkve u Hrvatskoj« 
zabilježio svjedočanstva kako su neki svećenici i redovnici bili 
mučeni. Bili su neki: raspeti živi, piljeni živi, izbodeni i ispečeni, 
poliveni benzinom i zapaljeni itd. (Spomenica, str. 201). Pos¬ 
lanica Hebrejima zabilježila nam je slične izvještaje o mučeni¬ 
cima. Čitamo u njoj: »Drugi pak stavljani na muke, ne prihvatiše 
oslobođenje da bi ih zapalo bolje uskrsnuće. Drugi opet iskusiše 
izrugivanje i bičeve, pa i okove i tamnicu. Kamenovani su, 
piljeni, posmicani oštricom mača« (Hebr 11,35-37) 

10. Kršćanski su mučenici bili uvijek nepobjedivi u ljubavi 
i nadi. Mogli su zadobiti i oslobođenje ali zatajom svoje savjesti, 
prodajom svoje duše; odričući se Boga i svoje vječnosti u ljubavi 
Božjoj. Mučenici su branitelji svoje slobode, slobode Crkve; 
oni su svjedoci Božje časti i ljudskog dostojanstva. Zato apostol 
Pavao piše efeškom biskupu Umoteju: »Spominji se Isusa Krista 
uskrsnula od mrtvih... Za nj se zlopatim sve do okova, kao 
zločinac. Ali riječ Božja nije okovana. Stoga sve podnosim radi 
izabranih da i oni postignu spasenje, spasenje u Kristu Isusu, 
zajedno s vječnom slavom. Vjerodostojna je riječ: Ako s njime 
umrijesmo, s njime ćemo i živjeti« (2 Tim 2,8-11). 

11. Na blagdan Svih svetih 1945. poslije propovijedi u 
katedrali nadbiskup Stepinac je kazao vjernicima: »Obavijestit 
ću vas, draga braćo, da su dva partizana došla k meni, da me 
ušutkaju prijetnjama, ali ja se ne bojim nikoga osim Boga. Moja 

politika je bila uvijek i bit će ista: spašavati duše« (Benigar: 
Stepinac, str. 480). A na sudu je kazao ovo: »Na sve optužbe, 
koje su ovdje protiv mene iznesene odgovaram, daje moja savjest 
mirna... Sada se ne kanim braniti niti apelirati protiv osude. Ja 
sam za svoje uvjerenje sposoban podnijeti ne samo ismjehivanje, 
prezir i poniženje, nego - jer mi je savjest čista - pripravan sam 
sv aki čas i umrijeti... Znajte, Isus Krist je Bog! Za njega smo 
spremni umirati...« (ib. str. 582/3; 587). 

Dakle, »ako ustrajemo, s njim ćemo kraljevati« (2lim 2,12). 

Čuli smo, već je prorok Danijel navijestio veliki obrat 
zemaljskih sukoba dobra i zla pred Božjom pravdom. Nakon 
tjeskobe vremena »probudit će se mnogi koji snivaju u prahu 
zemljinu: jedni za vječni život, drugi za sramotu, za vječnu 
gadost. Umnici će blistati kao sjajni nebeski svod, i koji su 
mnoge učili pravednosti kao zvijezde navijeke, u svu vječnost« 
(Dan 12,2-3). 

12. Sluga Božji Alojzije je svojom žrtvom i svjedočanstvom 
vjernosti najljepši ures suvremene Crkve u Hrvata. Zato on 
pripada Crkvi, ali i hrvatskom narodu kao kršćanski rodoljub 
koji je svim ljudima i narodima želio dobro. Ipak, njegovo si ime 
ne mogu prisvajati ni ustanove ni organizacije koje svojim 
sadržajem, odnosno čisto svjetovnim ciljevima ne ulaze u 
poslanje Crkve. 

13. Poštujući časnu uspomenu Kardinala Alojzija Stepinca 
mi u njemu, kao znaku i simbolu trpljenja za pravdu i istinu, 
štujemo sve nevine žrtve; progonjene i pogubljene: biskupe, 
svećenike, redovnike, redovnice, vjernike i sve ljude dobre volje 
koji su ubijeni i ponižavani zbog vjernosti svojoj savjesti i zbog 
svoga rodoljublja. Neka bude dopušteno barem neke spomenuti. 

Ne smijemo prepustiti šutnji i zaboravu biskupa Josipa 
Carevića, umirovljenog biskupa dubrovačkog. Mučenje i ubijen 
u Hrvatskom Zagoiju, u šumi kod mjesta Strmac u travnju ili 

svibnju 1945. Ima vjerojatno onih koji znaju za grob, ali još 
uvijek šute. Kolike grobove i groblja nevinih žrtava još uvijek 
pokrivašutnja! Da se barem na njih stavi Križ! Sjetimo se biskupa 
Petra Čule koji je 9 godina proveo nevin na robiji! Sjetimo se 
zlostavljenih biskupa: Čelika banjalučkog. Banica šibenskog, 
Siebmiča krčkog, Franiđa splitskog, Pušića hvarskog, pomodnih 
biskupa zagrebačkih Salis Seevvisa, Lacha. Sjetimo se da je 
ljubljanski biskup Vovk bio poliven benzinom i zapaljen, ali je 
ipak bio spašen da nije izgorio. Što su to oni skrivili? 

14. Sjetimo se tipično montiranih sudskih procesa, među 
tolikim, u kojima su pale smrtne osude, a optuženi su bili posve 
nevini. To je proces »Gaon« u kojem su 28. srpnja 1947. od 
Okružnog suda u Zagrebu osuđeni na smrt župnik župe Gospe 
Lurdske o. fra Matej Vodanović i kapelan o. fra Serafin Rajić. 
Smrtna je kazna izvršena 4. rujna 1947. S njima su bili suđeni i 
njihova subraća na vremenite kazne: o. fra Josip Visković na 15 
godina, a o. fra Albert Bukić na 7 godina. Nisu imali pojma o 
diverziji »Gaon« (Kožul: Spomenica žrtvama ljubavi..., str. 274- 
276). 

15. Drugi potresni primjer je slučaj župnika u Hrv. Dubici 
Vjekoslava ili Alojzija Venko. Protiv njega je javni tužilac okruga 
Banije 8. ožujka 1946. podigao upravo strašnu optužnicu prema 
kojoj bi taj jednostavni i čovječni svećenik bio najgori ratni 
zločinac. Župnik Venko primio je optužnicu s pozivom da se 
javi Okružnom sudu u Sisku 4. svibnja u 8 sati. Primivši tu 
optužnicu župnik piše Nadb. duh. stolu 26. travnja dulje pismo 
u kojem čitamo slijedeće: »Idem mimo na sud svjestan, daje sve 
laž. Uzdam se u Boga i molitve mojih župljana koji svi mole 
neprestano Boga za mene, i koji su poslali sudu prestavku sa 
1200potpisa« (ib. str. 134)... »Ništanemojte vjerovati novinama, 
nego spremite te novine među ove spise za kasnije svjedo¬ 
čanstvo. .. Doći će sud Božji i djelo na vidjelo...«(ib. str. 134): 

»Ali tu se sada radi o tome, da se mene osudi kao kat svećenika 
i preko mene napada i u novinama katoličko svećenstvo i Crkva. 
Ništa drugo« (ib. str. 135) (Podcrtao Venko). 

Generalni vikar biskup Franjo Salis Seewis odmah je župniku 
odgovorio: »Prečasni gospodine Župniče! Vaše me je pismo 
dimulo. Vjerujem da ste nevin. Predajte se u volju Božju i čvrsto 
se uzdajte u njegovu dobrotu i pravdu... Čekam s nestrpljenjem 
obavijest od Vas o ishodu suda... Neka Vas štiti ruka Gospodnja, 
a ja Vam šaljem iskreni pozdrav i svoj biskupski blagoslov« (ib. 
str. 135/36). 

16. Kako je drama završila? Župnik Venko, u dobi od 60 
godina, osuđen je u Sisku na 15 godina »lišenja slobode sa 
prinudnim radom«. Javnom je tužiocu to bila preblaga kazna, pa 
se žalio protiv presude Vrhovnom sudu N.R.H. Vrhovni je sud 
svojom odlukom od 8. lipnja 1946. »preinačio prvu presudu te 
optuženoga presudio na kaznu smrti streljanjem«. 

Župnik sisački dr. Ivan Hulenić javio je Nadb. duh. stolu da 
je 9. kolovoza u 7 sati navečer izvršena smrtna kazna nad dubič- 
kim župnikom Alojzijem Venkom« (ib. str. 136). 

Progon Crkve pokrivao se političkim razlozima: da se onemo¬ 
gući »klasni i narodni neprijatelj«, da se spriječi djelovanje »klero- 
fašizma«, da se u ime antifašizma uklone protivnici sistema i 
ideologije. Pravi su razlozi bili da se ugasi vjera u Boga, da se 
Crkva posve isključi iz života i povijesti. Zbog prezira prema 
Bogu čak se ni Božje ime nije smjelo pisati velikim slovom. Zato 
žrtve takvih progona možemo smatrah mučenicima. Zbog svojeg 
poslanja i uvjerenja ubijani su i nepravedno suđeni službenici 
Crkve, kao i toliki vjernici. »Mrze me nizašto«, reče Isus. 

17. Možemo kazati daje cijela povijest Crkve, bilo kada i bilo 
gdje, a najviše baš u ovom stoljeću, zalijevana krvlju mučenika. 
Crkva na zemlji mora proživjeti Kristov misterij križa. »Kad biste 
bili od svijeta, svijet bi svoje ljubio...« (Iv 15,19). Tako se kroz 

patnju provjerava vjernost Crkve na putu u uskrsnuće. 

Crkva ljubi svoje mučenike, ali nikada ne mrzi njihove 
mučitelje. Za njih moli. I mučenici su opraštali i molili za svoje 
progonitelje. To je često isticao Sluga Božji Alojzije. »Ali mi to 
moramo i hoćemo jer je zapovijed Kristova. Po čemu bismo bili 
inače bolji od naših mučitelja«, piše on kiparu Ivanu Meštroviću 
2. lipnja 1959. (»Glas Koncila«, br. 7/1993.). U knjizi Mudrosti 
čitamo o mučenicima: »Za malo muke zadobili su dobra velika, 
jer Bog ih stavio na kušnju i našao da su ga dostojni... Jer 
izabranici njegovi stječu milost i milosrđe« (Mudr 3,4-5; 9). 

18. Još za vrijeme Drugog svjetskog rata, 31. srpnja 1944. 
zagrebački nadbiskup Alojzije Stepinac pisao je velikom 
hrvatskom kiparu Ivanu Meštroviću slijedeće: »Ne zaboravite 
naše drage Hrvatske. Teško trpi. Kleveću je, ogovaraju, a što je 
još gore, razaraju od reda svi. I kad čovjek kaže istinu svima, jao 
i pomagaj. Međutim vjerujem u pravdu Božju. Kažnjava nas jer 
smo zaslužili. Ali nas Bog i ljubi i vjerujem da će nas spasiti radi 
svoga milosrđa, koje ide nad sva djela Boga našega...« (»Glas 
Koncila«, br.7-1993). 

19. Između nas putnika i patnika na zemlji i pravednih duša 
u nebeskoj slavi postoji stvarna povezanost ljubavi; ta se izražava 
molitvom. Pravednici i mučenici naše Crkve i našega naroda 
prisutni su u našoj molitvi, a mi smo prisutni u njihovoj ljubavi 
u Bogu. Kažimo Sluzi Božjem Alojziju i svim mučenicima, koji 
su svjedočili za pravednost, vjeru i istinu, da se u ovom teškom, 
ratnom vihoru sjete Hrvatske, Bosne i Hercegovine. Molimo ih 
da se sjete svih žrtava ovog nametnutog i okrutnog rata: ranjenih, 
prognanih, zarobljenih, mučenih, obeščašćenih, žalosnih zbog 
tolikih mrtvih u tisućama obitelji! Neka snagom Isusove muke 
i smrti na križu mole za nas, svoju braću i sestre u zemaljskoj 
domovini! Neka nas zagovaraju pred milosrdnim Srcem Boga 
našega zalogom patnje to likih nevoljnika! Neka mole za naš mir 

u zajedništvu s Presvetom Bogorodicom - Kraljicom Mira! 
Molimo za pravedan mir u našoj ispaćenoj Domovini i u svijetu! 
Molimo obraćeni u duši i skrušeni u srcu. 

»InTe, Domine, speravi!« - »Tebi se. Gospodine, utječem, o 
da se ne postidim nikada: u svojoj me pravdi izbavi!«(Ps 31,2). 
Tako neka bude! Amen! 

Katedrala, 10. veljače 1993. 


Franjo kard. Kuharić 
nadbiskup zagrebački 



Koncelebracija 10. veljače u katedrali 

»PRED UPRAVITELJE I VLADARE 
VODIT ĆE VAS...« (Mt 10,18) 


»Ta, ljubav je Božja razlivena u srcima našim 
po Duhu Svetom koji nam je dan!« (Rim 5,5) 


Draga braćo i sestre u Isusu Kristu! 

1. Čuli smo kako blagoslovljeni Gospodin naš Isus Krist 
otvoreno naviješta svojim učenicima progone samo zbog toga 
što u njega vjeruju, što njega slijede i za njega svjedoče. »Pred 
upravitelje i kraljeve vodit će vas poradi mene, za svjedočanstvo 
njima i poganima« (Mt 10,18). Koliki su Isusovi učenici iskusili 
istinitost toga proroštva kroz povijest Crkve! 

I večeras slavimo zajedno ovu božansku Žrtvu Novoga 
saveza. Žrtvu Kristove otkupiteljske ljubavi, s molitvom da se 
proslavi Bog djelom svoje milosti, koje je izvršio u životu, 
trpljenju i svjedočanstvu sluge svojega zagrebačkog nadbiskupa 
Kardinala Alojzija Stepinca. 

Dok je Isus navijestio svojim vjernicima kušnje i progone, 
navijestio im je i snagu odozgo, Duha Svetoga, Duha Branitelja 
i Duha Istine, da bude u njima snaga i mudrost i svjetlo. »Dat će 
vam se u onaj čas, što ćete govoriti« (Mt 10,19). »A kada dođe 
Branitelj koga ću vam ja poslati od Oca - Duh Istine, koji od Oca 
izlazi - on će svjedočiti za mene, i vi ćete svjedočiti...« (Iv 
15,26-27). 

2. Nitko od dosadašnjih zagrebačkih biskupa i nadbiskupa, 
kroz 900 godina povijesti zagrebačke biskupije, nije ostavio 
tako obilnu i bogatu pismenu baštinu kao zagrebački nadbiskup 

Alojzije Stepinac! Kroz tolike njegove izgovorene govore i 
napisana razmišljanja i poruke isijava snaga njegove vjere. Sav 
je u svim svojim razmišljanjima prožet vjerom Crkve. Tu je 
očita snaga Duha Svetoga! Nitko u nizu sedamdesetčetvorice 
zagrebačkih biskupa - nadbiskupa nije bio izložen takvom 
progonu kao što je bio zagrebački nadbiskup Alojzije Stepinac. 
Sve je te progone i patnje izdržao do kraja nepokolebivom 
vjemošču Božjoj riječi. Crkvi i svojoj savjesti! Ali u toj njegovoj 
vjernosti bila je opet prisutna snaga obećanog Duha Svetoga! 

To će na toliko mjesta isticati i ponizno priznavati! »Uoči 
desete godišnjice osude, reče, 11. listopada 1956., za vrijeme 
večere: ‘Sutra imadem razloga, da od srca molim: Te Deum 
laudamus. Bogu hvala da nismo popustili!’« 

Toga jutra, župnik se približi Kardinalu da mu čestita. Kardinal 
mu pruži ruku govoreći: »To vrijedi čestitati... tamnicu... 
prezir... progon, a hvala ide Onoga koji je dao snagu« (Batelja, 
Živjeti iz vjere, Zagreb 1990. str. 291). 

3. Papa, velike uspomene, PijoXII. osobito dobro jepoznavao 
vrijednostno vjernost, patnju i svjedočanstvo nadbiskupaAlojzija 
Stepinca. I dok je u svim sredstvima javnog priopćavanja bio 
stalno napadan i vrijeđan, nazivan zločincem. Papa potvrđuje 
njegovu nevinost i svoje poštovanje prema njegovoj patnji 
imenujući ga prije četrdeset godina kardinalom Svete Rimske 
Crkve. Time je Rimski Biskup svim svojim duhovnim 
autoritetom stao nedvosmisleno uz svjedoka vjere i uz branitelja 
jedinstva i slobode Crkve Kristove! 

4. Međutim, najveći izraz poštovanja zasluga i kreposti što 
ga Crkva može izraziti prema svojim sinovima i kćerima, jest 
uzdizanje takvih Božjih prijatelja na čast oltara. Zato se u Crkvi 
vode, u smislu strogih kanonskih odredaba, postupci, odnosno 
procesi da se dokaže svetost života, a kod mnogih i činjenica 
mučeništva, pa da onda budu proglašeni blaženima, odnosno 

svetima i tako postavljeni kao svjetiljka na svijećnjak, da svijetle 
svima u Kući (usp. Mt 5,15). 

Sveci i svetice Božje u Crkvi osobiti su plod snage Duba 
Svetoga; u njima je milost Božja sazrijevala do savršenosti vjere, 
nade i ljubavi. U njima se očitovala plodnost Otkupljenja i Križa 
Gospodnjega. 

5. Posebnim dopuštenjem sv. Oca Ivana Pavla II. započet je 
u Rimu, u tajnosti, prije 12 godina proces za beatifikaciju 
zagrebačkog nadbiskupa i kardinala Alojzija Stepinca, da se 
ispitaju svjedoci o njegovu životu, da se prouči sve što je on 
napisao, da se ispitaju sve okolnosti i razlozi njegova progona, 
da se potvrdi dokazima glas o njegovoj svetosti koji je tako 
duboko ukorijenjen u osvjedočenju Crkve u Hrvata. Sada u 
slobodi moguće nam je taj proces proglasiti javnim. 

6. Ipak, kao zagrebački nadbiskup i njegov drugi nasljednik 
na katedri zagrebačkih nadbiskupa, smatram svojom radošću, 
svojom čašću i dužnošću da, barem sažeto, pokušam opravdati 
razložnost toga procesa, osobito obzirom na vjeru i progon zbog 
vjere blažene uspomene Alojzija Stepinca! 

7. Čuli smo apostola Pavla što piše Rimljanima. »Opravdani 
vjerom, u miru smo s Bogom po Gospodinu našemu Isusu Kristu« 
(Rim 5,1). 

Vjera je potpuno i nepodijeljeno prihvaćanje objavljenoga 
Boga u Isusu Kristu i po Isusu Kristu. To je prihvaćanje cjelovito: 
razumom, srcem, savješću i posve slobodnim izborom volje. 

Tako se uspostavlja sasvim novi odnos s Bogom - Trojstvom. 
Tako se ulazi u suživot s Bogom; »u miru smo s Bogom!« Vjerom 
postajemo dionici Božjih misli i spoznaja. Vjera je svjetlo naših 
misli i savjesti; ona je sklad života s voljom Božjom! 

Takva je vjera čvrsto tlo na kojem stojimo napomično, makar 
što se oko nas događalo. Usred najbolnijih događanja života i 
povijesti, suočen s najrazličitijim idejama i ponudama svijeta. 

izložen i najtežim progonima, čovjek jake vjere stoji čvrst u 
svom uvjerenju; posjeduje svjetlo vjere kojim sve procjenjuje i 
razlikuje duhove. Zato, učvršćen vjerom svjedoči svim srcem 
svoju vjernost Bogu; ostaje zauzet bez kolebanja za istinu i 
pravdu! Vjera je djelotvorna ljubav! 

Vjera je kršćanina, baštinjena i prihvaćena cjelovito u 
zajedništvu Crkve, potpuno opredjeljenje za Isusa Krista, 
Bogočovjeka; to je neopozivo povjerenje u Njega, u njegovo 
Evanđelje i Njegovu Žrtvu! U Isusu Kristu, u njegovu križu i 
uskrsnuću, vjernik razumije svoje vlastito postojanje, svoje 
vječno određenje i cijeli smisao povijesti, makar bio tako taman 
i nepronicljiv. Samo Kristovim svjetlom može se proniknuti 
povijestu tajanstvenom tkanju dobrai zla, svjetlaitame, ljubavi 
i mržnje, svetosti i grijeha. 

8. Iz takve duboke vjere izvire i nada koja prožima čovjekovu 
dušu da se može nadati i protiv nade (usp. Rim 4,18); vjeruje da 
je Bog na kormilu povijesti i njegove lađice koja kroz oluje 
plovi prema vječnim obalama. 

Takvu vjeru i takvu nadu, mogu kazati s punim uvjerenjem, 
doživljavao sam osobno, i svi koji su se s njim susretali, u osobi 
zagrebačkog nadbiskupa Kardinala Alojzija Stepinca. 

Jednoj osobi koja mu se jadala zbog teškoća života i kazala: 
»Mi siromasi«, upao je u riječ i kazao: »Nismo mi siromasi: 
siromasi su oni koji vjere nemaju!« (Posvjedočio mi je 
vjerodostojan svjedok). 

9. Njegovo vrijeme je bilo tako dramatično i tako tragično ne 
samo za hrvatski narod i za Crkvu u njemu, nego i za Europu i 
svijet. To je bilo vrijeme teških sukoba, sve do krvavih ratova, 
u kojem su se pojavile ideologije s posebno naglašenim 
bezboštvom. Te su ideologije naviještale »novi poredak«, »raj 
na zemlji«, ali zavodile su mnoštva na putove koji su vodili u 
smrt. Na njih bismo mogli primijeniti riječi psalmiste: 

»Bezbožnik se pohlepom hvali, lakomac psuje i Gospoda prezire. 
Bezbožnik zbori u obijesti svojoj: ‘Ne, istrage nema! Ta ni Boga 
nema!’ I u tome sva mu je misao« (Ps 10/9,3-4). 

10. Vlasti utemeljene na takvim ideologijama postale su 
totalitarne; zahtijevale su od ljudi potpuno opredjeljenje; ili si 
za nas ili si protiv nas! Takvi su se moćnici proglašavali normom 
dobra i zla: ako si za nas, imat ćeš sve prednosti u životu; bit ćeš 
častan, »dobar«, imat ćeš sve mogućnosti u društvu. Ako si 
protiv nas, bit ćeš osamljen i prezren; bit ćeš ocijenjen kao 
»zao«; ako te proglasimo »neprijateljem naroda«, bit ćeš suđen, 
bit ćeš uništen. U svom govoru na sudu kazao je Kardinal 
Stepinac: »Rekao je jedan od vaših ljudi višeg položaja: ‘Nema 
čovjeka u ovoj državi, kojega mi nismo kadri staviti pred sud i 
suditi’« (Benigar: Stepinac, str. 588). To znači, kad se jedan 
čovjek ili sistem proglase »bogovima« nad ljudima, onda zaista 
nijedan čovjek nije siguran. Koliki su ljudi bili satrveni 
samovoljom onih koji su mislili da mogu bez odgovornosti bilo 
pred kim uništiti čovjeka. Ovom prilikom spominjem 
križevačkog vladiku Janka Šimraka koji je također prošao kroz 
takve torture i završio život u dobi od 62 godine, a da njegova 
tragedija nije još objektivno proučena. Procesi isusovcu Miji 
Škvorcu i svećeniku Josi Salaču, kasnije pomoćnim zagrebačkim 
biskupima traže također poseban studij. 

Da li u svim tim povijesnim samovoljama i okrutnostima 
postoji samo ljudski elemenat? Može li se zlo u povijesti 
protumačiti samo racionalističkom metodom? Božja nam Objava 
daje uvid u prave korijene sukoba dobrai zla; otkriva nam duboke 
izvore patnje i smrti. Bez takvog poniranja u povijesti nisu 
razumljivi ni mučenici. Samo vjerom u Božju riječ možemo 
donekle razumjeti misterij ljudske povijesti, sve njezine 
dramatičnosti i tragičnosti. 


215 



11. Međutim, kad se radi o uvjerenjima o temeljnim 
vrijednostima ljudskog života, provjerava se čovjekova vjera, 
ali i savjest. Ako se čovjek shvaća samo materijalistički, onda 
ne bi trebalo biti problema što izabrati. Ako je čovjek biće samo 
ograničene zemalj ske egzistencije, bez ikakve vječne perspektive 
i sankcije, onda će bez problema savjesti birati što donosi korist, 
moć, užitak; neke više vrijednosti nisu važne. 

Ako se, naprotiv shvaća čovjeka u vidu njegova vječnog 
određenja, savjest tada oštro razlučuje što je dobro a što zlo, a 
ne što je časovito privlačno i osigurava neke materijalne prednosti 
i tjelesne užitke. Stoga su vjernici, suočeni s jednim 
materijalističkim i bezbožnim shvaćanjem čovjeka, bili daleko 
dublje i odgovornije angažirani u svojoj savjesti i morali su 
drugačije razmišljati i odlučivati. Htijući ostati vjerni svojoj 
savjesti, odlučni da sačuvaju svoje dostojanstvo i svoju unutarnju 
slobodu, birali su ograničenja, poniženja, pai samo mučeništvo. 
U takvoj se situaciji našao i zagrebački nadbiskup Alojzije 
Stepinac. Svojom službom i odgovornošću u Crkvi i za Crkvu 
bio je naročito izložen očekivanjima, zahtjevima i pritiscima 
totalitarne bezbožne vlasti da Crkvu povede u kompromise na 
štetu crkvenog jedinstva i poslanja, na račun vjernosti samome 
Isusu Kristu i Evanđelju. Crkvu se htjelo uključiti u službu novom 
sistemu i učiniti je ovisnom o svjetovnoj vlasti sve do ropstva. 
Dakako, protiv takvih htijenja nadbiskup Stepinac stajao je 
svojom vjerom i svojom savješću kao obrambeni zid! 

12. U prvim kršćanskim stoljećima, kad čitamo povijest 
mučenika, upada nam u oči da je njima redovito bilo postavljeno 
jasno i javno pitanje: Hoćeš li se odreći Isusa Krista i svoje 
kršćanske vjere i baciti u znak odreknuća malo tamjana u čast 
poganskih bogova? Dakle, odium fidei je bio očit i izrečen. Za 
savjest tih kršćana ponuda je bila jasna: ili odricanjem spasiti 
život, ili vjernošću poći u smrt ili na robiju! U izboru sveti su 

mučenici, također, bili jasni: birali su smrt da bi po smrti birali 
vječni život. Smrću su potvrđivali svoju vjeru i neopozivo 
opredjeljenje za Boga. To je bio i najviši čin ljubavi. Zato ih je 
Crkva uvijek častila kao uzor vjernosti i ustrajnosti u ljubavi 
prema Bogu. Pavao piše Rimljanima: »Mi se dičimo u nevoljama 
jer znamo: nevolja rađa postojanošću, postojanost prokušanošću, 
prokušanost nadom. Nada pak ne postiđuje. Ta ljubav je Božja 
razlivena u srcima našim po Duhu Svetom koji nam je dan« 
(Rim 5,3-5). Mučenici su mogli ustrajati samo snagom Duha 
Svetoga. I to u svakom vremenu! I u našem vremenu! 

13. Modemi mučenici u komunističkom sistemu obično nisu 
bili stavljeni pred takav izbor na izričiti način: odričeš li se vjere 
ili ne? Sigurno je da su mnogi bili proganjani baš zbog vjere ali 
to seje motiviralo nekim političkim razlozima, ne kim političkim 
»krivnjama«. 

Čak smo znali čuti i izjave: Mi ne progonimo vjeru u Boga, 
mi ne progonimo Crkvu, ali progonimo »neprijatelje naroda«, 
progonimo one koji žele rušiti ovu vlast, koji su protiv radničke 
klase itd... 

Tako se i nadbiskupu Alojziju Stepincu sudilo s političkih 
pozicija, s političkim optužbama: kao suradniku s okupatorom, 
kao pomagaču subverzivnim elementima protiv države, kao 
sukrivcu za nasilja i zločine u prošlom ratu itd. Takva optužnica 
nije spominjala vjeru u Boga ili pripadnost Crkvi ili 
propovijedanje Evanđelja, što bi bila krivnja optuženoga. Stoga 
bi izgledalo da nadbiskup uopće nije bio suđen ni osuđen in 
odium fidei, zbog vjere i vjernosti Crkvi. 

14. Ali, ako je istina da je ta optužnica u svim svojim 
elementima bez temelja, posve neistinita, koju je i sam branitelj 
Nadbiskupov na sudu do kraja razotkrio u njezinoj bezočnosti 
i lažnosti, zašto je onda uopće suđen i osuđen? 

Činjenica je daje sam Nadbiskup Stepinac na sudu kazao da 
mu se sudi kao zagrebačkom nadbiskupu, da se zapravo sudi 
Katoličkoj Crkvi. Pravi je razlog bio u njegovom beskompromis¬ 
nom otporu svakom nasilju i bezboštvu. Hrabro, glasno i jasno 
branio je istinu, pravdu, vjeru. Crkvu, čovjeka, njegovo pravo i 
dostojanstvo. Za vrijeme rata i poslije rata suprotstavio se snagom 
svoje vjere svemu i svakome koji je djelovao protiv Božjih zakona 
i protiv ljudskih prava. Takav je bio, vodeći progonjenu Crkvu i 
dijeleći sudbinu potlačenog naroda. Suđen je i zbog svog 
rodoljublja, samo to je rodoljublje bilo opet posve evanđeosko jer 
je želio dobro svakom narodu. Ipak, najvažniji razlog njegove 
osude bio je u tome što je branio vjeru i slobodu Crkve. 

15. Branio je jedinstvo Crkve. Znak i jamstvo toga jedinstva 
je vjemostPetrovimnasljednicima, čvrstai vjernička povezanost 
s Papom. Onom ljubavlju kojom je ljubio Isusa Krista, ljubio je 
i Crkvu, svim srcem. Kao takav predstavljao je neprobojni 
obrambeni zid oko svetinja vjere i katoličkog ćudoređa; bio je 
bedem u obrani slobode Crkve i dostojanstva ljudske osobe. 

Da vjera nije bila isključena iz progona Nadbiskupa Stepinca, 
govori i on sam predkomunističkim sudom: »Evo, da razumijete, 
zašto smo se borili... U školskim knjigama, u školskim 
udžbenicima tvrdite protivno od svih dokaza povijesti, da Isus 
Krist nije postojao. Znajte, Isus Krist je Bog! Za njega smo 
spremni umirati, a danas je nauka da on uopće nije postojao! 
Kad bi se koji profesor usudio učiti protivno, mogao bi se sigurno 
nadati, da će izletjeti iz škole. Ja vam kažem, g. državni tužioče, 
da uz ovakve uvjete nije Crkva slobodna, nego će za kratko 
vrijeme biti istrebljena... Kako vi sebi zamišljate Crkvu bez 
Krista?« (A. Benigar: Stepinac, Rim 1974., str. 857). 

Brani čast Majke Božje koja je, kako reče na sudu, »za 
pravoslavne i katolike najsvetiji pojam«, a o njoj se pišu najteže 
uvrede. 

16. Pravu pozadinu procesa Nadbiskupu Stepincu priznala 
su kasnije dvojica između najviših predstavnikajugoslavenskog 
komunističkog sistema. Njihova je svjedočanstva, jer su izjave 
dane njemu, zabilježio veliki hrvatski kipar Ivan Meštroviđ u 
svojim uspomenama. Oni priznaju da rodoljublje Nadbiskupa 
Stepinca nije bio nikakav egoistični nacionalizam. Te izjave 
osvjetljuju mnogo toga. 

»Meštrović je stavio Đilasu pitanje: ‘Što vi mislite o Stepincu 
i osudi, koja je protiv njega izrečena?’ - Da vam pošteno kažem 
- odgovorio mu je Đilas - ja mislim, i nisam sam u tom uvjerenju, 
daje Stepinac čovjek neporočan, postojan karakter, koji se neda 
slomiti. On je bio osuđen nevin, ali često biva u povijesti da 
pravednici budu osuđeni u cilju postignuća nekih političkih 
ciljeva. 

- Da li je sukob - nastavi dalje pitati Meštrović - s osjećajima 
i voljom Hrvatskog Naroda i s Katoličkom Crkvom bio takav 
politički zahtjev? 

- Mi - odogovori - Đilas nemamo ništa protiv njegova 
hrvatskog nacionalizma (čitaj rodoljublja, moja opaska), ali mi 
ne možemo podnositi njegove privrženosti rimskome papi. 
Mi uklanjamo i udaljujemo sve, što nam je na putu. Svrha 
posvećuje sredstva« (ib. str. 638/9). 

Jedan drugi komunistički visoki predstavnik kazao je Meš- 
troviću: »To je sigurno čovjek velikoga karaktera, bez prigovora, 
stalan u svojim uvjerenjima. Da je on popustio samo u jednoj 
stvari, on bi bio sutradan oslobođen. I nas bi poštedio od mnogih 
neugodnosti. Njegov nam hrvatski nacionalizam nije mnogo 
smetao. Daje samo proglasio hrvatsku crkvu, odcijepljenu 
od Rima mi bismo ga do oblaka uzdigli« (ib. str. 639). 

17. Osuđen je, dakle, braneći jedinstvo Crkve. U tome je 
jednak s mučenicima: Kardinalom Johnom Fischerom, biskupom 
Rocherstera, i s Tomom Morusom, Kancelarom engleskog kralja 

Henrika VIII., kojima su odrubljene glave zbog vjernosti 
Petrovim nasljednicima i jedinstvu Crkve. 

Nadbiskup je Stepinac, također, svjetlom svoje čiste i jake 
vjere uočavao za vjeru i ćudoređe svu opakost, pogubnost i 
razornost materijalizma koji zadire u bit čovjekova bića i niječe 
smisao ljudskog postojanja, brišući Boga iz čovjekove savjesti 
i vjeru u vječni život. Nadbiskup je u materijalizmu vidio najveći 
napad na Božju čast i na odnos čovjeka prema Bogu. Njemu je 
Bog bio najsvetija uzvišenost i najveća ljubav! Na sudu reče: 
»Po vašem shvaćanju materijalizam je jedini naučni sistem, a to 
znači izbrisati Boga i kršćanstvo. Ako nema ništa os im materije, 
onda vam hvala na slobodi« (ib. str. 588). 

On je bio svjestan daje suđen zbog nepokolebive obrane svih 
duhovnih vrijednosti protiv kojih se postavila svim sredstvima 
bezbožna ideologija s moću sistema vlasti. 

18. Kazao je u svom govoru na sudu: »Konačno da kažem 
par riječi i o komunističkoj partiji, stvarnom mom tužitelju. 

Ako se misli, da smo mi zauzimali dosadašnji stav radi 
materijalnih stvari, krivo je, jer mi smo ostali čvrsti evo i nakon 
što nas se osiromašilo. Nismo protivni tome, da radnici dođu do 
većih prava u tvornicama, jer je to u duhu papinskih enciklika, 
niti što imamo protiv pravednih reformi, ali neka nam dozvole 
pristaše komunizma, ako je slobodno propagirati i širiti 
materijalizam, da bude i nama pravo ispovijedati i propagirati 
naša načela. Katolici su za ta prava umirali i umirat će« (ib. str. 
588). U istom govoru je kazao: »Optuženi zagrebački nadbiskup 
zna za svoje uvjerenje ne samo trpjeti nego i umrijeti« (ib. str. 
585.) Takvu je odlučnost mogao crpsti samo iz vjere, imajući na 
pameti riječi apostola Petra: »Pogrđuju li vas zbog Imena 
Kristova, blago vama, jer Duh Slave, Duh Božji u vama prebiva« 
(1 Pt 4,14) Njegove su misli i riječi bile nadahnute Svetim 
pismom! Za svaku ocjenu situacije, za svako tumačenje 

događaja? Nadbiskup Stepinac imao je citat iz Biblije. Svoju je 
vjeru hranio dnevno Svetim pismom. 

U kanonskom postupku za beatifikaciju, odnosno kanoni¬ 
zaciju Sluge Božjega Alojzija sve mora biti proučeno: povijesna 
zbivanja, njegovo djelovanje i njegova djela, njegovi spisi i 
život. Uvjereni smo da će iz tih proučavanja zasjati pred Oč ima 
Crkve i svijeta čovjek Božji, ispovjedalac vjere i mučenik zbog 
vjernosti nepovredivom zajedništvu Rimokatoličke Crkve s 
Petrom na čelu kao Kristovim namjesnikom. Stoga je Kardinal 
i zagrebački nadbiskup Alojzije Stepinac jasna poruka i 
suvremenoj Crkvi, koju su iznutra ranile tolike hipoteze protiv 
vjere i ćudoređa u ime tobožnjeg znanstvenog napretka koji se 
hoće i teologiji nametnuti kao norma. Mi vjeru baš tinimo od 
Isusa Krista i njegovih apostola posredstvom Crkve koju je Isus 
ustanovio na Petru, kao Stijeni da bude »Crkva Boga živoga, 
stup i uporište istine« (usp. 1 Tim 3,15). 

Sluga Božji Alojzije mogao je napisati sa apostolom Pavlom: 
»Dobar sam boj bio, trku završio, vjeru sačuvao« (2 Tim 4,7). 

Čuli smo danas Isusa u evanđelju: »Svi će vas zamrziti zbog 
Imena moga. Ali tko ustraje do kraja, taj će se spasiti« (Mt 
10,22). Kardinal je zapisao u jednoj svojoj knjižici, na kraju, 
riječi Otkrivenja: »Esto fidelis usque ad mortem, et dabo tibi 
coronam vitae!« - »Budi vjeran sve do smrti, i dat ću ti vijenac 
života« (Otkr 2,10). Svjedočimo daje bio vjeran sve do smrti! 
Amen! 

Katedrala, 17. veljače 1993. 


Franjo kartL Kuharić 
nadbiskup zagrebački 

Kardinal Franjo Kuhane potpisuje svoje svjedočanstvo 
na crkvenom sudištu u postupku proglašenja blaženim 
Sluge Božjega Alojzija Stepinca 

PROPOVIJEDAJ RIJEČ, 

BILO TO ZGODNO ILI NEZGODNO 

(usp. 1 Tim 4,2) 


Draga braćo i sestre u Isusu Kristu! 

1. Danas, na 34. godišnjicu blažene smrti sluge Božjega 
kardinala Alojzija Stepinca, želimo u svjetlu Božje riječi koju 
smo čuli razmišljati o određenim porukama Sluge Božjega. Te 
su poruke uvijek suvremene jer su crpljene iz vječnog izvora 
Božje objave! Te su poruke upućene našoj savjesti da uvidimo 
duboke, gotovo smrtonosne rane u dušama osoba, obitelji i cije¬ 
loga naroda. Poruke i poticaji, nadahnuti istinom Božjom, ni su 
samo dijagnoza, nego su i lijek za moralno ozdravljenje kojem 
dajemo naziv: duhovna obnova. 

Kamo srlja civilizacija bez Boga? 

2. U svojoj oporuci, pisanoj 28. svibnja 1957. godine, kardinal 
Alojzije Stepinac napisao je i ove riječi: »Dok se od vas opraštam, 
dragi moji vjernici, držim za svoju dužnost upraviti na vas 
nekoliko riječi, koje neka budu moja duhovna oporuka. Htio bih 
i poslije moje smrti učiniti što mogu, da zadržim od vas daleko 
sve pogibli, koje vam prijete... Svaki pokušaj razvijati kulturu, 
civilizaciju i blagostanje jednog naroda bez Boga znači zapečatiti 
njegovu propast i u vremenu i u vječnosti. Zato, draga djeco, 
upravljam vam na rastanku s vama riječi sv. Pavla apostola, koje 
je pisao Filipljanima: ‘Stojte čvrsto u Gospodinu!’« (Fil 4,1) 
(Stepinac govori: Valencija 1967, str. 151). 

3. Sluga Božji kao zagrebački nadbiskup, kao pastir Crkve, 
doslovno je usvajao u svojoj službi poticaje apostola Pavla 
Timoteju, biskupu u Efezu: »Zaklinjem te pred Bogom i Kristom 
Isusom, koji de suditi žive i mrtve te Pojavkom njegovim i 
kraljevstvom njegovim: propovijedaj Riječ, uporan budi - bilo 
to zgodno ili nezgodno - uvjeravaj, prijeti, zapovijedaj sa svom 
strpljivošću i poukom« (2 Tim 4,1-2). 

4. U jednoj propovijedi u mjesecu studenom 1940. kazao je: 
»Došlo, dakle, što mu drago u ovim žalosnim vremenima mi 
nećemo nikada sagnuti koljena pred zlom koje se širi, pred lažnim 
duhom vremena koje je protivno Bogu« (ib., str. 284). 

Duh vremena je duh svijeta koji proniče ljudsku povijest od 
njezina početka, jer je grijehom duboko ranjen čovjekov razum, 
čovjekova sloboda i čovjekova savjest To je stalna muka povijesti 
i stalni procjep čovjekove duše: sukob dobra i zla; svjetlosti i 
tame, istine i laži; svetosti i grijeha. To je trajna pobuna protiv 
Boga Istine, Ljubavi i Svetosti prenesena iz duhovnog svijeta u 
ljudsko srce. Bez spoznaje o tome otporu Bogu ne može se ući 
u misterij zla u povijesti, a ni u životu čovjeka, obitelji i cijeloga 
ljudskog roda. To je trajno povijesno iskustvo unatoč svim 
dosezima ljudske znanosti, ljudske tehnologije i silnim tehničkim 
mogućnostima. Najviša dostignuća ljudskog duha ne oslobađaju 
ga od drame stalne napetosti između dobra i zla u vlastitom srcu; 
ne uklanjaju iz povijesti zloću koja razara, ponižava i uništava 
ljudsko biće, ljudske odnose, počevši već u obitelji pa sve do 
odnosa među zajednicama i narodima. 

Požuda imetka i vlasti 

5. Duboke moralne krize izvori su najočitijih zala, a to su 
ratovi u kojima tri velike požude očituju svoju razornu snagu: 
»požuda tijela i požuda očiju i oholost života« (1 Iv 2,16) - što 

više uživati bez obzira na moralna načela; što više posjedovati 
bez obzira na pravednost; što više oteti drugome, potlačiti drugo¬ 
ga bez obzira na slobodu i prava drugoga, bilo osobe, bilo naroda. 

Taj duh svijeta, kojemu je nadahnitelj Zli, opisuje i sveta 
Knjiga Mudrosti, kako smo čuli u prvom čitanju. Materijalisti 
svih vremena jednako razmišljaju i jednako obrazlažu svoju 
filozofiju života i smisao postojanja. »Kratkovijek je i tužan 
život naš, i nema lijeka kad čovjeku dođe kraj... Mi smo djeca 
pukog slučaja, i kasnije ćemo biti kao da nikad nismo ni bili... 
Zato hodite ovamo! Uživajmo dobra sadašnja, koristimo se 
stvorovima sa žarom mladosti! Nauživajmo se odabranih vina 
i mirisa...« (Mudr 2,1-2; 6-7). 

6. Uvijek je bilo a i sada se događa, kad se takvoj mudrosti 
života suprostave u ime Božje Božji proroci, nailaze na protiv¬ 
ljenje! Žrtva tog protivljenjabio je sam Isus Krist- Bogočovjek! 
On je čisto svjetlo istine; on je čista objava ljubavi, on je sama 
svetost: Put, Istina i Život (usp. Iv 14,6). On vodi one koji mu 
vjeruju u vječne Božje stanove. Isus Krist otvara put u nebo 
svojim križem i svojim uskrsnućem. On postavlja temelje života 
na kojima se može graditi sve ljudske odnose prema Bogu i 
ljudima! Ali, bio je raspet. Kroz otajstvo križa stoga prolazi 
Crkva, prolaze svi Božji ljudi, prošao je zbog ustrajnog 
svjedočanstva za istinu i pravdu i kardinal Alojzije Stepinac. 

Svijet koji ne podnosi proroka 

7. Što govore oni mudraci svijeta u Knjizi Mudrosti »Postavi¬ 
mo zasjedu pravedniku, jer on nam smeta, i protivi se našem 
ponašanju, predbacuje nam prijestupe protiv Zakona i spočitava 
kako izdasmo svoj odgoj. On se hvasta posjedom spoznaje o 
Bogu i naziva se sinom Gospodnjim. On je ukor utjelovljeni naš¬ 
im mislima, sama njegova pojava tišti našu dušu« (Mudr 2,12-13). 

Na takva razmišljanja Knjiga Mudrosti odgovara: »Tako oni 
misle, ali se varaju, jer zloća ih njihova zasljepljuje. Oni ne 
znaju tajna Božjih, ne očekuju nagradu za svetost, ne vjeruju u 
naknadu čistim dušama« (Mudr 2,21-22). 

Narodu treba reci istinu 

8. Prigodom blagoslova Križnoga puta na Mariji Bistrici u 
srpnju 1940. nadbiskup Stepinac je kazao: »Mi, dakle, ne bismo 
bili vrijedni niti imena pastira duša, kad im ne bismo otvoreno 
govorili ono što Bog u prvom redu očekuje od njih. A ne bismo 
bili nikakvi prijatelji narodu svome, kad bismo iz mizernih ljudskih 
obzira zatvarali oči pred onim što na oko izgleda gorko, a što je 
ipak najsigurniji zalog njegove bolje budućnosti« (ib., str. 227). 

Ovo je međunarodna godina obitelji. Cijela Crkva usvaja tu 
godinu kao posebni poziv na zauzetiji pastoral obitelji. Zagreba¬ 
čka nadbiskupija u program svojega velikog jubileja - 900. 
obljetnice postojanja - stavila je na prvo mjesto duhovnu obnovu 
obitelji kao jamstvo duhovne obnove cijeloga naroda. 

Protiv svakog totalitarizma 

9. Po Božjoj zamisli obitelj je nepovredivo i sveto zajedništvo 
muža i žene, utemeljeno na nesebičnoj ljubavi, da bi u tom 
zajedništvu ljubavi roditelja i Božjom stvaralačkom moći čovjek 
dolazio na svijet, da bi u obitelji nalazio toplinu ljubavi i pravi 
odgoj za punu čovječnost i moralnu zrelost za pravedne odnose 
prema Bogu i ljudima. 

Stoga želimo i ovom prigodom poslušati Slugu Božjega što 
je naviještao i što nama danas poručuje o ranama i lijekovima 
hrvatskih obitelji. Iz njegova duboko proživljenog bogoljublja 
izviralo je njegovo djelotvorno čovjekoljublje. To se čovjeko- 

ljublje očitovalo u obrani i zaštiti svih ugroženih, svih progo¬ 
njenih i potlačenih ljudi. U svakom totalitarnom sistemu, ukojem 
su prava čovjeka i naroda bila povrijeđena, on je nastupao s 
proročkom hrabrošću u obrani slabih. 

10. Njegovo, pak, evanđeosko čovjekoljublje bilo je istinsko 
nadahnuće rodoljublja kojim je svom hrvatskom narodu uvijek 
želio slobodu i mir, puni napredak na duhovnom, moralnom i 
materijalnom području. Zato je bez sustezanja upirao na poroke 
koji razaraju duhovnu srž čovjeka i nacionalnog bića! Otkrivao 
je proročkom jasnoćom zla koja razaraju obitelj kao Božju 
ustanovu, stvorenu za dobro čovjeka i cijelog naroda. Rane na 
koje je on upozoravao, nažalost, nisu izliječene, nego su i u naše 
vrijeme još produbljene i proširene. Materijalističko shvaćanje 
čovjeka, pa prema tome i obitelji, izraslo je u mentalitet koji zlo 
uporno opravdava. Posljedica je to i gotovo polustoljetne 
ateizacije misli i savjesti. Taj je mentalitet prožeo razmišljanje 
i onih koji ne niječu Boga, čak tvrde da u njega ne vjeruju. 

Za dostojanstvo ljudske spolnosti 

11. A koje su to rane? To je odsutnost objektivnih moralnih 
načela iz slojeva društva, pa onda i iz obitelji. To je mudrost 
ovoga svijeta o kojoj piše Knjiga Božje Mudrosti. U mnogim je 
razmišljanjima izgubljen pojam dostojanstva ljudske 
seksualnosti i ljudske osobe; prezreno je očinstvo i majčinstvo; 
prezrena je i bezvrijednom proglašena nevinost mladenačkog 
života. Dostojanstvo braka, trajno nijekano protunaravnom 
kontracepcijom, izgubilo je smisao, a ljudska je osoba postala 
stvar sebičnog užitka. Nijekanje svih duhovnih vrijednosti i 
moralnih načela, koja čuvaju osobu i život, dovodi do najkrvavije 
rane suvremene civilizacije - a to je pobačaj; ljudsko biće već u 
svom početku lišeno je prava da bude zaštićeno od nepravednog 

napada na njegovo postojanje; proglašeno je od pobornika 
pobačaja samo dijelom tijela žene poput nekog malignog tumora 
koji se mora što prije ukloniti da se ne razraste u rođenog čovjeka. 
Takav mentalitet, u svojoj upornoj pobuni protiv Boga i protiv 
čovjeka, prelazi u kulturu smrti. Posljedica takve filozofije života 
je izumiranje hrvatskog naroda, jer ubija savjest i proglašava 
ubojstvo nerođenog djeteta pravom. 

12. Nadbiskup Alojzije Stepinac govorio je prigodom otva¬ 
ranja hrvatskog svećeničkog tjedna u studenom 1940. sljedeće: 
»Kad, naime, ne bismo vjerovali u preporodnu snagu Evanđelja, 
ne bismo li mi, gledajući kako stanovite organizacije kod nas 
nekažnjeno i na očigled vlasti vrše zločine pobačaja, i kako su 
tamne sile sve stavile u pokret da nam mladež otruju, ne bismo 
li, velim, morali reći nešto slično kao Ciceron, ‘Domovinu još 
imamo na jeziku, ali smo je zapravo izgubili’« (ib. str. 278). 
(Veliki je, naime, rimski govornik Ciceron govorio daje država 
u raspadu zbog nestanka starih vrlina i poštenja.) 

Nadbiskup nastavlja: »Samo slijepac ne vidi, da brojna i 
dobra djeca znače dobre i fizički i moralno zdrave buduće obitelji. 
A fizički i moralno zdrave obitelji znače fizički moralno zdrav 
narod« (ib., str. 279). Živimo, nažalost, u doba kad logika nema 
puno mjesta u svijetu... »Kakva je to logika, kad se sve to znade, 
a s druge strane gledano, kako se gotovo nesmetano i nekažnjeno 
sa strane tamnih elemenata poduzima sve da se naša hrvatska 
mladež rastruje štivom i filmom i drugim sredstvima« (ib., 
str.280). 

13. Na Euharistijskom kongresu u Čazmi u srpnju 1940. 
Nadbiskup je govorio: »Mnogi žele bolju budućnost i znadu 
vrijednost obitelji u narodnom životu, ali se u isto doba ne žacaju, 
da riječju i perom izvrgnu ili dopuštaju izvrgavati ruglu obiteljski 
život...« (ib., str. 261). 

U svojoj propovijedi u studenom 1941. nadbiskup Stepinac 
oduševljava mlade za dostojanstvo čiste mladosti, pa govori: 
»Blago obitelji, blago narodu, blago domovini koja obiluje čistom 
i neokaljanom mladeži. Koliko bi se prokletstva uklonilo na zemlji, 
kad bi evala krepost svete čistoće među mladima« (ib., str. 387). 
Nažalost, u naše vrijeme hedonizam je toliko zamračio pameti, a 
sredstva moralnog kvarenja mladih toliko su se umn ožila daje 
gotovo zašutio govor o kreposti mladenačke nevinosti. 

Sluga Božji nije nikad ustuknuo pred pritiskom duha ovoga 
svijeta.! 

Pobačaj - samoubojstvo naroda 

14. U borbi za život, promičući kulturu života, računao je i 
na liječnike kao najplemenitije izvršitelje zvanja u spašavanju 
ljudskih života, pa im je 10. siječnja 1940. uputio pismo iz kojeg 
donosimo neke misli: 

»Vrlo poštovani gospodine! 

Svijest odgovornosti pred Bogom, kao duhovnog poglavara, 
ljubav prema narodu u kojem sam nikao i pijetet prema domovini 
potiču me, da se na Vas, vrlo cijenjeni gospodine, kao i na Vaše 
ostale liječnike drugove, obratim s nekoliko riječi u pitanju, 
koje ne samo duboko zadire u ljudsku savjest, nego je i od 
golemog značenja za čitav narodni život.« 

»To je pitanje abortusa, koji je zauzeo toliki mah u našoj 
domovini, da pomalo dobiva karakter pravog narodnog 
samoubojstva. To narodno zlo možete Vi po naravi svoga zvanja 
najuspješnije pobijati... 

Pobačaj je zlo u sebi. Nikakve socijalne indikacije, nikakvi 
znanstveni razlozi ne mogu opravdati direktnog pobačaja, niti 
učiniti da on bude nešto drugo nego što uistinu jest i što pred 
Bogom ostaje, naime, ubojstvo nevinog čovjeka... Prezimi bi 

smiješak nad mojim apelom bio samo odraz dubokog pomanj¬ 
kanja one životne ozbiljnosti kojom svi uistinu misaoni i etički 
pojedinci moraju prosuđivati najdublja i najzamašnija pitanja 
duše i vječnosti, obitelji i naroda. Upravo stoga, s druge strane 
ni časom ne sumnjam, dade mnoga gospoda, kojim je upravljeno 
ovo pismo, prožeta visokom vjerskom i etičkom svijesti, u 
plemenitosti svoje duše osjetiti kako su ove moje riječi istinite 
i opravdane.« 

Nadbiskup je pisao to pismo, kako sam kaže: »U svijesti... 
velike odgovornosti pred Bogom, u ljubavi prema narodu mome 
i domovini, koja je u meni jača od svakog ljudskog obzira, i u 
dubokoj nadi da đe moje riječi biti primljene s onom ljubavlju, 
kojom sam ih napisao...« (ib., str. 196/7). 

Tako je Nadbiskup napisao prije 54 godine u onoj situaciji, 
a danas je ta situacija još dramatičnija i još uvijek se inzistira na 
zakonu koji nam je ostavio u baštinu bivši totalitarni sistem. 

Genetski inženjering 

15. Danas su rane još dublje. Sredstva kojima se etička svijest 
mladih razara umnožena su i još nasrtljivija. Genetički 
ihženjering porušio je sve moralne ograde oko dostojanstva i 
tajne ljudskog početka i pretvorio je ljudsko biće u objekt 
neodgovornog eksperimentiranj a. Sve više prevladava mentalitet 
da grijeha nema. Ali, koji tako misle, varaju se jer ne znaju tajna 
Božjih (usp. Mudr 2,22). 

Zato Sluga Božji i nama danas poručuje ono što je govorio 
u Mariji Bistrici u srpnju 1941: »Grijeh je jedino pravo zlo i za 
narode i za pojedinca. Što on znači u životu jednog naroda 
najbolje nas je poučio sam Bog, kada govori u Svetom pismu: 
Pravda uzdiže narode, grijeh pak čini narode nesretnima!« 

Psovkom zatrovana kultura 

16. Među teškim ranama na moralnom biću hrvatskog naroda 
Sluga je Božji osobito isticao psovku kao najbezbožniji napad 
na Božju čast, na čast Spasitelja Isusa Krista, dostojanstvo 
Presvete Bogorodice. A u naše je dane ta, kako on kaže, 
bogumrska kletva i sramota, postala sastavnim dijelom 
svakodnevnog govora, a neki bi je htjeli čak proglasiti i 
elementom kulture izražavanja. Govorio je: »Psovka mora biti 
iskorijenjena iz naše sredine« (ib., str. 251). 

17. Kako god bile duboke rane i kako god izricao gorke 
riječi, kardinal Alojzije Stepinac uvijek je palio pred dušom 
slabog čovjeka svjetlo nade; upućivao je na Božje milosrđe; 
pozivao na povratak i obraćenje u stilu i smislu poput biblijskih 
proroka. S psalmistom je pozivao: »Gospodin je tvrđava 
tlačenom, tvrđava spasa u danima tjeskobe. Nek se uzdaju u te 
koji znaju ime tvoje, jer ne ostavljaš onih koji traže tebe. 
Gospodine.. .Jer siromah neće pasti u zaborav zauvijek, ufanje 
ubogih neće biti zaludu dovijeka« (Ps 9). 

Pozivao je na promjenu misli i života riječima Božjim: 
»Obratite se k njemu svim srcem svojim i svom dušom svojom 
da činite pred njim istinu, i on će se okrenuti k vama, i neće 
sakrivati lica svoga od vas« (Tob 13,8). 

Euharistija i Marija 

18. Međutim, ako postoje rane na dušama, postoji i lijek. 
Lijekovi duša su božanski dar, sakramenti i molitva. Na te je 
lijekove stalno upućivao Sluga Božji. Preporučivao je srdačnom 
uvjerljivošću pobožnostprema Presvetoj Bogorodici kao utočištu 
grešnika i Tješiteljici žalosnih! Zato je pozivao na molitvu krunice 
osobno i u obiteljima. To su nenadoknadiva sredstva duhovne 

obnove koja nam stoje na raspolaganju i u našoj jubilejskoj 
duhovnoj obnovi. 

19. Kardinal Alojzije Stepinac osobito je cijenio i prepo¬ 
ručivao pučke misije kao veoma prikladan pastoralni pothvat za 
uspješnu duhovnu obnovu. O pučkim misijama govorio je u 
bazilici Srca Isusova u Zagrebu 29. rujna 1940: »Nema odlučnijeg 
sredstva, da se iz mrtvila grijeha i opačina opet podignu (kršćani) 
Bogu, nego su pučke misije. Tko zna, koliko se grešnika vratilo 
opet Bogu prigodom pučkih misija i iskreno oplakalo teške 
opačine u koje su upali. Tko zna koliko se neprijatelja pomirilo, 
koliko grešnih zajednica razvrglo, koliko bogu mrskih psovki 
okajalo, koliko tuđeg dobra vratilo, u koliko obitelji opet vratio 
mir Kristov prigodom svetih pučkih misija...« (ib., str. 272). 

Zaključit ćemo riječima Sluge Božjega iz njegove duhovne 
oporuke, pisane 28. svibnja 1957: 

»Predraga djeco, budući daje ‘Bog Ljubav’, kako to Apostol 
kaže, ljubite se među sobom! Ljubite se uvijek bratski! Budite 
samo kao jedno srce ijedna duša. Ali ljubite i svoje neprijatelje, 
jer je to Božja zapovijed: ‘Tada ćete biti djeca Oca svojega 
nebeskoga, koji pušta da sunce njegovo izlazi nad dobre i zle i 
daje da daždi nad pravedne i grešne’ (Mt 5,45)... Sjetite se 
katkada u svojim molitvama i mene, svoga pastira u teškim 
vremenima, da mi Gospodin udijeli svoje milosrđe. Nadam se, 
daće mi Isus u svojem milosrđu dati milost, te ću moći zauvijek 
za vas u nebu moliti, doklegod bude postojao svijet i naša 
nadbiskupija, i da postignete svoj cilj, radi čega vas je Bog 
stvorio.« 

Franjo kard. Kuharić 
nadbiskup zagrebački 


Katedrala, 10. veljače 1994. 

»EVO TI MAJKE!« (Iv, 19,26).153 

»ISTINA ĆE VAS OSLOBODITI!« (Iv 8,32).163 

NADA NE POSTIĐUJE (usp. Rim 5,5).173 

»DUŠE SU PRAVEDNIKA U RUCI BOŽJOJ« (Mudr 3,1).183 

»NADA PAK NE POSTIĐUJE« (Rim 5,5).193 

»MRZE ME NIZAŠTO« (Iv 15,25). 201 

ILI NEZGODNO (usp. 1 Tim 4.2).223 

UZ DRUGO IZDANJE 


Pod komunističkim režimom i pod bre¬ 
menom progona svega što je bilo vezano 
uz kardinala Stepinca tajno je započet 
biskupijski proces za njegovo proglašenje 
svetim uz nadzor Svetog zbora za pro¬ 
glašenje svetaca a 17. veljače 1993. godine, 
na radost hrvatskih katolika i svjetskih 
istinoljubaca, objavljen je u javnosti. U 
drugom izdanju ove knjige dodali smo još 
pet propovijedi koje je Kardinal Kuharić 
od 1991. do 1994. godine izrekao u kate¬ 
drali, te na početku knjige govor sveće¬ 
nicima na Stepinčevu grobu još davne 
1967. godine. 

U Zagrebu, 25. siječnja 1995. 


Izdavač 



